**“Милли тормыш һәм дин”**

**VII Бөтенроссия татар дин әһелләре форумы**

**20.05.2016 Казан шәһәре**

**ПЛЕНАР УТЫРЫШ**

*Алып баручы:* ***Рәфыйк Мөхәммәтшин -*** Россия Ислам институты ректоры, Бөтендөнья татар конгрессы Бюро әгъзасы, Бөтендөнья татар конгрессы каршында Дини оешмаларның эшчәнлеген координацияләү Советы рәисе.

**Рәфыйк Мөхәммәтшин:** Бисмилләәһир-рахмәәнир-рахиим. Әссәләмәгәләйкүм, мөхтәрәм мөфтиләребез, хәзрәтләр, килгән кунаклар! Без бүген изге җомга көнендә үзебезнең форумыбызның эшен дәвам итәбез. Бүген безнең пленар утырыш. Пленар утырышның беренче өлеше. Форумда катнашучы мөхтәрәм дин кардәшләребез һәм килгән кунаклар! Һәммәгезне дә тарихи Казаныбызда сәламлибез! Ерак юлларны якын итеп килүегез өчен рәхмәт әйтеп, эшебезне башлап җибәрик. Дөресрәге, дәвам итик. Чөнки кичә без инде эшебезне башлап җибәргән идек. Форумда Россиянең **68** төбәгеннән **916** делегат  катнаша.

**Иң ерак төбәкләр:**

Сахалин өлкәсе

Приморье крае

Еврей Автоном өлкәсе

Амур өлкәсе

Хабаровск крае

**Беренче тапкыр катнашучы төбәкләр:**

Еврей Автоном өлкәсе

Амур өлкәсе

Дагыстан Республикасы

Тамбов өлкәсе

**Иң зур делегация** Башкортостан Республикасыннан, барлыгы 120 дин әһеле.

Делегатларның **864-е ир-ат**

**52-есе хатын-кызлар** (Хатын-кызлар мәчет-мәдрәсәләрдәге мөгаллимнәр,төрле дини газета-журналларның хезмәткәрләре).

**Делегатларның яшьләренә карап бүленеше:**

иң өлкән делегатлар арасында 1929 нчы елгы 3 дин әһеле бар. Алар:

* Ырынбур өлкәсеннән Әсхәт хәзрәт Касыймов
* Шулай ук Ырынбур өлкәсеннән Мөхәммәт хәзрәт Гаделгәрәев
* Ульяновск өлкәсе Иске Кулаткы районыннан Әбдрәшит хәзрәт Әбдрәзәков.

**Иң яшь делегат:** 1996 нчы елгы – Чувашстан Республикасыннан Алмаз хәзрәт Бикколов.

Мөхтәрәм милләттәшләр, дин кардәшләребез, форумда катнашучылар, үзебезнең җыелышыбызны, гадәт буенча, Коръән сүрәләре белән башлап җибәрербез. Коръән уку өчен мөнбәргә Казан шәһәре “Шамил” мәчете имамы **Шәрәфетдинов Мәхмүт хәзрәтне** чакырабыз. Мәхмүт хәзрәт, рәхим итегез!

*Шәрәфетдинов Мәхмүт хәзрәт* ***Коръән сүрәсен укый.***

Монда катнашкан һәм илебездә булган барча мөэмин-мөэминә, мөслим-мөслимә кардәшләребезнең ата-аналарыбызга, әби-бабаларыбызга динебезне бу көнебезгә кадәр җиткереп, күңелләребезгә сеңдерергә тырышып үткәннәргә, бүгенге көнебезнең дә яңарышына сәбәп булган, барчаларыбыздан дога өмет иткән әрвахларның рухларына багышлыйбыз. Рухларын шат кылсаң иде, барган юлларын нурландырсаң иде. Мәчетләребездә, мәхәлләләребездә, мәдрәсәләребездә хезмәт итүчеләргә, дәүләтебездә, иҗтимагый оешмаларыбызда, милләт өчен, динебез өчен, ватаныбыз өчен кайгыртып, хәлләреннән килгәнчә хәрәкәт иткән, тырышканнарга Аллаһ күәт, дәртлләр биреп, илебездә, бөтен җир йөзендә тынычлык өчен көрәшүче юлбашчыларыбызга да хәерле, изге эшләрендә күәт һәм дәртләр насыйп эйләсәң иде.

**Рәфыйк Мөхәммәтшин:** Мөхтәрәм форумда катнашучылар! Президиумдагы кунакларыбыз белән таныштыруны без икенче өлешкә калдырабыз. Хәзер эшебезне дәвам итәбез. Эшебезне башлап җибәргәнче, сезнең исегезгә төшерәм. Бүгенге форумның пленар утырышы ике өлешкә бүленгән. Аларның икесе дә биредә Г.Камал исемендәге Татар дәүләт Академия театрында үтәчәк. Беренче өлешне без 10.30 төгәлләргә тиешбез. Чөнки безнең төшке аш ашыйсы бар һәм җомга намазы. Пленар утырышыбызның дәвамы Татарстан Республикасы Президенты катнашы белән 15.00 башланып, 17.00 хәтле барачак. Форумның тулы программасы һәрберегезгә таратылды. Шуңа күрә төшке аш, җомга намазын һәм икенче өлешкә килүне вакытында эшләргә кирәк.

Әйдәгез, Форум эшен башлап, сүзнеКиров өлкәсе мөселманнары Диния нәзарәте рәисе, **мөфти Зөфәр хәзрәт Галиуллинга** бирәбез. Рәхим итегез! Безнең регламент сөйләү өчен 5-7 минутка кадәр. Зөфәр хәзрәр, син үрнәк күрсәтергә тиеш инде барсынада беренче чыгыш буларак.

**Зөфәр хәзрәт Галиуллин:** Әгүүзү билләәһи минәш-шәйтаанир-раҗиим. Бисмилләәһир-рахмәәнир-рахиим. Шулай итеп мин чыгыш ясармын дип уйламаган идем. Аллаһының рәхмәте булсын. Барчаларыгызның да Аллаһның иң олы сәламе әссәләмәгәләйкүм үә рахмәтуллаһ үә бәракәтүһ дип сәламлим.

Мин сезне вәгазьләргә килмәдем. Мин вәгазьне Коръәндә икәнен беләм. Шуңа күрә сүземне дә бисмиллә белән башладым. Иншаллаһ, халкыбызны шушы Коръән аятьләре нигезендә ничек үзенең юлын табуы турында шушы Форумда, Иншааллаһ, сөйләшербез, үзебезнең юлыбызны табырбыз һәм шул юлдан тайпылмыйча барырбыз дип ышанам. Минем сәламем сезгә, Президиум әгъзаларенә! Әзрәк ял да булсын дип, мин сезгә бер әйбер әйтеп китәсем килә.

Без бу Форумга татар теле турында гына сөйләшергә килмәдек. Без бу Форумга Рәсәйнең тарихы турында сөйләшергә килдек, Рәсәйнең киләчәге турында сөйләшергә килдек. Чөнки нәрсә ул Рәсәй? Рәсәй – ул Нух Пәйгамбәр көймәсе шикелле, бөтен халыкларны туплаган дәүләт. Әгәр дә шул көймәдән беребез булса да төшеп калсак, әгәр дә шул көймәдә беребез булса да тишек ясасак, без бөтенебез дә батачакбыз. Ишеткәнегез бардыр мондый гыйбарәне – чыгалар да, себеркене берәм-берәм сындыралар. Берне сындыралар, икене сындыралар, өчне сындыралар... Шуннан бу себеркене бәйләп куялар да, менә без бергә булсак, безне беркем дә сындыра алмый дип сөйлиләр. Әйе, бу хак. Без бергә булсак, безне беркем дә сындыра алмаячак. Ләкин икенче гыйбарә дә бар. Ике кошны бергә бәйләсәң, аны 4 канаты була, ләкин оча гына алмаячаклар. Советлар Союзын искә төшерегез, нинди күәтле иде. Ләкин шул себеркенең җебен 3 дәүләт Белоруссия, Украина, Россия сүтте дә, таралды да, китте. Шуңа күрә себерке шикелле бәйләнеп кенә түгел, Аллаһы Тәгаләнең сүзен искә төшереп яшәсәк кенә була. Ягъни безне бер-беребезгә бәйләп куярга кирәк түгел. Һәрбер халык үзенчәлекле булып, шул Аллаһы Тәгаләнең җебенә ябышса, шул Аллаһы Тәгаләнең юлына тотынса, менә Рәсәйнең киләчәге шунда. Бәйләп куеп, абзарга куеп кертеп, халыкларны ассимилияция ясап, алай итеп яшәүнең киләчәге юк. Андый Россиянең киләчәге юк. Шуңа күрә без монда Рәсәйнең язмышын хәл итәргә килдек. Үзебезнең татарның язмышын гына түгел, чөнки без бер-беребезгә береккән. Без шул Нух Пәйгамбәр көймәсендә барабыз.

Мин нәрсә әйтәсем килә Рәсәйгә? Безнең байлыгыбыз бар. Татар халкының байлыгы бар. Гасырлардан килгән әдәбияты бар, дәүләте бар. Алсын Рәсәй шуны, укытсыннар мәктәпләрендә. Ник менә рус әдәбиятында бер генә татар язучысының да әсәре юк? Бер генә кавказ язучысының да әсәре юк, чуваш язучысының да әсәре юк. Безнең балаларыбыз әгәр дә шуны белмәсә, нинди толерантность турында сөйләү була ул?

Ассимиляция бара бүгенге көндә. Шуны Рәсәй аңларга тиеш, ә без шуны аңлатырга тиеш. Без татар халкы. Күп вакытта үзебезнең муллаларга дә әйтәсем килә, күп вакытта сөйләргә яратабыз, диндә халыклар юк дип. Ничек диндә халыклар булмасын? Аллаһ Сөбханә вә Тәгалә әйтми мени безгә “Без сезне халыклар вә кабиләләр итеп яраттык, бер-беребезне аңлап яшәр өчен” дип. Аллаһы Тәгалә әйтми мени безгә “Без сезне халыклар итеп яраттык, бу минем нигъмәтем” дип. Без татар халкы булып туганбыз икән, бу Аллаһы Тәгаләнең нигъмәтендә түгел мени? Без үзебезнең тәкъдиребез белән риза түгел мени? Менә шул турыда да уйларга кирәк.

Әйе, халыклар арасында аерма юк. Ягъни берсе өстен, берсе кечерәк түгел. Без һәрберебез дә тигез. Без шуны аңларга тиеш. һәм тигез халыклар булып яшәргә кирәк. Моның өчен без нәрсә эшләргә тиеш?

Мин монда тагын бер гыйбарәне әйтеп үтәсем килә. Революциягә кадәр Ильминский дигән мессионер 3 гениальный сүз әйтә татар халкы белән ничек көрәшергә кирәклеген. Бүгенге көндә менә шул әйберләр бармасын иде. Беренче нәрсә ди? Татар халкын кылыч белән җиңеп булмый ди. Аны хәрәм белән җиңергә кирәк ди. Бүгенге көндә безне нәрсә җиңә? Хәрәм җиңә. Беркөнне иптәш малай белән сөйләшеп утырдым. Ул Балык Бистәсендә фермер булып эшли. Менә шунда әйттем ди татарларга: “Сез бит татарча сөйләшүче урыслар”, -дип әйттем ди. Ник хәрәмгә тотынабыз? Моны бит без эшләргә тиеш. Без бүгенге көндә мәчетләрдә нәрсә дип сугышабыз? Тегеләй итеп кулыңны күтәр, болай итеп ботыңны күтәр, фәлән-төгән дип мәчет эчендә сугышып ятабыз. Мәчеткә урамда булганны алып керәбез, ә мәчеттә булганны урамга алып чыгарга кирәк.

Әйдәгез, хәрәм белән көрәшик, әйдәгез алкоголизмга каршы көрәшик! Әйдәгез, наркоманиягә каршы көрәшик! Кешеләр бер-берсен үтерәләр, кыерсыталар, кимсетәләр. Шуңа каршы без көрәшергә тиеш, без алдан барырга тиеш. без имамнар шуның өчен.

Икенче Ильминскийның сүзе нәрсә була? Татар халкы мәгърифәте белән көчле ди. Юк итегез мәгърифәтен ди. Һәрбер мулла, һәрбер имам революциягә кадәр нәрсә өчен акча алган? Мәчеткә килеп намаз укыган өчен акча алмаган. Мәчеткә килеп, намаз укыганлыкка акча түләргә кирәк булса, бөтен кешеләргә акча түләргә кирәк. Балалар укыткан өчен акча алган. Әгәр дә имам мәчеттә укытмый икән, аңа нинди зарплата бирергә була? Әгәр дә абыстай кызларны укытмый икән, аларга нинди ярдәм итәргә була. Мәхәллә ничек күтәрергә мөмкин ул кешене. Ул бит авыр була мәхәлләгә күтәрергә шундый бездарный имамны. Менә бу икенче әйбер. Шуңа күрә һәрберебез – без татар телен саклаучылар, һәрберебез – без динебезне саклаучылар. Күп җирдә мәктәпләребез юк. Ләкин бөтен җирдә, әлхәмдүлилләәһ, безнең бабаларыбыз төзегән мәчетләр бар. Шул мәчетләрдә без хезмәт куярга тиеш. Ә бу хезмәт иң әүвәл, Лә иләһә илләллаһ, үзебезнең динебезне, үзебезнең телебезне тарату белән булырга тиеш.

Өченче нәрсә әйтә Ильминский? Т”атарлар Ислам диненең фәлсәфәсе белән көчле”, - ди. - Юк итегез аны, - ди. Йолага әйләндереп калыгыз”, -ди. Егетләр, Мәрҗани мәчетендә бер имам яши, бер мәзин була. Ул мәзин алсылынып үлә. Ни өчен? Чөнки кул куясы килми теге кәгазьгә. Ул бәхәсләрдә һәрвакытта да җиңә торган була. Моннан сорыйлар: “Ничек җиңәсең соң син һәрвакытта да бәхәсләрдә?”, -дип. Бер генә сүз әйтә имам: “Кулыңда шундый китап булып, ничек оттырыйм мин”, -ди.

Имамнар, безнең кулыбызда шундый китап! Аллаһы Тәгаләнең сүзе. Ничек без шундый китапны кулыбызда тотып, ниндидер мәсьәләдә артта калырга мөмкин? Димәк, юылыбз дөрес түгел, аңыбыз дөрес түгел. Шуңа күрә өченче нәрсә ислам дине йола түгел. Ислам дине хоккей түгел, Сабантуй түгел. Үткән елны Сабантуй үткәрдек. Мине сүгәләр: “Вот, син Рамазан аенда Сабантуй үткәрдең, ул ислам бәйрәме түгел”, - дип, берсе бәйләнә. “Әйе, - мин әйтәм, - ул синең бәйрәмең түгел. Синең бит кулың чияләнмәгән сука тотып. Синең бит кулың чияләнмәгән уфалла тартып. Нинди синең бәйрәмең булсын ул!”. Шуңа күрә халкыбыз белән бергә булсак кына, нинди авырлыкта да бергә булсак та, без халкыбыз белән бергә булырга тиеш.

Тагын нәрсә әйтәсем килә, мәктәпләребезне ачыйк. Татарстан моның белән горур булырга тиеш. Минем инде күпме әйткәнем бар, күпме миңа бик авыр бу мәсьәләне күтәрү. Менә монда хәзер яңа бистә. Без әле яңа бистәдә басып торабыз. Шушы яңа бистәдә ике яһүд мәктәбе бар. Бер татар мәктәбе юк. Мин яһүдләрне яманлап әйтмим. Молодцы! Үрнәк алырга кирәк алардан. Шуңа күрә мәктәпләребезне булдырырга кирәк, мәдрәсәләребезне булдырырга кирәк һәм бәхәсләшмичә генә шунда укырга кирәк.

Тагын нәрсә әйтәсем килә. Үзебезнең тарихыбызны барларга кирәк. Без бөек халык. Без тарихи халык. Без бервакытта да онытырга тиеш түгел. Нәрсә ул Россия? Россия – ул элекке Алтын Урда дәүләте. Бу дәүләтне без төзегән. Һәм бу дәүләтне җимерүче без булмаячакбыз. Без аны мәңге җимермәячәкбез. Ул чәчәк атырга тиеш, халыклар дуслыгы белән, бер-беребезне аңлавыбыз белән чәчәк атырга тиеш. Шуңа күрә бердәм булыйк!

Менә хәзер бергә очраштык, бергә утырабыз. Ни Болгарга баргач, икебез ике җиргә таралабыз, өчебез өч җиргә таралабыз. Бергә булыйк! Без мөселманнар. Бергә булганда гына халкыбыз да бергә булыр, мәктәпләребез дә булыр, мәдрәсәләребез дә булыр. Иншалла, халык булып, милләт булып яшәргә Аллаһы Тәгалә безгә насыйп итсен!

Минем иң курыкканым нәрсә? Иң курыкканым исламга килү авыр, моны халыкка да аңлатам мин. Исламга килү бик җиңел. Исламга килгәч, адашмау бик авыр. Адаштырмыйк халыкны – анысы бездән тора. Адаштыручылар бик күп. Шуңа күрә милләт булып яшәргә Аллаһы Тәгалә насыйп итсен. Әссәләмәгәләйкүм үә рахмәтуллаһ үә бәракәтүһ!

**Рәфыйк Мөхәммәтшин:** Рәхмәт, Зөфәр хәзрәт! Менә бик күп мәсьәләләргә тукталды. Иншалла, алга таба да хәзрәтләребез ул мәсьәләләр турында җентекләбрәк сөйләрләр. Укыту мәсьәләсе, социализация мәсьәләсе, бер җәмгыятьтә, Россиядә бергәләп яшәү мәсьәләсе һәм башка мәсьәләләр. Хәзрәткә рәхмәт! Ә хәзер сүз Красноярск крае мөселманнары Диния нәзарәте рәисе **Мөфти Гаяз хәзрәт Фәткуллингә** бирелә. Рәхим итегез!

**Мөфти Гаяз хәзрәт Фәткуллин:** Әгүүзү билләәһи минәш-шәйтаанир-раҗиим. Бисмилләәһир-рахмәәнир-рахиим. Әлхәмдүлилләһи раббил гааләмииин вәссаләәтү вәссәләәмү галәә расүүлиһил кәрим үә галәә әәлиһи үә әсхабиһи әҗмәгыйн. Әссәләмәгәләйкүм үә рахмәтуллаһ үә бәракәтүһ! Кадерле Ринат Зиннурович, мөфтияләр, имамнар! Красноярск өлкәсе Диния нәзарәтеннән барыгызга да тәбрик сүзләрен җиткерәмен.

Инде Сабантуй турында да сүз булды. 2015 нче елда Красноярск өлкәсендә Федераль Сабантуй узган. Шул вакыйгадан бер ел узса да, һаман да гади халыктан рәхмәт сүзләрен ишетәбез һәм хөкүмәт ияләре әйтәләр: “Без шушы Сабантуй булгач, татар халкын, татар әдәбиятын яңа караш белән, күз белән күрә башладык”. Рәхмәт сезгә, дип әйтәләр.

Бу елда Красноярск өлкәсендә Енисейск шәһәрендә реставрациядән соң яңа хәлдә манарасы күтәрелгәч, мәчетне ачабыз. Шушы мәчет тарихи һәйкәлләрдән санала. Быелны шушы мәчеткә 111 ел тула. Архив кәгазьләренә караганда, әлеге мәчетне Столыпин реформалары булмаган хәлдә, тимер юл булмаган хәлдә 3 кавем күтәргән. Беренчесе, кавем Казан якларыннан, Идел буеннан, икенчесе, Уфа ягыннан, өченчесе, Түбән Новгород ягыннан. Монысы миңа үземә дә яңа ачыш булды, чөнки Түбән Новгородтан шундый ерак-ерак җирләргә халык килде һәм Аллаһ юлында тырышкан.

Ата-бабаларыбызга хөрмәт вә зурлау булсын. Алар арбаларга атланып, көймәләргә утырып барып, ерак урыннарга таралганнар. Үз җирләрен, авылларны, шәһәрләрне калдырып, таралганнар. Анда килгәннәр, динне, телне, әдәбиятны югалтмаганнар. Инде актык 3-4 елда Красноярск өлкәсендә байтак авылларның йөз елын үткәрдек. Шушы авылларда мәчетләрнең дә йөз еллыгын үткәрдек. Алар ничек булса да тырышканнар, булдырганнар.

Булмаган сүзне әйтмим, булганын әйтәм. Беребез беребездән башны тартабыз. Хак сүз. Әлбәттә, амбицияләребез бар. Амбицияләр булмаса, кеше кеше булмый, кеше сарыкка охшаш була. кешенең кешелеге булса, аның амбициясе булыр.

Тагын дә әйтим кәгазьләр буенча, минем сүз буенча түгел, архив буенча – бабаларыбыз да берсе берсеннән баш тартты. Күрдек. Язганнар да, әйткәннәр дә, төрле хәлләр булды. Алар баш тартса да яхшылыкка килгәннәр. Карагыз, нинди ерак җирләргә таралып, динне саклаганнар, телне саклаганнар, әдәбиятны саклаганнар.

Ике яклы перепись буенча татар халкы 15% тәшкил итә икән. Без анализ ясадык, ник әзәйгән. Беркая китмәгән, бик артык үлмәгән. 1979 елда партия кече халыкның телләрендә укытуны тыйган. Шулай булгач, 20-30 елда татар халкының 80% башка милләтләр белән никахлашкан. Аларның беренче буыны үзен татар дип саный, ә икенче буыны үзен татар дип санамый. Ягъни олылар китте, яшьләр килде, ә алар “мин татар” дип әйтми. Кеше динне белмәсә дә, телне белмәсә дә, әдәбиятны белмәсә дә, “мин татар” дип әйтсә, шунысы җитәрлек. Динен дә өйрәнер, телен дә өйрәнер. Безнең өлкәдә булмаса да, күрше өлкәләрдә шундый хәлләр бар.

Без үз ягыбызда тырышабыз, ничек булса да хәрәкәт итәбез. Ел саен бер-ике яңа дини оешма ачабыз. Ел саен бер мәчет төзибез, яисә иске мәчетне яхшы хәлгә китерәбез. Безнең өлкәдә бер кырык елда тагын да 30% югала. Менә без әйтәбез, карагыз, күпме кеше намазга басты, мәчетләргә килде – бик хуш, бик яхшы. Әмма ләкин әйдәгез санап карыйк, күпме кешебез башка диннәргә күчте. Һәр кеше үз шәһәрендә, үз авылында карасын. Шуңа күрә ничек булса да, тырышырга кирәк.

Йөз ел артка карасак та, татар халкының авыр хәлләре булды. Татар теленең реформасы булды. Татар теленә бик күп гарәп сүзләре, фарсы сүзләре керде. Җөмлә төзегәндә, аның төзешеле генә татарча булган. Җыелышып сөйләшкәннәр. Татар сүзенең синонимы булса, аның белән кулланырга. 500 ел артка карасак та, ул вакытта да татар халкының авыр хәлләре булды. Бүген дә авыр хәлләр. Ләкин алар яхшысын тапканнар. Безгә дә яхшысын табарга кирәк. Без мәҗбүр. Ата-бабаларыбыз безнең өчен динне, телне, әдәбиятны саклады. Без дә балаларыбыз өчен сакларга тиешбез.

Бер-беребезне аңламаган хәлләр булса да, инде бүген адымнарны эшләргә кирәк. Аллаһы Тәгалә барыбызга да ярдәмен, рәхмәтен бирсен. Яхшы уңыш табарга насыйп булсын. Әмин.

**Рәфыйк Мөхәммәтшин:** Рәхмәт! Ә хәзер сүзне Иваново өлкәсе мөселманнары Диния нәзарәте рәисенең беренче урынбасары **Йосыф хәзрәт Бибарсовка** бирәбез. Рәхим итегез!

**Йосыф хәзрәт Бибарсов:** Әлхәмдүлилләһи раббил гааләмииин вәссаләәтү вәссәләәмү галәә расүүлиһил кәрим үә галәә әәлиһи үә әсхабиһи әҗмәгыйн. Мөхтәрәм җәмәгать, чыгышымны башлар алдыннан, хөрмәтле Ринат Зиннурович – Бөтендөнья татар конгрессының җитәкчесе, аның ярдәмчеләре, сезгә зур рәхмәтләремне белдерәсем килә шушы чараны оештырган өчен. Һәм безнең баш мөфтиләребез, хөрмәтле Президиум, хөрмәтле хәзрәтләр, имамнар, динебезне яхшы итеп алып баручылар! Сезне ислам сәламе белән сәламлим. Әссәләмәгәләйкүм үә рахмәтуллаһ үә бәракәтүһ! Үз исемемнән һәм Иваново мөселманнары исеменнән Диния нәзарәте җитәкчесе һәм татар автономиясе җитәкчесе исеменнән сезгә сәламемне дә тапшырам Фәрит Усманович Ляпин исеменнән.

Бүгенге дөнья кешеләргә төрледән төрле яңа максатлар куярга өнди, әлеге яңа максатлар, авырлыклар һичшиксез үтәлергә тиеш. Бер яктан без халыкның дингә бик түбән булуын күрәбез, икенче яктан дини сәбәпләр буенча радикализмның барлыкка килүен дә сизәбез.

Бу очракта үзебезне ничек тотатрга? Ничек яңа гасыр таләпләрен, авырлыкларны җиңеп чыгарга? Әлеге сорауларны мәдәнияткә, дингә игътибарлы булган һәр кеше үз алдына зур сорау итеп куя.

Пәйгәмбәребез (с.а) әйтте: Арагызда иң хәерлегез кайсыгыз? - ул дөнья мәшәкәтләрен ахыйрәт өчен калдырмаучы һәм ахыйрәтен дөньясы өчен калдырмыйча эш итүче. Бу сорауга җавапны каян эзләргә тиешбез? Бәхетле булыр өчен кеше ничек тотарга тиеш бу очракта?

Әлбәттә, бу сорауларга җавап эзләргә тиеш безнең хәзерге белемле, ихластан үз эшен башкара белүче имамнарыбыз. Ярдәмгә алар килергә тиеш. Кызганычка каршы күп кенә татарлар имамнар- муллалар турында хәттә кискен карашта. Имамнар мәҗлестән –мәҗлескә йөреп бәлешләр ашап, сәдака генә җыеп йөриләр дигән сүзләр чыга халык арасында. Әлеге сүзләр туры урында гына чыкмы, күп кенә имамнар үз мәнфәгатләрен кайгырта, үз (финанс) матди ягына игътибар итәләр. Мәхәллә халкы арасында гүзәл, матур җәмгыять барлыкка килүен булдыра алмый.

Икенче авырлык - ул белемле яшьләр имам булып эшкә килергә ашкынып тормый. Талантлы, укымышлы яшь имамнарны югалтабыз. “Миңа гаиләмне ашатырга кирәк” дигән сүзләрне еш ишетергә туры килә. Һәм аларның сату-алу эшенә дә китүләре мөмкин.

Бәлки дәүләтебез җитәкчеләре һәм регионнардагы җитәкчеләр бу хәлгә игътибар итсә, безнең үз татар имамнар курыкмыйча халыкка хезмәт итүләре турында бераз кайгыртса?! ...Үзгәрешләр башланыр инде. Үсүебез, яңаруыбыз, яңа стадиягә күчүебез булыр иде.

Татар халкының дине, мәдәнияте гасырлар буе сакланып килгән. Шуңа да ислам диненең кыйммәтләрен буыннан буынга күчүе дә имамнарның җилкәләре өстендә. Аллаһы Тәгалә алдында имамнар үз эшләре белән җаваплы. Аллаһы Тәгалә биргән форсатны, җәмәгать, тулысынча кулланырга кирәк. Кем белә, бәлки иртәгәсе көнгә шушы форсатлар булмаска да мөмкин.

Имамның тормышы, җәмгыяттә үз-үзен тотуы, гаиләсенең булдыклы булуы мисал булып торырга тиеш халык өчен. Халык арасында имам профессиясе башка профессияләр кебек үк хөрмәт ителергә тиеш. Шуңа күрә бүгендә татар халкы өчен шул элекке имамнар өстендә булган тәҗрибәне , гореф-гадәтләрне булдыру һәм дәвам иттерү кирәк. Үрнәк алырлык, Аллага шөкер, зур шәхесләребез бар, бай тарихыбыз сакланды.

Бүгенге көндә мәчетләр һәм анда эшләүче имамнар татар халкының иҗтимагый тормышында катнашырга тиеш, социаль авырлыклардан чыгу юлларын эзләргә тиеш, телебезгә, мәдәниятебезгә кагылышлы авырлыкларны без бергә чишәргә тиеш. Чөнки татар халкының бай тарихын без ислам дине ярдәмендә генә саклап кала алабыз. Кызганычка каршы ислам белән бергә бәйләнеп килгән татар халкының гореф гадәтләре югалып баруы да сизелә.

Имамнарга бу якка зур игътибар итәргә кирәк. Тарихы сакланган халыкның дине сакланыр дип әйтәләр. Әлбәттә, моның өчен имамнарга төрле яктан белемле булу кирәк. Ә бар яктан да белемле булу өчен, имамнарга үз өсләрендә бик күп эш алып барырга, интеллектуаль яктан үсәргә, төрледән төрле тренингларга, курсларга йөрү сорала. Бер мәчеттә генә утырмаска. Мәктәпләргә университетларга, предприятияләргә төрле җыелышларга чыгарга кирәк, һәм халык белән очрашулар уздырырга. Бер сүз белән генә әйткәндә, имамнарга социальләшергә кирәк, җәмгыять тормышында актив тормыш алып барырга.

Әлһәмдүлилләһ, ел саен имамнарның квалификациясен күтәрү буенча курслар уза. Мәскәүдә, Түбән Новгородта, Санкт- Петербургта, Ломоносов исемендәге Мәскәү Дәүләт университеты да, Азия һәм Африка илләренең институты Мәскәү ислам институты белән берлектә уздыралар. Шулай ук Казанда да Росиия Ислам университетында ел саен имамнар өчен курслар уза. Саратов өлкәсендә дә төрледән төрле тренинглар, түгәрәк өстәлләр елга бер ничә тапкыр уза. Имамнарның вазыйфасына, имамнарның тормышына кагылган сораулар күтәрелә. Ульян шәһәрендә дә имамнарга кагылган түгәрәк өстәлләр дә узды. Шуңа күрә, хөрмәтле имамнар, мондый чараларны калдырмыйча йөрергә кирәк. Үз белемебезне үстермәсәк, җәмгыяткә кирәк булган очрашуларга йөрмәсәк, без булдыклы имамнар була алмыйбыз. Имамнар дәрәҗәсен, имиджын үстерә алмыйбыз. Буген яисә иртәгә кем безгә нәсыйхәт өчен мөрәҗәгать итүен белмибез. Политик, табип, педагог яисә сәүдәгәр мәчет ишекләрен ачып нәсыйхәт алу өчен килсә, без барсына да дөрес юл табырга, нәсыйхәт белән бирергә тиешбез. Бер генә дөрес булмаган сүз кешене мәчеттән генә түгел ислам диненә дә нәфрәт уятырга мөмкин.

Җомга вәгазьләребезне без җәмгыяттә булган вакыйгаларга карап әзерләргә тиешбез. Әзерләгән дәресләребезне, вәгазләребезне без телдән җиткереп кенә калмыйча, ә массакүләм чараларга җиткерергә тиешбез. Итернетта видео, аудио форматында чыгарырга була. Шулай ук язу формасында да сакланып барса, җомга вәгәзлэрегез бик яшы була.

Кем белә, бәлки киләчәктә 21 гасыр таләпләренә туры киләгән электрон ислам китапханәләре барлыкка килер. Тупланган эшлэребез дә электрон китапханәләрдә басылып торыр. Арабызда чит тел белүче имамнар тартынмасыннар, чит телләрдә дә үз эшләрен күрсәтсеннәр иде, тәрҗемә итеп күп халыкка укытсыннар иде. Безнең зур татар галимнәре Шиһабетдин Мәрҗани, Алимҗан Баруди, Муса Бигиев хәзрәтләре - алар бөтен дөньяда тәрҗемә ителгән эшләре аша танылды.

Әгәрдә Аллаһ тәгалә теләсә¸ Ислам диненә кагылышлы зур интернет портал, китапханәләрдә, Иншааллаһ, бу Болгар җирендә төзеләчәк Ислам Академиясендә үз эшен башлап җибәрер дип өметләнәбез. Шиһабетдин Мәрҗани хәзрәтләре дә әйтә килгәнннәр: “Ислам тарихында динебезгә хезмәт куючылар һәрчак әз булган. Хәзерге вакытта да бу проблема бик актуаль булып тора бөтен дөньяда.Ә инде безнеңнең ил күләмендә әзерләнгән кадырларда җитмәве бигрәктә күренә. Без белемле кадрларга бик мохтаҗбыз. Мисал өчен, Аллаһы Тәгалә насыйп итте искиткеч кызыклы мәгълүмат ишетергә. Кечкенә генә Израиль территориясендә 300 меңнән артык проповедник бар диләр. Бу бит искиткеч хәл! Безнең көннән-көн мөселманнарның саны артып бара. Без аларга тәрбия бирә белмәсәк, аларга белем бирә белмәсәк, аларны зур ризалык белән башка халык та өйрәтергә мөмкин.

Бәлки әлеге кадрлар җитмәү проблемасы Татарстанда һәм күп кенә Поволжье регионнарында сизелмәсә дә, Россиянең үзәк регионнарындагы мәчетләрендә имамлык эшләрен Азиядән килгән кешеләр алып бара. Бу ситуацияне күргәч безнең татар имамнары кайда дигән сорау туа. Кая безнең укымышлы яшь егетләребез? Дини уку йортларын тәмамлаган кешеләр кая таралганнар? Алар бит, Аллага шөкер бар, саннары аз булсада, тик аларны югалтмаска кирәк.

Шул форсаттан файдаланып, минем олы яшьтәге зур тәҗрибәле имамнарга мөрәҗәгать итәсе килә. Әгәр дә мөмкинлегез булса, сез шәкертләрне шәкерт вакытыннан үк үзегезгә чакырыгыз, эшегезгә җәлеп итегез, өйрәтегез. Ияләштереп тәҗрибә туплау өчен менә дигән практика булыр иде яшьләребезгә. Яшь имамнарым, шәкертләр! Сез үз эшегедән оялмыйча өлкән яшьтәге имамнар белән бергәләшеп, аларның зур тәҗрибәләренә, белемнәренә таянып эш итергә тиешсез. Бердәм булыйк барыбызда имамнар. Регионнарыбызның аралары бик ерак булса да, без һәр чак элемтәдә торырга тиешбез.

Аллаһы Раббымыздан сорыйбыз шушы чараның иң хәерле нәтиҗәләренә ирешергә насыйп итсен. Игътибарыгыз өчен рәхмәт! Әссәләмәгәләйкүм үә рахмәтуллаһ үә бәракәтүһ!

**Рәфыйк Мөхәммәтшин:** Рәхмәт! Хәзер сүз Удмуртия Республикасы көньяк районнары имам-мөхтәсибе, Балезино районы Кистем авылы имам-хатыйбы **Илмир хәзрәт Касыймовка** бирелә. Рәхим итегез!

**Илмир хәзрәт Касыймов:** Бисмилләәһир-рахмәәнир-рахиим. Әлхәмдүлилләһи раббил гааләмииин вәссаләәтү вәссәләәмү галәә расүүлиһил кәрим үә галәә әәлиһи үә әсхабиһи әҗмәгыйн. Хөрмәтле Ринат Зиннурович, мөфтиләребез, хөрмәтле имамнар, остазбикәләр! Удмуртия мөфтияте һәм имамнары исеменнән сәламнәрне тапшырырга рөхсәт итегез. Әссәләмәгәләйкүм үә рахмәтуллаһ үә бәракәтүһ! Форсаттан файдаланып, Ринат Зиннур улына һәм конгресста эшләүче хөрмәтле хезмәткәрләребезгә рәхмәтләрне белдерәсем килә. Шушы җыелышларны җыеп, бер күрешү – бер гомер дигән гыйбарәгә туры китереп, безгә шушындый шатлыклар бүләк иткән өчен.

Минем бүгенге чыгышым “Мәчет – динара һәм милләтара аралашу мәйданы” дип атала. Мәчет сүзе гарәп теленнән “сәҗдә кылу урыны” дип тәрҗемә ителсә дә, аның шәригатьтәге мәгънәсе һәм динебездә тоткан урыны күпкә киңрәк санала. Сөекле пәйгамбәребез Мөхәммәд (с.г.в.) мәчеттә чит кабиләләр делегацияләрен кабул итүе һәм алар белән солыхлар төзгәнлеге, күп кенә мәҗүсиләрнең мәчеткә килеп исламны кабул иткәнлеге билгеле. Шуннан чыгып, дин галимнәре, шул исәптән Әбу Хәнифә хәзрәтләре дә, мәчеткә мөселман булмаган кешеләргә керүне рөхсәт иткәннәр. Димәк, мәчетнең намаз уку урыны гына булып калмыйча, мәдәни вә дини агарту эшен алып бара торган үзәк, динара һәм милләтара аралашу мәйданы булырга тиеш икәнлеге аңлашыла. Бу фикер аеруча хәзерге глобальләшү заманында бик актуаль яңгырый. Без – татар мөселманнары, үз йөзебезне югалтмыйча, башка милләт кешеләренә вә башка диннәр тотучыларга үз динебезне дә танытырга тиеш.

Бу эшне алып баруны Удмуртия Республикасының мөфтияте дә төп юнәлешләрнең берсе дип билгели. Ижау шәһәренең Җамигъ мәчетендә даими экскурсияләр һәм төрле чаралар үткәрелә. Мәсәлән, Эчке эшләр министрлыгы белән Мөфтият арасында төзелгән махсус килешү буенча полиция хезмәткәрләре өчен Ислам дине белән таныштыру семинарлары оештырыла. Яшь белгечләр белән мәчеттә очрашуның төп максаты – динебезнең әхлакый кануннарын аңлатып, мөселманнар белән эш алып барган очракта аларның дини хисләрен истә тотарга өйрәтү.

Шундый чаралар төрле диннәр вәкилләре арасында дустанә мөнәсәбәтләр урнаштырырга да ярдәм итә. Шуның мисалы – узган елның Корбан бәйрәме көнендә республикабыз мөфтие Фаиз хәзрәт Мөхәммәдшин чакыруы буенча Ижау һәм Удмуртия митрополиты Викторинның Ижау Җамигъ мәчетенә килеп, мөселманнарны Гает көне белән котлавы, Мөфтияткә динара хезмәттәшлек өчен рәхмәт хаты һәм кыйммәтле бүләк тапшыруы.

Мин имам-хатыйб булып хезмәт итә торган Кистем авылы Җамигъ мәчетендә дә даими рәвештә балалар һәм өлкәннәр өчен экскурсияләр оештырыла. Узган 2015 ел дәвамында мәчетебездә 32 мәртәбә экскурсия үткәрелде. Аларда 500 дән артык кеше катнашкан, шул исәптән 350-се мәктәп яшендәге балалар. Авыл мәчетендә булу “ Кистемдә бер көн” дип аталган этно-туристик маршрутка да кертелгән. Шулай ук 4-5 классларда диннәр мәдәнияте нигезләрен (Основы религиозных культур и светской этики) өйрәнүче балалар өчен махсус дәресләр дә мәчетебездә оештырыла. Шуның өчен 2013 елда ачылган яңа гыйбәдәт йортында ислам дине тарихына багышланган махсус күргәзмәләр оештырыла. Киләчәктә 110 еллык тарихы булган иске мәчетебездә Ислам музее ачу күздә тотыла.

Экскурсия мәчет белән тышкы яктан танышудан башлана. Балаларга аның гомуми архитектура үзенчәлекләре аңлатыла: нәрсә ул манара, ни өчен ул кирәк, нигә мәчет очына ярымай куела, кайсы якка ул карап тора. Монда исә башка диннәрнең гыйбадәтханәләре белән чагыштыру урынлы була, чөнки манара белән чиркәү колокольнясының максаты уртак – кешеләрне гыйбадәт кылырга чакыру. Шулай итеп аңлатканнан соң башка дин әхелләре дә азан тавышын ишеткәч нәфрәтләнмәсләр, киресенчә, мөселманнарга карата ихтирамлы булырлар, “Аллаху әкбәр” дигән сүзләрне террористлар кеше башын чапкан вакытта әйтә торган оран дип түгел, ә бәлки Аллаһны олылау сүзе дип аңларлар дигән өмет туа. Бер вакыт Ижауда конференция узган вакытта төрле дин вәкилләре катнашкан вакытта бер татар укытучысы чыгып, балалар сорыйлар ди, гимназия балалары, яңа мәчет салына, инде “Аллаху әкбәр” дип будуть орать дип сорыйлар ди. Татар кешесе сорый. Шул вакытта митрополит торып, ник сез шулай әйтәсез, мәсәлән, миңа үземә азан тавышын ишетергә бик ошый. Шуңа күрә татар бистәсендә йорт сатып алдым, мәчет тирәсендә яшим дип, киресенчә мөселманнарны яклап чыкты. Бу, әлбәттә, үебезнең яхшы йөзне күрсәткәннән соң, шундый хәл булырга мөмкин.

Ярымайның кайсы якка караганын аңлаткан вакытта “кыйбла”, Кәгъбәтулла төшенчәләре турында сүз кузгатыла. Башта балаларның моның турында нәрсә белүләре ачыклана. Күп очракта алар дөрес итеп аңлатып бирәләр, чөнки мәктәп программасында болар хакында махсус темалар кертелгән.

Мәчет эченә керер алдыннан хатын-кызларга яулык ябыну кирәклеге, киемнәренең ислам дине кагыйдәләренә туры килергә тиешлеге искә төшерелә (моның турында аларга алдан ук әйтеп куярга кирәк). Әмма киемгә карата булган ислам таләпләрен аңлату белән генә чикләнергә кирәкми. Күп мәчетләрдә шуның белән чикләнеп калалар. Ни өчен шулай дип аңлатмыйбыз. Ни өчен шулай икәнен аңлатырга кирәк. Хатын-кызның иң кадерле зат икәнлеген, шуңа күрә без аны саклыйбыз икәнлеген аңлатырга кирәк. Ә башка милләт вәкилләренә башка дин әһелләре шуны аңлаткан вакытта, аеруча христиан дине белән уртаклык барлыгын ассызыкларга кирәк. Чиркәүләрдәге тәреләргә күз төшереп алу да җитә бит – аларның берендә дә Мәрьям ана һәм изге саналган хатын-кызлар чәч туздырып, яки кендекләрен күрсәтеп тормыйлар, киресенчә, гәүдәләрен тулысынча каплый торган кием кигәннәр. Һәр кешегә үз дине кадерле – христианнарда да хатын-кызның бөтен тәне дә гаурәт санала дип исләренә төшергәннән соң, мәктәпкә яулык ябынып, озын күлмәк киеп килгән мөселман кызларына кырын караудан бәлки туктарлар иде.

Ишегалдында басып торганда: “Мәчеткә кергәч, сез нәрсә күрербез дип уйлыйсыз, аның эчке күренешен ничек күз алдына китерәсез?”- дип сорыйм. Җаваплар бик кызык була: анда алтын-көмеш әйберләр булырга тиеш, диварларда мозаки һәм арабескалар, иконалар, шәмдәлләр дип җавап бирәләр. Мәчеткә кергәннән соң янә сорау бирәм: “Сезнең мәчет хакында булган күзаллауларыгыз акландымы? Ни өчен акланмады?”. Һәм мәчетләрнең чиркәүләр белән чагыштырганда бик тыйнак булуларының сәбәбен аңлатам. Динебездә артык купшылык исраф саналганын, ә исрафның гөнаһ икәнлеген аңлатам. Шулай ук матди әйберләргә гыйбадәт кылуның тыелганын ассызыклап үтәм. Чиркәүләрдәге иконаларда кемнәр сүрәтләнгән, дип сорыйм. Җавап: Исус Христос, Дева Мария, Апостолы и святые. Сорау туа: “А где изображение Бога-отца? Как он выглядит? Кто он?”. Шунда аңлатам: христиннардагы Бог-отец – ул мөселманнар бердәнбер иляһ дип санаган Аллаһ Тәгалә. Аның нинди икәнлеген христианнар да, мөселманнар да белми. Әмма ул бер. “Нет бога христианского! Нет бога мусульманского! Он на всех один!”. Шулай дигәч, күп балалар аптырыйлар. Олы кешеләр дә аптырыйлар. Бог-отец – это и есть Аллаһ дип әйткәч, юк дип әйтәләр. Башка төрле күзаллыйбыз дип әйтәләр. Алар башка төрле иляһны күз алдына китерәләр дип әйтәләр. Әмма чынбарлыкта бит Аллаһы Тәгалә бер генә. Ничек кенә аңа гыйбадәт кылсак та, ул бер генә булып кала. Шуңа күрә диннәрдәге кагыйдәләр дә уртак, охшашлыклар да аермаларга караганда күбрәк. Барыбызны да бер Аллаһ бар иткән, шуңа күрә кануннары да бер төрле, рухи кыйммәтләр дә бер. Төрле телләрдә генә гыйбадәт кылабыз. Хәттә гыйбадәт кылу хәрәкәтләре дә бер – христианнарда рөкугъ да, сәҗдә дә бар, тик алар аны бик сирәк үтиләр. Гөнаһлар да бер! Шул исәптән кеше үтерүе, терроризмга карашларыбыз да бер. Шуны балаларга аңлаткач, тагын да аптырыйлар. Чөнки алар уйлыйлар, мөселманнар – алар террористлар дип. Инде лекцияләр белән мәктәпләргә барган вакытта бу темага, һәрбер мөселман террорист булса, алай булгачтын, мин дә террорист дип әйтәм. Мин террористка ошаганмы? Баш кисүчегә ошаганмы?

Класста утыручы бер генә баланың булса да, үзе татар булмаса да әбие яки бабае татар булып чыга. Кайсыгызның әбиегез-бабаегыз татар дип әйткәч, минеке дип әйткәч, синен әби террористмы дип сорыйм. Шулай дигәч, аптырашта калалар. “Юк”,- диләр, димәк, мин әйтәм: “Һәрбер мөселман террорист түгел. Ислам дине терроризм дине түгел.

Аннан соң экскурсия вакытында “Святая Троица”га тукталып китәм. Күрсәгез иде кайбер христианнарның йөзләрен, мөселманнар да троицага иман китерәләр, тик 3 затның һәрберсенә аерым дәрәҗә билгеләп ышаналар дигәннән соң! Аптырыйсы юк. Гыйлемнең чиге булмаган кебек, наданлыкның да чиге юк. Әле хәзер дә кайбер кешеләр мөселманнар Иисусны кире кагалар дип уйлыйлар. Бөтен пәйгамбәрләргә ышануның иман шарты булуын хәтта кайбер мөселманнар да белеп бетерми. Бог отец – это Аллах. Иисус Христос – это Гайса (г.с.), которого мусульмане почитают как великого пророка, ждут его второго пришествия на землю и каждый раз при упоминании его имени произносят ему приветствие. А святой Дух – это ангел Джабраиль – посредник между богом и пророками, в том числе пророком Мухаммадом (с.г.в.).Шуларны аңлатканнан соң, үзләрен христиан итеп санаган кешеләр мөселманнарга карашларын яхшы якка үзгәртергә мәҗбүр булалар. Аеруча Гайсә (г.с.)гә карата булган хисләребезне сөйләп биргәч, мөселманнарда мәчетләргә һәм дини үзәкләргә, хәтта татарларда да аның исемен улларына кушучылар очрый. Ә инде динебездә изгелеге буенча икенче урында торган Мәдинәи-Мөнәүвәрә шәһәрендә урнашкан мәчетнең кырыенда пәйгамбәребез кабере янында Гайсә (г.с.) өчен булачак кабере урыны 1400 ел кадерләп саклана дип әйткән сүз христианнарны гына түгел, кайбер мөселманнарны да аптырашта калдыра. Әле дә христианнар арасында пәйгамбәребез Мөхәммәд (с.г.в.)не Антихрист дип санаучылар юк түгел. Ә монда “менә сиңа мә!” – Магомед сам завещал около своей могилы оставить место для будущей могилы Иисуса. Шуларны сөйләгәч, вәгазь вакытында кайбер мөселманнар да аптырашта кала. Хәзрәт, син нәрсә сөйлисең дип аптырыйлар. Христиан динен тарата башладың мени дип аптырыйлар. Бу безнең наданлыгыбыз.

Шул ук нәрсәләрне татар егетләренә кияүгә чыккан урыс кызларына да аңлатырга кирәк. Христиан диненнән Исламга күчәргә теләк белдергән кеше үзенең иляхына хыянәт итми, ул троицага карата булган иманын гына үзгәртергә тиеш – Гайсә (г.с.)нең һәм изге рухның иляһ булуларыннан баш тартырга тиеш, әмма аларга пәйгамбәр һәм фәрештә буларак ышануны дәвам итәргә тиешлекләрен ассызыклап үтәргә кирәк. Кызганычка каршы, кайбер мәчетләрдә моны аңлатмыйлар. Кырт итеп кистереп куялар. Христиан диненнән син баш тартырга тиеш, исламны кабул итәргә тиеш дип, ислам ул менә шулай-шулай дип, аңлатып китәләр, ә уртаклыкны аңлатмыйлар. Кешедә фикер туа, инде мин христиан диненнән баш тартырга тиеш икән, димәк, “я изменяю своему Богу, - дип әйтәләр. – Значит я предатель”, -дип әйтәләр. Чынбарлыкта Аллаһы Тәгаләдән берседә баш тартмый.

Аннары экскурсия дәвамында Кәгъбәтулла турында сөйлим, хаҗ гыйбадәтләренең тәрбияви мәгънәләрен аңлатам. Чөнки балаларның махсус темалары бар хаҗ турында. Моның өчен хаҗ күренешләренең фотоларын альбом рәвешендә яки слайдлар рәвешендә күрсәтү бик кулай.

Соңыннан балаларны мулла киеме – чапан һәм чалма белән таныштырам. Кайбер малайларга чалма киеп фотога төшүне дә рөхсәт итәм. Чөнки педагогика дигән нәрсә мәчеттә дә булырга тиеш. Педагогикада бар наглядное пособие дигән нәрсә. Коры сүз белән генә сөйләп калсак, ул вәгазь генә була, вәгазьләү генә була, тәрбия мәгънәсе калмый. Кулга тотып карый торган әйбер бирсәк, күрсәтсәк, балаларның күзаллауларында әле бу предметны искә төшергәч, сөйләгән сүз дә искә төшәчәк.

Чалманың уравы – ахыйрәткә әзерләнү билгесе булган кәфен икәнлеген онытып калдырабыз күп чакта. Шуны балаларга аңлатканда, алар да аптырыйлар. Мөселман кешесе юлга чыкканда, башына кәфенен урап чыккан дигәч. Монда инде һәр кешенең дә исән вакытта Кыямәт көненә әзерләнергә тиешлеге хакында, җәннәт һәм җәһәннәм турында сөйләргә дә күчәргә була. Шуның турында мәктәптә, әлбәттә, сөйләмиләр. Мәчеттә шуны сөйләп китсәк, балаларга бер дигән тәрбияви чара була. һәм ул мулла бабай башында. Чалманы күргән саен, исенә төшерә. Карале, бу кеше бит башына кәфен чорнап йөри. Без дә кайчан да булса үләчәкбез дип. Гөнаһ бар икәнлеген, савап бар икәнлеген искә төшерә. Ахыйрәткә әзерләнергә тиеш икәнлеген искә төшерә. Уйламагыз, 5-4 нче мәктәп балалары руслар булса да, моны аңламыйлар дип. Рус булса да, христиан булса да без аңа шуны сөйләсәк, ул безгә карата, башка кешеләргә карата изге фикердә булачак. безгә булсын, башка кешегә булсын – начарлык эшләмәячәк. Чөнки ул белә моның гөнаһ икәнлеген.

Һәм диннәрнең Адәм балаларының ике дөнъяда да бәхетле булулары өчен иляхи канун вә дөрес яшәү рәвеше буларак Аллаһы Тәгалә тарафыннан бүләк итеп бирелүе турында сүзләр белән экскурсияны тәмамлыйм.

Мактану булмасын, әмма шундый экскурсияләрдән соң күп кешенең Ислам белән кызыксынуы арта, динебезгә ихтирам белән карый башлыйлар, алга таба да аралашырга тырышалар. Хәтта кайбер рус балалары “Вконтакте” страницагыз бармы дип сорап, шунда подписаться итәләр. Ислам турында берәр нинди яңалыкны язганнан соң, шуңа бәя биреп, шуны укып чыгучылары да бар. Бу бит бик яхшы күренеш. Шушы нәрсәдән файдаланырга кирәк, Иншаллаһ. Мактану дип уйламагыз, бу тәҗрибә белән генә уртаклашу иде. һәрбер мәчеттә шушы эшне алып барсак, бик файдалы булыр иде. Тыңлавыгыз өчен рәхмәт! Әссәләмәгәләйкүм үә рахмәтуллаһ үә бәракәтүһ!

**Рәфыйк Мөхәммәтшин:** Рәхмәт, хәзрәт! Чыннан да башка милләт балалары белән ислам динен тарату юллары бик кызыклы. Бәхәсле урыннары, әлбәттә, бар. Без инде бер дин дип, ике динне кушып, алар арасындагы аермалыклар юкка чыкмасын иде. Чыннан да балалар белән эшләүнең бик кызыклы тәҗрибәсен сөйләп узды.

Киләсе сүз Татарстан Республикасы Яр Чаллы имам-мөхтәсибе **Әлфәс хәзрәт Гайфуллинга** бирелә. Рәхим итегез! Әзерләнә Нияз хәзрәт Кашапов.

**Әлфәс хәзрәт Гайфуллин:** Бисмилләәһир-рахмәәнир-рахиим. Әлхәмдүлилләһи раббил гааләмииин вәссаләәтү вәссәләәмү галәә расүүлиһил кәрим үә галәә әәлиһи үә әсхабиһи әҗмәгыйн. Мөхтәрәм Ринат Зиннур улы, мөхтәрәм Тәлгать хәзрәт, мөхтәрәм мөфтиләр, имамнар, мөгалимнәр, мөгалимәләр, бу җыенга җыелган газиз кардәшләрем! Иң беренче чиратта сезне Чаллы шәһәре мөселманнары һәм үз исемемнән сәламнәремне тапшырам. Әссәләмәгәләйкүм үә рахмәтуллаһ үә бәракәтүһ! Аллаһының бөек сәламе, рәхмәте гыйбрәт итеп, барчабызга да булса иде. Хәерле җыеннар булсын, җәмәгать!

Минем бүгенге чыгышым отчет формасында булыр. Чаллы шәһәре Татарстаныбызда халык саны һәм икътисадый күәте буенча икенче шәһәр санала. Чаллы шәһәре бүгенгесе көндә яшьләр шәһәре булуын дәвам итә. Бүгенге көндә шәһәребездә ярты миллионнан артык кеше яшәсә, шуның күп өлеше татарлар, әлхәмдүлилләһ. Алар 44% тәшкил итә. Бүгенге көндә 40% якын кеше – ул яшьләр. 29 яшькә кадәр булган яшьләр. Шуңа күрә шәһәрнең дә уртача яше 36 яшь. Әлхәмдүлилләһ, шәһәребездә 14 мөселман мәхәлләсе һәм бер мәдрәсә эшләп килә. Чит төбәкләрдән килгәндә, яки үзебез чит төбәкләрдә булганда бездән кайвакытта сорыйлар, Чаллыда ничә мәчет бар дип. Әлхәмдүлилләһ, 14 мәчет бар. Алар шушы сүзләрне ишеткәннән соң, кайберләре сокланып, шулкадәр мени дип әйтүчеләр дә бар. Әмма шәһәрдә яшәүче татар халкы булып карасам, бу, әлбәттә, зур сан түгел.

Бүгенге көндә җомга намазларына килгән кешеләрне мәчетләребез чак-чак кына сыйдыра. Һәм шушы мәчеткә җомга намазына килгән кешеләрнең, әлбәттә, 80-90% яшьләр. Менә монысы куанычлы. Гает вакытларында җәйге чорга чыгуны исәпкә алып, гает намазларын ишек алларында, келәмнәрдә намазлар укуны практика итеп кереттек. Монда шундый нәтиҗә чыга: тагын мәчетләр төзергә иҗтыяҗыбыз бар икәнен. Шуны исәптә тотып, без 4 мәчет төзү өчен җир участоклары алдык. Аларның берсе дин галиме Утыз Имәни исемендәге мәчет төзелеп, бетеп килә. Аллаһ насыйп итсә, ачылачак. Икенче мәчетебез Казан-Уфа трассасында булачак, Аллабирсә. Шулай ук 3 мең кеше намаз укуга исәпләнгән Җәмигъ мәчете өчен җир күптән алынган. Шундый зур мәчет. Хәзер аның проектын оптимальләштерү бара. Менә бүгенге көндә безнең KazanSummit бара. Анда шушы Җәмигъ мәчете комплексы буенча хәерле сөйләшүләр бара дип өметләнәбез, Аллаһы насыйп итсә.

Бүген Чаллы Татарстанда ислам динен таратуда үзенең ролен күп кертә дип бәяләргә тырышабыз инде. Әлбәттә, безнең “Ислам нуры” газетасы бар. Ул Рәсәйнең 29 төбәгенә татар телендә тарала. Чаллы телевидение каналын, анда безнең аерым “Кыйбла” тапшыруыбыз бар. Аны бик киң файдаланабыз. Ул 8-9 районга ирешеп тора. Шулай ук “Күңел” радиосы. Мөхтәсибәтнең сайты аша да Чаллы хәзрәтләре үзләренең сүзләрен халыкка җиткереп торалар. “Ислам нуры” басмаханәсендә Коръәни Кәрим һәм дини әдәбият меңәрләп бастырылып төбәкләргә тарала һәм сатыла.

Шәһәребездә быел 23 мартта укучыларыбызның каникул чорында 21 ел рәттән Республикакүләм һәм якын-тирә төбәкләр катнашында, 15 шәһәр-район катнашында, 200 дән артык бала килеп, үзләренең осталыкларын күрсәттеләр. Менә бу 21 нче тапкыр инде үтә. Һәм шулай ук быел 3 нче мәртәбә Рәсәйкүләм мөселман яшьләренең татарча көрәш һәм кул көрәше турниры үткәрдек. Аның үзенчәлеге бар. Шушы бәйгедә бары тик намаз әһелләре булган мөселман яшьләре генә катнаша. Алар тест үткәрәләр. Һәм тагын бер зур әһәмиятлеге бар. Менә шушы бәйгедә үз авырлыкларында җиңгән кешеләр, яшьләр чыгып, җирәбә алалар һәм иң зур бүләк, ул мөфти Камил хәзрәтнең бүләге – Хаҗга юлланма ала берсе. Бүген без Хаҗның күпме торганын монда чамалыйбыз.

Шәһәребездә хәләл үзәк төзелеп, уңышлы гына эшли башлавы шулай ук бүгенге томышыбыз өчен зур яңалык. Бу үзәк мөселманнарны хәләл ризык белән генә тәэмин итеп калмый, мөселманнар өчен бик күп чаралар да оештырыла. Биредә, мәсәлән, мөхтәсибәт булышлыгында “Ислам дөньясы” китап күргәзмәсе үткәрелде, шәһәр хаҗилар мәҗлесе, Рәсәй Ислам институтының ачык ишекләр көне, хәләлнекне аңлаткан укулар, семинарлар даими үткәрелеп килә.

Шулай ук Чаллы мөхтәсибәт контролендә эшләүче “Чаллы-бройлер” кошчылык фермасы бүгенге көндә Рәсәйдә иң күп хәләл тавык җитештерүче. Мөхтәсибәт фабрика җитәкчелеге белән тыгыз элемтәдә булып, аңлашып эшли. Әле 27 апрельдә генә чираттагы чара - Татарстан мөфтие Камил хәзрәт җитәкчелегендә делегация хәләл продукция җитештерү процессы белән танышып үтте. Күп кенә күрше өлкәләрдән килгән вәкилләр һәм шулай ук мәгълүмат чаралары катнашты. “Чаллы-бройлер” да җитештерелүче продукция 100% хәләл булуына тагын да бер кат инандык, әлхәмдүлилләһ.

Мәчетләребездә укулар һәм җомга вәгазьләре татар телендә алып барыла. Бары тик ике мәчеттә генә без русча тәрҗемә итәбез. Чөнки бу безнең берәм-сәрәм исламга килгән рус милләте вәкилләре һәм башка исламда булган башка милләт вәкилләре өчен генә түгел, ә, кызганычка каршы, үзенең телен югалткан татарларыбызга да. Әзрәк алар да аңласыннар, ишетсеннәр дип эшлибез.

Безнең кайбер яшьләребез диндә милләт юк дип әйтергә ярата. Моның турында инде бераз басым ясап үтелде алдагы чыгышларда. Әмма Аллаһы Тәгалә Коръәндә безне бер-беребезне тану өчен төрле милләтләр итеп яратуын исебезгә төшерә. Без татар милләте итеп яратылган һәм татар теле безгә амәнәт итеп бирелгән. Без аны сакларга, якларга бурычлыбыз.

Мөхтәрәм җәмәгать, узган елдагы форумнарда форумнар арасында эшләячәк Координацияләү Шурасы төзелгән иде. Ел дәвамында без аның эшен бик тоймадык дип әйтергә кирәк. Шуңа күрә мин бер тәкъдим дә әйтер идем. Менә шушы Координацияләү Шурасы диния нәзарәтләренең эшчәнлегенә анализ ясап, аларны аерым юнәлешләр буенча гомумиләштереп, аналитик язмалар, брошюралар белән тәэмин итеп торсалар, минемчә мондый эш динебез өлкәсендә барган процессларны дөрес аңларга ярдәм итәр иде, теге яки бу мәсьәләләрне бердәм фикер позициясе тәрбияләргә мөмкинлек бирер иде. Мәсәлән, террорчылыкның профилакторы буенча төбәкләрдә яңа эш формаларын күрсәтү дип әйтергә мөмкин.

Мөхтәрәм җәмәгать, татар имамнары форумы безнең өчен зур вакыйга. Без аны бик көтеп алабыз. Биредә күтәрелгән мәсьәләләр чишелеш табыр, тормышка ашырылыр дип ышанабыз. Әлбәттә, без киләчәктә дә бердәм булсак һәм бергә эш итә алсак, Аллаһы Тәгалә күңелләребезгә ихласлык, изге омтылышлар бирсә иде. һәм илебезгә, динебезгә, милләтебезгә хәерле хезмәт күрсәтергә Аллаһы Тәгалә насыйп итсә иде. Игътибарыгыз өчен рәхмәт! Әссәләмәгәләйкүм үә рахмәтуллаһ үә бәракәтүһ!

**Рәфыйк Мөхәммәтшин:** Рәхмәт! Ә хәзер сүзне Киров өлкәсе мөселманнары Диния нәзарәте рәисе, мөфти **Нияз хәзрәт Кашаповка** бирәбез. Рәхим итегез! Әзерләнә Әхмәт хәзрәт Гарифуллин.

**Нияз хәзрәт Кашапов**: Бисмилләәһир-рахмәәнир-рахиим. Әлхәмдүлилләһи раббил гааләмииин вәссаләәтү вәссәләәмү галәә расүүлиһил кәрим үә галәә әәлиһи үә әсхабиһи әҗмәгыйн. Барча мактауларыбыз, зурлауларыбыз, шөкерләребез галәмнәрнең Раббысы булган Аллаһ Сөбханә вә Тәгаләгә булса иде. Һәм дә һәрбер мөэмин мөселман өчен үрнәк булган сөекле Пәйгамбәребез Мөхәммәд (с.г.в.) гә күңелләребезнең түрләреннән чыккан салават шәрифләребез булса иде.

Хөрмәтле Президиум! Хөрмәтле Бөтендөнья татар конгрессы рәисе Ринат Зиннур улы Закиров! Хөрмәтле мөфтиләр һәм Диния нәзарәте рәисләре! Хөрмәтле имамнар һәм мөселман оешмасы җитәкчеләре! Хөрмәтле җыен кунаклары! Сезне Киров өлкәсе мөселманнары исеменнән һәм шәхсән үз исемемнән олуг ислам сәламләве белән сәламлим: Әссәләмүгаләйкүм вә рәхмәтуллаһи вә бәрәкәтүһ. Аллаһы Тәгалә һәр барчабызга да үзенең сәламен, үзенең рәхмәтен, эшләребездә үзенең бәрәкәтен насыйп әйләсен, Иншаллаһ.

Олы рәхмәтемне белдерәсем килә шушындый җыеннар оештырып, шушында хезмәттәшләребез белән очрашып, тәҗрибә туплап, хәерле сүзләр сөйләү өчен шушындый мөмкинчелек тудыручы шушы җыенны оештыручыларга һәм киләчәктә дә шушы җыеннар булып, дәвамлы булып, хәерле эш-гамәлләр кылуда Аллаһ Сөбханә вә Тәгаләгә барчабызга да үзе ярдәм итүчеләрдән булса иде.

Аллаһ Сөбханә вә Тәгаләгә Коръәни Кәримдә әйтә: “Сез иң хәерле өммәтләрдән булдыгыз”, -ди. Кешеләргә чыгарылган кайсылары яхшылыкка өнди, начарлыктан тыя диде. Үткән көндә бер секциядәге теманы аңлатып, шуның буенча әзрәк әйтеп узасы килә. “Татар яшьләре һәм дин”. Әлхәмдүлилләһ, яшьләр, балалар - динебезнең, милләтебезнең, җәмгыятебезнең киләчәге. Аллаһы Тәгалә һәм Пәйгамбәребез (с.г.в.) күп кенә хәдисләрендә әйтелә: “Сезгә шундый бер әйбер өйрәтимме?- ди. Әгәр дә шуны эшләсәгез, олы газаплардан котылырсыз”, -дип әйтә. Ул сүз: “Бер-берләрегез белән сәламнәр таратышыгыз”, -ди. Бүгенге көндә карасак, кайбер олылар бер-берсе белән сәламләшмиләр, исәнләшмиләр, һәм кайбер олылар мәчеткә килгәч, җомгадамы, җомгадан соң мы балалар да хәзер исәнләшми дип әйәтәләр. Җәмәгать, Аллаһ Сөбханә вә Тәгаләгә әйтә: “Аллаһы Тәгаләнең илчесе Пәйгамбәребез (с.г.в.) дә сезгә иң яхшы үрнәк була”,- диде. Ә карасак, Пәйгамбәребез (с.г.в.), балалары кечкенә булуына карамастан иң беренче сәлам биргән. Ничек итеп сәлам бирүен өйрәткән. Һәм алда әйтеп кителгән аятебездә битараф булмаска дип әйтә. Битараф булмаска, җәмгыятебезнең, балаларыбызның нәрсә карвында, нәрсә эшләвендә, нинди гамәлләр кылуына һәм битараф булмаска өйрәтергә үзебезнең мәхәлләләребезгә йөрүчеләребезне. Чөнки, әгәр дә күрәбез икән бер начарлыкны, аңа беребез дә бернинди игътибарыбызны, килешмәүчәнлегебезне белдермәсәк, ул нишли? Ул дәвамын кулланачак. Әгәр дә имам әйтсә бу кешегә ул эшең начар дип, ул әйтә, имам гына әйтергә тиеш дип әйтә. Шулай бит? Әгәр дә мәхәлләдә йөрүче кеше шушы әйберне искәртсә, ул әкренләп кенә кимер, Иншаллаһ. Шуңа күрә битараф булмаска кирәк.

Иртә белән балалар мәктәпләргә баралар, садикларга баралар. Күбрәк авыл җирләрендә моны эшләргә мөмкин инде. Алар белән әссәләмүгаләйкүм дип исәнләштең, беренчесендә сиңа дәшмичә дә китәргә мөмкиннәр. Икенчесендә алар дәшмичә китәләр, но күршесеннән сорый, нәрсә дип әйтте ул дип. Яисә бу инде мәчеткә йөрмәгән балалар турында. Һәм икенчесендә алар җавабын эзләргә мөмкиннәр. Һәм бер-ике шулай әйткәч, алар сиңа вәгаләйкүмәссәлам дип җавап та кайтаралар һәм сәламләшүне өйрәнеп китәләр. Сәламләшүнең нигезе безгә бүгенге көндә бик авыр булган проблемаларны чишеп җибәрә, әгәр дә инде без аны аңласак. Сәләм ул нәрсә? Ул ислам диненең тынычлык дигәнне аңлата. Аллаһы Тәгаләнең дине кешелек дөньясына фәкать тынычлык, мәрхәмәтлелек, шәфкатьлек, анда бернинди дә үтерү, кан кою, шундый тискәре әйберләр юк икәнен белдерә.

Һәм Аллаһ Сөбханә вә Тәгаләгә бу эшләрдә һәрбарчабызга да үз ярдәмен күрсәтсә иде. Һәм бу әйберләрне игътибардан калдырмасак иде. һәм җомга вәгазьләребездә сөйләгәндә дә әти-әниләр, булачак әби-бабайларга бер вәгазь, нәсыйхәт итеп, бүгенге көндә кешенең тормышы матди якларга бик бәйләнгән. Көне-төне кеше балам яхшы укысын, якшы булсын дип чаба, акча таба, әмма рухи якны онытабыз. Һәм кайткач та, арып-талып кайталар һәм анда инде нәрсә була. Балаларыбыз карусельдә, “Маша и Медведь” һәм миңа гына тимәсен. Һәм көннәрдән бер көнне карыйбыз – безнең кызыбыз да инде Маша булып китә. “Әни, шуның кебек не хочу. Нәрсә телим, шуны эшлим”. Хәтта татарча сөйләшкән бала да русча сөйли башлый. Бу инде факт.

Бүгенге көндә, карасак, болай без җәмгыятебезне, балаларыбызны түбәнлектә калдырабыз. Моннан ничек чыгарга соң дигәндә, арып-талып кайтсак та, Аллаһ ризалыгы өчен дип, балаларыбыз белән бер сәгать, телебез, милләтебез өчен бер сәгать татарча мультфильмнар карасак, татарча тәрбияви әйберләр эзләсәк, алар әз булса да бар. Тукай шигырьләренә нигезләнгән мультфильмнар да бар. Әлбәттә, беренче вакытта алар бик кызык булмаска мөмкин. Балаларны тәрбияли алырлык мультфильмнар чыгару, аларны кызыксындырга кинолар табу, чөнки алар башкасын караганда сине дә ишетмиләр. Ә безнең әле андый әйберләребез бик әз. Юк дәрәҗәдә. Безгә шушыэшләрне кулланырга кирәк.

Аллаһ Сөбханә вә Тәгаләгә Киров өлкәсендә дә инде 14 ел элек мәдрәсә шәкерте буларак, практикага килгәндә, Ураза аенда балаларны укытырга туры килде. Ул вакытны балалар кечкенә иде. Әмма әйттеләр, шушында бер ай укытып, аларга дәрес биреп киткәннән соң инде Аллаһы Тәгалә насыйп әйләде шушы өлкәдә шушы вазыйфаны алып барырга. Шул вакытны өйрәтеп калдырган балаларның иман орлыклары шытып чыгып, биш вакыт намазларга басып, бүгенге көндә динебезне, милләтебезне күәтләүче егетләр, кызлар булдылар, намаз әһелләре булдылар. Һәм, әлбәттә, башкалар өчен әле намазда булмаган, әле дингә кереп бетмәгән татарларыбыз өчен дә үрнәк булып торалар. Чөнки иң яхшы үрнәк – ул шәхси үрнәк. Һәм без иң төп үрнәкне алырга тиеш Пәйгамбәребез (с.г.в.).

Әлхәмдүлилләһ, мәчетләребездә ай саен нәрсә дә булса балаларыбыз өчен үткәрергә тырышабыз. Күп мәчетләребездә укуларыбыз бара. Укуларыбызны һәрбер мәчеттә дә булдырырга тырышабыз, хәтта бүгенге көндәге кадрлар мәсьәләсе бик авыр булса да. Чөнки беләбез, кайдадыр ерактагы авылга барып хезмәт итү яшь кешеләргә бик авыр. Бу эшләребез дәвамлы булсын, Аллаһ риза булсын. Аллаһы Тәгалә бу эшләребездә бәрәкәтен бирсен. Бу эшләребез өчен бервакытта да үкенмәбез. Мәчеткә йөрүне нәрсә беләндер кызыксындырырга кирәк. Менә әйтәбез яңа ел каникулында сезне боз сараена алып барабыз. Мәчеткә кызыксынмаган бала боз сарае белән кызыксынып китә. Бара, йөри һәм укый башлый. Нәрсәдер өйрәнә, иман орлыклары салына. Әлхәмдүлилләһ, боза сараена барабыз, кайтышлый мәчеткә керәбез. Вәгазь сөйләнелә, шулай итеп бала әкренләп шушы мохитне өйрәнә.

Тел мәсьәләсенә килгәндә, безнең татарларның күпләп яши торган урыннары Малмыж районы, Вятские Поляны районнары. Ул районнарда күбрәк безнең татарлар яши. Тел мәсьәләсе буенча авырлыклар юк. Бөтен вәгазьләребез, тәрбияви чараларыбыз татар телендә бара. Әмма татар теленең сөйләшү дәрәҗәсендә генә түгел, уку, язу дәрәҗәсендә дә эшләргә безгә урын бар. Чөнки бер белдерү язарга кушсаң, анда биш хата булырга мөмкин. Бер-ике мәктәптә генә калды татар телне укыту. Әлхәмдүлилләһ, үзебезнең төбәгебездә Киров өлкәсе мәдәни мөхтәрияте җитәкчесе Әсхетдинова Язилә Хуҗәхмәт кызы белән хезмәттәшлек кылабыз. Ул безгә татар конгрессы җиткергән китаплар, татар теле дәреслекләре белән мәчетләребездә җиткереп, татар теленең кайбер кагыйдәләре, әйтелешләре белән дәресләрдә балаларыбызны таныштыру бара.

Балаларыбызга экскурсияләр оештырабыз һәм бу экскурсияләр гыйлем мәҗлесенә әйләнеп кала. Балалар – әти-әниләрнең җимешләре. Аларны әти-әни тәрбияли, без генә түгел. Бүген мәктәп белем бирү урыны булып калса да, әти-әнине дә бу эштән ераклаштырмаска кирәк. балаларыбызга җәйге үткән лагерьларда әти-әниләр көне ясап, балаларыбызның ирешкән уңышларын күрсәтеп, әти-әнинең мәчеттә бара торган тәрбиягә карашы үзгәрә. Чөнки бүгенге көндә күп кенә әти-әниләр яңалыкларны карап, ислам диненнән курка башладылар. Чөнки алар Коръәнне укымыйлар, Пәйгамбәребез хәдисләрен укымыйлар. Телевизор карыйлар, тегесен-монсын, һәм ислам дине шундый дигән фикер дә туып китә. Шуңа күрә әти-әнине мәчетләр эшендә катнаштыру бик кирәк.

Чит төбәк булсак та, Әлхәмдүлилләһ, безнең чиктәшебез Балтач районы Җәлил хәзрәт белән хезмәттәшлек кылабыз. Аңа Аллаһы Тәгаләнең рәхмәте булсын. Бик күп кенә дәресләрне, тәҗрибәләрне алардан алып, 1 сентябрьгә килгән балаларга бүләк биреп, анда үз сүзебезне әйтеп, балаларны белем башында Аллаһ белән бәйләп җибәрәбез. Һәм бу да үз чиратында бик яхшы нәтиҗәләр бирә.

Тәүге тапкыр үткәрелде “Сәламәтлек көне”. Мәчеткә бөтен балаларны да җыеп булмый, әмма мәктәпкә барып, бөтен балага да сйөләп була. “Сәламәтлек көне”ндә чаңгы ярышлары һәм башкаларны үткәреп, әзрәк кенә бүләкләр әзерләп, ислам дине буенча викториналар үткәрелә һәм бу да бик яхшы нәтиҗәләр бирә. Бу эшләрне куллансак, әлбәттә, моңа әзрәк кенә игътибарыбыз кирәк, әзрәк кенә эшләргә кирәк. Шуңа күрә бу эштә армый-талмый хезмәт кыларга кирәк.

Бу чараларда Россия мөфтиләр шурасы да ярдәмәрен кыла. Милләттәшләребез дә бу эштә актив катнаша. Бергә булыйк, бердәм булыйк! Аллаһ ризалыгы өчен яшьләребез өчен тәрбияви чараларны күбәйтик, иренмик, үткәрик. Чөнки бер әйберне үткәрерсең, шунда бер бала бер нәрсә ишетер, әмма шуның нәтиҗәсендә ул шушы юлыбызга килеп, үзебезнең милләтебезне, динебезне күәтләүче, Аллаһ каршында, милләтебез каршында, җәмгыятебез каршында хәерле ихсан балалардан булыр, Иншаллаһ.

Тагын бер чараны гына әйтеп узасы килә. һәрбер шәһәрләрдә, авылларда китапханәләр бар. Шушы китапханәләрдә ислам почмагы булдырсак, карарга кирәк яшьләр кая йөри. Интернетта булсынмы, Вконтакте булсынмы – без дә анда булырга кирәк. Китапханәдә дә почмак булдырырга кирәк. Әгәр дә кич белән клубка баралар икән, клуб мөдирләре белән сөйләшергә кирәк, китапларыбыз анда да булсын. Алар аны укысыннар, өйрәнсеннәр, үзебез дә барыйк, вәгазьләр сөйлик.

Аллаһы Тәгалә һәр барчабызга да хәерле эш-гамәлләр кылырга, үзе ярдәмнәрен бирсен, ныгытсын һәм хәерле өммәт булып, Аллаһы Тәгалә каршысында, Аллаһның рзалыгына ирешеп, ахирәттә дә Аллаһның фирдәвес җәннәтләренә керергә насыйп әйләсен. Игътибарыгыз өчен рәхмәт! Аллаһның рәхмәте булсын. Әссәләмәгәләйкүм үә рахмәтуллаһ үә бәракәтүһ!

**Рәфыйк Мөхәммәтшин:** Рәхмәт! Ә хәзер сүзне Ерак Көнчыгыш мөселманнары Диния нәзарәте рәисе **Әхмәд хәзрәт Гарифуллинга** бирәбез. Рәхим итегез!

**Әхмәд хәзрәт Гарифуллин :** Әгүүзү билләәһи минәш-шәйтаанир-раҗиим. Бисмилләәһир-рахмәәнир-рахиим. Мөхтәрәм баш мөфти Тәлгать хәзрәт, мөхтәрәм Бөтендөнья татар конгрессының рәисе Ринат Зиннур улы Закиров һәм калган мөфтиләребез, имамнарыбыз, хәзрәтләребез барчагызны ихлас күңелдән Ерак Көнчыгыш Диния нәзарәте исеменнән сәламлим. Әссәләмәгәләйкүм үә рахмәтуллаһ үә бәракәтүһ!

Сүземне Ерак Көнчыгыш мөселманнарының 19 һәм 20 нче гасырларда булган хәлләрен аңлатырга тырышырмын. Әлеге вакытта Рәсәйнең Ерак Көнчыгышы Рәсәйнең төп үзәгеннән еракта урнашкан төбәге икътисадый яктан калышкан территория булып санала. Коммуникацияләр белән кыенлыклар, транспорт инфраструктураның үсеш алмавы, үзләштерелмәгән җирләр әлеге төбәкне үзләштерүнең төп проблемасы булган һәм булып кала. Шул ук вакытта ул Рәсәй өчен табигать байлыклары, географик торышының файдалы булуы белән стратегик яктан мөһим булып тора. Аны үзләштерүдә төрле халыклар вәкилләре, шул исәптән ислам динен тотучылар гаять зур роль уйнаган. Әлеге төбәктә бер гасырдан күбрәк мәчетләр һәм ислам инфраструктурасы гамәлдә. Болар мөселманнарның яшәвенә, аның икътисады һәм мәдәниятендә зур урын алып торуы турында сөйли.

Бүгенге көндә миграция процессларына бәйле рәвештә җәмгыятьчелек аңында Ерак Көнчыгыш мөселманнары читтән килеп урнашкан халык дигән күзаллау бар. Шул ук вакытта тарихи документлар моны дөрес түгеллеген дәлилли. Мөселманнар бирегә берничә сәбәп буенча килгән. Беренчедән, бу тоткыннар. Шулай итеп 19 гасырда Байкал аръягына килгән беренче мөселманнар сөргенгә җибәрелгән булганнар. Икенчедән, бу килүче кешеләр 1861 нче елда крепостной хокук гамәлдән чыгарылганнан соң, Рәсәйнең үзәк өлкәләреннән һәм Идел буеннан крестьяннар җирдән мәхрүм ителүе һәм киләчәккә нинди дә булса өметләр булмау сәбәпле Ерак көнчыгышка юл ала. Алар арасында татарлар да була. Юлның шактый өлешен алар җәяү үтә. Юлга 2-3 ел китә. Еш кына үзләре белнә йорт кирәк-яракларын, хәтта малларын да алалар. Тик күбесе юлда барганда үлеп кала һәм татар гаиләләре тәгаенләнгән урынга тулы составта бик сирәк барып җитә. Идел буеннан күченеп килгән татарлар әкренләп яңа урынга иләшеп, яшәп китә. Амур һәм Уссурига күченеп килүчеләр артканнан арта бара. Алар арасында елдан-ел татарлар да күбәя. Алар руслар, украиннар һәм белорусслар белән бергәләп тайгада агач кисәргә, урман төпләргә һәм җирләрне эшкәртергә туры килә. Әмма күпләр исән-сау барып җитсәләр дә, авыр тормыш шартларына чыдый алмыйча, кире туган якларына кайтып китәләр. Ерак Көнчыгышта көчле рухлылар гына эшләп, яшәп калганнар.

XX гасыр башында халык бу якларга күпләп күченеп килә башлый. Бу күченүнең үзенчәлекләре була. Крестьяннар гаиләләре белән килеп, нигездә бер тирәдәрәк урнашалар, тоташ авыллар, поселоклар барлыкка килә. шулай ук ТрансСиб төзелеше көчәя. Рус гаскәрләрендә мөселман гаскәрләре күп булу сәбәпле Ерак Көнчыгышта мөселманнар саны артуы белән аңлатыла. Мәсәлән, мулла Гыйззатулла Тухватуллин 1902 нче елда Ырымбур мөселманнарының Диния нәзарәтенә Приморск өлкәсенең Николаевск шәһәрендә 200 гә кадәр мөселман булуын, аларның күп өлешен андагы хәрби частьләрдә түбән чиннар тәшкил итүен хәбәр итә. Ә штатта торган хәрби мулла Багаутдиновның мәгълүматлары буенча 1912 нче елда Владивостокта 5 меңгә кадәр мөселман булган. Аларның күпчелек өлешен шулай ук хәрбиләр тәшкил иткән.

XX гасырның тәүге 10 еллыгы урталарында ачылган гыйбадәтханәләр күләменең берникадәр артуы күзәтелә. Бу беренче рус революциясе елларына Рәсәй мөселманнары үзләренең хокукый тырышларын яхшыртырга омтылып, гадәттән тыш активлашкан чорга туры килә. XX гасырның икенче 10 еллыгы уртасында да җитди үсеш күзәтелә. 1916 нчы елда 8 мәчет, 17 нче елда 9 мәчет. Мәсәлән, 1930 нчы елда Ырымбур мөселманнарының Диния нәзарәте Амур өлкәсенең Александровский авылында Җәмигъ мәчет төзү һәм анда имам итеп Нәсыйбуллин Мөхәммәтзарифны билгеләү турындагы карарны хуплый. Шул ук елда Хабаровскийда гыйбадәт кылу йорты ачыла.

Сахалин өлкәсе территориясендә мөселманнар шулай ук 19 нчы гасыр ахырларында килеп урнаша. Аларның күбесе сөргенгә җибәрелгән була. 1901 нче елда Александровский поселогында ике мәчет була. Православие чиркәвенә көндәшлек булмасын өчен алар поселок читендә төзелә. Владивосток шәһәре мөселманнарыбик озак юллаганнан соң, мәчет ачуга ирешәләр, әмма ләкин ниятләнгән планнарын тормышка ашыруга революция һәм гражданнар сугышы белән бәйле илдәге вакыйгалар комачаулык итә. Авыл һәм шәһәр торак пунктларында татарлар үзенчәлекле социаль дини общинада яшәгәннәр. Алар электән килгән гореф-гадәт буенча шәригать кушканны үтәргә тырышканнар һәм милли нигездә шәхесара, төркемара бәйләнешләрне җайга салган, мәхәллә дип аталучы үзенчәлекле социаль ширкәтләр булдырганнар. Һәр мәхәллә яки мөселманнар оешмасы аерым бер мәчеткә караган, аның төзелеше, кагыйдә буларак, бертөрле булган. Аңа мәхәллә имамы җитәкчелек иткән.

Ерак Көнчыгышта мөселманнарның дин әһелләре татар общиналары формалашуга һәм үсешенә, аларның төп функцияләре һәм революциягә кадәрле чараларда дини институлар эшчәнлегенә гамәлгә ашыруына зур йогынты ясаган. Алар көнкүрештә барлык йолаларны - исем кушу, никах уку һәм калган вазыйфаларны үтәгәннәр. Гражданнар эшләре буенча хөкемдәр сыйфатында чыгыш ясаганнар, мөгаллимнәр булганнар. Һәм үзләре җитәкчелек иткән мәхәллә әгъзалары өчен дини остазлар булганнар.

Мулла – җәмгыятьтә иң белемле мөгаллим, хөкемдар һәм дәвалаучы буларак, рухи лидерлыкка ия була. Шәригать кануннары татар җәмгыятенең көндәлек тормышын җайга салуны дәвам итә. Хәтта Рәсәй империясенең Көнчыгыш төбәгендә дә общиналарның эчке тотрыклыгын тәэмин итә. Шулай итеп XX гасыр башында Ерак Көнчыгышта ислам инфраструктурасы нык үсеш ала дип нәтиҗә ясарга мөмкин. Бу мөселман булмаган һәм кеше әз яшәгән территорияләрдә шактый мәчетләр челтәре һәм мөселман общиналары барлыкка килүдә чагыла. Алар диндарларның аз булуы, дин әһелләренең җитмәве белән аерылып тора. Мөселманнар арасында белемле имамнар бармак белән генә санарлык була. Еш кына мулла вазыйфасын дини белемле христианнар яисә солдатлар башкарырга мәҗбүр була. Аларга моның өчен түләнми.

Әмма хәлләр әкренләп үзгәрә. Яңа мәчетләр ачыла. Анда указлы муллалар тәгаенләнә. Тик мондый үсеш революция, гражданнар сугышы, совет власте урнашу белән өзелә. 1930 нчы елларда мәчетләр ябылганнан соң, архив документларында гамәлдә мөселманнар турында мәгълүматлар юк. Ислам практикасы гаилә өлкәсенә күчә. Шуңа күрә әлеге вакытта яңадан төзелгән мөселман общиналары йөз ел элек эшләнгәннәре кебек яңадан шул ук юлны үтәргә мәҗбүр.

Бүгенге көндә Ерак Көнчыгыш якларында 27 мәхәллә булып, аларның 20 үткән елны Ерак Көнчыгыш мөселманнары Диния нәзарәте эшенә терәлгән калган җидесе белән дә килешү үтәлгән. Алар Ерак Көнчыгыш имамнарының координацион советына кертелгән.

Шулай итеп, Аллаһка шөкер, ул якларда бердәмлек тә, аңлашу да бар. Мәхәлләләребез бик күп булмаса да, һәрбер мәхәлләнең җомга җәмәгате иң әзендә 250 кешедән башлап, күбесенчә бер меңгә якын җәмәгать бар. Ә бәйрәм намазларында Владивосток, Хабаровск һәм Сахалин шәһәрләре кебек 10 меңгә якын җәмәгать җыела. Үткән елда гына уннан артык татар дин әһелләрен Татарстан һәм Башкортостан җөмһүриятләреннән ерак якларга күчерергә туры килде. Бу елны, Аллабирса, Биробиджан һәм Благовещенск шәһәрләрендә мәчет ачылыр дип ният итәбез. Һәм бу елны Владивосток, Хабаровск һәм Магадан шәһәрләрендә яңа мәчетләребезгә нигез салырга, Сахалин утравында да яңа җир алып, анда киләсе елны башларга Аллаһы Тәгалә насыйп итсен.

Мөхтәрәм хәзрәтләребез, монда әйтелгән үрнәкләрдән йөз ел элек безнең әтиләребез һәм бабайларыбыз гаскәрлектә хезмәт иткәннәр. Аларның кайберләре калганнар, кайберләре монда кире кайтканнар. Шуннан башлап, безнең анда мөселманнарыбыз, Аллаг шөкер, бар. Безнең татар милләтеннән генә булмаса, башка милләтләрдән дә бар. Ләкин һәр өлкәдә, һәр хөкүмәт кешеләре бездән имамнарны да, җитәкчеләрне дә татар халыгыннан сорыйлар, шуның өчен без дә үз ягыбыздан бу эшне башларга тиешлебез. Без дә шуның өчен, Иншаллаһ, иртәгә булачак Ислам Болгар Академиясе өчен таш салуны да бик сөенәбез. Аллаһы Тәгалә мөбәрәк кылсын. Шушы Академиядән бөтен безнең өлкәбезгә, бөтен Россиягә имамнарыбыз җитеп торса иде. Аларга дога кылсак, бердәмлек булса – ул вакытта һәрвакытны Аллаһы Тәгалә безгә ярдәм итәчәктер.

Татар конгрессына бик зур рәхмәтләр мондый чаралар оештырган өчен. Игътибарыгыз өчен рәхмәт! Әссәләмәгәләйкүм үә рахмәтуллаһ үә бәракәтүһ!

**Рәфыйк Мөхәммәтшин:** Рәхмәт! Ә хәзер *Бөтендөнья татар конгрессының Башкарма комитеты бүләкләрен* Бөтендөнья татар конгрессының Башкарма комитеты рәисе **Закиров Ринат Зиннур** улы тапшыра. Рәхим итегез, Ринат Зиннурович!

*(Бүләкләү фәрманын Шакиров Данис Фәнис улы укый)*

Милләтебез алдындагы олы хезмәтләрен искә алып, татар халкының телен, мәдәниятен үстерүдә, гореф-гадәтләрен саклап калуда башкарган зур эшләре өчен:

1. Бөтендөнья татар конгрессының Рәхмәт хаты белән Алтай крае мөселманнарының Диния нәзарәте рәисе **Фәгыйм хәзрәт Әхмәтгалиев** бүләкләнә.
2. Сарытау өлкәсенең Җәмигъ мәчете баш имамы **Фәнил хәзрәт Бибарсов** бүләкләнә.
3. Россия мөселманнарының Үзәк Диния нәзарәте каршындагы Волгоград өлкәсе региональ Диния нәзарәте рәисе, мөфти **Ильяс хәзрәт Биктимеров** бүләкләнә.
4. Новосибирск өлкәсе Кыштау районы имамы **Якуб хәзрәт Вахитов** бүләкләнә.
5. Мәскәү өлкәсе мөселманнары Диния нәзарәте рәисенең беренче урынбасары **Рөстәм хәзрәт Давыдов** бүләкләнә.
6. Россия Федерациясе мөселманнарының Диния нәзарәте аппараты җитәкчесе **Илдар хәзрәт Нуриманов** бүләкләнә.
7. Красноярск крае мөселманнарының Диния нәзарәте рәисе, мөфти **Гаяз хәзрәт Фәткуллин** Бөтендөнья татар конгрессының Рәхмәт хаты белән бүләкләнә.
8. Россиянең Азия өлешендәге “Төмән өлкәсе мөселманнарының Казыят нәзарәте” исемле үзәкләшкән дини оешмасы хатын-кызлар эшләре комитеты рәисе **Хәлилә ханым Шамакова** бүләкләнә.
9. Ырынбур өлкәсе мөселманнарының Диния нәзарәте рәисе, мөфти **Әлфит хәзрәт Шәрипов** Бөтендөнья татар конгрессының Рәхмәт хаты белән бүләкләнә.

**Рәфыйк Мөхәммәтшин:** Рәхмәт, Ринат Зиннурович! Бүләкләнүчеләрнең барсын да котлыйбыз. Барыбызга да әкрен-әкрен, ел саен Бөтендөнья татар конгрессының бүләкләрен алырга Аллаһы Тәгалә язсын.

**Ринат Закиров:** Шулай киләчәктә дә бергә, милли оешмалар белән бергә эшләргә насыйп итсен. Кичәге, бүгенге чыгышлар - барсыда шул хәтле әзерлекле, елдан-ел бу форумнарга килгән имамнарыбыз зур әзерлек белән белемнәренең артуын күрсәтәләр. Гомумән шушы җыеннарның дәрәҗәсе үсүе турында күрсәтә торган шатлыклы вакыйга. Киләчәктә дә шулай бергә булыйк, бердәм булыйк. Без көчле булырбыз, бергә булсак. Рәхмәт!

**Рәфыйк Мөхәммәтшин:** Мөхтәрәм җәмәгать, безнең төшке ашка хәтле вакыт бетте. Таралганчы, тагын бер мәсьәлә бар, сезнең белән киңәшеп алырга. Билгеле булганча, ике ел элек без Дини оешмаларның эшчәнлеген координацияләү Советын оештырган идек. Аның максаты – форум арасында җыелып, алга таба форумның карарлары ничек кабул ителә һәм киләсе форумны ничек әзерлибез дип Координация Советы эшләп килгән иде. Мин Советның рәисе буларак, үземне тәнкыйтләп алсам була инде. Аның эшчәнлеген киңрәк җәелдерергә кирәк. Шуның өчен без Координацион Советның эшен киңәйтергә булдык. Ул элек 15 кешедән тора иде. Без аны 23 кешегә җиткерәбез. Ул Совет безгә даими җыелып, без кабул иткән карарларны үтәү һәм киләсе форумнарга әзерлек эшләрен яхшырак һәм эффективрак эшләү өчен ярдәм итәр дип уйлыйм. Тиз генә укып чыгам. Советның рәисе **Мөхәммәтшин Рәфыйк** иде.

Рәиснең урынбасары **Ганеев Эдуард Әнвәр** улы.

**Аббясов Рушан хәзрәт** – элекке Совет составында бар иде.

**Аширов Нәфыйгулла хәзрәт** – Совет составында бар иде.

**Бибарсов Мөкатдәс хәзрәт** –бар иде.

**Бикчәнтәев Таһир хәзрәтне** өстәдек Кемероводан

**Бултачеев Рәшит хәзрәтне** өстәдек – Рязань өлкәсеннән.

**Гайфуллин Әлфәс хәзрәт** – Татарстан Республикасы Яр Чаллы шәһәреннән өстәдек.

**Глимшин Тәфкил хәзрәт** – Башкортстан Республикасы Нефтекама шәһәреннән өстәдек.

**Давыдов Ислам хәзрәт** – Россия мөселманнары Үзәк Диния нәзарәтенең Пенза өлкәсендәге имам-ахунын өстәдек.

**Җиһаншин Ильяс хәзрәт** – бар иде.

**Закиров Гаяз хәзрәт** – өстәдек. Түбән Новгородтан.

**Закиров Нияз хәзрәт** – Казанда безнең яшь имам. Аны өстәдек.

**Кашапов Нияз хәзрәт** –Киров өлкәсе мөселманнары Диния нәзарәте рәисе

**Крганов Әлбир хәзрәт –** бар иде.

**Саматов Хәлил хәзрәт** – бар иде.

**Таҗеддинов Мөхәммәд хәзрәт** – бар иде.

**Тукаев Марс Рифкать улы** – конгресста бу эшләрнең координаторы. Ул бар иде.

**Фазлыев Җәлил хәзрәт** – бар иде.

**Шакирҗанов Сәлим хәзрәт** – керттек.

**Шәрипов Әлфит хәзрәтне** өстәдек.

**Юнысов Марат хәзрәтне** өстәдек.

**Яруллин Талип хәзрәт** – бар иде.

23 кеше. Сез каршы булмасагыз, менә шушы форумнар арасында карарларны бергәләп тикшереп, алга таба форум оештыру мәсьәләләрен даими, кварталга бер-ике мәртәбә җыйсак, яхшы булыр иде дип, сезгә тәкъдим итәм менә шушы шәхесләрне. Сез каршы булмассыз дип уйлыйм.

Каршылар юкмы?

Кул күтәреп, раслыйк. Тавышка куям.

Барыгызга да рәхмәт! Бертавыштан кабул иттек дип саныйк.

Мөхтәрәм җәмәгать, безнең төшкә кадәрле вакытыбыз бетте. Инде 10 минут без регламенттан чыктык. Автобуслар көтеп тора. Шуңа күрә бик тиз рәвештә автобусларга утырып,

Төшке аштан соң җомга намазына, кайсы мәчеттә укыйсыз, сезне автобуслар алып барачак. Аннан соң һәрберегезне Камал театрында пленар утырышның 2 өлешендә көтеп калабыз. Әссәләмәгәләйкүм үә рахмәтуллаһ үә бәракәтүһ!

**ТӨШКЕ АШ**

**ҖОМГА НАМАЗЫ**

**ПЛЕНАР УТЫРЫШНЫҢ ДӘВАМЫ**

*(Г.Камал исемендәге Татар дәүләт Академия театры)*

**Рәфыйк Мөхәммәтшин:** Бисмилләәһир-рахмәәнир-рахиим. Тагын бер мәртәбә әссәләмәгәләйкүм мөхтәрәм хәзрәтләребез, мөфтиләр! Форумның эшен дәвам итәбез. Безнең пленар утырышның дәвамы. Төшкә кадәр без инде эшләдек. Сезнең исегезгә төшереп узам.

Форумда Россиянең **68** төбәгеннән **916** делегат  катнаша.

**Беренче тапкыр катнашучы төбәкләрне** дә сезнең исегезгә төшереп узыйм.

Еврей Автоном өлкәсе

Амур өлкәсе

Дагыстан Республикасы

Тамбов өлкәсе

**Иң зур делегация** елдагыча - Башкортостан Республикасыннан, барлыгы 120 дин әһеле.

Безнең Форумда Татарстан Республикасы Президенты *Рөстәм Нургали улы Миңнеханов***,** [Татарстан Республикасы Дәүләт Советы](https://tt.wikipedia.org/wiki/%D0%A2%D0%B0%D1%82%D0%B0%D1%80%D1%81%D1%82%D0%B0%D0%BD_%D0%A0%D0%B5%D1%81%D0%BF%D1%83%D0%B1%D0%BB%D0%B8%D0%BA%D0%B0%D1%81%D1%8B_%D0%94%D3%99%D2%AF%D0%BB%D3%99%D1%82_%D0%A1%D0%BE%D0%B2%D0%B5%D1%82%D1%8B) рәисе *Мөхәммәтшин Фәрид Хәйрулла* улы, Татарстан Республикасы Президенты Аппараты җитәкчесе *Сафаров Әсхәт Әхмәт* улы, Бөтендөнья татар конгрессы Башкарма комитеты рәисе *Закиров Ринат Зиннур* улы, Татарстан Республикасы буенча баш федераль инспекторы *Тимерҗанов Ренат Зәки* улы, Татарстан Республикасы Диния нәзарәте рәисе, мөфти *Камил хәзрәт Сәмигуллин*, Россия мөселманнары Үзәк Диния нәзарәте рәисе, мөфти *Тәлгать хәзрәт Таҗетдин,* Россия мөфтиләр шурасы рәисенең беренче урынбасары, Мәскәү өлкәсе мөселманнары Диния нәзарәте рәисе *Рушан хәзрәт Аббясов*, Кырым Республикасы һәм Севастополь шәһәре мөселманнары Диния нәзарәте рәисе, мөфти *Әмирали хәзрәт Аблаев*, Бөтендөнья татар конгрессы Башкарма комитеты Бюро әгъзасы, Бөтендөнья татар конгрессы каршындагы Дини оешмаларның эшчәнлеген координацияләү Советы рәисе урынбасары, Ульяновск өлкәсе Иске Кулатка муниципаль районы башлыгы*Ганиев Эдуард Әнвәр* улы, Россия Федерациясе Дәүләт Думасы депутаты, Россиянең Федераль татар милли-мәдәни автономиясе Советы Рәисе *Гыльметдинов Илдар Ирек* улы катнаша.Шулай ук безнең ФорумдаТатарстан Республикасы Дәүләт Советы депутатлары, Татарстан Республикасы хөкүмәт әгъзалары, җәмәгать эшлеклеләре катнаша. Гадәт буенча, утырышыбызны Коръән сүрәләре белән башлап җибәрербез. Коръән уку өчен мөнбәргә Татарстан Республикасы Яшел Үзән районы имам-хатыйбы **Габделхәмит хәзрәт Зиннатуллинны** чакырабыз. Рәхим итегез, хәзрәт!

***Коръән сүрәсе укыла.***

Сәламләү өчен сүз Татарстан Республикасы Президенты **Рөстәм Нургали улы Миңнехановка** бирәбез. Рәхим итегез!

**Рөстәм Миңнехановның сәламләү сүзе.**

Бисмилләәһир-рахмәәнир-рахиим. Әссәләмәгәләйкүм үә рахмәтуллаһ үә бәракәтүһ! Хөрмәтле форумда катнашучылар, кадерле кунакларыбыз! Сезне чын күңелдән үзебезнең Татарстан Республикасы башкаласында сәламлибез һәм эләребездә уңышлар телибез! Әлбәттә, безнең ел саен шушындый очрашулар гадәткә кереп китте. Изге Болгар җыены алдыннан без җыелабыз. Үзебезне борчый торган мәсьәләләрне ачыктан-ачык сөйләшәбез. Һәм быелгы елда яңадан барыгызга да бик зур рәхмәт килүегез өчен!

Быелгы ел безнең тарихка кереп калачак. Иртәгә, Аллаһ теләсә, без барыбыз да Болгар җирлегендә Ислам Академиясенә нигез салачакбыз. Ул көнне без күптән хыялланып көттек. Бу теләкне Россия Президенты Владимир Владимирович Путин хуплады. Һәм бу эшне безгә матур итеп эшләп чыгарга кирәк.

Әлбәттә, бу вакытлар быел бик уңай вакыт түгел. Сез күреп торасыз безнең Россиядә диннәр һәм милләтләр арасында бернинди ыгы-зыгы юк. Ә менә дөнья күләмендә ыгы-зыгы бик зур. Шуңа күрә шушындый дәрәҗәле уку йортын булдыру Россия күләмендә Болгар җирлегендә – ул Татарстан өчен генә түгел, ул бөтен Россия өчен бик әһәмиятле.

Безгә икенче төрлерәк карарга кирәк безнең мәдрәсәләребезгә, бүтән уку йортларын. Аларга ярдәм итәргә кирәк. Әлбәттә, сез һәммәгездә безнең диндәшләребезгә дин турында сөйлисез, өйрәтәсез. Ә андый кешеләр киләчәктә дә булырга тиеш. Әгәр дә безнең тиешле күләмдә яхшы укыту йортлары булмаса, безнең гореф-гадәтләребезне, динебезне саклау бик авыр булачак. Шуңа күрә без Республика күләмендә менә шушындый уку йортлары буенча программаларны яңадан караячакбыз һәм кыска гына арада шушы Академия Болгарда эшләп китер дип ышанам.

Һәммәгезгә дә уңышлар! Без шатланып сезне көтеп торабыз. Һәм бу килүегез дә уңышлы булсын! Сезгә барыгызга да исәнлек телим һәм бик зур рәхмәт!

**Рәфыйк Мөхәммәтшин:** Бик зур рәхмәт, Рөстәм Нургалиевич! Хәзер халкыбызның мәнфәгатьләре өчен күп хезмәт куйган хөрмәтле дин әһелләребезгә мөхтәрәм Татарстан Республикасы Президенты Рөстәм Нургалиевич Миңнехановтан Татарстан Республикасы Дәүләт бүләкләрен тапшыруын үтенәбез.

*(Президентның бүләкләү турындагы фәрманын* **Данис Шакиров** *укый)*

**Бүләкләр тапшырыла.**

**Татарстан Республикасы Президенты карары нигезендә:**

Татарстан Республикасының **«Фидакарь хезмәте өчен» медале** белән Татарстан Республикасы Әлки районы имам-мөхтәсибе **Шәйхетдинов Исламетдин Сәлахетдин улы** бүләкләнә.

**Татарстан Республикасы Президенты боерыгы нигезендә:**

1. Рухи-әхлакый традицияләрне үстерүгә, татулыкны һәм конфессияара хезмәттәшлекне ныгытуга зур өлеш кертүләре өчен Россия Мөфтиләр шурасы үзәкләштерелгән мөселман дини оешмасы Аппараты җитәкчесе урынбасары **Абәнов Ренат Ваис** улына Татарстан Республикасы Президентының Рәхмәте белдерелә.
2. Башкортостан Республикасы мөселманнары Диния нәзарәте үзәкләштерелгән дини оешмасы рәисе – мөфтинең беренче урынбасары **Бибарсов Әюп Габбас** улына Татарстан Республикасы Президентының Рәхмәте белдерелә.
3. “Кемерово өлкәсе мөселманнары Диния нәзарәте” үзәкләштерелгән дини оешмасы мөфтие **Бикчәнтәев Таһир Әхмәдулла** улына Татарстан Республикасы Президентының Рәхмәте белдерелә.
4. Үзәкләштерелгән дини оешма – Татарстан Республикасы мөселманнары Диния нәзарәтенең Балык Бистәсе районы имам-мөхтәсибе **Гайнетдинов Сәүдәхан Гыйльмхан** улына Татарстан Республикасы Президентының Рәхмәте белдерелә.
5. Чувашстан Республикасы мөселманнары Диния нәзарәте үзәкләштерелгән дини оешмасы казые **Гыймаев Сәетзадә Мингали** улына Татарстан Республикасы Президентының Рәхмәте белдерелә.
6. Үзәкләштерелгән дини оешма – Татарстан Республикасы мөселманнары Диния нәзарәтенең Зәй районы имам-мөхтәсибе **Камалов Сәгыйть Борһан** улына Татарстан Республикасы Президентының Рәхмәте белдерелә.
7. Россия мөселманнары Үзәк Диния нәзарәте составындагы Ульяновск өлкәсе мөселманнары төбәк Диния нәзарәтенең (Ульяновск мөфтие) Ульяновск өлкәсе “Иске Кулаткы районы” муниципаль берәмлеге мөхтәсибәте үзәкләштерелгән мөселман дини оешмасы имам-мөхтәсибе, “Җәмигъ” мәчете имам-хатыйбы, гарәп теле укытучысы **Хөсәенов Дамир Тәүфикъ** улына Татарстан Республикасы Президентының Рәхмәте белдерелә.
8. Новосибирск шәһәре Җәмигъ мәчете имам-хатыйбы **Шакирҗанов Сәлим Нәкыйп** улына Татарстан Республикасы Президентының Рәхмәте белдерелә.

**Рөстәм Миңнеханов:** Яңадан бер кат барыгызга д арәхмәт әйтәсе килә. Уңышлар сезгә! Рәхмәт!

**Рәфыйк Мөхәммәтшин:** Зур рәхмәт, Рөстәм Нургалиевич! Без мөхтәрәм имамнарыбызны шушы бүләкләр белән котлыйбыз. Рөстәм Нургалиевич, алар бик тырышып кул чапмады дип сез аптырамагыз инде, чөнки безнең имамнар кул чапкан җиргә шайтан җыела дип, алар кул чабудан тыелып торалар. Әмма ләкин алар алган бүләкләргә бик риза.

Хәзер Форумның кунакларын сәламләү өчен сүз Татарстан Республикасы Диния нәзарәте рәисе, **мөфти Камил хәзрәт Сәмигуллинга** бирелә. Рәхим итегез!

**Камил хәзрәт Сәмигуллин:** Бисмилләәһир-рахмәәнир-рахиим. Хөрмәтле Рөстәм Нургали улы, мөхтәрәм мөфтиләр, имамнар һәм җыенга килгән кунаклар! Әссәләмәгәләйкүм үә рахмәтуллаһ үә бәракәтүһ!

Бүген без йөзләгән татар имамнары, зыялылар, рәсми вәкилләр җәмәгать булып тупландык. Безне бергә туплаган Аллаһ Сөбханә вә Тәгаләгә барлык мактауларыбыз булса иде. Безне хак юлга күндерүче Пәйгамбәребез Мөхәммәд Мостафа (с.г.в.) гә, барлык сәхәбәләренә сәламнәребез, салават шәрифләребез барып ирешсен иде. Аллаһ Сөбханә вә Тәгалә эшләребезне уң кылсын.

Мөхтәрәм җәмәгать, без чын мәгънәсендә тарихи көннәрдә яшибез. 29 апрельдә Казанда Болгар Ислам Академиясе киң җәмәгатьчелеккә тәкъдим ителде. Аллабирса, иртәгә Болгарда Ислам Академиясе нигезендә дога кылырбыз, олы эшне башлап, тәкъбирләр әйтербез.

Галимнәребез сүзләренә караганда ислам дине Болгарга Пәйгамбәребез (с.г.в.) чорында Хиҗри буенча 6 нчы елда ук килгән. Шунысы да мәгълүм, бу җирләрдә гыйлем йорты булган. 1080 нче елда Якуб бин Ногман ачты. Заманында Болгарны галимнәр иле буларак даны киң таралган. Академияне ачып, без янә шушы мәртәбәле дәрәҗәгә омтылабыз. Академия иң беренче чиратта татар дини мирасын саклауны, дини гыйлем дәрәҗәсен үстерүне күз алдында тотып оештырыла. Алдыбызда мөселман өммәте исламның Хәнәфи мәзһәбенә таянган традицион кыйммәтләре белән берләштерү, үстерү бурычы тора.

Мәгълүм булганча, мөселман җирләрендә имам Әбү Хәнифә таралыш алу вакыты 8 нче гасыр ахырына туры килә. Болгарда яшәгән бабаларыбызның Хәнәфи мәзһәбе тарафдарлары булулары турында Багдадтан килгән Ибн Фадлан үзенең хисабында язып калдырган. “Без татар имамнарының төп эше – ул бабаларыбызның юлын дәвам итү һәм алар өйрәткәннәрне халыкка җиткерү”. Бүгенге көндә халыкка, аеруча яшьләргә имам Әбү Хәнифә мирасын өйрәтү мәзһәб мәсьәләләрен аңлату бигрәк тә мөһим. Шуңа күрә Татарстан мөселманнары Диния нәзарәте 2016 нчы елны Хәнәфи мәзһәбе елы дип уздыра.

Бу ел кысаларында Әбү Хәнифәгә багышланган чаралар уздыру, китаплар бастыру каралган. Мөхтәрәм җәмәгать, шушы урында имамның Әбү Хәнифә хәзрәтебезнең бер нәсыйхәтен искә төшерәсе килә. Изге китапта язылган һәм Пәйгамбәребез (с.г.в.) нең хәдисләрендә әйтелгән имам Әбү хәнифә шәкертләренә дә тәкъвалык нәсыйхәт иткән. Ләкин ни өчен һаман тәкъвалыкка сарылмыйбыз? Бездә һаман традицион булмаган төрле карашларга, фикерләргә иярү күзәтелә. Мөселман яшьләре арасында гына түгел, ә өлкән буын дин әһелләре арасында да мәзһәбне Пәйгамбәребез (с.г.в.) нең сөннәтенә каршы куючылар да бар. Алар үзләрен Мөхәммәд Пәйгамбәр (с.г.в.) өйрәтүләре буенча баручылар дип атыйлар. Шул ук вакытта бүтәннәрне Әбү Хәнифәгә иярүдә гаеплиләр. Бу дини гыйлемсезлекнең олы бер мисалы бит. Шуны да истә тотсак иде.

Хәзрәтләрнең гыйлеме, гаделлеге, ихласлыгы, барлык мөселманнарга карата фикерне формалаштыра. Бабаларыбыз дистә гасырлар дәвамында мәгариф, нәшрият һәм дин өлкәсендә әйдәп барганнар. Казан галимнәрен, дин белгечләрен дөнья күләмендә белгәннәр. Без дә бу эшне дәвам итәргә, барлык татарларны берләштерергә, толерантлыкны, тынычлыкны сакларга тиеш.

Безнең татар халкы гасырлар дәвамында исламдагы өч өйрәтүдән, өч гыйлемнән читкә китмәгән. Беренче аның Хәнәфи мәзһәбе. Икенчесе Матурди акидасы. Өченчесе исә Накшбандия тарикате. Татарларның тарихи, дини китаплары да моны бик яхшы раслый. Гасыр башында яшәгән, танылган дин галиме, шейх Мөхәммәд Морад хезмәтләрен искә төшерү дә җитә. Морад Рәмзи безнең татарларның гына түгел, ә бөтен дөнья мөселманнарының шейхы булып тора. Аның исемен, хезмәтләрен еш кына халыкара дини чараларда дәлил итеп китерәләр. Мөселман илләрендә китапларын хәзер дә өйрәнәләр, нәшер итәләр. Танылган шейх Мөхәммәд Морад Рәмзи үзенең Болгар вә Казан голәмәсе тарихына багышланган хезмәтендә Идел буе галимнәре турында язган. Китапта мондый сүзләр бар: “Аларның, ягъни Идел буенда яшәгән дин галимнәренең юлларына килгәндә, алар барысы да сөнниләр, инануларына килгәндә, барысы да матуридиләр, ә гамәл мәсьәләләрендә хәнәфиләр иде. Алар арасында бүгенге көнгә кадәр дингә бидгать кертүчеләр булмады”, -дип язган Мөхәммәд Морад Рәмзи хәзрәтебез.

Ни өчен хәзер мөселман өммәте ялган диннәргә каршы тору юлларын әзерләргә мәҗбүр соң? Минем уйлавымча, иң беренче зур сәбәп – ул гыйльми, дини мирасны белмәү. Икенче сәбәп, тәкъвалыкны югалту. Изге Коръәндә Раббыбыз Сөбханә вә Тәгалә кисәткән: “Котулык вә өстенлек”. Әлбәттә, Аллаһыдан куркып, гөнаһлардан сакланучы тәкъва мөэминнәргәдер. Менә шушыны истән чыгармаса иде. Өченче сәбәп, кешеләрнең тормышы бәрәкәтле, бәхетле булсын өчен иман ныклыгы кирәклеген оныту. Аллаһы Тәгалә Коръәннән хакыйки булуын саклый. Без исә ислам динен сакларга һәм таратырга тиеш.

Мөхтәрәм җәмәгать, Аллаһу Сөбханә вә Тәгалә барыбызга да ныклык һәм сабырлык бирсен. Раббыбыз эшләребезне дәвамлы һәм бәрәкәтле итсә иде. Раббыбыз кылган догаларыбызны, гамәлләребезне кабуллардан кылсын, илләребезгә тынычлык, иминлек, бәрәкәт насыйп итсен! Әссәламү алейкүм вә рахматуллаһи вә бәрәкатүһ.

**Рәфыйк Мөхәммәтшин:** Рәхмәт! Киләсе сүзнеРоссия мөселманнары Үзәк Диния нәзарәте рәисе, **мөфти Тәлгать хәзрәт Таҗетдингә** бирәбез. Рәхим итегез!

**Тәлгать хәзрәт Таҗетдин:** Бисмилләәһир-рахмәәнир-рахиим. Әлхәмдүлилләһи раббил гааләмииин вәссаләәтү вәссәләәмү галәә расүүлиһил кәрим үә галәә әәлиһи үә әсхабиһи әҗмәгыйн. Мөхтәрәм, газиз һәм кадерле Президентыбыз Рөстәм әфәнде Нургали улы, хөрмәтле Президиум әгъзалары, мөхтәрәм, газиз хәзрәтләр, кардәшләрем! Әссәләмәгәләйкүм үә рахмәтуллаһ үә бәракәтүһ! Әлхәмдүлилләһ, бүген дә нурлы Казаныбызда Аллаһы Тәгалә кавыштырды, ничә көннән бирле фикер алышулар, әңгәмәләшүләр дәвам итә.

Бу көннәрдә Казанда 60 артык илдән вәкилләр килеп, без үзебезнең мәхәлләләребезнең мәсьәләләрен генә түгел, инде бүгенге көндә ислам банклары турында да, хәләл ризык турында да, хәләлне әзерләү турында да, вакуфлар турында да зур-зур киңәш мәҗлесләре бара, Аллага шөкер. Без бу изге эшкә көч-күәт һәм дәрт бирүче мөхтәрәм Президентыбыз Рөстәм әфәндегә һәм Татарстан хөкүмәтенә, Татарстанның Диния нәзарәтенә, Бөтендөнья татар конгрессының җитәкчеләренә, Ринат әфәндегә, бу хезмәттә ихлас белән, гайрәт белән эшләүчеләргә дә, барыбыз исеменнән шөкерләребезне һәм Аллаһы Раббымызның рәхмәтләрен сорыйбыз.

Бүген иртәнге мәҗлестә “Коръән Кәримгә ябышыгыз, аерылыша күрмәгез” дигән аятъ белән мәҗлесебез башланды. Мөхтәрәм Рөстәм әфәнде, бу мәҗлесләр елдан-ел бүленеп, тетелеп беткән. Тетелә язган сафларыбызны тагын да берләштерүгә, якынайтуга сәбәп булып тора. Бервакытларда, совет хөкеме вакытында касып-посып шәкертләрне укыта идек. Зиратларда касып-посып гает намазалры укыла иде. Бервакытта хәтта сәхәргә торган вакытта, тәрәзәләрне мендәрләр белән каплаган вакытта үткән безнең әти-әниләребез вакытында. Бүген, Әлхәмдүлилләһ, шәһәрнең уртасында, җөмһүриятебезнең башкаласында, шушылай итеп Президентыбыз белән бергәләшеп, дәүләтнең мәшһүр кешеләре белән җыелышып, дин эшләребезне дә, милләт эшләребезне дә сөйләшү, хәл итү юлларын карыйбыз.

Озак вакытлар гына түгел, 7 гасырга якын үткән көнебез, Болгар шәһәренең күтәрелә башлавы да, анда яңа мәчетләр салынулары да, иртәгә Аллаһ насыйп итсә Болгар Ислам Академиясенең нигезе салыначак. Быелдан ук Аллаһ насыйп итеп, шәкертләр җыеп, анда укытулар да башланса иде. Ул бөек уку йорты өчен җаваплы учительский советларның да әгъзалары җыелып, быелдан ук шәкертләрне җыеп, укулар башлансын. Пәйгамбәребез (с.г.в.) нең оныгы да килеп, беренче дәресләрен февраль аенда башлап җибәрде. Өмет итәбез, Иншалла, яңа остазлар да һәм бөтен төбәкләрдә булган хәзрәтләребез дә, мөфтиләр дә, мөхтәсибләр дә шәкретләрне әзерләрләр.

Нигә бу безнең өчен ашыгыч мәсьәлә? Күрәбез, дөнья ничек итеп кайный. Бездә тыныч, Аллага шөкер. 193 халык, төрле милләт илебезнең бөтен якларында тыныч, имин итеп яшибез, мәчетләеребзе дә салына. Икенче тапкыр халкыбыз батырлык һәм гайрәтлек күрсәтте нибары 15-16 ел арасында 7 меңнән артык мәчетләр салынды. Татарстанның үзендә генә йөз тапкыр мәчетләрнең саны артты, Аллага шөкер, соңгы 25-30 ел арасында.

Икенче яктан караганда, имамнарыбыз мәчетләребездә хезмәт итүче кешеләрнең 80-85% 75-85 яшьтән узган. Шуның өчен кадр мәсьәләсе, имамнар мәсьәләсе иң олы бер вазыйфа булып тора. Күпме мәчетләребездә укытулар, Коръәнгә, намазга булсын, шуларны эләктереп алып, экстремистларның фикерләрен тагып, кан түгүгә китүчеләр дә әз түгел. Аллаһыдан хәлегездән килгәнчә тәкъвалыкта була күрегез, сак була күрегез һәм мөселман булмыйча үлә күрмәгез ди Аллаһы Раббыбыз. Утка барып төшерлек хәлләргә җиткән идегез, 70 ел буена безнең динебездән биздерергә, аздырырга, туган телебезне дә, милләтебезне дә онытырга, маңкортлар булырга, азапланганнан соң, чыннан да, гыйлем чишмәсе корый язган иде. Шуның өчен бүгенге көндә иң беренче игътибар ничек итеп ата-бабаларыбыз йөзләгән еллар буена, гасырлар буена мәчет янында мәдрәсә салып, һәрвакытта гыйлемгә игътибар иткәннәр. Бүген дә Аллаһ насыйп итсә менә шушы Болгар Ислам Академиясенә дә, мәчетләребездә дә гыйлем бирүгә, үзебез дә һәм яңа мәчеткә йөргән балалар да, яшьләр дә экстремистларга, вахабистларга ияреп китмәслек иттереп, чын ихлас белән хезмәт итүне җөмләбезгә Аллаһы Тәгалә насыйп әйләсен.

Бу олы эшегездә Рөстәм әфәнде, мөхтәрәм хәзрәтләр – барыбызга да Аллаһы Раббыбыз күәт һәм дәртләр насыйп әйләсә иде! Әссәламү алейкүм вә рахматуллаһи вә бәрәкатүһ.

**Рәфыйк Мөхәммәтшин:** Рәхмәт, Тәлгать хәзрәт! Киләсе сүзебезне Россия мөфтиләр шурасы рәисенең беренче урынбасары, Мәскәү өлкәсе мөселманнары Диния нәзарәте рәисе **Рушан хәзрәт Аббясовка** бирәбез! Рәхим итегез!

**Рушан хәзрәт Аббясов:** Бисмилләәһир-рахмәәнир-рахиим. Әлхәмдүлилләһи раббил гааләмииин вәссаләәтү вәссәләәмү галәә расүүлиһил кәрим үә галәә әәлиһи үә әсхабиһи әҗмәгыйн. Мөхтәрәм Рөстәм Нургали улы, мөхтәрәм Президиум әгъзалары, мөхтәрәм делегатлар, кадерле дин кардәшләрем, милләттәшләрем! Рөхсәт итегез мөфтий, шейх Равиль Гайнетдин исеменнән сәлам хатын сезгә тапшырырга һәм аның сәламнәрен җиткезергә. Динебезнең күркәм сәламе әссәламү алейкүм вә рахматуллаһи вә бәрәкатүһ дип барчагызны ихлас күңелемнән сәламлим.

Сүземнең башында сөекле Пәйгамбәребез Мөхәммәд Мостафа (с.г.в.), вә аның сәхәбәләренә сәламнәребез, догаларыбыз барып ирешсен, кыямәт көнендә һәр барчабызга Пәйгамбәребезнең шәфәгате насыйп булсын диеп, Аллаһ Раббыбызга ялварам.

Җиденче мәртәбә үткәрелә торган олы җыен татар имамнарының форумы татар милләтен берләштерүгә, алга җибәрүгә хезмәт итә. Быел җыеныбызның төп вакыйгасы – булачак Болгар Ислам Академиясенә нигез салу. 21 нче гасырда милли үзаңлы, сәяси лидерларыбыз җитәкчелегендә татар халкының башкаласы Казанда Кол Шәриф мәчете торгызылды. Мәчетнең мәхәббәтлеге, зәвыгы башка милли республикаларда төзелгән һәм төзелә торган Җәмигъ мәчетләргә, илгә үрнәк булып торды.

Бүген дәүләт җитәкчеләре һәм дин әһелләре берлектә Болгар Ислам Академиясен булдыру эшенә кереште. Бөек һәм мәгърифәтле милләтебезгә башлангыч һәм зур максат бу. Әлеге тарихи мизгелләр гасырларда калачак әһәмиятен, тирән мәгънәсен аңлыйк. Россия мөселманнары дөньякүләм дәрәҗәдәге дин галимнәре хәзерләү, тәрбияләү максатын куйдылар һәм бу башланганчы Россия Федерациясе Президенты тарафыннан хуплау тапты. Болгар Ислам Академиясе төзелгәнчегә, аның кирәклеге һәм әһәмияте турында Владимир Путин үткән елның гәрәфә көнендә Мәскәү Җәмигъ мәчетен ачу тантанасында игълан итте. 2016 нчы елның апрелендә Болгар Академиясенең рәсми теркәүләү турындагы таныклыкны минем беренче урынбасарым Дамир хәзрәт Мөхетдинов Татарстан мөфтие Камил хәзрәт Самигуллинга Россия мәгариф һәм фән министры Дмитрий Ливанов каршында тапшырды.

Болгар Ислам Академиясен төзү һәм аның фәнни, мәгънәви эчтәлеген лаеклы дәрәҗәгә җиткерү – безне барыбызны да берләштерүче максат. Татар халкы тарихындагы яңа бер биеклек. Аллаһ раббыбыз бу башланганчы үзе ярдәмен бирсен. Рәхмәтен киң кылсын дигән догада калам. Бүгенге мәҗлес әһелләренә мөхтәрәм делегатлар һәм кунакларга хәерле хезмәтләр, җан һәм тән сәламәтлеге, тауфик телим! Киләчәк Бәрәәт кичәсе мөбәрәк булсын! Галәмнәр хуҗасы булган Аллаһ Сөбханә вә Тәгалә ялгышлык белән кылган гөнаһларыбызны ярлыкасын. Иманлы, ихсанлы тормышлар насыйп итсен. Әмин. Әссәламү алейкүм вә рахматуллаһи вә бәрәкатүһ.

Мөфтий, шейх Равил Гайнетдин. Россия Федерациясе мөселманнары диния нәзарәте рәисе, Россия мөфтиләр шурасы рәисе.

Хөрмәтле делегатлар, хөрмәтле кунаклар! Шулай ук бер-ике сүз генә әйтергә миңа да рөхсәт итегез. Шушы форумда оештырган координацион комитеты әгъзасы буларак, сезнең игътибарыгызга да тәкъдим итәргә.

Белгәнегезчә, 2015 нче елның 14 июньдә Болгарда барлык үзәкләшкән безнең мәркәзи, дини оешма рәисләре тарафыннан кабул ителеп имзаланган Россия мөселманнарының социаль доктринасы. Россиядә мөселманнар өммәтенең үсеш юнәлешен билгеләргә сәләтле. Җәмгыятьтә әхлакый тәртипләрне ныгыту, төп мәсьәләләр буенча мөселманнарның карашларын тәгаенләү. Сәләмәт һәм актив гражданлык позициясен булдыру өчен бу фикерләрне киң җәмәгатьчелеккә җиткерү бүген мөһим. Форумда без ике көн хөрмәтле мөфтиләрдән һәм имамнардан үзләренең матур гына кылган уңышлы тәҗрибәләрен һәм программаларын ишеттек.

Әмма ләкин без күрәбез, шундый доктрина, практика белән бәйләү системасы төзелмәк кирәк. Чөнки төрле регионнарда бөтенләй бу социаль доктрина программалары эшләми. Шуңа күрә минем тәкъдимем бар, безнең иң якын вакытта яңа төзелгән оештыру координацион комитетында бергәләшеп җыелып, бер ел эчендә, Аллабирса, экспертлар белән бергәләшеп, безнең мәгариф булсын, икътисад булсын, җәмәгатьчелек, мәдәният, иминлек һәм башка әһәмиятле юнәлешләр буенча бер программа кабул итү. Һәм бу программа буенча безнең Диния Нәзарәтләрендә, мөселман оешмаларында бердәмлектә шушы программаны дөньяга кую.

Коръән Кәримдә Аллаһ Сөбханә вә Тәгалә безгә әйтә: “Ул безнең һәркайсыбызның җаваплылык. Дөреслектә Аллаһ Тәгалә кешеләрнең хәлен үзгәртмәс, алар үз-үзләрен үзгәртмичә. Хәрәкәттә-бәрәкәт. Безгә дә Аллаһы Тәгалә шулай ярдәмен биреп, киләчәктә дә бердәмлектә, безнең ислам диненең нигезләрен, башка булган мәдәнияткә таратыйк. Әссәламү алейкүм вә рахматуллаһи вә бәрәкатүһ.

**Рәфыйк Мөхәммәтшин:** Рәхмәт! Ә хәзер сүз Кырым Республикасы һәм Севастополь шәһәре мөселманнары Диния нәзарәте рәисе, **мөфти Әмирали хәзрәт Аблаевка**  бирелә. Рәхим итегез!

**Әмирали хәзрәт Аблаев чыгышы.**

**Рәфыйк Мөхәммәтшин:** Рәхмәт, Эмирали хәзрәт! Мөхтәрәм җәмәгать, билгеле булганча безнең форум эшчәнлеген кичә башлап җибәрдек. Без гадәттәгечә форумны секцияләрдән башлап җибәрдек. Кичә безнең делегатлар 4 секциягә бүленеп, төрле проблемалар буенча үз фикерләрен әйттеләр. Хәзер без форумның пленар өлешендә шушы секцияләрдә нинди проблемалар күтәрелгән ул хакта шушы секция җитәкчеләренең чыгыш ясауларын теләр идек. Беренче итеп сүзне «Татарларда суфыйчылык һәм дини традицияләр» буенча сүз Россия Федерациясенең Иҗтимагый Палата әгъзасы, Мәскәү һәм Үзәк төбәге, Чувашия Республикасы мөфтие Ә**лбир хәзрәт Кргановка** бирелә. Рәхим итегез! Регламент 5-7 минут.

**Әлбир хәзрәт Крганов:** Бисмилләәһир-рахмәәнир-рахиим. Мөхтәрәм Президиум әгъзалары, хөрмәтле Рөстәм Нургалиевич, хөрмәтле VII Бөтенроссия татар имамнары форумы кунаклары, мөхтәрәм мөфти хәзрәтләр, имамнар һәм мәзиннәр! Әссәләмәгәләйкүм үә рахмәтуллаһ үә бәракәтүһ! Шушы олы мәҗлес кысаларында без 300 артык кеше катнашында «Татарларда суфыйчылык һәм дини традицияләр» дип исемләнгән секцияне уздырдык. Катнашучыларның саны һәм олы вәкиллеге тагын бер тапкыр суфыйчылык темасының халкыбыз арасында илебездә актуаль икәнлеген күрсәтте.

Секциябез бик кызыклы һәм эшлекле рәвештә узды. Хәтта тәнкыйтьләр дә яңгырады. Татар мөселман халкында күп гасырлы традицияләре бар. Суфыйчылыкның хәзер дә мөселманнар арасында һәм илебезнең иҗтимагый тормышында мөһим дини-мәгърифәти һәм социаль роле зур. Без чын суфыйчылык тәгълимәтенең, мөселман өммәтенең һәм илебез гражданнарының казанышыбыз булсын өчен әле күп тырышлык уярга тиешбез.

Хәзерге вәзгыятьтә дини оешмалар, дәүләт структуралары, илебездә булган суфыйчылыкның гуманистик идеяләрен кешеләрне уку-укытуда, терроризм һәм экстремизм куркынычын, профилактикалау эшләрен нәтиҗәле итеп оештыруда, дини-милли сәясәтне коруда һәм җәмгыятьтә тынычлыкны һәм тотрыклыкны булдыруда файдалан ала. Күпмилләтле дәүләтебезнең Президенты Владимир Владимирович Путин 13 нче елда Уфада Россия мөселманнарының Үзәк Диния Нәзарәтенең 225 еллык уңаеннан булган юбилей кысаларында дин әһелләре белән күрешүендә болай дип ассызыклаган иде: “Россия исламының күп гасырлы дини мәгариф системасын һәм гаҗәеп бай дини мирасына таянып, дөньяда үз сүзен әйтергә бөтен мөмкинчелекләре бар. Шуңа күрә төп бурычыбыз – үзебезнең бәйсез, дини мәгърифәт мәктәбен торгызу. Бу эш Россия исламын чит агымнардан, тәэсирләрдән азат итәчәк. Моны күпчелек халыкара мөселман галимнәренең хуплавы да бик әһәмиятле. Бу дини мәгърфәт юнәлеше Россиядә һәм башка илләрдә барган хәлләргә үз бәясен бирергә, мөселманнар өчен авторитетлы фикер әйтеп, дөрес юл күрсәтергә тиеш. Бу эшне эшләсәк, яхшы эшләргә һәм җинаятьче эшләргә дөрес бәя бирәчәгенә иманым камил”, -дип әйткән иде.

Безнең секциядә сөйләшкән вакытыбызда суфыйчылыкка кагылышлы төрле фикерләр яңгырады, каршы фикерләр дә бар иде. Әгәр дә бүгенге тарихи ситуацияне карасак, Тукай шикелле бөек әдипләребез экстремизм фикерле шәхесләрне тәнкыйтьләп язарлар иде. Бүгенге көндә безнең алдыбызда тора торган мәсьәләләрдән берсе – гадәти ислам, яки “традицион ислам” дигән төшенчәгә ачыклык кертү кирәк. Моңарда да төрле кеше бик төрлечә карый. Без барыбыз да Раббыбыз алдында, дәүләтебез һәм милләтебез алдында җаваплы. Имамнарның, мөфтиләрнең җаваплылыгы зур. Чөнки 2015 нче елның саннарына караганда экстремистик юнәлештәге булган җинаятьләрнең саны илебездә 28,5% артып киткән. Һәм беребезгә дә сер түгел, бу эшне эшли торган кешеләр ялган дини фикерләр белән риторика артына яшереп, безнең яшьләребезне үз якларына ияртәләр.

Бигрәк тә суфизм төшенчәсенә безнең бу форумда игътибар итүебез татарлардан мөселман яшьләре бик кызыгып бүген бу мәсьәләне эзләргә тырышалар. Интернеттан үзләренә төрле җавап эзләргә тырышалар. Ләкин күп очракта бернинди суфыйчылыкка мөнәсәбәте булмаган ят фикерле оешмалар безнең яшьләребез белән бик ярамаган уеннар алып бара. Шуңа күрә дә безнең татарлардагы ислам – ул гомер гомергә суфыйчылык фикере белән сугарылган, безнең олы әдипләребезнең әсәрләрендә күрсәтелгән һәм динебезне, милләтебезне саклауда аның бүгенгесе көндә роле бик зур. Тагын да галимнәребезнең сүзенә караганда бүген, Аллага шөкер, мәчетләребездә, мәдрәсәләребездә, иртәгә Академиягә нигез салу булачак, зур эшләр бара. Ләкин рухи үсештә яшьләребез үзләренә юл эзли һәм безгә аларга бер күркәм альтернатива бирергә кирәк. Безнең катнашучыларның фикеренә таянып әйтер идем, ул яңалык түгел. Безнең милләтебездә, татар халкыбызда булган ул. Суфыйчылык нигезенә, тамырына әгәр дә без нигезләнсәк, ул безгә файда китерер иде. шул исәптән аерым, гади халык телендә әйтмешли шарлатаннар суфый булып, уйнап йөрмәсеннәр өчен безгә әле галимнәр тарафыннан да бу юнәлешне өйрәнергә кирәк.

Аннары шундый сораулар яңгырады, аерым бер махсус сайт булдырылса яхшы булыр иде, бер справочник булдырылса яхшы булыр иде дигән сорау булган иде. һәм Президиумга, Рөстәм Нургалиевич сезгә дә аерым бер сорау булды – күп регионнарда татар авылларында татар теле дәресләре бик кимеде, элек Татарстаннан безгә укытучылар җибәрәләр иде, менә хәзер дә шуны эшләп булмас микән”, -дигән сорауны миңа җиткерергә сораганнар иде. Һәм тагын да менә бу олы мәҗлесне җиде елдан бирле булдырып, Россиядә уникаль мәйдан дин әһелләре бергә җыелышып, үзебезгә кирәк мәсьәләләрне карап, киңәшләшәбез. Шуны булдырганыгыз өчен дә сезгә Аллаһының рәхмәте булсын! Аллаһы Тәгалә эшләребездә хәерле ярдәмнәрен насыйп әйләсен, бу һәм башка мәсьәләләрнең форум вакытында күтәрелүе милләтебезнең файдасына икәненә безнең иманыбыз камил. Барыгызга да хәерле сәламәтлек һәм уңышлар теләп калабыз. Игътибарыгыз өчен рәхмәт!

**Рәфыйк Мөхәммәтшин:** Рәхмәт,Әлбир хәзрәт! Чыннан да, быел без беренче мәртәбә татарларда суфыйчылык традицияләре дип махсус секция исеменә керттек. Чөнки суфыйчылык, Әлбир хәзрәт әйткәнчә, ул безнең мәдәниятебездә зур роль уйнаган ислам диненең мөһим бер өлеше. Бүгенге көндә, әлбәттә, татарларда суфыйчылыкны өйрәнү алга таба китте. Суфыйчылык татарларда нинди роль уйнаганлыгын әле безгә барыбызга да тәгаен аңлау бик мөһим. Шуңа күрә бу секциянең нәтиҗәләре безнең барыбыз өчен дә мөһим булыр дип уйлыйм.

Тагын бер секция «Татар яшьләре һәм Ислам дине» дип аталган иде. Гадәт буенча ул проблеманы куябыз. Чөнки безнең өчен яшьләр белән эшләү бик мөһим. Бу секциянең эшчәнлеге хакында нәтиҗәләр ясау өчен сүзне без Татарстан Республикасы Баш казые, Татарстан Республикасы Балтач районы имам-мөхтәсибе **Җәлил хәзрәт Фазлыевка** бирәбез! Рәхим итегез!

**Җәлил хәзрәт Фазлыев:** Бисмилләәһир-рахмәәнир-рахиим. Әлхәмдүлилләһи раббил гааләмииин вәссаләәтү вәссәләәмү галәә расүүлиһил кәрим үә галәә әәлиһи үә әсхабиһи әҗмәгыйн. Хөрмәтле Рөстәм Нургалиевич, газиз дин кардәшләрем! Әссәләмәгәләйкүм үә рахмәтуллаһ үә бәракәтүһ.

Адәм баласы дөньяга ике бурыч белән килә. Беренчесе – без иманды булып туабыз, иманлы булып, дөньядан үтәрлек итеп яшәргә тиеш. Икенчесе – һәр сәламәт кеше гаилә корырга һәм үзеннән соң үзенә караганда менә моның кадәр генә яхшырак булса да балалар калдырырга тиеш. Әгәр дә без бүген яшьләр начар дип зарланабыз икән, монда яшьләрнең бер гаебе дә юк. Димәк без, әти-әниләр, әби-бабайлар, җәмгыять Аллаһы Тәгалә каршысында икенче бурычыбызны үтәмәгәнбез.

Дөньяда бер генә проблема бар – ул камил кеше тәрбияләү. Дөньяда бер генә профессия бар – ул әти-әни профессиясе. Әгәр кешелек җәмгыяте шушыны уңышлы үти алса, аның бөтен мәсьәләләре үзеннән үзе чишелә. Шуңа күрә безнең “Яшьләргә тәрбия бирү мәсьәләсе” дигән әңгәмәдә 200 кеше катнашты. 17 кеше чыгыш ясады. Бөтен кеше дә бик матур фикерләр әйттеләр. Яшьләребез тәртипле булсын дисәк, иң беренче бала дөньяга килгәч, без аңа күркәм, матур, мәгънәле исем бирергә тиеш. Моны бөтенебез дә кайгыртырга тиеш. Загслар белән бергә матур итеп эш алып барырга кирәк. Бу мәсьәләдә безнең Балтач районында хәйран уңай мисаллар бар, Аллага шөкер.

Икенчесе, безнең әти-әниләрнең тапкан акчасы да хәләл булырга тиеш. ул акчага сатып алган ризык та хәләл булырга тиеш. Хәрәм ризык кешенең ихтыяр көчен бетерә. Менә җәмгыятьтә үзеңнең урыныңны табыйк дисәк тә, ниндидер эштә уңышка ирешик дисәк тә, биш вакыт намаз укыйк дисәк тә, кирәкмәгән әйберләргә, хәрәмнәргә үрелмик дисәк тә, гаиләңнең бөтенлеген саклыйк дисәк тә ихтыяр - көч кирәк. Әмма әгәр дә бала хәрәм ризык ашап үссә, анда ихтыяр көче булмый. Әйтәләр бит, берәү наркотикны кабып караган, бүтән капмаган. Икенчесе кабып караган – туктый алмаган. Ни өчен? Ихтыяр көче булмаган. Ихтыяр көче ни өчен юк? Чөнки хәрәм ризык ашап, калебе карайган. Шуңа күрә бүген хәрәм ризыкка, хәләл ризыкка зур игътибар бирелә.

Без күпме генә сөйләшсәк тә, тагын бер мәсьәлә бар. Безнең бөтен балаларыбыз балалар бакчалары һәм мәктәпләр аркылы үтә. Шунда инде безнең мөмкин булган җирдә, бигрәк тә татарлар, мөселманнар бердәм яшәгән җирләрдә, бу мәктәпләрдә, балалар бакчаларындагы ризыкның да без хәләллеген кайгыртырга тиеш. ул наркоман да начар эш эшләгәнен белә, семьясын таркатучы да, аракы эчүче дә, игровой автомат янында басып торучы да, әмма форсат чыкканда үзен тыеп кала алмый, чөнки анда ихтыяр көче юк.

Һәм өченчесе – без балаларыбызга дөньяви һәм дини гыйлем бирергә тиеш. Бүген кайбер дин әһелләребез дөньяви гыйлем кирәк түгел ди. Менә бүген шушындый фәнни поргресс барганда, җәмгыять бүген кызу темплар белән яңа технологияләргә ия булганда безнең яшьләребез бер халыктан да, беркемнән дә ким булырга тиеш түгел. Нинди алдынгы программалар бар, нинди компьютерный технологияләр бар, нинди алдынгы уку йортларыбыз бар, без яшьләребезне монда юнәлтергә, укытырга, аларга яхшы дөньяви гыйлем бирергә тиеш. Яхшы юрист булсын, яхшы врач булсын, яхшы җитәкче булсын, яхшы укытучы булсын, әмма иманлы булсын. Әлбәттә, иманлы булсын өчен дини гыйлем кирәк. Бүген әйтәләр “дин нәрсә ул? Дин кирәк түгел”, -диеп. Үз заманында бөек рус язучысы Чехов та әйтте: “Если подлеца приобщить к науке, то получится гениальный подлец”, - диде.

Әгәр без дини гыйлем, әдәпкә өйрәтмичә балаларыбызны үстерәбез икән, алар БДИне биреп, башта аттестатлы хайваннар була, аннары дипломлы хайваннар була. Әгәр кешенең күңелендә иман, Аллаһка мәхәббәт булмаса, ул корыган агач шикелле. Корыган агачны белеп була, чыршымы ул, наратмы. Аны ягып та була, стройматериалга да файдаланып була. Әмма аның киләчәге юк. Әгәр безнең балаларыбызның күңелендә иман, Аллаһка мәхәббәт булмаса, Аллаһка мәхәббәт булмаган күңелдә әти-әнигә дә мәхәббәт булмый, туган илгә дә мәхәббәт булмый, туган телгә дә мәхәббәт булмый. Аның киләчәге булмый. Шуңа күрә балаларыбызны тормышта урын табарлык иманлы, әхлаклы, дөньяви һәм дини белемле итеп үстерер өчен балаларыбызга әхлакый тәрбия бирер өчен, әлбәттә, безнең яхшы имамнарыбыз кирәк.

Әдәбе яхшы булган, мәзхәбе дөрес булган имамнар кирәк, әмма яхшы имамнар булдырыр өчен аларга хезмәт итүнең шартлары да кирәк. Меңләгән мәчет төзелде, миллиардлаган капитал салынды, ул миллиардлар халыкка хезмәт итсен өчен, аны хәрәкәткә китерүче имамнар булырга тиеш, аларның хезмәте бәяләнергә тиеш. Шулай булганда гына без яхшы әзерлекле имамнар белән тәэмин итә алабыз мәчетләребезне. Шулай булмаганда безнең балаларыбыз, яшьләребез сорау туганда имам янына бармый, интернеттан, тегеннән-моннан, теләсә кайдан теләсә нинди җавап эзли.

Менә бер генә мисал. Саба районындагы бер авылның имамы хаҗ кылырга барган җирдән, кайтырга акчасы булмыйча, ике ел Мисырда балалар укыткан. Бер авыл имамы Мисырда балалар укытырлык дәрәҗәдә булган. Ә безнең имамнарыбыз бүген уку йортлары ачсак та, урында аларның хезмәт хакы булмаса, хезмәте бәяләнмәсә, безнең ул уку йортын бетереп торырлар, эшмәкәрлеккә китеп торырлар. Һәм үзебезнең ана теленнән оялмаска кирәк мәчетләрдә дә, без инде җыелган кешегә ярыйк диеп, чиле-пошлы русча вәгазьләр сөйлибез кайвакыт. Беренчедән, бар кешегә дә ярыйм дигән кеше берәүгә дә ярамый. Икенчедән, бер хатын әйткән: “Кеше көен көйли-көйли, үз иремә ошаган бәбәй таба алмадым”, -дигән.

Без милләтебезне саклыйк дисәк, иң беренче урында үзебезнең милләтебез булырга тиеш. Армянская церковь дигән әйбер бар, армянская школа дигән әйбер бар, беркемнән дә оялып тормыйлар. Монда да еврей мәктәбе бар, кошерная пища ашаталар. Үзенең дини бәйрәмнәрен мәктәптә үткәрәләр. Беркемнән курыкмыйлар, оялмыйлар, телевизордан күрсәтәләр. Без бар кешегә дә ярыйбыз диеп, үзебезнең позицияләрне кайвакыт югалтып, сындырып торабыз.

Менә шуңа күрә бөтен иҗтимагый оешмалар белән матур итеп эшләргә кирәк. Конгресска да бик зур рәхмәт! Иҗтимагый оешма булып тора, безне бергә җыя. Югыйсә, үзебез җыела алмыйбыз без. Аллаһның рәхмәте булсын, Ринат Зиннурович! Әссәләмәгәләйкүм үә рахмәтуллаһ үә бәракәтүһ.

**Рәфыйк Мөхәммәтшин:** Рәхмәт, Җәлил хәзрәт! Әйткәнебезчә, безнең 4 секция эшләгән иде. Ике секциянең эшчәнлегенә мин кыскача гына тукталыйм. Беренче секция – без аны елдагыча куябыз инде ул «Татарларда дини белем бирү системасы: үткәне һәм киләчәге» дип аталган. Ул секцияне мин җитәкләдем. Шуңа күрә кайбер фикерләремне генә әйтәм, чыннан да бүгенге көндә менә һәрбер чыгышта ул яңгырады, мәгариф системасы барлык имамнарның белем дәрәҗәсен бик мөһим. Һәм шуңа күрә бүгенге көндә мәгариф системасын без камиллеккә җиткерергә омтылырга тиешбез.

Әлбәттә, дини мәгариф системасы бик катлаулы. Без аны мәчетләр каршындагы курслардан башлыйбыз. Аннан икенче баскыч – мәдрәсәләр, икенче урта профессиональ дини белем бирә торган. Өченчесе – югары белем бирүче уку йортлары. Һәм ниһаять, безнең дини мәгариф системасы бер калыпка салына дип әйтә алабыз. Бер елдан, Иншалла, тулысынча бинасы булып, Болгар Ислам Академиясе эшләп китсә. Бүгенге көндә без яшьтән балаларны алып, мәктәп яшеннәнме, балалар бакчасыннанмы, Болгар Академиясендә укытып чыгарып, аларга дин өлкәсендә магистр һәм доктор исеме бирә алырлык мөмкинлегебез булачак. Шуңа инде дога кылып, шатланабыз. Һичшиксез, безнең өчен бүгенге көндә Россиядә, читкә чыкмыйча, югары белем бирү мөмкинлеге булачак.

Безнең секциядә һәрбер баскыч буенча фикер алышу булды. Шулай ук мәчетләр каршындагы курсларда да укытучылар да чыгыш ясады, мәдрәсәдә эшләүчеләр дә чыгыш ясады. Югары уку йортлары турында да сүз булды.

Безнең 4 нче секция ул быел беренче мәртәбә дип әйтергә мөмкин. Ул халыкара конференция дәрәҗәсендә узды. Анда безнең чит илдән килгән зур мәшһүр галимнәребез дә катнашты. Менә бүгенге көндә күреп торабыз бит инде, бөтен дөньяда, ислам дөньясында радикаль юнәлешләр, агымнар бик киң таралды. Менә бу секциядә без аны чын мәгънәсендә халыкара конференция дип әйтә алабыз. Ул проблемалар уртага салып сөйләнде. Мисырдан килгән, Иорданиядән килгән, Сүриядән килгән безнең танылган галимнәребез. Менә бу мәсьәлә хакында үз фикерләрен әйттеләр. Шулай ук безнең галимнәребез дә чыгыш ясады, Мәскәүдән килгән галимнәр дә бар иде.

Бу секция безнең быелгы форумның бер үзенчәлеге дип әйтергә мөмкин. Секцияләр хакында без фикерләребезне әйтеп уздык. Секция җитәкчеләре үзләренең тәкъдимнәрен биреп, без аны форумның резолюциясенә кертербез.

Хәзер инде без фикер алышуларга, чыгышларга күчәбез. Ә хәзер сүзнеКемерово өлкәсе мөселманнары Диния нәзарәте рәисе, **мөфти Таһир хәзрәт Бикчәнтәевкә** бирәбез. Рәхим итегез!

**Таһир хәзрәт Бикчәнтәев:** Әгүүзү билләәһи минәш-шәйтаанир-раҗиим. Бисмилләәһир-рахмәәнир-рахиим. Әлхәмдүлилләһи раббил гааләмииин вәссаләәтү вәссәләәмү галәә расүүлиһил кәрим үә галәә әәлиһи үә әсхабиһи әҗмәгыйн. Хөрмәтле Президиум, хөрмәтле мөселманнар! Әссәләмәгәләйкүм үә рахмәтуллаһ үә бәракәтүһ. Сезгә кайнар сәлам Кемерово өлкәсеннән.

Бу якның тарихына карасаң, бу җирләрдә инде күптәнге вакытлардан бирле төрки телендә сөйләшә торган халыклар торалар. Соңыннан, XVI гасырның ахырында монда татар кешеләре киләләр, өлкәнең төрле почмакларында күпләп авыллар булдыралар. Ә инде XVII гасырда монда беренче урыс кешеләре килеп урнашалар  һәм шушы җирдә күпмилләтле бер зур гаилә булып тора башлыйлар.

Татар халкы бу җирлеккә өч этапта килеп урнашты:

1. XVI гасырның ахырында монда беренче татар кешеләре килеп урнашкан. Моңа дәлил буларак Кышлау (Зимник).

2. Икенче этап буларак коллетивизация вакытында булган кулаклар белән көрәшү вакытында. Кемерово өлкәсенә 1934 елда 61 000 татар-башкорт кеше килеп урнаша.

3. Өченче этап ул ФЗО программасы белән монда 50 дән башлап 70000-гә кадәр Татарстан һәм Башкортостан кешеләре, яшь егетләр һәм кызлар товарняк вагоннарына төялеп килүләре. Шулар арасында кем бер, кем ике-өч ел эшләп кире өйләренә кайтып китә, әмма яртысыннан күбрәге монда нигез салып калалар. Гаиләләр корып, татар авылларын булдырып, ә кайбер шәһәрләрдә хәтта зур бер өммәт булып торалар.

Өлкәдә мөселман халкы арасында татарлар гына түгел, монда башка милләт кешеләре дә бик күп. Шушы халыкны берләштерер эчен  2009 елда Кемерово мөселман диния нәзарате төзелә.

Безнең мөфтият, үзенең специфик урында торуына карамастан, үзе каршында зур максатлар куйды:

1. Һәр шәһәр вә район үзәгендә мәчет яки намазханә булдырырга һәм бүгенге көндә безнең өлкәдә 23 мәчет һәм намазханә бар. 5 шәһәрдә мәчет төзелергә әзерләнә. Аллаһы теләсә Новокузнецк шәһәрендә өченче мәчеткә быел нигез салыначак. 6 татар авылында мәчетебез бар.

2. Һәр мәчет һәм намазханәдә имамны булдыру. Булган имамнарыбызны быел квалификацияне күтәрү курсларын оештырып укытырга телибез. Безнең өлкә кешеләрен Казан ислам мәдрәсәләренә укырга керергә кызыктырабыз. Бүгенге көндә Кемероводан 20-ләп кеше РИУ һәм Мөхәммәдия мәдрәсәләрендә укыйлар.

3. Дини уку-укыту оештыру. Бүгенге көндә 10-лап мәчетебез укулар оештырган, анда йөздән артык шәкертләребез дин дәресләрен алалар. Хәзер уку-укыту программасы өстендә бик каты эш бара.

4. Дини матбугат оештыру. Өлкәдә бүгенге көндә ике дини гәҗит чыгарыла, интернет сайтлар эшләп килә. Шулай ук безнең мөфтият эшләгән эшләрне без дәүләт телевидениясендә, газет-журналларында күрсәтергә тырышабыз.

5. Дәүләт органнары белән тыгыз эшләү шулай ук безнең бурычыбыз булып тора. Һәрбер мәчетебез торган шәһәр авылда без аның идарә органнары белән тыгыз эшләргә тырышабыз. Традицион исламның байлыгын күрсәтү һәм тарату өстендә эшлибез.

Моннан кала безнең мөфтият ГУ МВД, РОВД, УФСИН һәм МЧС кебек дәүләт оешмалары белән бердәмләшеп эшләү турында махсус соглашениелар төзедек. Һәм Аллаһка шөкер, без алар белән бик актив эшләп киләбез.

Кемерово дигәндә күмер өлкәсе инде, беләсез. Төрле трагедияләр килеп чыгып тора. Анда безнең халык күп вафат була. 30% якын татар халкы шахтада вафат булган. Безнең губернаторга Аллаһның рәхмәте булсын, 2010 нчы елдан алып, ел саен шахтада вафат булган кешеләрнең 20-40 кадәр якын туганнарын хаҗ кылырга җибәрәбез. Менә быел икенче ел инде шушы кешеләрнең туганнарын Казанга, Болгарга бер атнага иске мәчетләрне, мәдрәсәләрне күрсәтергә дип алып киләбез.

6. Башка дин вәкилләре белән элемтәдә эш алып бару. Безнең мөфтият шушы дин вәкилләре белән бергәләшеп халык, студентлар, белән очраша. Бердәм субботниклар оештырабыз, безне берләштерә торган социаль чирләрне (эчүчелек, наркомания һ.б.) бетерү өстендә бергәләшеп тырышабыз.

7. Татарстаннан кала татар халкы чынбарлыкта әйтсәк, юкка чыгу юлында тора. Яшьләр һәм урта яшьтәгеләр татар теленнән, гадәтләреннән һәм хәтта мөселман икәнлекләреннән оялып йөриләр! Яхъя – Яшка була, Бибинур – Валя була, Рәшит – Ромага әйләнә! Ә кайбер балалар аталары үлгәч, хәтта отчество-фамилияларында алмаштыралар!

Һичшиксез бу мондагы татар халкы өчен зур кайгы булып тора һәм моны чишәр өчен үткән 2015 елның ахырында мөфтиятебез ярдәмендә бу оешмаларны үзәкләштереп, өлкәнең Татар автономиясе төзелә. Ринат Зиннуровичка аерым бик зур рәхмәт! Безгә ярдәм иткән өчен. Бу автономия өлкәдә милли бәйрәмнәр, кичәләр, сабантуйлар һәм башка файдалы мероприятәләр оештыралар. Халкыбызны җыеп милли гадәт-йолаларыбызны аңлатырга тырышалар.

Шул сәбәптән, без дин эшчеләре, имамнар, мөгаллимнәр, мәзиннәр һәм актив мөселманнар, үзебезнең динебез, горефебез, милләтебез һәм телебез өчен кайгырып, чын күңелдән бар ихласыбыздан тырышып аны саклау һәм тарату өстендә эшләргә тиешбез! Аллаһы безне Үзенең ярдәменнән ташламасын! Әссәләмәгәләйкүм үә рахмәтуллаһ үә бәракәтүһ.

**Рәфыйк Мөхәммәтшин:** Рәхмәт! Билгеле булганча, быел Бөтенроссия авыл Сабантуе Иске Кулаткада булачак. Әлбәттә, без сүзне Эдуард Әнвәр улына ул Сабантуйны оештырган өчен дип кенә бирмибез. Иске Кулатка муниципаль районын дини оешмалар, мәчетләр белән эшләү өлкәсендә бөтен Россиягә үрнәк булырлык район итеп күрсәтә алабыз. Әлбәттә, Эдуард Әнвәр улы бу өлкәдә бик күп эш керткән кеше. Шуңа күрә ул үзенең тәҗрибәсе белән уртаклашыр дип сүзне Бөтендөнья татар конгрессы Башкарма комитеты Бюро әгъзасы, Ульяновск өлкәсе Иске Кулатка муниципаль районы башлыгы **Ганиев Эдуард Әнвәр улына** бирелә. Рәхим итегез!

**Эдуард Ганиев:** Әссәламүгаләйкүм, мөхтәрәм милләттәшләребез! Хөрмәтле президиум әгъзалары, форум кунаклары! Кадерле Президентыбыз!

Рөхсәт итегез сезгә, биредә катнашучыларга Кулаткы җирлегендә көн күрүчеләрнең ихлас сәламнәрен тапшырырга. Ходай кушкач, тагын җыелдык, шушы җыелуларыбыз хәерле булсын, киләчәктә нәтиҗәләре белән сөенергә язсын.

Мин үземнең чыгышымда Ульян өлкәсендә тулысынча диярлек татарлар яшәгән Кулаткы районы башлыгы буларак, бездәге милләт вә дин бергәлеге тәҗрибәсе хакында бәян итәргә телим. Район оешуга инде менә 88 ел була. Шул чорда ул катлаулы тарх сынауларын үтте. 20 нче гасырның 20 нче елларында казанлылар Сәид Галеев, Солтан Галеев белән бергә Татцик Президиумының беренче рәисе, якташыбыз Борһан Мансуров Владимир Ильич Ленинда булалар. Төрле Татарстан сорауларын куйган вакытта, алар очрашуда алар Ульянда татар ролен күтәрү мәсьәләсен дә күтәрәләр. Ләкин Ленинның авырып китүе белән, бу үтенеч ул вакытта чынга ашырылмый кала. Бары тик 28 нче елның 16 июнендә генә Борһан Мансуров Калининның Постановление чыгаруына ирешә. Моннан Кулатканын оештыру тарихы башлана.

Икенче күренекле шәхесебез 1959-60 нчы елларда ТАССРның министрлар советы рәисе булып эшләүче якташыбыз Габделхәк Әбдрәзәковның тырышлыгы белән Кулатканың бүгенге көнгә кадәр сакланып калынуы билгеле. Никита Сергеевич Хрущов вакытында районнар билгелиләр һәм Кулатка районын өч районга бүлеп бирәләр. Шул вакытта Габделхәк Әбдрәзәков Никита Сергеевич Хрущовка төрле вопрослар белән бара. Һәм шунда Ульяновск өлкәсендә татар районы булдыру турында сүз алып баралар. Хрущов аларга: “Сез бит татарлар түгел. Мишәрләр”, -ди. Әбдрәзәков шунда Хрущовка әйтә: “Анда да мишәрләр торалар. Тогда давайте районны восстановить итәбез”, -ди. Һәм килешәләр. Бер ел тетелеп торган Кулатка районын саклап калуга алар ирешәләр.

Өлкәбездәге татар районын саклап калуда Рязань губернасыннан чыккан якташыбыз белән Габделхәк Әбдрәзәковның өлеше районыбызның тарихына алтын хәрефләре белән кереп калды. Динебезне һәм телебезне сакларга, татар районыбызны сакларга насыйп булды. Тарих документларына таянып, без Кулатка халкы һәрвакыт үзебезнең арада гына сөйлибез. Без Татарстанның үги районы дибез Кулатканы. Ә VII Авыл Сабантуен үткәрсәк яхшы гына, Рөстәм Нургалиевич ышандырды инде, выше качества үткәрер дип мишәрләр, то инде Татарстанның туган районына әйләнербез дип уйлап торабыз.

Әлбәттә, безнең Татарстан җитәкчелеге белән элемтәбез күптәннән бара. Соңгы дистә елда ТР мөселманнары Диния нәзарәте белән дә кулга-кул тотынышып эшләргә керештек. Районыбызда үтә торган һәрбер дини чара, бәйрәмнәр милли рухта үтә. Быел инде менә ундүртенче тапкыр Кулаткы укуларын уздырдык. Без шушы укуларда үзебезнең төбәк тарихыбызны, күренекле зыялы шәхесләребезне барлыйбыз, ишаннарның, безгә кадәр килеп киткән дин әһелләренең каберләрен зиярәт кылабыз. Һәрбер укуларда Татарстаннан кунаклар, дин белгечләре катнаша. Җәлил хәзрәт Фазлыев, профессор Рәфикъ Мөхәммәтшин, Ильяс хәзрәт Җиһаншин һ.б. безнең районда эшләүче имамнарыбыз белән инде дистәләгән очрашу үткәрде. Һәрбер уку нинди дә булса бер темага яисә вакыйгага багышлап үткәрелде һәм конференцияләрнең җыентыклары бастырылды. Мәхәлләребездә халык белән тиешенчә эш алып бару, балаларга дин сабаклары бирү, барлык бәйрәмнәр имамнарыбыз катнашында узу, районыбыз мәктәпләрендә татар телендә белем бирү үсеп килүче буынның рухын баетуга, һәртөрле замана афәтләренә көрәшүдә бик ярдәм итә. Халкыбызның бай тарихы белән танышу, элеккедән килгән мирасыбызны өйрәнү максатыннан, Казан һәм Болгар шәһәрләренә мәктәп укытучылары, балалары, мәчет әһелләре, сугыш һәм хезмәт ветераннарын экскурсиягә алып килүне оештырабыз. Кулаткы укуларын һәр ел саен күчмә рәвештә Шәһре Болгарда үткәрүне традициягә керттек.

Бүгенгесе көндә, Аллаһыга шөкер, районыбызда 26 мәчет чын мәгънәсендә тулы канлы тормыш алып бара, аларның барысында татар имамнары хәнәфи мәзһәбе буенча хезмәт кыла. Үз төбәгебездән чыккан Хәбибулла ишан Хансөяров, Сәгыйть Сүнчәләй кебек шәхесләребезне, Әмирхановлар нәселен өйрәнү юнәлешендә актив эш алып барабыз. Шәхесләребез дигәндә, Кулатка җиһаныбызга бик күп шәхесләр биргән төбәк. Һәрберсе кабатланмас, атаклы, легендар кешеләр.

Кабат мөхтәрәм Габделхак Әбдрәзәков исеменә тирәнрәк тукталып үтәсем килә. Ул 59-60 нчы елларда Татарстан министрлар советы рәисе вазыйфасын башкара. Ә 66 нчы елдан 79 нчы елларга кадәр СССРның авыл хуҗалыгы министрының урынбасары булып хезмәт итә.

66 нчы елда безнең Кулатка районында 13 колхоз һәм совхоз була. Ике ел эчендә Габделхак Әбдрәзәковның ярдәме белән һәрбер 20 авылда да безнең колхоз һәм совхоз була. Авыл хуҗалыгының алга китүенә Кулаткы районында бик күп көч куйган кеше Әбдрәзәков була.

Дөнья хәятенә, сәнгатъ күгенә илахи әсәрләрен биреп калдырган җырчы-композиторларыбыз да бихисап. Мисал өчен, чит ил әдәби әсәрләренә көйләр язган Илдус Якупов, Татарстанның халык артисты Мөнир Якупов татар операсына үзеннән ифрат зур өлеш кертте. Драматург Кашаф Әмиров Татарстанга килеп төпләнә. Азнакай һәм Лениногорскида җитәкче урыннарында эшли. Аның “Зөлфия” пьесасы аеруча зур уңыш казана.

20 йөз гасыр башына лирик шагыйрь булып кереп калган Сәгыйт Сүнчәләй дә безнең Иске Мостяк авылы егете. Ул 10 нчы елда Тукай белән таныша һәм шул танышудан соң ул тагын да ялкынланып, иҗат эшенә чума. Сәгыйтнең абыйсы Шәриф Сүнчәләй мәгърифәтче була, этнограф булып таныла, фәннәр кандидаты исеменә ирешә.

Бу хакта ныклап тукталуым юкка түгел. Без бүген дин әһелләре катнашында уза торган форумга җыелдык. Районыбыз уңган, булган шәхесләре белән бергә булдыклы имамнарны да, дин белгечләрен дә татар дөньясына бирде. Мисал өчен, Кызыл Байрак авылы имам-хатыйбы Ислам дине кабул ителүгә 1000 ел исемендәге Казан югары мөселман мәдрәсәсендә осталык итүче Тимур хәзрәт Ибрагимовның, Болгардагы Ак мәчеттә имам-хатыйб итеп билгеләнгән Руслан хәзрәт Фәхретдиновның вәгазьләрен тыңларга хәзер кайдан гына килмиләр. Татарстан Диния нәзарәтендә хезмәт куючы Раиль хәзрәт Сәетгазин да үзен эшлекле белгеч итеп танытты.

Ничә еллар дәвамында “Кулаткы укулары” уздырып, никадәр шәхесләребезне барладык. Әле ачыкланмаган нихәтлесе калгандыр. Милли үзенчәлекләргә, төбәк тарихына, аның күренекле шәхесләренә багышланган мондый укулар район администрациясе белән бергәлектә оештыра ала. Аңа тырышлык кына кирәк. Хакимият белән бергәлектә үткәрелгән мондый укулар мәчетләребездә эшләүче барлык дин әһеллеләре, абыстайлар, мәзин-мөгаллимәләр, мәктәпләрнең татар теле-әдәбияты укытучылары, китапханә мөдирләре, музей җитәкчеләре катнашында үтә. Ульян өлкәсенең күренекле ахуннарының, дин эшлеклеләренең тормыш юлларын һәм эшчәнлекләрен өйрәнгәндә безгә Татарстан галимнәре зур таяныч булып тора. Мәктәп укучыларын фәнни тикшеренүләр белән шөгыльләнергә өйрәтәбез, аларның танып белү сәләтләрен, активлыкларын, мөстәкыйльлекләрен үстерүне максат итеп куябыз. Үз нәселеңнең шәҗәрәсен җыю, туплау, эзләнү эшенә басым ясыйбыз, төрле төбәкләргә район хакимияте вәкилләре, эшмәкәрләребез, сәнгать коллективларыбыз сәяхәткә чыгып тора. Рөстәм Нургали улына, Татарстан хөкүмәтенә олуг рәхмәтләремне җиткерәм. Сез безнең район халкын автобус белән бүләкләгән идегез. Без аның белән гел хәрәкәттә. Хәрәкәт булгач, бәрәкәт тә була бит.

Узган елның кыш айларында 22 имамыбыз Болгарда беренче тапкыр үткән 40 көнлек белем күтәрү курсларында булып кайтты. Хәзер алар дини юнәлешкә үзләреннән саллы өлеш кертәләр. Әлеге укуларны оештыручыларга, Ак мәчет комплексын салдыруны һәм төзекләндерү эшләрен башлап йөрүчеләргә, аерым алганда Татарстанның беренче Президенты Минтимер Шәрип улы Шәймиевкә, сезгә, Рөстәм Нургалиевич, Аллаһның рәхмәте яусын, изге теләкләрегезгә ирешегез.

Үземнең эш тәҗрибәмнән чыгып, катнашучыларга берничә теләк-тәкъдимнәремне җиткерәсем килә. Быелгысы ел Татарстан мөселманнары Диния нәзарәте тарафыннан Әбү Хәнифә мәзһәбе елы дип игълан ителгән иде. Болгар академиясенә нигез салынган нәүбәттә бик кирәкле, файдалы, күркәм гамәл бу. Тәкъдимем шул: Кулаткы укулары кысаларында хәнәфи мәзһәбе галимнәрен өйрәнү өчен белгечләр чакырып зур чара оештырсак яхшы булыр иде. Монысы бер. Икенчесе – татар дини тәгълимат мирасын өйрәнү юнәлешендә активрак шөгыльләнәсе иде. Монысы өчен, рәхим итеп, Кулаткы укулары тәҗрибәсен өйрәнеп китә аласыз. Мондый укуларны һәрбер район үткәрә ала, без аны хәзер дин әһелләреннән башка күз алдына да китерә алмыйбыз. Шул рәвешчә татар-мөселманнары тагын да ныграк, якынрак вә тизрәк итеп берләшү юлына басар иде.

Мөхтәрәм VII Бөтенроссия татар дин әһелләре форумы делегатлары! Бауның озыны, сүзнең кыскасы яхшы дигәндәй, мин сезнең барыгызны да 4 нче июнь көнне Ульян өлкәсенең Иске Кулаткы эшчеләр бистәсендә узачак VII Бөтенроссия авыл Сабантуена чакырам. Ел дәвамында көтеп алынган әлеге милли бәйрәмгә илебезнең 35 төбәгеннән 6000 кунак көтелә. Бәйрәм кунакларына Татарстан сәнгать осталары бай эчтәлекле концерт программасы һәм театральләштерелгән тамаша тәкъдим итәчәк.   
Шунысы игътибарга лаек, 150 мең татар яшәүче безнең төбәгебез илебездә беренчеләрдән булып өченче тапкыр үзенең җирлегендә федераль Сабантуйны каршы ала. Рәхим итегез, тагын да якыннанрак танышырбыз, әңгәмә корырбыз, тәҗрибә алмашырбыз. Бергә-бергә, бердәм булып, аралашып яшәгәндә эшебез зур колач алып, динебез юлында батырып эшләү насыйп булыр. Уңышлар юлдаш булсын! Рәхмәт!

**Рәфыйк Мөхәммәтшин:** Бөтенроссия Авыл Сабантуен уздыруда Эдуард Әнвәровичка уңышлар теләп, рәхмәт әйтеп, алга таба барабыз. Киләсе сүзебезне Новосибирск шәһәре Җамигъ мәчете имам-хатыйбы **Сәлим хәзрәт Шакирҗановка**  бирәбез! Рәхим итегез!

**Сәлим хәзрәт Шакирҗанов:** Бисмилләәһир-рахмәәнир-рахиим. Мөхтәрәм Президиум, мөхтәрәм кунаклар, имамнар, мөфтиләр, барчагызга да әссәләмәгәләйкүм үә рахмәтуллаһ үә бәракәтүһ! Себер мөфтиятеннән, имамнарыннан һәм безнең мөфтиебез Зөлкәрнәй хәзрәттән барчагызга да сәлам тапшырасы килә. Әссәләмәгәләйкүм үә рахмәтуллаһ үә бәракәтүһ.

Безнең Новосибирск өлкәсендә ике мәхәллә эшли. Ике мәхәллә дә бер мөфтияткә катнашып, бергәләр эшләр эшләп торабыз. Новосибирск шәһәрендә 3 мәчет эшли. Безнең мәчетләребездә дәресләр укытыла. 80 нче елларда безнең иң беренче гыйбадәтханә генә иде. Аннан соң 91 нче елны хөкүмәт безгә җир бирде Җәмигъ мәчет салу өчен. 93 нче елда хөкүмәт безгә иске мәчетне кайтарды. 1916 нчы елда Татарстан көчләре белән салынып чыккан мәчетләрне кайтардылар.

2006 нчы елны мәчетләр тулып, Себер шәһәрләрендә салкын. Кыш көне 40-45 градус була. Кешеләр урамда җомга намазларын укыган вакытта, бергә җыелып, кадрлар әзерләр өчен хөкүмәттән, администрациядән җир сорадык. Мөселман комплексы салыр өчен, мәчет яки мәдрәмә салыр өчен урын сорадык. Һәм 2008 нче елны безгә гектар ярым җир бирделәр. Шул җирдә без беренче этап итеп мәчет сала башладык.

2012 нче елны ул мәчетне ачтык. Аның зурлыгы 3 мең кеше сыярлык. Ул мәчеттә тәһәрәтханәләр, актык юлга озата торган урыннар әзерләдек. Хәзерге көндә шул мәчетләрнең өч өлешеннән ике өлеше җомга көннәрендә тула. Имамнар күбәеп килә.

Авыр көннәрдә, авыр вакытларда без эшләребездән туктамыйбыз. Һәм мәдрәсә, институтлар урынында җир эшләре эшлибез. Проектларыбыз безнең 60 метрга 30 метрлык 3 катлы мәдрәсә салырга ниятебез, институт ачырга. Күп кешеләр әйтәләр: “Себердә мөселманнар күп түгел. Анда уку урыннары зур кирәкми”, -дип. Ләкин Себер округында 19 миллион кеше тора. Алар арасында 600 меңгә якын мөселман кешеләре бар дип саныйлар. Шулар арасында 200 меңе татар дип санала.

Новосибирск шәһәрендә 2 миллион кеше тора. 10% якын кеше үзләрен мөселман дип саныйлар. 25 мең кеше үзләрен татар дип саный. Бүгенге көндә Урал артында дәрес бирә торган урыннар юк. Мәчетләрдә без якшәмбе мәктәпләре яисә кечкенә мәдрәсәләрдә официально кәгазьсез укый торган җирләр генә бар. Ләкин безнең ниятебез – ничек монда мөфти хәзрәтләр әйтте, кадрлар әзерләргә кешеләрнең хәлләре җитми. Бер яктан Казанга яки Уфага күп кешенең теләге юк килергә. Уфадан, Казаннан укып чыккан имамнар безгә Себергә килеп эшләселәре килми. Шуңа күрә бу елны ошбу проблеманы чишәр өчен без мәдрәсә һәм институт салырга ният кылдык бүгенге көндә. Әкренләп без шул эшләрне эшлибез.

Шулай ук мәчетләребездә татар үзәкләре белән бергәләп, “Яшьлекләр канаты” белән бергәләп мәчетләрдә ачык ишек көннәре, татар викториналары үткәрәбез. Бүләкләр тапшырып, яшь малайларны, кызларны әкренләп мәчеткә йөрергә өйрәтәбез. Татар үзәкләре белән бергәләп Сабантуйлар оештырабыз. Шәһәрдә генә түгел, авылларда да үткәрәбез. Алар безнең өлкәдә ике дистәләгән. Аллага шөкер, көчебездән килгәнчә тырышабыз!

Бүгенге көндә мондый форум бер-беребезгә яңалыклар сөйләп, яхшы эшләр сөйләп үткәрә торган бердәнбер җыен. Киләчәктә дә ошбу форумны үткәрергә сезгә Аллаһы Тәгалә көчләр бирсен. Бергәләп җыелып, үзебезнең нәселебезгә, үзебезнең динебезгә файдалар китерергә насыйп булсын. Рәхмәт!

**Рәфыйк Мөхәммәтшин:** Рәхмәт! Ә хәзер сүзне Ырынбур өлкәсе мөселманнары Диния нәзарәте рәисе, мөфтиләр арасында фән кандидатлары күп булмагач, аның тарих фәннәре кандидаты икәнен дә әйтеп, **мөфти Әлфит хәзрәт Шәриповка** бирәбез. Рәхим итегез!

**Әлфит хәзрәт Шәрипов:** Әгүүзү билләәһи минәш-шәйтаанир-раҗиим. Бисмилләәһир-рахмәәнир-рахиим. Әлхәмдүлилләһи раббил гааләмииин вәссаләәтү вәссәләәмү галәә расүүлиһил кәрим үә галәә әәлиһи үә әсхабиһи әҗмәгыйн. Мөхтәрам җәмагатъ! Әссәламү алейкүм вә рахматуллаһи вә бәрәкатүһ.Аллага шөкер, динебез һәм милләтебез өчен янып торган “Татар конгресс” җәмгыяте булганда, татарның да, Ислам динебезнең дә киләчәге бар. Туганнар.

Һәм шушы форсат белән кулланып, безгә шушындый мөмкинчелекләр биргән дәүләтебезгә, бу җыелышны җыештыручыларга Ырынбур мөселманнары исеменнән сәламнәребезне һәм зур рәхмәтләребезне белдерәсебез килә.

Чөнки Пәйгамбәребез (с.г.в.)дә хәдисендә әйтә: “Мән лә яшкүрү нәсү, лә яшкүруЛлаһу Тәгалә” – “Кем кешеләргә рәхмәт белдерми, шул Аллага да рәхмәт белдерми”. Ә татарларда бер рәхмәт мең бәладән коткара ди.

Газиз милләттәшләрем, диндәшләрем! Пәйгамбәребез (с.г.в.) хәдисендә әйтә: “Хуббуль ватани минәл иман” – “Туган илне ярату – ул иманның бер өлеше”. Ә илне яратыр өчен кеше үз милләтен, үз телен, мәдәниятен, гөреф-гадәтләрен белергә һәм яратырга тиеш. Ислам дине буенча – бу һәр бер халыкның вазыйфасы һәм хакы да булып санала.

Искә төшерик, Ислам дине аркасында, татарлар революциягә хәтлек дини һәм рухи яктан иң укымышлы милләтләрнең берсеннән булып саналган, шуның белән сакланып та калганнар.

Аеруча хәзерге вакытта, без күрәбез дөньяның төрле төбәкләрендә шайтан Аллаһның бәндәләрен бер-берсенә каршы куеп, нәрсә генә кыландырмый. Менә шундый фетнәле вакытта, без – милли, мәдәният үзәкләре һәм дини оешмалар – бергә булып, киңәшләшеп, ачык эшләргә, бер беребезгә тотынып, ярдәм итергә тиешбез. Чөнки максатыбыз бер – халыгыбызның рухи-дини, мәдәният дәрәҗәсен күтәрү.

Һәм бу була Изге Көръәнне гамәлдә куллану. Анда Аллаһы Тәгалә әйтә: “Ий мөэминнәр! Яхшы эшләрдә, изге гамәлләрдә, гөнаһлардан, золым эшләреннән саклануда ярдәмләшегез! Әмма гөнаһлы эшләрдә һәм дошманлашуда яки золым эшләрендә һич тә ярдәмләшмәгез!”, - ди.

Аллага шөкер! Безнең ата-бабаларыбызның тәҗрибәсе бик бай, аларга карап яшәргә кирәк. Моннан 200 еллар элек Ырынбур губерниясе Ислам дине һәм Россия мәдәниятенең үзәкләреннәң берсе булып саналган.

Безнең өлкәбездә горурланырлык күп нәрсәләр бар: Ризаэтдин Фахретдин, Муса Җәлил. Татар типографиялар ачкан Рамиевлар, Каримовлар. Иң яхшы мәдрәсәләрнең берсе булган “Хөсәения” мәдрәсәсен ачып һәм үз хисапларына тоткан – сәүдәгәрләр Хөсәеновлар һәм башкалар.

Болар бит бөек татар халыгының балалары – уллары. Татар милли беренче театрларның берсе – 110 ел элек Оренбурда ачылган.

Әйе, җамагатъ. Бу барысыда тарих. Моны кызыгып кына искә төшерәбез. Менә бездән соң 100 елдан соң нәрсәләр исләренә төшерерләр икән?

Бу шәһесләребезнең күбесе татарлардан, мөселманнардан иде. Әмма алар татарга да, мөселманнарга да бүленмәделәр. Бүленсәләр, эшләре дә харап булыр иде.

Монарга дәлил итеп татар бае, ул мулла да, хазрәт тә булмаган, Әхмад-бай Хөсәеновның сүзләрен китерәсем килә: “Һәр бер акча Аллаһныкы, минем кулымда тик вакытлыча гына. Аллаһ риза булмаган җирләргә бер тиендә бирмәячәкмен”, - дигән ул.

Бу Пәйгамбәребез (с.г.в.)нең сөннәтен гамәлдә куллану түгел мени? Чөнки ул хәдисендә әйткән: “Әл җәннәтү дарул асхияи” – “Җәннәт юмартларның урыны”.

Һәм Хөсәенов кебек башка татар байлары да бу сүзләрне телдә генә түгел, эшләрендә дә күрсәткәннәр.

Әгәрдә андый кешеләр халыгыбыз, милләтебез, динебез диеп җаннары-тәннәре белән янмасалар, үзләре турында гына уйлаган булсалар? Нәрсә булыр иде?

“Хөсәения” мәдрәсәсе 30 ел гына эшләсәдә, аның күркәм нәтиҗәләре күп булды.

Бу мәдрәсәне бөек мәшһүр шәхесләр бетереп чыкканнар. Алар үзенең җәмгыятендә төрле сфераларда эшләп, илебезнең, халыгыбызның мәдәният мирасына файда китереп, тарихында эз калдырганнар.

Хәзерге вакытта Ырынбур шәһәрендә тарихи “Хөсәения” мәдрәсәнең эшен дәвам итүче яңа “Хөсәения” мәдрәсәсе 25 елдан артык эшләп килә. Мәчетләребездә, мәдрәсәбездә дин сабаклары гына түгел телебезне дә, мәдәниятебезне, милли тарихыбызны өйрәнүдә эшләр алып барыла.

Хәзерге вакытта, Аллага шөкер, безнең өлкәбездә Дини назарәте белән татар милли автономиясе бергә баралар. Бер елдан артык Өлкә Татар Автономия рәисе Руслан Рамиль улы Забиров белән берлектә, кайнар дуслыкта эшләр алып барыла:

Үткән елда Оренбургта Бөтен Рәсәй Авыл Сабантуенда Приволжский Федеральный округтагы дини назәрәтләренең рәисләре катнаштылар. Бу бик куанычлы, бик мөһим вакыйга булды. Чөнки халыгыбыз ата-бабаларыбыздан гөреф белән килгән сабантуйда дин әһелләре һәм татар милләтен бердәм булуын күрде.

Бер генә мисал әйтеп үтәсем килә. Бер авыл мәктәбендә татар телен ябырга маташканнар иде. Без анда Руслан Рамил улы белән бардык. Халык белән сөйләштек, мәктәп директоры, район башлыгы белән сөйләштек. Татар теле калсын дип, яхшы нәтиҗәгә килеп кайткан идек. Шул авылдагы бала бөтендөнья халыкара конкурсында беренче урынны алды. Шушы авылның имамы хәзер монда утыра. Даутов Закирҗан хәзрәт. Аның малае ул мәктәптә директор, ә аның оныгы бөтендөнья халыкара конкурсында беренче урын алды. Бу да безнең горурлык.

Өлкәбезнең бер авыл мәктәбендә татар телен ябырга ниятләгәндә, анда барып, җыелыш үткәреп, татар телен калдырдык.

Автономия үткәргән VII Хисап-сайлау конференциясендә өлкәбездән 25 татар имамнар һәм мухтасиблар катнашты. Һәм дә мине Оренбург өлкә Татар автономиянең Президиум шура әгзасы итеп сайладылар.

Тарихта беренче мәртәбә Автономия белән мөфтият бергә зур бәйрәм “Мавлид Ан-Наби” дигән концертын татар театрында уткәрде.

Аллага шөкер, икенче ел татар автономиясе безгә монда Казанга килергә автобус бирде. Без бер беребезгә ярдәм итергә тырышабыз.

Алда Автономия белән бергәлектә иң мөһим мәсәләләребезнең берсе булып - иске “Хөсәения” мәдрәсә бинасын кайтарып, анда татар милли дини гимназиясен ачырга планнар тора. Һәм шунда илебез, динебез, татар милләте өчен җанлы шәһесләр чыгыр дип өмет итәбез.

Кадерле җәмәгатъ! Тик бергә булып, бердәм булып, һәрберебез үз урынында, үз эшенә актив караса гына, без яхшы нәтиҗәләргә ирешеп, инша Аллаһ, аларны үзебездән соң килгән нәселләргә дә калдыра алабыз. Хәзерге вакытта аз гына булган яхшылыкта бу җиңел булмаган заманда, җанның дәвалануына һәм гомүми җәмгыятебезнең төзелүенә бер адым булыр дип, өмет итәм. Әссәламү алейкүм вә рахматуллаһи вә бәрәкатүһ.

**Рәфыйк Мөхәммәтшин:** Рәхмәт! Хәзер сүз Башкортстан Республикасының Нефтекама шәһәре мәчете имам-хатыйбы **Тәфкил хәзрәт Гыйлемшинга** бирелә. Рәхим итегез!

**Тәфкил хәзрәт Гыйлемшин:** Бисмилләәһир-рахмәәнир-рахиим. Әлхәмдүлилләһи раббил гааләмииин вәссаләәтү вәссәләәмү галәә расүүлиһил кәрим үә галәә әәлиһи үә әсхабиһи әҗмәгыйн. Мөхтәрам Рөстәм Нургали улы, мөхтәрәм Ринат Зиннур улы! Сезгә Башкортстаннан килгән барча имамнар һәм делегатлар исеменнән рәхмәтебезне белдерәсебез килә. Безнең бүгенге көндә сезнең чакыруыгыз аркасында бергә җыелышып, туганнар белән, дуслар белән, дин кардәшләребез белән, Мөхәммәд өммәте бергә җыелып, киңәшләшәбез, фикерләшәбез. Бу безгә рухи азык булып тора. Шушы юнәлештә сезнең эшләрегез дәвамлы булса иде һәм ахыры хәерле булсын иде дигән хәер-фатихада калабыз.

Казан безнең өчен күз карасы кебе карап торган урыныбыз. Күңелебезне җәлеп итә торган, йөрәкләребезне тартып тора торган урын. Мин бер вакыт шундый моң-зар белән үзебезнең мөфти хәзрәтебезгә кергән идем. Без дә шундый-шундый эшләрне җанландырсак иде, чөнки Казанда шундый-шундый эшләр бара дигәч, хәзрәт минем акылыма әзрәк өлеш кертеп җибәрде. “Туктале, - ди, Казан бит ул гомер-гомергә дин мәркәзе булып сакланып килгән, бүгенге көнгә кадәр сакланган, дин кайнаган урын”, -ди. “Шуңа күрә без аны ничек тә куып җитә алмабыз, әмма ләкин эшебездә яңалык кертергә мин ризамын”, -дигән иде.

Бүгенге көндә без үзебезнең Башкортстаныбызда динебезне һәм милләтебезне аякка бастыруда, алга җибәрүдә өлешләребезне кертергә тырышабыз. Татар җәмгыяте җитәкчесе Локманов Алик әфәнде белән бергәлектә һәм Башкортстан Диния нәзарәтенең эшчәнлеге астында. Безнең Башкортстаныбызда бик күп төрле оештырылган уку эшләре алып барыла. Соңгысы – дин әһелләрен җыеп, повышение квалификации дип әйтәләр инде, шуны уздырдылар. Аңа кадәр диндә булган хатын-кызларны гына җыеп, уку эшләрен алып бардылар. Шулай ук яшьләрне генә җыеп укытып кайтардылар.

Кызыгы шунда, болар барысы да хөкүмәт уку йортларының нигезендә Мифтахетдин Акмулла хәзрәтләре, элеккеге БГПУ дип атала иде ул, шунда башкарыла. Бу бик зур сөенечле хәлләр. Өметле һәм өммәтебезнең дәвамлы киләчәге дигән фикердә кала торган эшләр, Инша Алла.

Үземә килгән вакытта, мин кулымнан килгәнчә бер социаль институт белән эшләргә тырышам. Әле бүгенге көндә дә, кичә дә безнең дин кардәшләребезнең моң-зар салып әйткән хәбәрләре дә булды, сөенечле хәбәрләре дә булды. Сөенечләре өчен куанабыз. Кызганычка каршы, әгәр дә җитешсезлек булса, аның өчен кайгырабыз һәм бергәләшеп, ничек тә булса эшне төзәтергә дигән юнәлештә эшне алып барырга ниятебез бар.

Мин бик мөһим әһәмият бирәм гаилә социаль институтына. Мин үзем Казанда 12 ел укыдым, Әлхәмдүлилләһ. Башта Мөхәммәдияне бетердем заочно булса да, аннан соң Мөхәммәтшин Рәфыйк Мөхәмәтша улы җитәкчелегендә РИУ да укып бакалавриатны бетердем, аннан соң магистратураны бетердем. Минем йөрәгемә сеңеп калды менә шушы нәрсә. Гаилә никах заманында корыла. Хәзрәтләр, игътибарга алыйк. Мин никах үткәргән вакытта, аңа кадәр әзерлек булмаган булса, үзегез белеп торасыз, төрле хәлләр була бит инде. Кайсы әзер була, кайсы әзер булмый. Мин әһәмият бирәм дөрес итеп гаилә корып җибәрүгә һәм бала тәрбияләүгә. Анда җентекләп барысына да өйрәтәм. Аның өчен никах табыны беткәч, яшьләрнең икесен генә бүлеп алам да, аларга бәйнә-бәйнә аңлатып бирәм. Һәм алар үз вәгъдәләрендә торалар.

Җәлил хәзрәт бая әйтеп үтте, балаларга дөрес исем бирүдән башлана. Кызганычка каршы, бүген безнең милләт мәсьәләсендә проблемалар әз түгел. Мәсәлән бүгенге көндә хәтта шундый очраклар бар, атасы татар, инәсе татар, баласы руслашкан татар. Аларга мин рус телендә аңалтырга мәҗбүр булам. Әмма киләчәктә эш төзәтергә ният бар. Бүгенге көндә шәһәребездә мәчетебезне торгызып ятабыз, Инша Алла. Шушында безнең яшь гаилә аталары минем теңкәмә тиделәр инде. Хәзрәт, безнең балалар үсә башлый хәзер, син уйла, фикерлә, аларны тәрбияләү турында. Шуңа күрә мине хәзер мәҗбүр итәләр балалар бакчасын да кайгыртырга, мәктәпне дә кайгыртырга. Татарстан тәҗрибәсендә Усмания урта мәктәбе бар шикелле. Ялгыш әйтсәм, гафу итегез инде. Шушы тәҗрибәләрне туплап, Җәлил хәзрәт Фазлыевның Балтачта алып барган оештыру мәсьәләләрендә, укыту мәсьәләләрендә тәҗрибәләрен күз алдында тотып, эшебезне янлалдырырга дигән ниятебез бар, Инша Алла.

Монда мин чыгышымны әзерләгән идем инде. Сез аны күбегез алдан әйтеп бетердегез. Шуңа күрә мин үземнең чыгышымны әзрәк үзгәртергә булдым. Бик катгый мәсьәлә яшьләребез турында күтәрелде. Бу проблема бездә дә бар. Менә без кичә бергә суфыйчылык секциясендә булдык. Туганнар, бер нәрсә әйтәм мин сезгә, бәлки мине монда бөтенесе хуплап та бетермәсләр. Тәнебез кычытына башласа, мунча ягып, мунча керәбез, сырхау була башласа, докторга барып, дәвалана башлыйбыз, ачыгып китсәк, ашыйбыз, сусап китсәк, су эчәбез. Ә рухи азык турында кайвакытта хәтта без дин әһелләре дә игътибардан калдырып торабыз. Бигрәк тә безнең халкыбызны күз алдына китерик әле. Бүгенге көндә безнең гаиләләребездә мәсьәлә ничек тора. Безнең мәктәпләрдә уку өлешендә кертәләр дин тарихлары турындагы мәсьәләне. Кызганычка каршы, нишләптер, без үзебез дә аны аңламый калдык, нишләптер безнең күп ата-аналарыбыз, кемдер анда эш алып барган бездән башка, уңган кешеләр бар бит. Шушы мәсьәләне болай хәл иткәннәр. Имеш, ислам диненә бирсәгез шулай булыр, христиан диненә бирсәгез шулай булыр. Әйдәгез әле, сез, җайлап кына гомум тарихны, гомум дин тарихын гына алыгыз дип, ата-аналарны котыртканнар да, менә шулай итеп, без әлегә кадәр монда авыз ачып калдык инде.

Киләчәктә өмет итәбез бергәләшеп, кулга кул тотынышып, Татарстан төбәкләрендәге тәҗрибәләрне күз алдында тотып, инде бу мәсьәләдә эшебезне алга җибәрергә дигән ниятебез һәм өметебез бар. Әссәламү алейкүм вә рахматуллаһи вә бәрәкатүһ.

**Рәфыйк Мөхәммәтшин:** Рәхмәт, Тәфкил хәзрәт! Менә Җәлил хәзрәт әйтергә оныткан бер фикерне дә исегезгә төшерәм. Балтач районы Борбаш авылында 17 июль көнне инде 9 нчы мәртәбә мөселман балалар Сабантуе узачак. Шуңа күрә Җәлил хәзрәт сезне барыгызны да менә шушы Сабантуйга чакыра.

Киләсе сүзебезне Кострома шәһәренең Җәмигъ мәчете имам-хатыйбы **Ришат хәзрәт Сәйдәшевка** бирәбез! Рәхим итегез!

**Ришат хәзрәт Сәйдәшев:** Әлхәмдүлилләһи раббил гааләмииин вәссаләәтү вәссәләәмү галәә расүүлиһил кәрим үә галәә әәлиһи үә әсхабиһи әҗмәгыйн. Хөрмәтле Рөстәм Нургали улы, мөхтәрәм дин кардәшләрем, үзегезне ислам сәламе белән сәламлим, әссәламү алейкүм вә рахматуллаһи вә бәрәкатүһ.

Беркемгә дә сер түгел, татар милләтенең бөек Россия җирләрендә күпме хезмәт кылуы. Мөселманнар элементларында безнең илебезнең күп кенә шәһәрләрендә тарихыбызның иң мөһим урын алып торуы. Россия мөселманнары бүгенге көндә илебезнең сәяси, мәдәни, рухи тормышына әһәмиятле өлеш кертә. Мәчет төзү эшләрендә алар үзләре дә ярдәм итәләр.

Күп еллар дәвамында мәчет гыйбадәт урыны гына түгел, мәчет вәгазъ сөйләү урыны, кешеләрнең рухи бушлыгын тутыру өчен, дәрес укыту өчен мәчетләр дә салынган. Ләкин мәчетләрд төрле милләт халкы килеп, үзләренең телләрен, мәдәниятен, ватаннарын сөйләп, берләшүе дә ислам диненең күәтлеген күрсәтәдер. Мин моңа чиксез шатланам, Россия дәүләтендә, төрле шәһәрләрдә мәчетләр төзелү һәм торгызылу өчен. Безнең тарихи мәчетебезнең реставрациясе Россиянең баш мөфтие Равил хәзрәтнең хәер-фатыйхасы белән башлап, Рөстәм Нургалиевичныкы да, күп ярдәм белән бу мәчетне Аллаһ Тәгаләнең рәхмәте белән бастырдык.

Рөхсәт итсәгез, Татарстан Республикасына чиксез рәхмәтебезне белдерергә. Чита шәһәре Җәмигъ мәчете реставрациясенә һәм Кострома шәһәрендә мемориал мәчет төзелүгә зур ярдәм күрсәтү өчен рәхмәт сезгә! Рухи яктан торгызуны аңлап, тарихи мәчетебезне саклап калу, Татарстан Республикасы Чита мәчете реконструкциясенә зур ярдәмнәр бирде. Бер гасыр тарихы булган әлеге мәчетебез 2015 нче елда декабрь азагында ачылды. Тиздән Кострома мәчетенең ачылуы да көтелә. Татарстан Республикасыннан финанс һәм административ яктан зур ярдәм күрсәтелү, хәзер дә мәчеттә җомга вәгазьләре укылу өчен Рөстәм Нургалиевич, тагын да сезгә чын күңелдән рәхмәтебезне белдерәбез.

Чыннан да мәчетләрне торгызу бик саваплы бер эштер. Пәйгамбәребез (с.г.в.) бер хәдисендә әйткән: “Кыямәт көнендә ир-кешеләргә мөрәҗәгать итәрләр, басып торыгыз минем күршеләрем”. Кешеләр гаҗәеп булып әйтерләр: “Я рабби, синең дә күршеләрең бармы”, - дип, аларга сорау бирерләр. Аллаһы Тәгалә әйтер: “Әлбәттә, минем күршеләрем бар. Ул мәчеттәге кешеләрдер”.

Барчабызга да Аллаһы Тәгаләнең күршесе булырга насыйп әйләсен. Бу җыелышның да файдаларын күрергә язсын. 7 нче җыелыш үтә, ләкин без сөйлибез берләшү турында. Бердәм булыйк, бергә булыйк. Ләкин бу эшләрнең, к сожалению, нәтиҗәсе әздер. Пәйгамбәребез әйткән бит: “Кыямәт көнендә кешеләр динне үз файдалары өчен кулланырлар”, - дип. Шуның өчен безнең берләшү юктыр. Һәр кеше үзенең урыны өчен куркып, төрле тавышларга керә. Үзебез дә урыннан калмас өчен, башка кешеләрне китереп, вәгазь сөйләттерәләр, ислам динендә булмаган кешеләрне китереп, безне ислам динендә ничек яшәргә икән дип өйрәтәләр.

Без бу дөньяда беребез дә мәңгелек түгел. Бүген түгел, иртәгә китәбез. Без дә дин әһелләре булып, Аллаһның каршысына чыгып, ничек җавап бирәбез, шуны уйларга кирәк. Пәйгамбәребез дә әйткән, үлемне уйлагыз. Ялгыш фикерләргә, ялгыш эшләргә кермичә, бердәм булып, берләшергә кирәк безгә. Аллаһының рәхмәте яусын. Игътибарыгыз өчен рәхмәт!

**Рәфыйк Мөхәммәтшин:** Рәхмәт! Хәзер кыска гына итеп үз фикерен әйтү өчен сүз Сарытау шәһәре Җамигъ мәчетенең баш имамы **Фәнил хәзрәт Бибарсовка** бирелә. Рәхим итегез!

**Фәнил хәзрәт Бибарсов:** Әлхәмдүлилләһи вәссаләәтү вәссәлә. Бөтен мактауларыбыз Аллаһы Тәгаләгә, Пәйгамбәребез салават шәрифләребез булса иде. Әссәламү алейкүм вә рахматуллаһи вә бәрәкатүһ, хөрмәтле Рөстәм Нургали улы, Президиум, мөфтиләр, имамнар, мөселман кардәшләрем! Рәхмәтләрне әйтәм Бөтендөнья татар конгрессына, Аллаһ кабуллардан әйләсен безне җыйган өчен.

Без бөтенебез татар милләте, татар теле турында сөйлибез. Мин ислам динендә һәм үзебезнең арада булган проблемаларны искә төшерәсем килә. 5 пунктка басым ясыйсым килә. Ул безнең 5 чиребездер. Башка төбәкләрдә күренми проблемалар, ләкин безнең якларда ул проблема бар. Нишләргә кирәк икән?

1. Күп вакытта без еш иттереп үзебезнең терминнарны буташтырабыз.

Һәрберебез аңлыйбыз, Ислам дине - хак дин. Аллаһы Тәгалә җибәрде аны безгә. Кайсыларга бөтен пәйгамбәрләр һәм илчеләр. Коръән Кәримдә дә әйтелә: “Шиксез, Аллаһ хозурында Ислам дине генә”, - дип. Әмма ләкин, кайсыбер кешеләр, имамнар да үз-үзебезгә каршы киләбез. Үзебезнең ислам динен территориаль һәм милләтләргә аерабыз. Бу фикерләр дә бар. Гәрәп исламы, татар исламы, кавказ исламы, Азия исламы һ.б. Әлхәмдүлилләһ, ислам дине бер. Ләкин ислам диненә дошман булган кешеләрнең фикерләрен без кабул итәбез. Территориаль ислам диннәре таба башлыйбыз. Бу безгә каян килгән? Без пәйгамбәрләрнең варисларыдыр. Әйтелде, 198 милләт бар Рәсәйдә. Аллаһы Тәгалә безне имам булып сайлады, безгә амәнәт итеп җибәрде. Татарлар өчен генә түгел, бөтен 190 милләт өчен. Калган 189 кем ислам динен җиткезәчәк? Әгәр без татар милләтен генә сагынсак та, уйласак һәм башкаларны ташласак, алар үзләренең имамнарын җитештерәчәкләр. Һәм без аннан ызгышып-талашып яшәячәкбез. Үз арабызда да булдыра алмыйбыз. Соңыннан бергәләшеп, тагын талашачакбыз. Аллаһ үзе сакласын. Бөтен төркемнәргә охшап та, икенчесе хурлап, мөселман сыйфатыннан түгелдер бу.

2. Күп вакытта диннән ерак булган кешеләргә охшарга тырышабыз. Динебезне икенче урынга куябыз. Үз-үзебезне кимсетәбез. Алар тарафыннан безгә хөрмәт тә булмый, чөнки Аллаһ Тәгаләнең динен хөрмәт итмибез. Пәйгамбәребез ни әйтте? Әгәр кем дә кем Аллаһның ризалыгын эзли икән, кешеләрнең ачуына карамастан, Аллаһы Тәгалә һәм кешеләр ул кешедән риза булыр. Кем кешеләрнең ризалыгын эзләп тә, Аллаһның ачуын китерә, ул кешегә Аллаһтан да, кешеләрдән дә ачуы төшәр.

Аллаһы Тәгалә безгә шушы ачуны төшермәсен, хөрмәтле кардәшләрем. Динебезне онытмыйк. Динебезне онытсак, милләт тә, берни дә булмаячак. Гаиләләр дә булмаячак.

3. Хәзерге вакытта татарлар һәм мөселманнар арасында шундый чир бар – депутаты да, врачы да, укытучысы да, профессоры да – бөтенесе ислам дине турында сөйли. Аңлыймы, аңламыймы, үз фикеренчә сөйли. Ул фикерләр безне нигәдер ызгышуга-талашуга чакыра. Ислам дине турында үзебезчә уйларга кирәкми. Аллаһ безнең өчен бу дөньяда да, киләсе дөньяда да бәхет булыр өчен Коръән Кәримне иңдерде. Шушы Коръән Кәримне онытып, үзебезнең фикерләребез буенча яшәсәк, безгә тынычлык күрү юктыр. Пәйгамбәребез (с.г.в.): “Берегез дә тулы, камил иманлылардан булмассыз шул чакка кадәр, кайчан сезнең теләкләрегез мин килгән әйбергә ияргәнчегә хәтле”, -дигән. Пәйгамбәребез нәрсә белән килде? Аллаһы Тәгаләнең китабы белән. Һәм үзенең традициясе, сөннәте белән. Әгәр безнең тормышыбыз сөннәткә, Коръәнгә ирешмәсә, безгә авыр булачак. Русча әйткәндә, хәзерге дин дошманнары религию подстраивают под нас. Без должны подстраиваться под религию. Шуны онытмыйк, апалар-абыйлар, хөрмәтле имамнар.

4. Без шәфкатьлелек сыйфатын оныта башладык. Динсез гади кешеләргә ошый башладык. Каты йөрәклеләргә әйләндек. Җәмгыятебез тарафыннан дөрес булган тәнкыйтьләрне һәм кимчелекләребезне әйткәннәргә ачуыбыз килә. имамнарның ачулары килергә тиеш түгел. 5 этажлы пычрак сүзләр белән аларга ни генә кайтармыйбыз. Үзләребезне түбән дәрәҗәгә шайтан төшертә. Бу эшләр кайбер вакытта имамнарыбыз арасында да бар. Шуның аркасында җәмгыятьләребез арасындагы авторитетыбыз юкка чыга.

Кайсыбер вакытта иң основная проблема, үзебез арасында орышып-талашып яшәгәндә, мәчетләр арасында да була. Безнең киләчәк буыннарыбыз, яшьләребез кая китәләр? Подпольега китәләр. Яки үзләренә ошаган төрле секталарга кереп бетәләр.

90 нчы елларда, Аллаһның рәхмәтләре яусын, мин үзем дә Казаннан Мисырга укырга киттем. Күпме шәкертләр чит илдән килде. Шәкертләребез, имамнарыбыз ничәшәр еллар эшләп, аларны куалый башладылар. Монда булган имамнарны җитештердек, андагылар килеп, эшли башлады, мондагы имамнарыбыз үзләренең Ислам динендә бергә укыган имамнар белән дә уртак тел табалмаган. Бу бездә бик зур проблема.

Һәм кадрларыбыз юк. Әгәр без болай барсак, кадрларыбыз булмаячак. Чөнки без аларны укытабыз, аннары куып җибәрәбез. Аллаһ үзе сакласын. Бу проблема яшьләребездә дә, картларыбызда да түгел. Иң зур булган проблема үзебездә. Диннән ераклашабыз, Аллаһы Тәгалә безне оныта. Аллаһ биргән кешелеклегебезне югалтуда шайтан сыйфатларын алып, аның ярдәмчеләренең кулында уенчык булып калабыз. Әйдәгез йокыдан уяныйк, хөрмәтле имамнар. Ярдәм итик бер-беребезгә, хөрмәт итик. Интернетта бер-беребезне пычраклыйбыз һәм бөтен дөнья күрә шуны. Моны туктатыйк. Бер-беребезне пычракка, нәҗескә батырмыйк һәм эш белән күрсәтик моны, тел белән генә түгел. Игътибарыгыз өчен рәхмәт! Аллаһы Тәгалә кабуллардан әйләсен.

**Рәфыйк Мөхәммәтшин:** Мөхтәрәм җәмәгать, безнең регламент буенча вакыт бетте. Әле Татарстан Республикасы Президентының дини мәгариф системасы буенча киңәшмә уздырасы бар Болгарга бару алдыннан. Шуңа күрә эшебезне тәмамлар алдыннан һәрвакыттагыча резолюция кабул итәргә тиешбез. Безнең резолюция кабул итүнең бер тәртибе бар. Без сезгә таратылган резолюцияне нигез итеп кабул итеп, тавышка куябыз. Аннан соң

Бөтендөнья татар конгрессы секциядә булган тәкъдимнәрне җыя. БТК БК сайтында без проект чыгарабыз. Сезнең белән фикер алышып, без аны тәгаен кабул итәчәкбез. Резолюция сезнең һәрберегездә бар. Шуны нигез итеп кабул итик. Аннан соң биредә яңгыраган фикерләрне җиренә җиткереп, Бөтендөнья татар конгрессы сайтын чыгарып һәм шулай ук елдагыча бастырыла торган җыентыкта бастырып чыгарырбыз.

Шул фикер белән килешәсезме?

Шуңа күрә әйдәгез менә бу “Милли тормыш һәм дин” VII Бөтенроссия татар дин әһелләре форум резолюциясен нигез итеп кабул итик. Биредә яңгыраган фикерләрне өстәп, без аны тәгаен бер резолюция рәвешендә бастырып чыгарырбыз.

Кемнәр риза, тавыш бирүегезне сорыйм. Кемнәр хуплый?

Кемнәр битараф?

Кемнәр каршы?

Бертавыштан кабул ителде.

Мөхтәрәм җәмәгать, безнең 7 нче форум үзенең эшчәнлеген тәмамлый дип әйтсәк бик үк дөрес булмас. Без иртәгә дә аны дәвам итәчәкбез.

Барыгызга да зур уңышлар теләп, барыгызның да эшчәнлеге, әлбәттә, бик катлаулы, авыр. Шуңа күрә бергәләп, Аллаһы Тәгалә ярдәме белән безнең изге эшебездә Аллаһы Тәгалә ярдәм итсен. Һәм үзебез тырышып эшлик. Тагын бер елдан 8 нче форумга бергәләп җыелып, үзебезнең проблемалар хакында тагын уртага салып сөйләшик дип, сезгә әссәләмәгәләйкүм үә рахмәтуллаһ үә бәракәтүһ.

“Татарларда суфыйчылык һәм дини традицияләр” секциясе

*(“Казан” милли мәдәният үзәге)*

**Модератор:** Әлбир хәзрәт Крганов **–** Мәскәү шәһәре, Үзәк төбәк һәм Чувашия мөфтие.

**Әлбир Крганов:** Бисмилләәһир-рахмәәнир-рахиим. Хөрмәтле мөселман кардәшләр, мөхтәрәм имамнарыбыз, мөфти хәзрәтләр, галимнәребез! Сезне барыгызны да бүген менә шушы олы мәҗлестә күрүебезгә бик шатбыз. Хәерле сәгатьтә булсын! Казанда 7 нче тапкыр бөтен илебезнең татар имамнарының форумы уза. Шуның кысаларында безнең сезнең белән бергәләшеп олы мәҗлесебез “Татарларда суфыйчылык һәм дини традицияләр” дигән исемгә багышланган. Хөрмәтле Хатыйп абый Йосыф улы Миңнегулов – ул филология фәннәре докторы, профессор. Икебезгә менә шушы мәҗлесне җитәкләп, аның нәтиҗәләрен туплап, иртәгә пленар утырышта Рөстәм Нургалиевич каршында җиткерергә дип бездән сорадылар. Аллага тапшырып җыелышыбызны башлыйк. Әлбәттә, мәҗлесебезне Коръән уку белән башласак дөрес булыр. Ислам хәзрәттән берничә Коръән аятен укып башалвын сорар идем.

***Ислам хәзрәт Коръән сүрәсен укый.***

**Әлбир Крганов:** Бисмилләәһир-рахмәәнир-рахиим. Мөхтәрәм олы форумыбызның кунаклары, хөрмәтле катнашучыларыбыз! Бүген без сезнең белән “Татарларда суфыйчылык һәм дини традицияләр” дип исемләнгән мәсьәләне уртага салып, киңәшә торган мәҗлескә җыелдык. Барыгызга да шушы залга килеп, безнең белән булуыгызга олы рәхмәтләребезне җиткерергә рөхсәт итегез. Аллаһы Тәгалә сезгә бу сәфәрләрегезгә олуг әҗерләрен язса иде.

Безнең берничә сезгә җиткерергә уйлаган сүзләребез бар иде. Бик кыска гына итеп мин башлап, Хатыйп абый берничә сүз әйтеп, аннары безнең чыгыш ясарга язылган кардәшләребез, хәзрәтләребез бар. Безнең милләтебездә милли мирасыбыз, дини мирасыбыз – ул суфыйчылык белән сугарылган. Олы шәхесләрдән булган әдипләребез, язучыларыбыз, дини мәдрәсәдә укыган гыйлем ияләре һәм шулай ук аларның милли әсәрләрен дә без укысак, аларда бик тирән суфыйчылык нигезендә булган фәлсәфи фикерләр ята икәнлеген күрәбез.

227 ел элек Россия мөселманнарына беренче тапкыр безнең илебездә дини оешманы оештырып, дини һәм милли эшләрне җитәкләп бара торган бер рәсми оешма төзелгән иде. Хәзер Россия мөселманнарының Үзәк Диния нәзарәте ул оешманың варисчысы булып хезмәт итә. Без мең елдан артык мөселманнар бөлып яшибез һәм шул дәвердә исламда, яшәвебездә дә дини идарәләр, мөхтәсибәтләр, башка формалар оештырылмаган вакытында да, бу юнәлеш әле өйрәнелмәгән. Патша хөкүмәте вакытында да, мөфтият оешканга кадәр ничек эшләгән икән бу система дип, бу юнәлешне дә карарга кирәк.

Бүген иртә белән без олы халыкара конференциядә катнаштык. Анда терроризмга каршы, экстремизмга каршы хөкүмәтнең роле, массакүләм мәгълүмат чараларының роле хакында сөйләшү барды. Яшерен-батырын түгел, без сезнең белән беләбез исламда хәзер бер аерылу бара. Бер яктан, берәүләргә салафитлар, вахабистлар, фәлән-фәләннәр дип исем тага торган булсалар, икенче яктан сез суфистлар, сез мондыйлар дип ике якка аерылу була башлады. Элек моның шикелле нәрсәләр бездә күзәтелми иде, ләкин бу ямьсезлекләр үсә бара. Шуңа күрә без суфыйлыкка да дөрес бәя бирергә тиеш, чөнки тасаввуф исеменнән, дөресен генә әйткәндә, бөтенләй суфизмга, тасаввуфка отношениесы булмаган, гыйльми яктан белеме булмаган, рухи үсеше өстендә эшләмәгән кешеләр визиткалар таратып, мин суфый дип бик ялгышып боталып йөрүләре бар.

Суфыйчылыкта да, аның исемендә дә ярамаган эшләр бар. Менә без соңгы сәфәребездә Индиядә булган вакытта да, суфыйлар исеменнән, мин ышанмас идем, үзем күрмәсәм, каберләргә барып, гыйбәдәт кылып, әллә нәрсә эшли торган мөселманнарны күреп кайттык. Әлбәттә, бу безнең шәригатебезгә туры килми торган һәм безнең татарларда булмаган күренеш. Безнең галимнәребез тасаввуфның темасын тирән белсәләр дә, бу вазыйфаны өсләренә алмадылар. Алар шәкертләре укытырга тырыштылар. Шуңа күрә без әйтәбез, татарлардагы булган суфизм, тасаввуф юлы – ул интеллектуаль, мәгърифәтле суфизм юлы иде. Безнең аерым бер тасаввуф та милләт буларак юлыбыз бар. Без ничек тә аңардан ваз кичәлмибез. Ул безнең тарихыбыз. Шуны без бүген игътибар белән өйрәнергә тиеш.

Без Россия Федерациясенең иҗтимагый палатасында зур түгәрәк өстәл уздырдык. Анда чит илдән дә, үзебезнең илебезнең төрле төбәкләреннән 200 якын кешеләр катнашты. Ул түгәрәк өстәлнең исеме “Россия мөселманнарының безнең динебездә булган кыйммәтләрен саклауда суфыйчылыкның роле һәм әһәмияте” дигән темада иде. Бу конференцияләр дәвам итәчәк. Без сезнең белән динебездә бу юнәлеш бар икәнен беләбез. Ләкин шул ук вакытта бу темага төрле спекуляцияләр булып, бөтенләй аны белмәгән кешеләр аның исеменнән көлкегә шикелле чыгарып, ямьсезлек күрсәтеп, алып барырга тиешле түгел. Моңарга каршы торуның юлы бер – без аны тирән өйрәнергә тиеш. Игътибарыгыз өчен бик зур рәхмәт! Сүзне **Хатыйп абый Йосыф улы Миңнегуловка** бирәм. Рәхим итегез!

**Хатыйп Миңнегулов:** Әссәләмәгәләйкүм, хөрмәтле милләттәшләр, әфәнделәр, ханымнар! Бик мәртәбәле җыелыш. Мин моны бөтен Россиянең төрле почмакаларыннан үзебезнең имамнарны шулай бергә туплап, шушындый чараларны уздыруны бик тә урынлы һәм файдалы дип табам. Әле моннан берничә ел элек Камал театрында пленар утырыш булган иде. Миңа да анда доклад сөйләргә туры килгән иде. чыннан да очрашып торырга кирәк. Тормыш алга бара. Шиһабетдин Мәрҗани әйтә: “Элеккеге шундый зур галимнәр кыйммәтле фикерләр әйткәннәр, ләкин бит заман алга бара. Заман хакында яңа күренешләр туа. Алар хакында без әйтергә тиеш”, -дип.

Инде суфыйчылык хакында. Монда Әлбир хәзрәт төп моментларны әйтте. Чыннан да карасак, мөселман, ислам дөньясы тарихы 7-8 гасырлардан алып, ислам дөньясында сөфыйчылык киң таралыш таба. Һәм суфыйчылыкның төрле сәбәпләр булган. Бу бөтен ислам дөньясы, мөселман дөньясы өчен хас. Аның төрле чорларда, төрле урыннарда, төрле кавемнәрдә, ул бер генә төрле булмаган. Төрле тармаклары, төрле юнәлешләре булган. Мөселман дөньясының күренекле философлары, шагыйрьләре, әдипләре теге яки бу дәрәҗәдә суфыйчылык белән бәйле. Мәсәлән, ерак китмичә 1119-1223 нче елларны яшәгән Фәйретдин Гаттар – фарсыларның бөек шагыйре, фикер иясе. Ул үзе бер үк вакытта суфый да булган. Һәм ул безнең татар дөньясында бик популяр була. Аның хезмәтләре, китаплары тарала. Мондыйларны саный китсәң, алар шактый күп. Димәк, суфыйчылык белән теге яки бу дәрәҗәдә мөселман дөньясының күп кенә кешеләре бәйле.

Без бит менә татар, гарәп, фарсы һәм башка дип әйтәбез. Монда, әлбәттә, чагыштырмача үзләренең мөстәкыйльлеге бар. Ләкин без бер дөнья. Ислам дөньясы. Андагы күренешләр бер төбәктән икенчесенә йогынты ясаган. Ләкин шуңа карамастан, һәрбер төбәкнең, һәрбер халыкның үзендә өстен куелган кыйммәтләр тупланган. Төрки татар дөньясында суфыйчылыкның киң таралуы – ул Әхмәтхуҗа Ясәви белән бәйле.

Мин әле генә сәфәрдән кайттым. Төркестан каласы Әхмәтхуҗа Ясәвинең туган җире. Шушында зур халыкара конференция булды. Аны хәзер дә зурлыйлар. Һәм менә шушы Әхмәтхуҗа Ясәвинең шигырьләре мәктәп-мәдрәсәләрдә өйрәнелә. Мин үзем әдәбиятчы булгач, язма әдәбиятның белгече булгач, философик якларына кермим. Безнең әдәбиятыбызның күп кенә әсәрләрендә суфыйчылык урын алган. Мәсәлән, Алтын Урда чорында Н.Фарадис әсәре бар. Аның әсәрендә суфыйчылык идеяләре шактый урын ала. Һәм 1369 нчы елны язылган “Җемҗемә солтан” дастаны суфыйчылык рухында. Ягъни анда солтан бөтен ил белән идарә иткән байлыгы, башкасы, аннан соң теге дөньяга киткәч кабат терелә. Һәм бу кабат терелгәннән соң, ул һич тә байлыгын дәгъва итми. Бар булганына кәнәгать булып яши.

Аннан соң килә башлый Кол Шәриф, Мәүлә Колый, 19 нчы йөздә -Шәмсетдин Зәки, Каргалыйлар. Болар теге яки бу дәрәҗәдә бәйләнешле. Шунысы мөһим. Бездә суфыйчылык кагыйдә буларак рәсми ислам, ислам тәгълимәте белән ярашып бара. Аңа каршы килми, шуны күәтләндерә.

Тагын бер як бар суфыйчылыкта. Тормышчан, дөньяви мәсьәләләргә игътибар ителә. Мәсәслән, 17 гасырда яши Мәүлә Колый. Чыгышы буенча ул Питрәч ягыннан. Аннан соң ул Болгар, Биләр җирләренә китеп, изге җирләрне тәртипкә китергән. Ул игенчелекне зурлый. Син иген ик ди, игенчелекне дөньяда иң зур һөнәр дип саный. Әгәр дә иген игәсең икән, синең урының оҗмахта. Гаилә коруны, бала тәрбияләүне, менә шушындый тормышчан мәсьәләләрне үзәккә куялар.

Аннан соң 19 гасырда яши безнең сукыр шагыйрь – Шәмсетдин Зәки. Ул үзе сукыр булса да: “Гыйлем ал, гыйлемнәр тупла, - ди. Шул вакытта гына син кеше булырсың”, -ди. Безнең еш кына менә шушы шагыйрьләребез, әдипләребез суфыйлык чын камил, инсан мисалында куялар.

Суфыйчылыкны артык идеаллаштырырга да ярамый. Безнең кайбер галимнәребез, кайбер кешеләребез бөтен нәрсәдә дә суфыйчылык күрә. Ләкин бөтен әйберләрдә түгел. Суфыйчылыкта, кайгыдә буларак, кешеләрне әдәпкә, әхлакка, дингә өйрәтү, Ходай Тәгаләне онытмау тора. Хуҗа Әхмәт Ясәвидән үк килә. Ходай Тәгалә аның абсолют хаклык рәвешендә, аның бөтен нәрсәнең, гаделлекнең чыганагы, шушындый ук фикер башкалардан да килә.

Суфыйчылыкны өйрәнгән вакытта, чыннан да, кыен әйбер. Әдәби планда без өйрәнәбез. Аның менә шушы суфыйчылык белән бәйләнгән әдәбиятта, бигрәк тә шигъриятта сәнгатьлелек көчле. Кешенең күңелен бирү, аның хис-кичерешләрен бирү, эчке дөньясын бирү көчле. Ләкин аның система рәвешендә бездә әле менә шундый карау җитми. Моның буенча соңгы вакытта безнең галимнәребез шактый гына эшлиләр. Һәм кызыклы чаралар уздырыла. Мәсәлән, моннан берничә ел элек Мәскәүдә Зәйнулла Рәсүлинең 135-еллыгы уңае белән анда бөтенроссия күләмендә кызыклы гына чара булган иде.

Барыбызның да максат – үзебезнең халкыбызга хезмәт итү, үзебезнең халкыбызны, кавемебезне, милләтебезне алдынгы кавемнәр дәрәҗәсенә күтәрү, аның телен, моңын саклау. Менә шушы юнәлештә безнең суфыйчылык әдәбияты анда язган шагыйрьләребезнең, әдипләребезнең әсәрләре хезмәт итә. Аларны гамәлгә керткән вакытта бүгенге көнебезне тагын да яктыртачак, киләчәктә милли юнәлештә, дини юнәлештә безнең үсешебезне тәэмин итәчәк. Игътибарыгыз өчен рәхмәт!

**Әлбир Крганов:** Бик зур рәхмәт сезгә, Хатыйп абый! Әйдәгез без Аллага тапшырып дәвам итик. Хәзер сүзне Киров өлкәсеннән Вәятка Аланы мәчете имам-хатыйбы Ариф хәзрәт Валишинга бирәбез. Рәхим итегез!

**Ариф Валишин:** Бисмилләәһир-рахмәәнир-рахиим. Әлхәмдүлилләһи раббил гааләмииин вәссаләәтү вәссәләәмү галәә расүүлиһил кәрим үә галәә әәлиһи үә әсхабиһи әҗмәгыйн. Мөхтәрәм җәмәгать, мөхтәрәм мөселман кардәшләрем! Сезгә Киров өлкәсе Нократ Аланы шәһәре мөселманнарыннан күп сәламнәр! Аллаһы Тәгалә барчагыздан да разый булсын. Рәхмәт менә шушы җыелышта чыгыш ясарга мөмкинчелек биргәнегез өчен.

Шушы тема буенча бераз ачыклык кертергә иде. Арабызда зур гына хәзрәтләр дә, имамнар да, мөфтиләр дә, галимнәр дә бар. Сез инде үзегез дә күп нәрсәне беләсез. Сезнең белән кайбер фикерләр белән бүлешәсе килгән иде. Рәсәйдә суфыйчылык элек-электән булган, дәвам итеп килгән. Хәтта коммунизм вакытларында да ул бетмәгән. Ул вакытта булган имамнарны, хәзрәтләрне хәзер дә искә алалар. Нинди генә авыр вакытлар килсә дә илебезгә, безнең инде тәкъдиребез шул, безнең Рәсәйдә диннең бу тармагы дәвам итеп килгән. Аллаһы Тәгалә разый булсын. Ул хәзрәтләребездән, кардәшләребездән шушы дини хәзинәне саклап килеп, безгә тиклем җитештергәннәре өчен.

Хәзер безгә ул рухи хәзинәне саклап калу – зур мәсьәләдер. Саклап калу дигәндә дә аны иң беренче дөрес итеп аңларга кирәк. Нәрсә ул, ничек ул. Һәм аннан соң киләсе буыннарга да бу хәзинәбезне тапшыру безнең максатыбыз. Аллаһы Тәгалә барчабызга да ярдәм бирсен!

Динебездә, шәригатебездә һәр дөреслек булу шарты бар. Әгәр дә җомга намазын, гает намазын алсак, шулай ук башка гыйбадәтләрне аларның дөрес булу шарты бар. Суфыйчылыкның да дөрес булу шарты бар. Аның асылы шәригатькә туры килү. Шәригатькә каршы килгән һичбер урында суфыйчылыкны уйлап та булмый. Шәригать хөкемнәрен таптаган бөтен ысуллар, бөтен юллар алар шайтан эше. Чөнки суфыйчылыкның, тасаввуфның максаты – ул бәндәне шәригатькә булган элемтәсен, бәйләнешен күәтләндерү. Шәригатьне тагын да көчлерәк итеп, күәтләндереп үтәүдер. Шәригатьтәге булган гамәлләрне тагын да җан белән, ихластан үтәп, ул гамәлләрне башка төрле тәм, тирәнрәк булган үзенчәлек белән тәмне алудыр. Бу аның асыл максаты.

“Суфыйчылык тарихка хакыйкәть. Тасаввуф - шәригатьнең ярдәмчесе һәм тулыландыручысы”. Моннан аңлашыла ки, иң беренче урында безнең шәригать булырга тиеш. Аннан соң гына кемгә Аллаһ насыйп итә, менә шушы суфыйчылык гыйлеме. Бездә бу эштә, әлбәттә, сөекле Пәйгамбәребез (г.с.) үрнәктер. Ул да зикер әһеле булды, тасаввуф әһеле булды. Аның зикере тел белән түгел, ә калеб белән Аллаһны зикер итте. Шуңа карамастан да аның асыл эше нәрсә булды? Халыкка динне тарату булды. Халыкка Аллаһның китабын өйрәтү булды.

Хәзерге вакытта кайбер урыннарда ишетергә туры килә, кайберәүләр шәригатьне белмичә, тәһәрәт-госелне белмичә тарикат белән генә мәшгүльләр. Шәригатьне белмичә тарикат белән генә мәшгүль кешеләрне дә тартып, зикер кылдырып, шуның белән мәшгүльләр. Ә безнең асылда иң беренче шәригать килә. Шуны да онытмаска кирәктер.

Аллаһы Тәгалә разый булсын барчабыздан да. Һәм шушы тармак тагын да алга китүен Аллаһы Тәгалә насыйп итсен.

**Хатыйп Миңнегулов:** Без бит инде әйтәбез татарның сәнгатенә, әдәбиятына аз киләләр дип башка төбәкләрдән. Менә бу Киров ягыннан әле безнең килеп торды һәм хәзер дә килә. Мәсәлән, анда шагыйрьләребез, язучыларыбыз һәм дин әһелләренең дә роле зур.

Икенчедән, чын суфый булыр өчен чын шәригать нигезе булырга тиеш. шәригатьсез суфыйчылыкка кереп булмый. Ул гомуми тәләбе дә шушылай куелган. Моны искә төшерү мин бик урынлы дип саныйм.

**Әлбир Крганов:** Рәхмәт сезгә! Әйдәгез дәвам итик. Тагын бер кунагыбыз Башкортостан Республикасыннан Уфа районы Авдон авылы имам-хатыйбы Илдар хәзрәт Хәйруллин. Рәхим итегез!

**Илдар Хәйруллин:** Бисмилләәһир-рахмәәнир-рахиим. Әлхәмдүлилләһи раббил гааләмииин вәссаләәтү вәссәләәмү галәә расүүлиһил кәрим үә галәә әәлиһи үә әсхабиһи әҗмәгыйн.

Туганнар, нинди генә тема булса да, без һәрвакыт аның аңлатмасын бирергә тиешбез. Әгәр дә без асылын билгеләмәсәк, без буталып бетәчәкбез. Бүгенге көндә суфыйчылык үзебезнең халкыбызда таралуы турында сөйләгән чакта аңа иң беренче аңлатма кирәк. Суфыйчылыкны кешеләр төрлечә аңлыйлар. Мисал өчен, ислам динендә суфыйчылык ул бит инде 2 гасырларда барлыкка килде. Хызыргали әссәләм белән Мусаның бергә йөргәннәреннән чыгып, исбат итте, что бар икән монда параллельный мир, мисал өчен, пәйгамбәрләргә иярү необязательно, Муса галәйһиссәләм пәйгамбәр булган, ә бу әүлия булган, һәм әүлиянең тоткан гыйлеме пәйгамбәрдән зуррак. Мисал өчен ниндидер Аллаһның китабы килә, халыкка гомум рәвештә. Ә суфизм системасында ниндидер хас гыйлем барлыкка килә икән.

Минем әйтәсем килә, ислам шәригатебездә булган суфизм. Һәм аннан соң китә-китә башка нәрсәгә. Моны ныклы укырга кирәк, туганнар. Белмичә сөйләп булмый. Безнең татар халкыбызга хас ул, телебездә таралган суфый дигән сүз. Суфый дигән сүзнең икенче мәгънәсе – “саф” сүзе. Татар халкында суфыйчылык чын күңел белән Ислам динендә хезмәт итүчене әйтәләр. Пәйгамбәребез (г.с.) дин – ул пакълык, суфизм диде. Сәхәбәләребез сорадылар пәйгамбәребездән: “Кемгә искренность, чистота?” – диделәр. “Аллаһка”, -диде. Аллаһка искренний булырга кирәк, саф. Шуңа күрә теге суфизм белән бу суфизмны бутарга ярамый.

Бүгенге көнне мин сизәм, безгә суфизмны тагарга тырышалар. Ниндидер наука итеп, мөселман өммәтеннән тартып алырга. Шуңардан китә бит инде, чит илләргә укырга җибәрмәскә шәкертләрне, үзебездә генә укырга кирәк икән, тегесе-монысы. Мона Ризаетдин хәзрәтләр тәнкыйтьләп яза. Бервакытта да кешегә ниндидер мәзхәбне тагарга ярамый, ниндидер тарикатьне тагарга ярамый.

Бүгенге көнне безнең Рәсәебезнең кануннары да шулай. Без үзебез ничек телибез, шулай укырга тиешбез. Кешегә давить итәргә тиеш түгелләр, чөнки бу эчке күренеш, рухи күренеш. Диндә көчләү юк, туганнар. Шуңа күрә суфизмга дөрес аңлатма биргәннән соң гына дәвам итәргә тиешбез.

Безнең бит инде ислам дәүләте бар. Ислам дәүләте булмаса, бу вакытта җәмәгатьчелек барлыкка килә. Без бүгенге көндә дә җәмәгатьчелек белән яшәргә тиешбез. Хөкүмәтләребез беткәч, Алтын Урда булдымы, Казан патшалыгы булдымы – шушыннан соң безнең халыклар җәмәгатьчелек белән яшәделәр. Араларыннан дини кешеләрне куйдылар һәм аларга ияреп бардылар.

Башкортостанга килеп китте Назим Хаккани дигән кеше. Безнең егетләр, муллалар аңа барып сәҗдә кылалар. Без беләбез, сәҗдәне фәкать Аллаһы Тәгаләгә генә кылырга ярый. Хәтта Пәйгамбәребез (с.г.) сәхәбәләребез килеп, Сүрияләрдән йөреп кайтып, баш игәч, кушмады, “юк, ярамый”, -ди. Ә болар рөхсәт итәләр. Безгә шушындый суфизм кирәкме? Или үзебезнең Кавказ якларында күреп торабыз, нинди генә зикер әйтеп, биеп йөриләр, музыка гына җитешми, туганнар. Безгә нәрсә такмакчы булалар?

Безнең үзебезнең галимнәребез алар суфизмны инкарь итеп килделәр. Ничек итеп Бохара суфыйлары генераллар белән рус кызларының биюен карап утырганнар ди. Әлбәттә, мөселман булмаган халыкка андый суфизм кирәк. Аны безгә тагарга тырышачаклар. Габдулла Тукайның шигырен беләсез бит:

“Күзен йомган, муен бөккән, башында чалма чорналган;  
Кибән чалма кибәк башта: ишан булган имеш хайван”.

Бу кем турында? Аларның бит уже күңелләренә кергән. Ризаетдин хәзрәтләр ничәнче гасырда яза: “Хәзер бит кешегә матур итеп нәсыйхәт әйтергә куркасың”, -ди. Куркыныч. Хәзер өчесе яза да, бирә. Тройканы коммунистлар уйлап тапкандиләр. Тройканы коммунистлар уйлап тапмады. Тройка – ул революциягә кадәр мөселманнарга каршы кулланылган әйбер. 3 указный мулла язып бирә икән, бер мулланы уже утыртып куялар. Шуңа күрә Габдулла Тукайның тагын бер шигыре белән бетерим:

“...Хай михайлыйм хайларга, без керештек байларга;   
Мөселманнарны сатамыз чәчле абзыйкайларга!

Туганнар, динебезне сатмыйк! Бергә яшәргә кирәк. Рәхмәт!

**Әлбир Крганов:** Рәхмәт! **Илгизәр хәзрәт Сәгъдиев** – Самара өлкәсе мөселманнары Диния нәзарәте рәисенең беренче урынбасары, Самара өлкәсе Сызрань шәһәре имам-мөхтәсибе. “Гали авылы үрнәгендә дини йолаларны саклануы” дигән темага чыгыш ясый.

**Илгизәр Сәгъдиев:** Әссәләмәгәләйкүм үә рахмәтуллаһ үә бәракәтүһ, газиз мөселман кардәшләрем! Чыгышымның темасы “Гали авылы үрнәгендә дини йолаларны саклануы”.

Гали авылын ишеткәнегез бардыр инде. Безнең авылда революциядән соң да 3 мәчет сакланып калган, бервакытта да 5 вакыт намаз тукталмаган. Бездә дини йолалар матур итеп алып барыла. Гали авылында үзебезнең гасырлар буе традицияләрне алып килгәннәр. Безнең авылның төп чыгышы да Балык Бистәсе районы Күгәрчен авылыннан. 400 ел элек барлыкка килгән авыл. Шушы авылларыбызда имамнар булган, Көтләхмәт мулланы искә өшерсәк, 70 елдан артык имам булган.

Суфыйчылыкка килгәндә, әлбәттә, күпчелек галимнәребез дә тарикатьтә булган. Безнең суфыйчылык – ул тарикать дигән кешенең бер шәхси, үз өстендә эшләү дигән сүздән. Безнең авылныкылар 80 нче елларда хәзрәткә утырдык диләр, Совет вакытларында яшерен генә барып, хәзрәттән зикер алып кайта тора булганнар. Ул әйбер мактана торган әйбер түгел. Мактанып, мин тарикатьтә булдым, тегендә булдым дип түгел. Чөнки тарикатькә басу – ул өлгереп җиткән кешегә генә. Тарикать бит ул үзегезнең рухи чирләрдән арыну, чистарыну, зикер кылып, Аллаһка якынаю.

Кызганычка каршы, татарларда хәзер шундый нәрсә бар – җыелып, ияреп йә Урта Азиягә, йә Дагыстанга бару күбәйде. Белемнәре дә сай, надан дип әйтергә телем борылми, чөнки иманлы бәндәләргә надан сүзен куллану дөрес түгел дип саныйм. Белемнәре сай булган бәндәләр ияреп китәләр, аннан соң сәхәбәләрнең каберләренә баралар, каберләргә ышкынырга тотыналар, бәрәкәт дип, шәригатьтән чыгалар. Шәригать мәсьәләләрендә катгый булып, бер крайностьтән икенче крайностькә бәрелергә ярамый. Без уртадан барырга тиешле. Җәмәгать белән бөтенебез тарикать сайлый дигән сүз түгел ул. Динебезне, шәригатебезне алып барырга.

Шул ук вакытта без муллалар җыелдык, бер-беребезгә вәгазь кылыр өчен түгел. Бу форумда бераз проблемаларыбызны да ачыкларга кирәк. хәзер динне, Коръәнне кәсепкә әйләндердек. Коръән кәсепкә әйләнде. Пачкалап Коръән сату, ясин сатулар китте халыкта. Ачык әйтик, магазиннарда пачкалап. Хәзер традициягә, йолага керде дип, мәҗлесә башыбызга сеңеп бетте, муллалар ни кыйланабыз, халык безнең артта бара. Шуңа күрә шул хәтле башларына сеңгән мәҗлестә, мәетнең җидесендә обязательно 41 Коръән булырга тиеш, обязательно 41 ясин булырга тиеш багышларга. 41 ясин булмаса, мәҗлес бетте, бернинди файдасы булмады дип, кешеләрне эзләп йөриләр, сатып алып йөриләр. Сатучы да бар, алучы да бар, матур бизнеска әйләнде.

Әле ул Коръәннәр чыккан булса бер хәл. Махсус кемгәдер чыкса каршы түгел, үзенә ниятләп чыгылса файдасы бар, Иншааллаһ. Нур өстенә нур, аны инкарь итергә ярамый. Әмма ләкин менә шушы нәрсәләр безне бик борчый. Хәзер Казаныбыз мәчетләрендә (исемнәрен әйтмим) хәзрәтләрнең печать суккан пачка-пачка Коръән килә. Моны бетерергә кирәк. Мәҗлестә Коръән укылды, тәхлил чыгылды, Коръән укып, багышласак шул җитә. Халыкның башын әйләндермик, 41 ясин кирәк дип, тулы Коръән кирәк дип.

Бу кызык кебек кенә тоела. Илдар хәзрәт әйтте бит, бер-берсен сатып, бер-берсен бүлешеп, җәдидчеләр, кадимчеләр дип бүлешеп, суфыйларга, сәләфиләргә бүленеп чыкканга күрә, шулай ук Коръәннәр дә сатканнар. Минем бабайга мәэзиннәр килгәннәр дә, 9 бала калган, Коръән өстеннән йөреткәннәр дә, соңгы сыерын җитәкләп чыгып киткәннәр. Шуннан революция дә чыккан, туганнар. Шул нәрсә кайтмасын иде. Рәхмәт!

**Хатыйп Миңнегулов:** Хупламыйм, ләкин бераз мактанып алыйм әле. Илгизәр хәзрәт Сәгъдиев безнең студент. Университетның татар филологиясе бүлегендә укыды. Бик әйбәт укыды. Әдәпле, тәртипле булды. Һәм мин аның хәзрәт булып эшләвен дә күзәтеп барам. Бик матур итеп эшли. Рәхмәт аңа!

**Әлбир Крганов:** Рәхмәт! Әйдәгез, киләсе чыгыш ясаучыны тыңлыйк. Ул **Рамил хәзрәт Юмангулов,** Ульян өлкәсе Иске Кулаткы районы имамы. Анда инде ничә еллардан бирле Хәбибулла Ишан хәзрәт исеменә багышланган “Кулаткы укулары” дәвам итеп килә. Аларның тәҗрбәсе дә безнең өчен кызыклы. Рәхим итегез!

**Рамил хәзрәт Юмангулов:** Бисмилләәһир-рахмәәнир-рахиим. Әлхәмдүлилләһи раббил гааләмииин вәссаләәтү вәссәләәмү галәә расүүлиһил кәрим үә галәә әәлиһи үә әсхабиһи әҗмәгыйн. Мөхтәрәм җәмәгать, мөхтәрәм имамнар, килгән кунаклар һәм Президиум әгъзалары! Барыгызны да Аллаһ Сөбханә вә Тәгалә сәламе белән сәламлим, әссәләмәгәләйкүм үә рахмәтуллаһ үә бәракәтүһ! Беренчедән рәхмәтләремне белдерәсем килә шушы чыгыш ясаган хәзрәтләребезгә. Суфыйчылык турында җыйган кыскача гына мәгълүмат белән сезне таныштырасым килә.

Россиянең мөселманнар арасында, бигрәк тәтарлар арасында суфыйчылыкка зур игътибар бирелә. Аеруча суфыйчылык философиясе бик киң, тирән гасырларга сузылган бер тарихи заман булганга күрә, аңа кайту тенденциясе башланды. Ахыргы елларда суфыйчылык турында күп санлы гыйльми популяр әдәбият бастыру да күзәтелә. Аны кайчак суфыйчылык, дәрвишлелек тә диләр. Һәм гарәпчә әйткәндә, тасаввуф та диләр. Тарикать дип шул юнәлешнең бер тармагына әйтәләр. Суфи, шәех, ишан сүзләре белән шул юнәлештәге аерым кешеләрне атыйлар.

Ишан сүзенә тукталсак, ул фарсыдан алынган, Иран сүзедер, “алар” дигән мәгънәне аңлатадыр. Аеруча хөрмәт йөзеннән суфыйчылыктагы зур дин әһелләренә, тарикать остазларына ул урынына күпчелек санда “алар” дип әйтү гадәткә кергән сүздер. Ишаннар берәр мәчеттә имам булу кебек хезмәт итү белән бергә, яшьләренә карамастан, үзләренә укучы һәм иярченнәрне үз арага җыеп, аларга рухи тәрбия бирү белән дә шөгыльләнә. Шул вакытта халыкны гади һәм гадел тормышка, ихласлыкка чакыручы, нәфескә, хөсеткә, тәкәбберлеккә, саранлыкка каршы өндәүче галимнәр барлыкка килә.

Кайбер суфый галимнәре бу атаманы сафа, ягъни чиста, пакъ сүзеннән алынган диләр. Көнчыгышның зур галиме Әбү Райхан әл-Бирүни суфый сүзенең килеп чыгышын грекча “софна” хикмәт, мудрость сүзе белән бәйлидер.

Суфыйларның беренче оешмалары ислам тарихында безнең эраның 800 нче еллар тирәсендә барлыкка килгән. Шәех Сәид Әбү Хәердан суфыйчылык нәрсә ул дип сораганнар, ул әйткән: “Башыңдагы бөтен нәрсәләрне чыгарып ташлап, кулыңдагы бар нәрсәләрне кешегә бирү. Башкалар сине рәнҗеттеләр. Барсына да чыдау – суфыйчылык”, - дип җавап биргән.

“Суфыйчылык ике эштер”, - дип язган имам Газали хәзрәтләре. Беренчесе, Аллаһ кушканча туры юлдан йөрү, ягъни Аллаһы Тәгалә фарыз кылган барча гамәлләрне үтәү. Икенчесе, шәригать тыйган эшләрдән ерак торудыр. Кем Аллаһы Тәгалә боерган нәрсәләрне үтәсә, йөреш-торышы, холкы, адәмнәр белән яхшы, күркәм булса, шул затны хакыйки суфи дип тә әйтү мөмкиндер.

Суфыйчылыкның әһәмияте турындагы сүзләргә 3 нәрсәне әйтү заруридыр. Беренчесе, суфыйчылык мәдәнияткә дә бик зур өлеш керткән шигърият, халык әдәбияты, бәет, мөнәҗәтләр язу, китап чыгару таралгандыр. Икенчесе, социаль планда хатын-кызлар, карчыклар дәръясендә йөреп, тарикатьтә хатын-кызлар белән зикер дә, дәүләт һәм башка мәсьәләләрдә катнашып, дөньяга чыкканнар. Өченчесе, суфыйчылык күп халыкны берләштергән, кайбер вакытта халык фикерен җиткерү, ачыкка чыгару.

Билгеле булганча, хәзерге Рәсәй территориясендә ислам таралыш алуда, аеручы Алтын Урда чорында зур рольне суфыйчылык мәзхәбләре ягъни тәрикатьләр уйнаган. Безнең җирләрдә булган мәзхәбләр үзенчәлекле мөселман мәдәнияте формалашуга зур өлеш керткән. Аеруча әдәбиятта, шигъриятта исламны аңлауда аңа интерпретацияләр бирүдә күренеп тора. Аларның үгетләре белән күп кешеләрнең күңеле ислам нуры белән тулды, бозыклыклардан тазарынды, Аллаһы Тәгаләгә сөю белән тулды һәм аның рәхмәтен яулауга омтыла башлады.

16-18 нче йөзләрдә Урта Идел буена ислам белән бер үк вакытта диярлек Нәкшбәнди һәм Ясәви белән бергә үтеп кергән суфыйчылык, мистик аскетизм агымы татарлар арасында үзенең позициясен ныгыта. Суфыйчылык тышкы куркынычсызлык һәм эчке тотрыксызлыкларында мөселман җәмгыятьләрен бергә туплау факторы ролен үтидер. Татар әдәбиятында дөньядагы явызлыкка шәхеснең эчке күәте, рухи байлыгы белән каршы торырга чакырган, ихтимал, шул ук суфыйчылык крестьян кузгалышларының идеологик базасын хәсил иткән, бу чыгышлар өчен шәкертләрнең остаз ишанга буйсынуына нигезләнгән, катгый дисциплиналы махсус структура тудыра.

Шулай итеп суфыйчылык 16-18 нче йөзләрдә татар җәмгыятендә барлыкка килгән идеологик, социаль бушлыкны өлешчә тутыра һәм татарларның рухи тормышына үзенең йогынтысын 200 башына кадәр саклый.

Хәзер туктыйсым килә үзебезнең өлкәгә. Кулаткы районы Зимичә авылында үзебезнең күренекле татар суфые, якташыбыз ишан Хәбибулла хәзрәт Хансияровның традицион укулары турында. Кайчан барлыкка килде бу укулар дигәндә, безнең танылган якташыбыз ишан Хәбибулла хәзрәт Хансияровның тууына 200-еллыгын үткәргәндә хаҗебыз, районыбыз башлыгы Эдуард Әнвәрович Ганеев үзенең инициативасы белән чыгып, шушы авылда һәр ел Хансияров укулары үткәрергә дип карар чыгарды.

2011-2015 нче елларда Зимичә авылында традициягә кереп китеп, күренекле суфыйчыга Хәбибулланың эшенә бәя бирү нияте белән ел саен Хансияров укулары уздырылып килә. Ел саен бу чара киң колач ала, һәм 2015 нче елдан бирле укулар башка, яңа форматка әверелә. Хәзер Кулаткы укулары белән шушы Ханисияров укулары берләшеп, конференцияләр үтеп килә.

Конференцияләргә тукталсак, әлбәттә, безнең белән элемтәдә тора Татарстан Диния нәзарәте. Алар безгә шушы чараны уздырырга ярдәм итәләр. Әлбәттә, бу Эдуард Әнвровичның ярдәме белән эшләнелә. Аңарга без олуг рәхмәтләребезне белдерәбез.

Чыгышымның ахырында билгеле бер дин галименең сүзләрен китерәсем килә. Ул әйтә: “Без күп белемнәргә ия булуга караганда, элементар әдәпкә, тәрбиягә күбрәк мохтаҗдыр”, -ди. Бу сүзләр бүгенге көндә актуальдыр. Бүген шәригать белемнәрен теләгән һәр кеше үзе үзләштерә ала. Ләкин чын мөселман өчен бу гына да җитмидер. Югары әхлак сыйфатларга да ия булырга икрәктер. Ягъни алган белемнәребез аркылы без тисәре сыйфатлардан арынырга, яхшыларын тупларга тиешбез. Барыгызга да рәхмәт!

**Хатыйп Миңнегулов:** Рамил хәзрәт, бер сорау бар иде. Сездә Иске Кулаткы – атаклы мәдрәсә бит инде. 19 нчы йөзнең урталарында. Анда күп шәкертләр укый. Шул исәптән Яшел Үзән районыннан чыккан шагыйрь Баһаутдин Вәисов, аны искә алучы бармы? Аның хакында мәгълүматлар ничек?

**Рамил хәзрәт Юмангулов:** Гафу итегез, аның турында мәгълүмат юк.

**Әлбир Крганов:** Рәхмәт бик зур! Әлбәттә, игътибар бирерсез әле менә бу шәхескә дә. Хатыйп абый исебезгә төшерде. Рәхмәт. Хәзер сүзне Мордовия Республикасы мөфтие урынбасары **Раиль хәзрәт Хөсәеновка** бирәбез. Рәхим итегез!

**Раиль хәзрәт Хөсәенов:** Бисмилләәһир-рахмәәнир-рахиим. Әлхәмдүлилләһи раббил гааләмииин вәссаләәтү вәссәләәмү галәә расүүлиһил кәрим үә галәә әәлиһи үә әсхабиһи әҗмәгыйн. Һәр мактау Аллаһы Тәгаләгә, салаватлар, сәламнәр Мөхәммәт Пәйгамбәребезгә. Кадерле, газиз дин кардәшләрем, әссәләмәгәләйкүм үә рахмәтуллаһ үә бәракәтүһ!

Мин бик шат шундый җыелышларда катнашуда. Бик актуаль темаларны күтәрәбез. Гафу итегез, рус телендә сөйләсәм, более внятнее булыр. Очень рад, что сегодняшняя тема поднимается. Очень важно, что мы обсуждаем ее, конкретно подходим со всех сторон. Также рад тому, что мы, татары, әлхәмдүлилләһ, в основном понимаем суфизм правильно. Как это диктовали и объясняли наши праведные предшественники.

Хотел бы привести объяснение значения слова “суфизм” на арабском языке, откуда происходит и откуда вообще берется это слово. Что касается суфизма, в этом есть определенные разногласия среди ученых. Откуда это слово, от такаввуф или от суфи? Есть мнение, что это слово приписывается к сподвижникам, а именно к переселенцам, которые переселились с Мекки в Медину и остановились в мечети Пророка (с.г.в.). Про этих людей так и говорили “жители этого места”. Они проживали в Медине и из-за их положения ,т.е. они были нуждающимися, бедными людьми. Проявляли аскетизм, очень часто поклонялись и поминали Всевышнего Аллаха.

Т.е. это одно мнение. Также существет мнение слово “суф” – шесть, т.е. это те люди, кторые оставляли все мирское. Большинство своего времени уделяли на поклонение, их наывали “асуфие”. То, что они надевали на себя шерсть.

Что касается терминологии, то были услышаны и сказаны очень правильные мнения про смысл суфизма. В первую очередь, это аскетизм, проявление скромности, искренности перед Всевышним Аллахом, стремление очистить свое сердце, покаяться и быть более достойным перед Всевышним Аллахом. Т.е. это правильное значение суфизма и к этому стремились праведные предшественники. Эти люди на самом деле оставляли мирское, большинство времени уделяли на зикер, на понимание Всевышнего Аллаха, на поклонение. Этим самым у них проявлялся суфизм. Правильный смысл суфизма. Как говорил Пророк (с.г.в.) человек, который поминает Всевышеного Аллаха, уединяясь и у него текут слезы, то Всевышний Аллах защитит его в Судный день от жары, который будет исходить от солнца.

Также были упомянуты мнения наших татарских ученых. Их мнения тоже относительно суфизма. Обязательное и основное условие суфизма, чтобы это поминание и это поклонение не выходило с рамок Корана и Сунны. Человек – это один из великих имамов суфизма. Человек, который выходит из рамок изучений Корана и Сунны, этот человек заблуждается. Т.е. это самое главное. На самом деле, как и было сказано, чтобы правильно понимали, что такое суфизм.

Приведу другие мнения и другие проявления суфизма. На сегодняшний день часто можно увидеть в Ближнем Востоке как на самом деле исповедуют этот суфизм, вводят разные музыкальные инструменты в мечети - в дома Аллаха, они пляшут, они поют, непонятные какие-то движения делают, и они приблежаются к Всевышнему Аллаху. Әлхәмдүлилләһ, что среди наших предков татар, среди наших ученых таких проявлений не было.

Тоже самое насчет поклонения. Есть люди, когда мы говорим суфисты, подразумеваются те люди, которые покланяются своим определенным шейхам. Они с собой носят постоянно фотографии своих шейхов. Если они просят Всевышнего Аллаха, то они обращаются к нему посредством этих фотографий. Т.е. мы говорим о реалиях, которые существуют на самом деле на сегодняшний день. Т.е. это поклонение помимо Аллаха ва Тааля - ширк.

Люди, которые утверждают, что посредством поклонения, определенного зикера достигали таких степеней, что Всевышний Аллах как будто вселялся в них. И они уже говорили то, что мы уже сами не знаем. Человек является Аллахом или же является человеком. До такой степени они заблудились, и один из них говорил: “Если я скажу это раб, а может быть это Господь, Аллах, а если я скажу Аллах – это может быть раб”. И он сам объяснял свою растерянность, то, что на самом деле он уже не понимал кто есть кто.

В завершении, хочу еще раз восхвалить Всевышнего Аллаха, что подавляющее большинство из нас очень хорошо и правильно понимает смысл суфизма, что это учение, это ощищение себя перед Всевышним Аллахом, это искреннее поклонение перед севышним Аллахом, очищение своего сердца, более ближе и более правильнее показать себя перед своим творцом и, конечно же, проявление доброты своим окружающим. Это высокий и прекрасный нрав, как уже сказано. Бик зур рәхмәт тыңлаганыгыз өчен! Әссәләмәгәләйкүм үә рахмәтуллаһ үә бәракәтүһ!

Залдан сорау: Әссәләмәгәләйкүм, җәмәгать! Кулаткыда мин үзем имам-хатыйб. Сезгә бер генә сорау бирәм. Суфизм турында бу зур җыелышта сөйләнгән вакыйгалар турында, каян суфизмның эчтәлеген аңлау, нинди китаплар укып белергә икән? Коръәндә, нинди сүрәләрдә ул бармы? Каян укып, аның эчтәлеген белергә була? Аннан соң ясинның каян килеп чыкканын безгә аңлатырга иде. 41 ясиннең Коръәндә нинди сүрә икәнен аңлатыгыз әле.

**Әлбир Крганов:** Бик зур рәхмәт сезгә! Мөмкин булса, мин Гаяз хәзрәткә хәтле кыска гына аңлатма кертеп алыйм әле. Хәзрәт, соравыгызга бик зур рәхмәт! Дөрестән дә хәзер кайсыбер авылларда элек шулай сатып йөргәннәр чабата, любой размерга, хәзер шулай йөриләр китаплар белән. Акчасын сорый да, сиңа кәгазь язып калдыра. Ул аны фактически укыганлыгында бик зур зур шик бар. Ул аны укымаган да ул кеше. Ләкин бер пачка, 50 штукмы, 100 штукмы таратып йөри. Илгизәр хәзрәт шуны кабул итәлми. Әгәр дә кеше сезгә килеп, сездән сорый икән, 41 ясин хәтем итәргә, сез аерым укыйсыз икән, яки авылда яки шәһәрдә белгән бер кеше Коръән хәтем итә икән, дөрестән дә, аны ярамый дигән сүзне әйтмәде ул хәзрәт. Ул мөмкин. Укыган догалар, әлбәттә, Иншаалла, ирешә.

Ә менә китаплар хакында сез әйттегез, без аны хәзер бергәләшеп, галимнәр белән дә, Татарстан Диния нәзарәте белән дә, башка дини идарәләр белән бик уйлыйбыз. Менә шул классик китапларны, зур дин галимнәренең тасаввуф хакында, сез әйткән мәгънәләргә дөрес төшенчә биргән, дөрес аңлатма биргән китапларны бүген халыкның кулына кайтарып бирергә кирәк. Без аны барыбыз да телибез. Һәм шуны әйтергә телим, хөрмәтле милләттәшләрем, менә бу безнең секциябездә татар имамнары форумы да ул мөмкин кадәр безнең милләт буларак мөселманнарның ныгытуга юнәлдерелгән.

Кайбер чыгыш ясаучылар ишаннар турында әйтеп уздыгыз инде. Аның иң ачык дәлиле – ул “Зәңгәр шәл” театры, андагы ишан имеш тегеләй-болай кыйланып йөри. Андый кешеләр дә булган. Ләкин бит ул бер кешегә карап, бөтен тасаввуф, бөтен суфизм хаталы икән, яңглыш икән дигән фикер түгел. Гарәпләрдә дә әллә нинди исемле, төрле үтерә торган кешеләр бар. Без бит аларны да бөтенесен бер үк итмибез. Агы да бар, карасы да бар. Без шуны дөрес аңларга тиеш.

Сез тагын Кавказ турында да әйттегез. Без әгәр Кавказга барып, Кавказдагы Чечен Диния нәзарәтенә барып, менә шушы фикерләрегезне анда ирештереп бирәлсәгез, бигрәк тә булдыклы кеше булыр идегез. Ләкин бит аларның үзләренең юлы бар. Без хәнәфи мәзхәбе. Алар ясиннан шул кешенең әгъзалары җавап бирәләр дип, шул җавапны бирәләр. Бу мәрхүм Әхмәт хаҗи Кадыровның, Рамзанның әтисенең дә дәлиле.

Әйдәгез әле, әллә кая кадәрле китмик. Татарларда суфыйчылык традициясе булган. Ә менә терминология белән тирән мәгълүматлар белән сөйләшергә, академик рухларга, дөрестән дә, гыйлеме булган кешеләр сүз көрәштерергә кирәк. Менә монда әгәр дә сез чыгып сүзләрегезне әйтәсез икән, ул очракта бик җитди аргументларны бирергә кирәк.

Ә безнең максат бүген – без әгәр дә суфизм төшенчәсеннән ваз кичсәк сезнең белән, безнең кулдан аны башкалар тартып алырга әзер. Менә шуңа күрә дә аларны урынына сез әйткән төрле илләрдән әллә кемнәр килеп, менә сез бая әйткән бер кеше бөтенләй башкорт халкына Урал дигән пәйгамбәр килгән икән дип язган китабына. Бу нинди нәрсәләр инде?! ялгыш фикерләр өстендә без сезнең белән эшләргә тиеш. Һәм бу юнәлешкә дөрес бәя бирә торган китапларны укырга, укытырга, өйрәтергә тиеш булганнар. Без аны бөтенләй идеальләштермибез, анда да төрле кешеләр булган, хаталы кешеләр булган. Ләкин ул эшне без сезнең белән аңларга тиешлебез.

Мин **Гаяз хәзрәт Закировка** сүзне бирер идем. Ул Түбән Новгород өлкәсе мөселманнарының Диния нәзарәте рәисе. Рәхим итегез, хәзрәт!

**Гаяз хәзрәт Закиров:** Бисмилләәһир-рахмәәнир-рахиим. Әлхәмдүлилләһи раббил гааләмииин вәссаләәтү вәссәләәмү галәә расүүлиһил кәрим үә галәә әәлиһи үә әсхабиһи әҗмәгыйн. Хөрмәтле Әлбир хәзрәт, хөрмәтле Хатыйп Йосыф улы, хөрмәтле имамнар, мөфтиләр, кунаклар, хөрмәтле ханымнар! Барыгызны да мөбәрәк сәлам белән әссәләмәгәләйкүм үә рахмәтуллаһ үә бәракәтүһ дип ихлас күңелемнән сәламлисем килә. Аллаһ Раббыбызның бетмәс-төкәнмәс бәрәкәтле һәркайсыбызга да булып, киләчәк көннәребездә дә Аллаһ Раббыбызның сөйгән бәндәсеннән булып, хәерле, бәрәкәтле гомерләрдә яшәргә Аллаһ Раббыбыз насыйп әйләсә иде.

Әлбәттә, бүген күп фикерләр булды. Безнең татар халкында суфыйчылык дигән нәрсә ул булган. Әлбәттә, халык һәрвакытта да алда булган. Суфыйчылык турында әйткәндә мин үзем Нижний Новгород өлкәсеннән. Нижний Новгородта безнең 35 татар авылы бар. Бездә бөтен татар халкы нибары 50 меңгә якын халык калды. 35 авылыбызда барысы 62 мәчетебез бар. Әлхәмдүлилләһ шөкер! Барчасында да намазларыбыз укыла бар. Әлбәттә, мөмкин булган хәтле дини йолаларыбызны үтибез, тотабыз.

Мин үзем иң беренче Дзержин шәһәрендә идем. Дзержин шәһәрен – ул социалистик шәһәре дип әйтергә мөмкинлек бар иде. Ул 30 нчы елны шәһәр статусын алган. Анда төрле яктан килгән мөселманнарыбыз яшиләр иде Анда безнең татарларның 3 группасы иде. Беренчесе, Нижгар мишәрләре. Икенчесе, Аксубай ягыннан килгән Иске Ибрай авылыннан килгән мишәрләр. Өченчесе, Пенза ягыннан килгән татар мөселман кардәшләребез.

Безнең халкыбызда һәрбер авылның үзенең изгесе бар. Һәрбер авылда ниндидер мулла иң зур гыйлем булган ул, иң яхшы белүче булган. Аның кабере бар. Аңарга барып, кайбер вакытта хатем укыйлар, Коръән чыгалар. Төрле-төрле урында үзенең изгесе бар, аны инкарь итә алмыйбыз.

Бүгенге көнне безгә тирән фикерле, фәлсәфәи мәгънәле сүзләр әйттеләр. Тик академик даирәдә генә ул турында өйрәнергә мөмкинлек бар. Кайсыларыбыз ул сүзләрне ишеткәнебез дә юк. Мин хәзерге вакытта татар мәктәбендә укыган кеше. Әлхәмдүлилләһ шөкер! Безнең һәрбер төбәктә татарлар күмәкләп яшәгән урында, әлбәттә, үзебезнең мәктәпләребез бар иде. Әйе, Совет заманында, әйе, ул вакытта динне укытмадылар. Тик шулай да татар шагыйрьләрен без укыдык, татар әдипләрен без укып үстек. Аларның күбесе мулла нәселеннән чыккан халыклар. Имамнар гаиләсеннән чыккан. һәм күбесе алар муллаларның балалары, оныклары һ.б. Шуңа күрә алар Совет власенә хезмәт итсәләр дә, ул художник дип әйтәбез, ул рәссам, ул язучы, ул татарның бөтен бәйрәмнәрен дә тасфир итә, аның гореф-гадәтләрен дә яза, кулларын күтәреп, ниндидер әбекәйнең кылган догасын да ул яза. Менә шул татар мәктәпләре булуы белән дә без динне саклап калу мөмкинлеге булды, дәвам итәргә мөмкинлегебез булды. Һәм 90 нчы елларда менә шул халык, Бохарадан укып кайткан халык дип әйтәбез, татар мәктәпләрендә күбесе укып, белем алган кешеләр, әлхәмдүлилләһ шөкер, динне күтәреп алып, тагын да дәвам итәргә мөмкинлегебез булды.

Арабызда имамнарның төрлесе бар. Хәзерге вакытта без мәчетләребезне төзибез не благодаря кому-то, русча әйткәндә, а вопреки даже. Исегездәдер, шундый сүз бар, ягъни без кино да карадык инде, укыдык та, Ильфа-Петровның “Спасение утопающих, дело рук самих утопающих» дигән сүзләр. Хәзерге вакытта безнең мәчетләр үзебезнең кулыбызда, балаларыбызны укыту үзебезнең кулыбызда, үзебезне саклау үзебезнең кулыбызда. Бүгенге көндә Татарстан хәвефләнеп тора безнең бөтен яктан, Рәсәйнең төрле почмакларыннан һәр елны татар имамнарын чакырып алалар. Ни өчен чакырып алалар? Әлбәттә, динебез белән телебез дә югалмасын, гореф-гадәтләребез югалмасын, татар буларак, милләт буларак без сакланып калыйк дип шундый борчылу белән безнең галимнәребез, дин әһелләребез, безнең халкыбыз, хәзерге вакытта Президентыбыз да бөтен татар халкының Президенты дип әйтергә мөмкинлегебез бар. Алар кайгырталар.

Татар бабаларыбыз мәчеттә бер сүз рус телендә әйткән булсак, сез нәрсә, мәчетне чиркәүгә әйләндердегезмени дияләр иде. Хәзерге вакытта, кызганычка каршы, кайсыларыбыз татар телен ватып-сындырып сөйлибез. Шулай да русча сөйлибез. Ишеттерергә телибез, чөнки хәзерге вакытта без бит суфыйчылык турында юкка гына сөйләмибез. Чөнки безгә төрле яклардан, төрле юнәлешле, төрле халык килеп тулды безнең мәчетләребезгә. Һәм алар үзләренең юлларын барчасы да сезгә күрсәтергә телиләр, безгә әйтергә телиләр. Безне өйрәтәләр әле. Шуңа күрә әйтәсем килә, бүгенге көнне менә монда утырган татар дин әһелләре, безнең бурычыбыз динебезне дә, гореф-гадәтләребезне дә, халкыбызны да, телебезне дә – барчасын да саклап калу.

Әлбәттә, 41 ясиннар һ.б. ул безнең халкыбызда килгән, бар ул нәрсә, берни әйтеп булмый. Кайсы вакытта безнең имамнарыбыз да әйтә, бераз гына булса да акча җыештырып, мәчетнең коммунальный платежларын түләрбез дип. Хөкүмәт бит ярдәм итми. Шулай да була бит. Яшьләребез килә, зарплата бирмәсәк, ничек яшәргә кирәк диеп.

Шуңа күрә монда булган безнең мәсьәләләрне сөйләп бетергесез. Сез барыгыз да бик яхшы аңлыйсыз. Суфыйчылык, тасаввуф дип әллә нинди сүзләр сөйләсәк тә, хәзерге вакытта безнең Нижгар татарларында әйтәләр: “Бу дөньяда акчасыз егет, теге дөньядагы имансыз үлек белән бертигез” диләр. Нишләргә кирәк? Бераз инде яңгырый башка төрлерәк. Тик бернәрсә эшләргә мөминлек юк. Хәзерге вакытта алып барырга кирәк.

Мөхтәрәм җәмәгать, барыгызны да безнең Казанга килүегез белән рәхмәтләремне әйтеп, тәбрик итәсем килә. Аллага мең кат шөкер, елга бер мәртәбә килеп карыйбыз, Казаныбызны күрәбез. Монда татар теле яңгырый. Татар моңы яңгырый, татар мохите монда. Безнең өчен ул үзенә бер төрле зур бүләк. Безнең өчен беркем дә эшләми. Кая гына барсак та, барыбызга да үзебезгә эшләргә туры килә. Барыгызга да уңышлар телимен, саулык-сәламәтлек телимен, сабырлык һәм түземлек телимен, мөхтәрәм, кадерле дин кардәшләрем! Мои любимые коллеги дип әйтәсе килә. Әссәләмәгәләйкүм үә рахмәтуллаһ үә бәракәтүһ!

**Әлбир Крганов:** Бик зур рәхмәт, Гаяз хәзрәт! Хөрмәтле милләттәшләр, арабызда Чиләбе һәм Курган өлкәсе мөфтие **Ринат хәзрәт Раев** бар. Анда Зәйнулла хәзрәт Рәсүлев озак еллар яшәгән, хезмәт иткән, аның исеменә багышлап, зур конференция дә уза. Рәхим итегез!

**Залдан:** Үзем чыгып сөйлимме?

**Әлбир Крганов:** Әйдәгез.

**Залдан:** Хәзрәт гафу итәрсез.

**Өлфәт Шакиров:** Өлфәт хаҗи Шакиров, Магнитогорскның имам-мөхтәсибе, Чиләбе өлкәсе. Әгүүзү билләәһи минәш-шәйтаанир-раҗиим. Бисмилләәһир-рахмәәнир-рахиим. Әссәләмәгәләйкүм үә рахмәтуллаһ үә бәракәтүһ! Мөхтәрәм дини кардәшләрем, әлхәмдүлилләһ тарикать һәм суфыйчылык юлын да өйрәнергә башларга безгә Аллаһы Тәгалә юлын ача. Суфизм, элек ишеткәнебез дә булды, суфый суган суймас, суйса – кабыгын да куймас. Моны аңлата ничек? Янәдә суфый – ул тирәнлек. Суфый ул кирәкмәгәнне дә үзенә ала, кабыгын куймагачтан, кирәкмәгәнен дә ташламый дигәнне аңлата.

Суфизм турында мин 8-9 яшьтә әткәмнән ишеткәнем булды. Минем әткәм Зәйнулла хәзрәт, Зәйнулла ишан шәкерте 8 ел Зәйнулла ишанда укып, Зәйнулла хәзрәтнең җеназа намазында булып, имам булып, Башкириянең Борай районында хезмәт иткән вакытта, 33 нче елны әткәмне, әнкәмне, 5 баланы раскулачивать итеп алып китәләр тайгага. 10 елга алып китәләр сугыш башлангач. 13 ел тайгада хезмәт иткән мулла бабай 45 нче елны кайтты сөргеннән.

Авылда Мәгънәви хәзрәт бар иде. Аны Боһари мулла дип атый идек. Ул Боһарада укыган, әткәм Зәйнулла ишанда укыган. Зәйнулла ишан үзе суфизмны преподавать итмәде. Аның кырында Төркиядән килгән, ике ел буе эшләгән галим, исемен дә әткәм әйтә торган булган иде. Шушы Мәгънәви бабай белән спорить итәләр иде. 8 яшьтә мин суфизм нәрсә икәнен ишеттем. Мин аны ныклап белми идем. Имам булгач кына, мәдрәсәдә укыгач кына, Тәлгать Таҗетдинда укыгач кына әзрәк аңладым. Ул турында Касыйм хәзрәт аңлатты. Әлбир хәзрәт яхшы белә Касыйм хәзрәтнең суфизм турында дәресләрен аңлатканын. Бу турыда белергә тиешбез без.

Суфыйлык – ул диннең асылы. Әйтеп киттеләр, бу якка да китмә, артык та узма, артта да калма, узып та китәргә тырышма. Уртасы – диннең асылы. Тарикатькә күчәр өчен, суфизмны, шәригатьне белергә кирәк, суфизмны үзләштерергә кирәк, аннан гына тарикатькә күчәргә. Безнең арабызда андыйларыбыз бар микән, тарикатькә күчәрлек?

Уйлагыз, шушы теманы күтәргәнегез өчен хәзрәтләргә рәхмәт! Исламның асыл кагыйдәсе – суфыйчылык. Шуны аңларга кирәк. Әллә ни түбән төшәргә кирәкми безгә. Артта да калмыйк. Суфыйчылык бар. Узып китәләр Чечня халкы. Хәзрәт үзе күргәндер. Хаҗ кылган вакытта, алар да үзләрендә без суфыйлар ди, без зикер кылабыз ди. Без аны инкарь итәбез. Ләкин аларның йолалары. Хөрмәт итәргә тиешбез, аңларга тиешбез. Без аларга кысылырга тиеш түгелбез. Без әрвахларга Коръән хәтем кылабыз икән, бу да начар эш түгел.

Минем әткәм үзе исән чакта үзе өчен Коръән хәтем кылды һәм әнкәм өчен Коръән хәтем кылды. Әткәмә киләләр иде, мулла бабай, әткәбезгә 41 ясин син укы инде. Без Уфадан кайтуга әткәм 41 ясин укый. Көн саен иртәнге намаздан соң, мал караганчы ясин чыга һәм исеме белән багышлый. 41 ясин багышлый да, теге балалары кайткачтан, табынга тагын утырып багышлый. Яки әрвахның рухына Аллаһы Тәгаләнең рәхмәтен өмет итеп, Алланың рәхмәтен сорап, багышлый. Бу начарлык мени?

Тукай шигыре турында ике генә сүз. Габдулла Тукайның шигырьләрен Совет власте вакытында үзгәртеп торып, сүзләрен алып ташладылар. Бу дөреслекме? Шуны аңлыйк, суфыйлык юлы – шәригатьнең туры юлы. Шул гына. Рәхмәт!

**Әлбир Крганов:** Рәхмәт сезгә! Безгә **Хәлил хәзрәт Саматов** та язылган. Ханты-Мансийск автоном округының имам-хатыйбы. Рәхим итегез!

**Хәлил хәзрәт Саматов:** Әлхәмдүлилләһи раббил гааләмииин вәссаләәтү вәссәләәмү галәә расүүлиһил кәрим үә галәә әәлиһи үә әсхабиһи әҗмәгыйн. Мөхтәрәм җәмәгать, әссәләмәгәләйкүм үә рахмәтуллаһ үә бәракәтүһ!

Монда тыңлап утырганда, шундый уй килеп чыкты. Безнең халыкка суфыйчылыкны кертмәкче булалар шикелле. Суфыйчылыкның асылында нәрсә соң? Нигә аны күтәрәләр һәм нигә шундый проблема ясыйлар дигән вакытта, безнең Татарстанда һәм Кавказда шәригать һәм тарикатькә узып, халыкны һәм динне дөрес итеп саклап калган урыннар бар дип әйтәсем килә.

Хәзерге вакытта яшьләр арасында күреп торабыз суфыйлыкка түгел, ә бәлки күбрәк вахаббизмга, ягъни экстремистик юлга тартылучылар бик күп. Аларның аермасы нәрсәдә? Кеше әз генә шәригатькә керде икән, әз генә белем алды икән – бүтән юл юк аңарга, дальше аны сугышырга. Кәферләрне үтерергә дип борып җибәрәләр. Әле генә Коръән укырга өйрәтәләр, намаз укырга өйрәтәләр, дәвам итергә кирәкми, бүтән гыйлем кирәкми сиңа дип, сугышырга әзер дип җибәрәләр.

Менә шул гыйлем үсмәсен өчен асылда суфыйлыкны яратмый да инде вахаббистлар. Именно Дагестан имамнарын үтерәләр, атна саен дип әйтерлек, безнең имамнарны хәзер үтерә башладылар.

Без ике өлештән торабыз. Тәнебез бар, җаныбыз бар. Тәнебез нәрсәдән төзелгәнне без беләбез. Җан нәрсәдән тора дип сорагыз хәзер үзегездән. Җаныгызны тасвирлап күрсәтегез. Җанның бит асылы ике өлештән тора. Берсе нәфсе, берсе акыл. Әгәр дә акыл өстен булса нәфестән, ул вакытта җаныбыз иманлы була. Ләкин иман ышанудан гына тормый әле ул. Пәйгамбәребез (с.г.в.) әйткән: “Иман 60 тан артык тармактан тора”, - дигән. Димәк, җаныбызда булган иманыбыз 60 тан артык тармактан торгач, күпмесе бездә бар аның? Максимум бер унысы бардыр инде 60 ның. Күп булса, 20, мөхтәрәм җәмәгать.

Суфыйлык – ул кешенең тәнен генә түгел, җанын кайгырта торган бер юл, бер фән. Ягъни кешене маңгай күзе белән түгел, калеб күзе белән күрергә өйрәтә торган фән ул. Аның өчен зур белеме булмаган кешеләр дә өстенрәк булырга мөмкин.

Суфыйлыкны, әлбәттә, дөрес аңларга кирәк. Асылда тасаввуф Пәйгамбәребез (с.г.в.) нең сәхәбәләре дәвам итеп килә торган юлдыр. Минем әйткән сүземнең максаты нәрсә? Безнең гыйлем шәригатьтә генә туктарга тиеш түгел. Чөнки ислам динендә 4 юл бар. Шәригать ул беренчесе генә. Тарикатькә нигә узмыйсыз дигән вакытта, аны белүче дә юк әле. Ягъни хәзерге конференцияне оештыру мәсьәләсен кузгату да халыкны үсешкә, омтылыш булсын өчен, аңлатма булсын өчен оештырылган икәнлегенә мин рәхмәтләремне әйтәсем килә.

Киләчәктә, Иншаалла, безнең шәригатебез дә булыр, тарикатебез дә булыр, хакыйкать һәм мәгърифәткә дә узучылар булыр. Аллаһы Тәгалә шундыйлардан булырга насыйп итсен, халкыбызга көч-күәт бирсен һәм иман байлыгы бирсен! Әссәләмәгәләйкүм үә рахмәтуллаһ үә бәракәтүһ!

**Гарифулла хәзрәт:** Әссәләмәгәләйкүм үә рахмәтуллаһ үә бәракәтүһ, мөхтәрәм җәмәгать! Татар конгрессында бер генә башкорт сезгә сүз белән мөрәҗәгать итә. Башкорт – корт дигән нәрсә ул телгә дә тәм бирә, иткә дә тәм бирә, һәр ашка тәм бирә. Шуның өчен мин дә тәм бирергә булдым. Гарифулла хәзрәт, Урал аръягы имам-мөхтәсибе, ахун, Гариф хаҗи булам.

Бәләкәйдән ике яктан да муллалар гаиләсендә үскәнмен. Минем Хәбир дигән дәү әтием миңа 6 ай булган вакытта җирдән күтәреп алган да, моны саклагыз, бу мулла була дигән минем турында. Урамда китеп бара икән Хәбир мулла, сарыгым юк булды, әй, аны бүре ашады инде, бүре ашай, әй аны аю ашый инде, урманда сыерын таба аю ашаган. Шундый гаиләдә үскән кеше мин, Иншаалла.

Суфыйлар турында мәгълүмат әйтеп үтәсем килә. Бик зур мәгълүмат алдым монда да. Ике шәех дип язган мәкаләм өчен генә “Агыйдел” журналы мине үзенең премиясе лауреаты итеп куйды. Тукаевлар, суфыйлар турында язган мәкаләм өчен “Башкортостан” гәзите премиясе лауреаты булдым. “Ишан Габдулла Сәеди Әл Болгари” дигән китабым үзебезнең Рәсәй ислам университеты типографисендә бастырылып чыгарылды. Бик күп мәгълүматлар биргән өчен мине бергә укыган шәкерттәшләрем хөрмәт итеп кабул иттеләр бу китапны, һәм бик зур бәя бирделәр үзләренчә. Әлбәттә, безнең арада барыбыз да галим түгел инде.

Мин үзем Баймак мәдрәсәсен беттем, аннан “Галия” мәдрәсәсен беттем, Рәсәй ислам университетын укып беттем. Үземнең ике югары белемем бар. Горно-технический белемем бар. Согуд Гәрәбстанына барып, ике айлык курс беттем. Мактанып әйтмим, булганын әйтәм. Менә шушы әүлиялек дигән нәрсә суфыйлардан килеп чыга. Бездәге суфыйларны яманларга һич кенә дә ярамый. Бездә күп вакытта шым гына зикер өстенлек алган. Бездәге суфыйлар 50/50 гамәлне үтәгәннәр. Пәйгамбәребез (с.г.в) әйткән: “Дин галәмен дә, дөньяви гамәлен дә 50/50 алып барырга кирәк”, - дигән. Суфыйлар да шулай ук. Бездәге суфыйлар җир эшкәрткәннәр, бала үстергәннәр. Аллаһны мактап, Аллаһны зикер итеп йөргәннәр. Безнең яктагы суфыйлар диндар суфыйлар, сөйкемле. Ни өчен башкорт галиме Зәйнулла ишан Рәсүлевны әйткәннәр: “Үзенең милләтенең галиме, җитәкчесе”, - дип. Котып дип әйткәннәр. “Котып” дигән сүз “полюс” дигән мәгънәгә туры килә.

Безнең яктагы суфыйлар икмәк игә икән, ашарга әзерли икән, бала үстерә икән, без аны җайлап кына үстерә идек. Суфыйлык бервакытта да теге якта да, бу якта да зыян килмәгән. Без аны осуждать итәргә тиеш түгелбез. Теге якта үзләренчә кабул итсеннән. Әмма ләкин әтиләр-дәү әтиләр ничек кабул иткәннәр, Уралдан алып Иделгә хәтле ничек кабул иткәннәр, шулай кабул итик. Ләкин үзебезнең шәригатьне онытмаска кирәк. Тәүдә шәригатьне ныклап белмәгән кеше – ул суфый булалмый, һич кенә дә. Шуның өчен шәригатьне тәүдә ныклап өйрәнеп, шул вакытта гына без диндар кеше булабыз, көчле кеше булабыз.

Мин сорау бирдем Мәдинә ислам университетында. Ничек уйлыйсыз, Пәйгамбәр (с.г.в.) суфый булганмы дип әйткәч, уйлап-уйлап тордым да, эндәшми генә утырдым. Чөнки мин дә аңладым, ул да аңлады. Соравымны аңлады.

Шуны әйтәсем килә, җәмәгать. Барыгызга да рәхмәт монда чыгып, үземне телемдә сөйләргә мөмкинчелек биргәнегез өчен! Эшегездә зур уңышлар телим. Мин горный техникум беткән кеше. Берегездән дә шикләнмим. Минем өчен барыгыз да бер. Ризаетдин Фәхретдинның паспортын табып алдым Оренбургта, башкорт дип язылган паспортында. Атасының документын табып алдым, башкорт дип язылган. Әмма ул әйткән минем милләтем дип, татарны да, башкортны да. Хәер, ул үзе башкорт баласы. Уралдан алып, Иделгә хәтле минем милләтем өчен кайгырам дигән. Менә шундый кеше булырга кирәк һәммәбезгә, кайгырырга кирәк, динебезне матур юлдан, дөрес юлдан алып бару мәсьәләсен кайгыртырга кирәк. Әссәләмәгәләйкүм үә рахмәтуллаһ үә бәракәтүһ!

**Әлбир Крганов:** Рәхмәт сезгә! Аллаһ разый булсын. Киләсе сүз Самара өлкәсе имам-хатыйбы **Әүхәтдин хәзрәт Канюкаевка** бирелә. Рәхим итегез!

**Әүхәтдин хәзрәт Канюкаев:** Бисмилләәһир-рахмәәнир-рахиим. Әлхәмдүлилләһи раббил гааләмииин вәссаләәтү вәссәләәмү галәә расүүлиһил кәрим үә галәә әәлиһи үә әсхабиһи әҗмәгыйн. Әссәләмәгәләйкүм үә рахмәтуллаһ үә бәракәтүһ! Монда күп сүзләр булды, җәмәгать, тарикать турында. Һәм бик күп яхшы сүзләр әйтелде. Сезгә дә Әлбир хәзрәт Алланың рәхмәте яусын!

Тарикатьнең мәгънәсен алганда гарәп теленнән “юл”. Аңарга бик күп определенияләр бирәләр. Берсен алганда “нәфсене пакълау”. Аларны пакъламасак, әлбәттә, эшебез яхшы булмый кыямәт көнне. Пәйгамбәребез (с.г.в.) әйтте: “Әгәр дә бер кешенең, бер мөселманның кыл хәтле тәкәбберлек бар, җәннәтне күрми”. Бүген күрәсез инде, авылдан киләләр кайсыбер кардәшләребез шәһәргә, баеп китәләр, борыннары күккә тия. Оныттылар каян чыкканнарын. Андый хәлләр безнең өлкәдә дә бар, сездә дә бар.

Бүген безгә тарикатьнең кирәклеге турында сөйләргә дә юк. Ун мәртәбә кирәк, йөз мәртәбә кирәк. Монда бик яхшы фикерләр булды, каян аны белергә. Бүген Илгизәр хәзрәт дөрес әйтте, безнең күбесе тарикать әһелләре Урта Азиягә йөрибез, Кавказга. Әмма ләкин бездә әкренләп бу хәлгә килеп терәлдек икән, димәк ул кирәк. Пәйгамбәребез (с.г.в.) әйтте: “Әгәр дә бер кешенең остазы булмаса, аның остазы шайтан булыр”, -ди.

Күптән түгел яңа китап чыкты. Монда бабайның соравына бөтен җаваплар бар. Хәдис Шәрифтән дә, Коръәннән дә. Тарикать монда инде. Аны теләгән кеше алып укыр. Бүген күрәсез җәмгыятебезнең хәле нинди, аракы эчү, тәмәке тарту, наркомания, зина кылу һ.б. Әлхәмдүлилләһи раббил гааләмииин, 85 нче елны Горбачев властькә килде. Дингә ирек бирелде. Күп кеше иман китереп, намазга бастылар, мәчетләргә йөри башладылар һәм күбесе ташлады. Нәрсәгә? Рухи тәрбия булмады. Самара өлкәсендә андый хәлләрне мин күп беләм. Рухи тәрбия булмады.

Бүген без рухи тәрбиягә мохтаҗ гына түгел, унлата, йөзләтә, меңләтә мохтаҗ. Бүген кайсыбер яшьләр төркеменең нидә булса тарикать турында сөйли башласаң, дәлилең бармы, каян алдың дигән сораулар туа.. Ул дәлилләрне сез эзли китсәгез, мең елда да таба алмыйсыз, әгәр үзегезнең гыйлемегез белән эзләсәгез.

Әлхәмдүлилләһи раббил гааләмииин, Пәйгамбәребез (с.г.в.) нән соң муршид тарикатьләр, мәзхәб имамнары барысын да язганнар, безнең авызыбызга чәйнәп каптырганнар. Безгә йотарга гына кала. Әгәр шуны төкерсәк, киләсе буыннар алдында безгә бик каты җавап була. Һәм ул буыннарны без югалтырга да мөмкин. Әссәләмәгәләйкүм үә рахмәтуллаһ үә бәракәтүһ!

**Әлбир Крганов:** Бик зур рәхмәт сезгә, Әүхәтдин хәзрәт! Аллаһ разый булсын. **Фидәил хәзрәт Бикмаев** – Пенза өлкәсе, Городище районы, Югары Әләзән имам-хатыйбы. Аның темасы “Роль суфизма в сохранении религиозности в Пензенской области в период атеизма” дигән. Рәхим итегез!

**Фидәил хәзрәт Бикмаев:** Бисмилләәһир-рахмәәнир-рахиим. Әлхәмдүлилләһи раббил гааләмииин вәссаләәтү вәссәләәмү галәә расүүлиһил кәрим үә галәә әәлиһи үә әсхабиһи әҗмәгыйн. Һәрбер эш Аллаһының эше белән башлана. Эш башлангач, Аллаһны мактау белән, олылау белән. Аллаһны мактаганнан соң, олылаганнан соң аның Пәйгамбәре Мөхәммәд (с.г.в.) салават сәламнәребездән соң, кыямәт көненәчә иярүчеләргә дә Раббыбыз Аллаһның рәхмәте, сәламе ирешсә иде.

Мөхтәрәм дин кардәшләрем! Сезне Пенза өлкәсендә яшәүче мөселман кардәшләрегез исеменнән әссәләмәгәләйкүм үә рахмәтуллаһ үә бәракәтүһ диеп, Раббыбыз Аллаһның рәхмәт-бәрәкәтләре, сәламнәре ирешсә иде.

Биредә күп хикмәтле, кирәкле сүзләр сөйләнде. Мөхтәрәм Хәлил хәзрәт әйткәнчә, адәм баласы ике нәрсәдән тора: тәнебез һәм җаныбыз. Тәнебезгә бөтен ләззәтләрне, дөньяда булган иң тәмле нәрсәләрне эзләп йөреп, акчалар биреп, маллар биреп алабыз, әмма ләкин күңелебезгә, җаныбызга бер тиен дә хәзерге вакытта борчылганыбыз юктыр.

Суфыйчылык, тасаввуф турында. Тасаввуф, кайчан Җәбраил (в.с.) Аллаһының динен өйрәтергә килгәч, беләбез, динебез ислам, иман, ихсаннан тора дип әйткәннәр. Кызганычка каршы, бүгенге көндә ислам диненең 5 баганасы сөйләнә. Әмма иң кирәкле булганы әшһәду ән лә иләһә иллаллаһу уә әшһәду әннә Мухаммадән абдуһу уәрасулуһу диеп, иман адәм баласының күңелендә тора. Адәм баласының ышанычы, күңелендә иман булмаса, аның гамәлләре, эшләре нәрсә була? Юк була. Шуның өчен адәм баласы иң беренче күңелен чистартырга, күңелен пакъларга, күңеленә ул иманны урнаштырырга, утыртырга, көчәйтергә тиешле була.

Мөхтәрәм мөселман кардәшләрем! Пенза өлкәсендә бу 20 нче елда реформатор-галимнәр дә чыккан һәм тасаввуф галимнәре дә булган. Соңгы тасаввуф галимнәребезнең кайсы 70 ел буена 17 нче елдан башлап, 78-77 нче елга кадәр ахунлык сөргән Ярулла хәзрәт һәм аңарга кадәр булган Муса Бигиев хәзрәтләр дә бүгенге көндә Рәсәйдә татарлар арасында билгеле, мәшһүр булган галимнәрдер. Беренчесе үзенең җәмәгатен, үзенең халкын, үзенең гаиләсен, хатынын ташлап качып киткән. Икенчесе Аллаһның Коръәни Кәрименә ияреп, Аллаһы Раббыбыз Коръәни Кәримдә нәрсә әйтә. Кайчан мәчетләребезне, мәдрәсәләребезне җимерә, яга башлагач, тасаввуф әһеле, имамнарыбыз алар качып китмәде, җәмәгатьне ташламады, хатынын да, балаларын да, халкын да ташламады. Мәчетләрне яптылар исә, алар өйләрендә үзенең җәмәгатен, халкыбызны җыеп, төрле чаралар оештырып, хикмәтле чаралар оештырып, ислам динебезне, әлхәмдүлилләһ, бүгенгесе көндә безнең татар халкында иң саф, иң дөрес сакланган тасаввуф исламыдыр. Төрле крайний якларга китүчеләр булгач, әлхәмдүлилләһ, безнең халкыбыз үзләренең теләкләре белән Аллаһының динен кабул иттеләр. Һәм үзләренең теләкләре белән ул динне, Иншаалаһ, саклыячак һәм кыямәткәчә дәвам итәчәк.

Соңгы вакытларда Бохара мәдрәсәсе сугыш вакытыннан соң ачылгач, Советский союзда 70 кеше укыганда, безнең Пенза өлкәсендә шушы ахун хәзрәткә һәм 4 остазыбызга анда белем алырга туры килә. 70 кешедән дүртесе Пенза өлкәсендә. Кайберләре бүгенге көндә мәрхүмнәр. Аллаһы Тәгаләбез аларның урыннарын җәннәтле кылсын. Аларның белемнәрен дә башыбызда, акылыбызда, күңелебездә калдырып, Раббыбыз Аллаһка, үзебезнең нәселләребезгә дә калдырырга, дәвам итәргә, шушы юлны тотарга, Пәйгамбәрнең сөннәте, Әбү Хәнифә мәзхәбе. Бу юл безнең юлыбыз. Бу безнең тарикатебез. Әссәләмәгәләйкүм үә рахмәтуллаһ үә бәракәтүһ!

**Әлбир Крганов:** Рәхмәт, хәзрәт! Сүзне Мәскәүдән **Илдар Сафаргалиевка** бирәбез. Рәхим итегез!

**Илдар Сафаргалиев:** Әгүүзү билләәһи минәш-шәйтаанир-раҗиим. Бисмилләәһир-рахмәәнир-рахиим. Гафу итегез, мин русча сөйлим. Бик зур рәхмәт бу форум өчен! Ул бик файдалы. Без аны монда Татарстанда ясыйбыз. Мин алты ел институтта бу теманы дәвам алып барам. Минем беренче тапкыр монда килгәнгә инде 6 ел узды. Бу тема белән доклад ясаган идем. Экспертлар миннән сорадылар – тасаввуф безнең исторические корни имеетмы дип. Казанның бер эксперты по исламским течениям, сез аны беләсез, ул скептик бер экспертка каты итеп шулай әйтте: “Монда тест ясаганнар иде. В мечети ставили имама тогда, когда он проходил тест. Если он целовал руку шейху Тасаввуфа, то его назначали. Если нет, то его браковали”, - дип әйтте. Все вопросы снялись сразу по поводу исторических корней суфизма в Поволжье, в Татарстане среди татар.

С учетом недостатка времени, о том, что хорошо мы говорим это среди татар сами. Но я скажу прямо и вы, наверное, с этим согласитесь, что, к сожалению, судьба ислама и в т.ч. таких тем, как тасаввуф, она решается не нами и не среди нас. Она решается на экспертных площадках, на светских экспертных площадках. Мы живем в многоконфессиональном, полиэтническом социуме, нас не большинство, к сожалению, и поэтому нам надо взаимодействовать и эту тему, выносить на эти площадки.

Экспертов из нашей среды, из среды мулл, так скажем, действующих шейхов тасаввуфа, которые есть у нас в России, даже не только шейхов, но и последователей, и нам очень трудно видеть на экспертных плозадках. А видеть нужно, потому что эту правду нужно доносить не только до нас самих, чтобы мы знали, что это наша традиция, но прежде всего, доносить до экспертов академических, и не только академических, а политологических, которые определяют наши судьбы на достаточно высоком уровне.

За 6 лет своих скромных усилий подкопились определенные статьи на эту тему. И вышел сборник. Это небольшая бесценная духовная традиция. Вот правильно здесь заметили, вопрос задавали, где нам черпать знания по тасаввуфу. Богословские труды публикуются. Но таких экспертных работ, из глубины социума, таких фактически нет. Я заметил, что такая скромная публикация тиражом в 300 экземпляров, разошедшая среди узких экспертов, она стала плавить металл. В академических структурах стали к этой теме разворачиваться лицом. Хотя буквально недавно боялись и слово произнести. Поэтому я бы хотел обратиться к нашему уважаемому социуму, наверняка здесь и последователи тарикатов есть, и даже шейхи есть, чтобы они не уходили в подполье, не уходили в кусты. Чтобы они с открытым забралом выходили на поле брани, экспертной брани и доказывали свою позицию также как и здесь.

В заключении я хотел бы одному из представителей экспертного сообщества преподнести этот сборник буклета института стран СНГ.

**Әлбир Крганов:** Бик зур рәхмәт! Безнең соңгы сүз сорады Фәнил хәзрәт. Ул Саратов өлкәсе имам-мөхтәсибе. Рәхим итегез!

**Фәнил хәзрәт:** Бисмилләәһир-рахмәәнир-рахиим. Әлхәмдүлилләһи раббил гааләмииин вәссаләәтү вәссәләәмү галәә расүүлиһил кәрим үә галәә әәлиһи үә әсхабиһи әҗмәгыйн. Әссәләмәгәләйкүм үә рахмәтуллаһ үә бәракәтүһ, хөрмәтле Президиум, хөрмәтле мөфтиләр, имамнар, апалар, абыйлар! Аллаһы Тәгаләнең рәхмәте булсын сезләргә.

Монда күп файдалы сүзләр яңгырады. Һәрбер кеше үзене фикеренә карата суфыйлыкны аңлата. Әлхәмдүлилләһ, ислам динебез килде, Пәйгамбәребез (с.г.в.) үзе күрсәтте, ничек без яшәргә тиешбез. Суфыйлыкны, чыннан да, шәригать белүчеләр тиеш аны аңлатырга. Научный белемлеләр генә түгел. Әгәр наука белемле кешеләр генә суфыйлыкны алып бара икән, динсез кешеләр шушы тасаввуфны аңлата икән, монда да зур адашу бардыр. Чөнки башта Илдар хәзрәт бик яхшы выступать итте. Әгәр суфыйлык хаклыкка, шартлыкка килмәсә, динебезнең дөреслегенә килмәсә, асылына – беттек. Мисалда бик яхшы күрсәтте. Шулай ук Илдар кардәшебез дә әйтте: “Безнең имамнар арасыннан берәр научный кешеләр чыгарга тиеш. Бездә кадрлар дефициты проблемасы югары.

Пәйгамбәребез (с.г.в.) нең тормышыннан ике үрнәк китерәсем килә, ике мисал. Ул хәдисләрдә дә бар. Ничек ул үзенең сәхәбәләрен дөресли иде. Без беләбез, әлхәмдүлилләһ, Аллаһы Тәгалә безгә Пәйгамбәребез аркылы калдырды Коръәнне, сөннәтне. Аларны тотынсак, беркайчан да адашмабыз. Һәм нәсыйхат имамнарын безгә күрсәтте. Бер мәртәбә Пәйгамбәребез (с.г.в.) гә өч кеше килде дә әйтте: “Әй, Аллаһның илчесе, мин тормышымда өйләнмәячәкмен”, -диде. Икенчесе әйтә: “Мин төннәрен гыйбадәт кылып торачакмын”, өченчесе әйтә: “Мин һәр көн ураза тотармын”, -ди. Пәйгамбәребез шуны ишеткәч, гаҗәеп калды. Һәм ул әйтмәде, сез дөрес түгел дип. Пәйгамбәребез аларны дөресләде. Ничек дөресләде? Мин Аллаһы Тәгаләгә якын кеше булган, Аллаһы Тәгаләне яраткан кешесе булган ди. Шуңа күрә мин өйләнәм дә, өйләнмим дигән вакытым да бар. Төннәрен гыйбадәт кылучыга әйтә: “Мин төннәрен гыйбадәт тә кылам, йоклыйм да”, -ди. “Кем көннәр буе ураза тота, мин уразасын да тотам, тотмаган көннәр дә бар”, - ди. Ул дөрес сөйли. Әгәр без дә шушы дөресләүне кабул итәбез, әлхәмдүлилләһ, без дөрестә.

Икенче үрнәк, бер сәхәба шулай ук әйтте нәзер үзенә: “Әгәр эшем чыкса, мин язны җәйнең иң эссе булган, иң озын булган көнендә кояш астында ураза тотам”, -ди. Пәйгамбәребез аны да хурламады: “Син дөрес эшләмисең, - ди. Уразаңны дәвам ит. Вә ләкин үзеңне җәзалама кояш астында”, - дигән. Син ышыкка кил. Уразаңны дәвам ит. Шушындый фикерләрне, шушыный нәсихатләрне Пәйгамбәребез үзенең сәхәбәләренә бирә иде.

Безнең татар халкыбызда да, апалар-абыйлар, Аллаһка ышанучылар күп, ләкин дин буенча яшәүчеләребез әз. Шушы динсез яшәгән кешеләребез дә кайсыбер вакытта ислам исеме белән, күп әйберләр сөйли. Ләкин шәригатьне белмәгән кешеләр, үзләре үрнәк булмаган кешеләр алар безгә үрнәк була алмый. Әгәр без күңелебездә ышанабыз икән, үзегезнең сыйфатлы булыйк, шайтанга охшашлы булмыйк. Күңелебездә ышанып та, эчебездә шайтан артыннан бару – ул дөрес түгел. Шуңа күрә ураза тоту нәфсебезне тыя, күп пычраклардан. Намаз уку – тәнебезне Аллаһы Тәгалә пакълый. Зәкәт түләү – безне саранлыктан пакълый, Хаҗ кылу – мораль, нәфес, тәнебез белән пакълыйдыр. Киләсе Рамазаннар мөбәрәк булсын! Әссәләмәгәләйкүм үә рахмәтуллаһ үә бәракәтүһ!

**Әлбир Крганов:** Фәнил хәзрәт, бик зур рәхмәт! Безгә бирелгән вакыт яртыга тикле. Бик кирәкле сүзләр булса, тыңлап бетерербез. Йомгак ясарга кирәк, нәтиҗә ясарга кирәк. Бик файдалы, бик кызыклы, тирән, ачык чыгышларыгыз булды. Бик зур рәхмәт сезгә барыгызга да! Шуны төшендерәсебез килә. Уйлый күмәгез, бу форумда бу секцияне махсус ясаганнар һәм шундый максат куелган. Хәзер ничек тә булса суфизмны кайтарып, теләгәнен, теләмәгәнен шул көтүгә куып кертергә дигән теләк тормый.

Без күрәбез, безнең илдә чит илдән төрле оешмалар эшләде бит инде. Хәзер алар юк. Кайбер илләрдә хәтта кечкенә балаларга да чалма чорнап, тирән, төпле штаннар кигезеп – андыйларны да күрдек. Үзегез ишетеп торасыз, тарикать дәрәҗәсенә ирешер өчен, шәригатьне 100% үтәргә тырышырга кирәк.

Бәлки уйларга булдырырсыз, Әлбир хәзрәт тә бу мәсьәләне соңгы вакытта еш күтәрә дип. Мин аңлыйм аны. Сез аны күрәсездер. Безне борчыган мәсьәлә башка. Менә хәзер Общественная Палатада да «Рабочая группа по противодействию псевдорелигиозному экстремизму» дигән группа оештырдык. Без анализларны карадык, аналитиканы. Суфизм сайтларын карау бик күпкә артты соңгы вакытта. Ул сайтларның күбесе бөтенләй дингә, дини оешмаларга, мәхәлләләргә, мөфтиятләргә бернинди отношениесы булмаган оешмалар. Моның өстенә бөтенләй мөселман булмаган кешеләр суфизм буенча төрле оешмалар ясап, фондлар ясап, әллә нинди эшләр башладылар. Без сезнең белән имамнар, мөфтиләр, әгәр дә яшьләребезгә үзебез дөрес тасаввуф юлын күрсәтмәсәк хәзер, аңлатмасак, алар белән эшли торган башкалар бик күп. Һәм бу көнгә кадәр безнең башыбызны башка төрле фикерләр белән катырдылар. Сезнең бабаларыгызның юлы дөрес түгел диеп, менә бу юл дөрес диеп.

Хәзер инде төрле вакыйгалар булып үтте. Хәзер аның урынына парасуфийский зур проект җибәрелгән дип әйтәләр. Дөнья күләмендә бара бу эш. Ул бик зур юнәлеш. Менә шул вызовка без сезнең белән милләт буларак, татар халкының имамнары, мөфтиләре әзерме? Без яшьләребезгә нинди альтернатива тәкъдим итә алабыз.

Аннары безнең сезнең фикерегезне тыңлап карарга теләвебез, аңларга теләвебез шул, чит ил галимнәре дә безгә конференцияләрдә әйтәләр, яшьләргә дөрес булган идея бирергә кирәк. Кеше диндә үсә, намаз укый, уразасын тота, Хаҗын кыла, тагын да рухи үсеш эзли. Әгәр дә без аңа ул юлны күрсәтмәсәк, аңарга ул юлны башкалар күрсәтә. Ә безнең милләтебездә, халкыбызда ачыктан тасаввуф булган, ләкин ул ялгыш теләсә нәрсәгә табына торган, шәригатьне боза торган тасаввуф булмаган. Ул мәгърифәтле шәригатьтән беркая тайпылмый торган, дөрес юлдан бару булган. Менә шуны без бүген яңадан теләгән кешеләргә генә, шуны тарта алган, күтәрә алган, кирәксенгән кешеләргә генә кайтарып бирә алабызмы дигән турында сүз бара.

Шуны да аңлатырга телим. Тасаввуф дип күрүебез – безне иртәгә тишек күлмәкләр кигезеп, урам саен теләнеп йөри торган тасаввуф әһелләре булдырырга дигән фикер юк. Ул фикер алдыбызда тормый. Гыйлем ияләре булсын, динне тирән белгән булсын. Миңа калса, минем өчен тасаввуфның иң зур юлы башлаучы кешегә – ул сөннәтләрне үтәү. Пәйгамбәребезнең сөннәтләрен тирәнрәк белеп, аны күбрәк өйрәнсәң, менә әле шул да җитеп тора торгандыр әле безгә. Аннары инде дәвам итәргә булыр теләгән кешеләргә. Бу минем фикерем генә. Безгә бергәләшеп, хөрмәтле милләттәшләребез, дин кардәшләребез, бу мәсьәләне уйларга кирәк, чөнки без аның мәҗбүрлеген бу форумда күтәрдек, чөнки ул безнең көн тәртибендә актуаль тора торган мәсьәлә.

Хатыйп абый, сез дәвам итегез. Аннары сорауларыгызны тыңларбыз.

**Хатыйп Миңнегулов:** Әлбир хәзрәт бик матур итеп хәзерге чынбарлыкны исәпкә алып, фикерен әйтте. Мин өстәү рәвешендә кайбер фикерләр генә әйтәм.

Нәрсә ул суфыйчылык? Нәрсә ул тасаввуф? Нәрсәне күздә тота? Суфыйчылык буенча элек-электән бик күп әйбе язылган. Алар төрле телләрдә. Безнең, шөкер, татар телендә дә бар. Айдар Юзеев та бар, Рафыйк Мөхәммәтшин, Әлфирә Сибгатуллина, Фәрит Яхин һәм башкалар да. Аннан соң бер җыентык чыкты моннан берничә ел элек “Ислам на Европейском Востоке” дип аталган. Ул Ренат Нәбиев редакциясендә чыккан иде. Анда да кайбер төшенчәләр бар. Безнең менә әдәбият тарихы. Мин әйттем, әдәбиятның шактый гына әсәрләре суфыйчылык белән бәйләнешле. Анда суфыйчылыкның асылы нәрсәдән гыйбәрәт, нинди үзенчәлекләре бар икәне күрсәтелә. Безнең менә шушыннан татар әдәбияты тарихының 2001 нче елны 6 томлыгы чыккан иде, ә хәзер аның 8 томлыгы чыга. 3 нче томы 19 нчы йөзне үз эченә алган. Биредә Курсавый да бар, Мәрҗани да, Утыз Имәни дә. Менә шушыларга мөрәҗәгать иткән вакытта сез үзегезгә шактый мәгъләмат алырсыз. Һәм әдәбият тарихы аркылы сез әби-бабайларыгызның рухына тоташырсыз.

Аннан соң икенчесе белешмә характерында гына түгел. Үткән елны чыгып бетте 7 томлы “Татар тарихы”, рус телендә борынгы заманнан алып хәзергә кадәр. Без моңа ничектер әле тиешенчә игътибар итмибез. Моны безнең һәммәбез дә белергә тиеш. Шул исәптән галимнәребез, дин әһелләребез менә шушы “Татар тарихы” китабында иҗтимагый фикер, дин һәм башкалар шактый зур мөнәсәбәттә яктыртыла. Менә моны исегездә тотсагыз иде.

Тагын бер фикер монда әйтелде. Суфыйчылыкны абсолютлаштырырга ярамый. Аның урыны бар һәм менә монда бер чыгыш булды. Суфыйчылык ислам диненең асылын тәшкил итә. Мин бәлки ялгышсам, төзәтерсез. Мин моны шактый бәхәсле дип саныйм. Суфыйчылыктан башка да ислам яшәгән. Ул икенче урында. Халкыбызның күп кенә йолалары шушының аркылы бирелә.

Иптәшләр, менә бездә дөресе булган, шушындый гына мәзхәб булган, шушы безнеке, башкаларныкы фәлән булган – без алай ук дип әйтмик. Бездә үзебезнеке. Кавказ бар икән – аларның үзләренеке. Алар булсын. Хөрмәт итик без аларны. Аларны дөрес түгел, башка дип әйтү, минемчә, дөрес булмас.

Аннан соң Тукай мәсьәләсе. Әлбир хәзрәтнең фикере белән килешәм мин. Халыкта бит барсыда ал да гөл түгел. Әйбәте бар, начары бар. Һәм безнең әдәбиятыбызда, бездә генә түгел, бу инде төрке әдәбиятында да, фарсы әдәбиятында да, гарәптә дә килә бер төркем дин әһелләре шушыннан. Үз мәнфәгатьләре турында гына кайгырткан дин әһелләрен җәнкыйтьләү башка. Булган андыйлар. Шуңа күрә без бөтенләй ишаннарны, дин әһелләрен, суфыйларны юкка чыгарган дип әйтү ярамас.

Менә без татар дин әһелләре. Мин кабатлап әйтәм, безнең максатыбыз иң беренче ислам мәнфәгатьләре. Шуның белән безгә татарда Фатыйх Әмирхан әйтә: “Без гарәп әдәбиятын укыйбыз, рус әдәбиятын укыйбыз, башкасын укыйбыз. Аларны да укырга кирәк. Ләкин без бит татар балалары. Татар булу өчен үзебезнең әкиятләрне, үзебезнең татарча китапларны укырга кирәк. Менә шушыларны онытырга ярамый.

Вәгазьләрне уку. Чыннан да, катлаулы мәсьәлә. Бездә нәрсә килеп чыга? Менә безнең килгән халык татарча белми. Кайвакыт сәбәбе килеп чыга, безнең дин әһелебез, муллабыз үзе дә татарча белми. Үзен аклау өчен шушыны әйтә. Вәгазьләребез булырга тиеш үзебезнең телдә. Күптән түгел генә үзебезнең Президентыбыз да әйтте, чыгышны татарча ясарга кирәк дип. Өйрәнер халык әкренләп.

Бүгенге очрашудан мин бик тә кәнәгать булып утырам. Шуңа күрә рәхмәт барчагызга!

**Әлбир Крганов:** Хатыйп абый, бик зур рәхмәт сезгә! Хөрмәтле милләттәшләребез, сезнең нинди тәкъдимнәрегез бар?

**Хатыйп Миңнегулов:** Бер фикерем калган, иптәшләр. Менә без Әлбир хәзрәт еблән дә сөйләшеп утырдык. Суфыйчылык турында бер белешмә чыгарырга кирәк. кыска гына, нәрсәләр ул суфыйчылык, тасаввуф һ.б. Моны эшләү галим-голәмәгә һич кыен түгел. Әүвәл татар телендә чыгарырга. Моны тәкъдимгә кертергә кирәктер.

**Әлбир Крганов:** Бер справочник булдырырга дип Хатыйп абый тәкъдим итә. Нинди тәкъдимнәрегез бар?

Залдан сорау.

**Хатыйп Миңнегулов:** Бик урынлы сорау. Менә болай дип әйтегез. Тиешле шартларын да тудырырбыз. Инде без кадрларны әзерли алабыз. Менә бу таләп куела икән, ихтыяҗ бар икән, мәсьәлән без университетта шундый кадрларны, шөкер Ходайга, тәрбияли алабыз.

**Әлбир Крганов:** Рәхмәт! Беләсезме, безнең секциянең исеме бераз башка бит инде. Милли гореф-гадәткә һәм суфыйлыкка багышланган. Башка секция Мәдәният министрлыгында яшьләргә багышланган. Без аларга әйтербез аны.

**Хатыйп Миңнегулов:** Мин барып, 62-63 нче уку елында Пенза өлкәсенең Качкару Кутеевка авылында бер ел укыттым балаларны.

**Әлбир Крганов:** Рәхим итегез, хәзрәт! Бу мәсьәлә аңлашылды, әйдәгез сузмыйк аны. Рәхим итегез!

Залдан тәкъдим.

**Хатыйп Миңнегулов:** Чыннан да Алтын Урда татар тарихының иң данлы, иң шөһрәтле чоры ике гасырны үз эченә ала. Моның буенча әгәр дә тулырак беләсегез килсә, “Татар тарихы” ның 3 томы шушыңа багышланган. Анда авторларның берсе мин. Аннан соң мин татар әдәбиятында иң бай Алтын чоры 20 нче йөз башы, Көмеш чоры 14 нче Алтын Урда чоры. Аннан безнең Тарих институтында “Золотоордынская цивилизация” дигән журнал чыга. һәм анда Алтын Урдага мөнәсәбәтле, аның рухи тормышына, дингә кагылышлы бик күп материаллар чыгып тора. Материаллар бар. Бәлки сезгә барып җитми торгандыр.

Залдан сорау.

**Хатыйп Миңнегулов:** Мин бәлки ялгыша торганмындыр. Хатын-кызларны мин алай дип әйтмәс идем. Кайбер әйберләрдә узып киткәннәр алар. Чыннан да мин Төмән өлкәләренә еш йөргәлим, анда хатын-кызлар бик активлар. Аларның “Яңарыш” газеталары, Бибинур ханымнар, аннан соң башкалар, башкалар. Чыннан да, сезнең җирлектә үрнәк күрсәтерлек халык яши.

**Залдан:** Хөрмәтле хәзрәтләр, бик игътибар белән тыңладым һәрберегезне. Бу мәсьәлә бүгенге көндә бик актуаль һәм бик проблематичный мәсьәлә. Чөнки без Башкортостанга кайткан вакытта да күп ыгы-зыгылар булды. Суфизм дип әйткән вакытта бүгенге бик күп псевдосуфизм. Аны без Ютубта да күрәбез. Безнең Боһарада укыган хәзрәтләребез шейхларга барып, аларның аякларын, кулларын үбеп – бу хәзрәтләргә бернинди оправдание булырга не может.

Мин әйттем, что һәрберебез Уставта Коръән Кәрим белән, Пәйгамбәребезнең сөннәте белән һәм Әбү Хәнифә мәзхәбе белән идарә итәбез. Минем предостережение, чтобы безнең резолюциядә булмасын, что мы возводим в ранг шушы 3 направлениядә. Суфизм – ул уникальный нәрсә. Без аны Башкортостанда һәрвакыт әйтәбез. Бүгенге көндә имамнар әгәр дә рәсми рәвештә безнең юнәлешне помимо Коръәннән, сөннәттән һәм Әбү Хәнифә мәзхәбеннән башка янәдән суфизмга дәгъва кыла башласалар минбарлардан, ул яхшылыкка китерми. Аны без четко беләбез. Һәрвакыт лекцияләрдә имамнарга әйтәбез, хәзрәтләр, бу индивидуаль мәсьәлә. Әгәр дә сез импонируете икән, сезгә ошый икән, сез үзегез үзегезне шушы направлениядә тәрбияләгез. Рәхмәт!

**Хатыйп Миңнегулов:** Башкортостаннан килгән Бибарсов дидек бит әле. Бик кызыклы фикер әйтте, иптәшләр. Суфыйчылык белән мирасның шактый өлеше бәйләнгән. Ләкин без анда кыйммәтләрне тәнкыйти рәвештә кабул итү, карау. Шулайдыр бит? Андагы бөтенесен без бүгенге көнгә күчерә алмыйбыз. Тәнкыйти караш, аның бер өлеше җавап бирә, бер өлеше җавап бирми. Рәхмәт сезгә!

Йомгаклау өчен янә бер мәртәбә Әлбир хәзрәткә сүз бирик тә, аннан соң ул ноктасын куяр инде.

**Әлбир Крганов:** Бик зур рәхмәт сезгә хөрмәтле кунаклар, VII Бөтенроссия татар дин әһелләре форумында катнашучы кадерле, затлы хәзрәтләребез! Бу мөмкинчелек безгә зур форсат. Казанда бергәләшеп, көнүзәгендә торган мәсьәләләрне уртага салып сөйләшә алу – ул зур мөмкинлек. Оештырган кешеләргә бик зур рәхмәт. Бездән хәер-дога.

Менә сез ТНВ хакында әйткән идегез. Камил хәзрәт бая гына әйтте. Әле тагын берничә фильм әзерләнә икән Ислам турында. Шул чиратта татарлардагы суфыйлык хакында да. Озакламый бу фильм булырга тиеш. Сез аны күрерсез соңрак.

Аннары Татарстан мөфтияте бик уңышлы эш башкара. Аларны интернетта карарга мөмкинсез. Дини дәресләрне алып баралар, тәфсир дәресләре һәм башка. Аларны күрергә дә мөмкинчелек бар. Гомумән без сезнең белән бүген “Татарларда гореф-гадәт” дигән мәсьәләне карадык. Без ул мәсьәләне кузгатмадык. Безнең вакыт җитмәс иде.

Соңгы вакытларда без сезнең белән “Россиядә традиционный ислам” дигән сүзне бик күп ишетәбез. Ләкин бу “традиционный ислам” дигән сүзне һәр кеше үзенчә аңлый. Шуңа бер определение бирергә кирәк. Нинди ул “традиционный ислам”? Менә чиратта берничә конференция булачак. Мин сезгә аны анонс шикелле, хәбәр шикелле әйтәм. Казанда узды, Мәскәүдә, Омскида иде. Хәзер инде Махачкалада бер конференция була һәм август аенда зур международная конференция була Грозныйда. Анда күп өлкәләрдә дин галимнәрен дә, фәнни галимнәрне дә чакырачаклар. Һәм шунда менә шул “традиционный ислам” төшенчәсенә аңлатма бирү мәсьәләсе каралачак. Аны да уйларга кирәк була безгә. Бу да үзара сүз көрәштерүгә, бер-беребезгә гаеп ягуга китермәсә иде. Киресенчә, без бер милләт булып, мөселманнар булып, бергәләшеп эшләребезне башкарсак иде. Барыгызга да бик зур рәхмәт! Хәерле кичәләр телибез. Без сезнең чыгышларыгызда яңгыраган мәсьәләләрне туплап, иртәгә ирештерергә тырышырбыз. Рәхмәт сезгә!

«Татар яшьләре һәм Ислам дине» секциясе

*(ТР Мәдәният министрлыгы)*

**Модератор:** Җәлил хәзрәт Фазлыев – Татарстан Республикасы Баш казые, Татарстан Республикасы Балтач районы имам-мөхтәсибе.

**Җәлил хәзрәт Фазлыев:** Газиз дин кардәшләребез, әссәләмәгәләйкүм үә рахмәтуллаһ үә бәракәтүһ! Очрашуларыбыз хәерле булсын, изге сүзләр сөйләргә насыйп булсын. Инде җыелган кешеләр белән әкрен генә башлый торыйк. Хәзрәт берничә аять укып, дога кылып куярсыз әле шуннан гына.

*Коръән* аятьләре *укыла.*

**Җәлил хәзрәт Фазлыев:** Аллаһы Тәгалә кабул итсен, Алланың рәхмәте булсын! Хөрмәтле хәзрәтләр, хөрмәтле имамнар, бүген без карый торган мәсьәлә бик киң дә, бик зур да. Монда бөтен кеше дә чыгыш та ясап бетерә алмас. Менә безнең бик матур итеп “Ак калфак” оештырып, бик матур гына итеп оешманың эшен алып барган рәисе безнең Кадрия Рәесовна монда катнаша. Кемнәрнеңдер язма фикерләре, чыгышлары, тәкъдимнәре бар, безнең Президент каршысында, бүгенге эшчәнлекнең нәтиҗәсен җитергәндә, боларны искә алып, язып куячак, шуңа күрә бик борчылмагыз. Сөйли алмаган чыгышларны, тәкъдимнәрне Кадрия Рәесовнага бирә аласыз. Мин бик шат аның монда бүген катнашуына.

Бу мәсьәләгә төрле яктан килеп була инде. Иң беренче адәм баласы дөньяга килә, бөтенебез дә беләбез, ул фитр иман белән килә. Безнең дөньяга килүебезнең максаты – без иманлы булып килдек, иманлы булып китәрлек итеп яшәргә тиеш. Шулай бит инде? Менә без бөтенебез дә никахларга йөрибез, гаиләләрдә эшлибез. Шуңа күрә менә бу никах вакытларында, гаилә проблемалары чыкканда без менә бу кайбер әйберләрне искә алып, халыкка аңлатып та китәргә кирәк. Беренче бурыч шушы булса, икенчесе, без һәркайсыбыз гаилә корырга һәм үзеннән соң, үзенә караганда моның кадәр генә булса да яхшырак балалар тәрбияләп калдырырга тиеш.

Бүген карап торсаң, бигрәк тә өлкән буын арасыннан карасаң, яшьләрдән зарлану бар, яшьләр начар диеп. Кайчандыр бездән дә зарландылар инде. Менә моннан 2 мең ел элек бер ташка язган язу тапканнар - “бигрәк булдыксыз бу яшьләр. Бу дөнья нишләр инде?” дип берәү язып калдырган ташка. Әмма яшьләр без әйткәнчә начар икән, монда аларның бер гаебе дә юк. Без Аллаһы Тәгалә каршында икенче бурычыбызны үтәмәгән булабыз. Менә бу яшьләрдә зарлану – ул үзебезнең булдыксызлыгыбызны тану дип кабул итәргә кирәк. Без яшәгән бит инде, күпмедер гомер кичергән, ялгышлар һәм хаталар җыелмасы булмасын дисәк, үзебез абынган ташка балаларыбыз абынмаслык итеп тәрбияләргә кирәк, тырышырга кирәк.

Бөтенегез дә белә бер риваятьне. Берәү баласын алып килгән хәзрәткә. Балам мине тыңламый, шуңа әти-әни хакы турында аңлат әле дигәч, теге бала сораган: “Ата-ананың бала өстендә хакы бар, баланың ата-ана өстендә хакы бармы”, -диеп. Шуннан хәзрәт теге кешедән осрый башлаган. Балаңның исеме нинди мәгънә белдерә? Әйтеп караган, юләр дигәнне белдерә икән.

Сез әйтергә мөмкин, ничек юләр дигән исем куша инде дип. Данис дигән исем бар. Аның гарәпчә исеме бик ямьсез, фарсыча әйбәт. Кайберәүләр әйтә ул фарсылар янына гына бармый, Хаҗгамы, Гарәбстанга да барырга мөмкин бит инде. Шуңа без исемнең мәгънәсе төрекчә, фарсыча, татарча матур мәгънәгә ия булсын дисәк, бүтән милләтләрдә ямьсезрәк сүз белдерә икән, икенче милләттә матур мәгънәсе булса, мәсәлән, әйтик, фарсыча матур, гарәпчә ямьсез. Андыйларны кушмаска, әзрәк тыелырга кирәк инде.

Шуннан хәзрәт тагын сорау биргән: “Әнисе кая?”, -дип. Әнисен ачу чыккач, куып җибәргән идем. Буш вакытыңда нишлисең дигәч, буш вакытта мин җыр җырлыйм дигән. Дини тәрбия бирәсеңме дигәч, юк дигән. Хәзрәт әйткән, менә моннан ишәк бара, сыер бара, дөя бара дигән, синең бала тәрбияләүдә шул хайваннардан әллә нәрсә аермаң юк икән. Көннәрдән бер көнне хайван дип күреп, сиңа суга күрмәсен дигән.

Менә бала туа, бүген тормышлар, зарлансак та, әйбәт. Бөтенебез тырышабыз кешедән ким ашамасын, кешедән ким киенмәсен, кешедән ким велосипедта йөрмәсен, памперсы да кешенекеннән ким булмасын. Аннары үсеп җиткәч, машинасы да кешенекеннән ким булмасын. Нәрсә дияргә генә онытабыз? Кеше булсын дияргә онытабыз.

Безгә уйланырга кирәк, кечкенә вакытта без нинди юнәлештә эш алып барырга тиеш. Хәзрәт теге кешегә аннан соң, баланың ата-анасы өстендә булган 5 хакын әйткән. Иң беренчесе – баланың матур исем йөртергә хакы бар. Баланың исеме матур булырга тиеш. Менә бу юнәлештә без үзебезнең мөхтәсибәттә Балтач районында 7 ел инде бик матур эш алып барабыз. Бөтен район буенча кушылган исемнәрне анализлап чыгабыз һәр мәхәлләдә, һәр авылда. Яхшы исемнәр кушылганын бүләклибез, начарларын тәнкыйтьлибез. Бездә Лилия дигән исемнәр берсе дә үтми инде. “Исемең матур, кемнәр куйган” дигән китап чыкты бит, анда да әле 20 исем качып калган. Аларга белдерәбез дә, шушында язылмаган исемнәрне кушмаска кушабыз. Алайса, “Татар исеме ниләр сөйли” дигән китаптан алалар да, анда бит бөтен телдәге исемнәр бар. Шуңа күрә иң беренче исем матур булырга тиеш. Моны әти-әниләргә матур итеп аңлатырга кирәк. Менә халык тора-тора аңлый. Безнең дә кайчандыр ике йөздә ничә исемнең кырыгы начар булса, өченче ел 400 дән артык исемнең 17 се генә ямьсез иде. Аның 5 Раяз, 3 – Мөдәрис. Аллага йөкер, әкрен генә алга китеш бар. Менә бу юнәлештә эшләргә була.

Икенчесе инде безнең бөтенегез дә белә, ризык хәләл булырга тиеш. Без балаларыбыз юньле булсын дисәк, хәләл ризыкны да матур гына итеп рекламаларга тиеш булабыз. Пәйгамбәребез (с.г.в.) әйткән, бер сум хәрәмнән тыелу, бер мең сәдәка бирүдән хәерлерәк. Әгәр балаларыбыз хәрәм ризык ашап үссә, үскәч көчләре үзегезгә каршы борылыр. Хәрәм ризык кешенең калебен карайта һәм кешенең ихтыяр көчен бетерә.

Наркоман начар эш эшләвен дә аңлый, аракы эчүче дә, гаиләсенә хыянәт итүче дә, игровой автомат янында басып торучы да, форсат чыкканда үзен тыеп калалмый. Ни өчен? Чөнки ихтыяр көче юк. Менә наркотиклар турында тапшыру бара, әйтәләр, берәү наркотикны кабып караган, бүтән капмаган, икенче берсе кабып караган, туктый алмаган, наркозависимый булган. Ни өчен наркозависимый? Тәне хәрәм ризыктан җыелган. Халык калебне кабул итмәскә мөмкин. Ихтыяр көче дигәнне кабул итә. Ни өчен исерек ул? Ни өчен аны судить тә итәләр, штрафка да утырталар, төрмәгә дә тыгалар – тәртипкә килә алмый. Чөнки анда ихтыяр көче юк. Ихтыярсыз ул.

Менә бүгенге болгавыр заманда үзеңнең урыныңны табыйм дисәң дә, начар бозык әйберләрдән читтә торыйм дисәң дә, синдә ихтыяр көче булырга тиеш. Совет заманында бик каты контроль иде бит инде. Бүген андый киртәләр юк. Бөтен нәрсә кергән. Бозыклыкка безнең үзебезнең иммунитет булырга тиеш. Иммунитет булсын өчен ихтыяр көче кирәк. аның өчен ризыкның хәләллеге кирәк. Хәрәм ризык булган. Бүген әйткәнемнчә, хәләл комитет та бар, хәләл ризыклар да бар, Аллага шөкер, аны кулланырга мөмкинлекләр дә бар, хәләл кафелар бар. Бу юнәлештә бик матур эшләр эшләнә.

Быелгы яңа елдан соң самолетларда бирелә торган ризыклар да хәләл булачак. Менә бүген сүз бара больницаларда хәләл ризыклар. Менә бүген безнең районда мәктәпләргә хәләл сыер итләре, үзебезнең хәләл цехта суелган итләр мәктәпләргә җибәрелә. Тавык ите хәләл әз генә кыйбатрак икән, 50 мең сум кварталга аерма чыга диделәр безгә бөтен мәктәпләр буенча. Без әйттек, хәләл тавык ашатсагыз, мәчетләрдә күтәрәбез дидек. Менә шушындый тәкъдим белән чыктык, тикшердек, 50 мең өстәмә акча кирәк булып чыкты печәтле тавык, гади тавыкка караганда. Сөйләшсәк, безгә каршы килмиләр бит инде. Йөз белән борылалар, баралар.

Өченче мәсьәлә, дөньяви һәм гыйлем дини бирү, әти-әнинең балага бурычы. Бүген дөньяви гыйлем мәктәп бирә. Әмма дини гыйлемне мәктәп бирми. Бүген безнең балаларыбыз мәктәптән ач булып чыгалар. Ач кеше нинди ризык бар шуңа ташлана. Шулай бит инде? Тук кеше аралап ашый. Бүген динсез яшәү модада түгел, грубый әйткәндә. Кемнеңдер ниндидер дин тотасы килә. Шуңа күрә җайлы бит, бернәрсәгә не обязывает, мин буддист ди. Динсез дип әйтәсе килми инде. Йә тәңрече ди, ничему не обязывает бит. Ураза тотасы юк, намаз укыйсы юк, нишләсәм дә ярый, ләкин динсез дип әйтми.

Балаларыбыз мәктәптән дин турында бернинди мәгълүмат алмыйча, ач булып чыккан аркасында, мәктәпне бетергәч, нинди агым бар, нинди секта бар, нинди юнәлеш бар, кайсысы юлда очрый шуңа кереп китә. Бала бит ул динне белми, мулланы белә ул. Менә без шуңа күрә үзебезгә карата балаларыбызда мәхәббәт тәрбияләргә кирәк. Бу юнәлештә дә без күпмедер эш алып барабыз. Ураза бәйрәмендә, Корбан гаетендә, Мәүлид аенда балалар бакчасына барабыз без, алар белгәннәрен укып күрсәтәләр, бүләкләр бирәбез гает көнне. Чапан-чалма белән киләбез. Коръән укыган балаларга әтиләренә дә бирәбез, бер җыйганда әтиләре белән җыябыз, бер җыйганда әниләре белән, бер җыйганда бабайлары белән, бер җыйганда әбиләре белән. Оныгы йә баласы Коръән укыса, атасына да бүләк бирәбез. Менә детсадларда шушындый эшне алып барабыз.

Баладан мулла кем ул дип сорасаң, бөкре карт дип әйтергә мөмкин. Исем кушканны хәтерләми, аңа никах кушылмаган. Динне күрсәтү балалар бакчасыннан булырга тиеш. Син бәйрәмдә бүләк бирәсең бар дисәң, сине кабул итәләр. Кайбер имамнар әйтә шалтыратмадылар ди. Мин беренче класска ничә бала керә дип сорыйм да, хәзер күп керми бит балалар, бигрәк тә авылларда. Бүләк алып киләм дигәч, мине түргә утыртып куялар. Бүләк алып килдем бит инде мин, бүләк биргәндә әйтәсе сүзне дә әйтәм мин.

Безгә мәктәпкә нәрсәдер кертмиләр әле дип зарланмаска кирәк. Бала имамга ихтирамы белән үссен. Соңыннан дини соравы булса, шул имамга килсен, белә бит ул аны, курыкмый. Бездә хәтта тәрәвих әйтәләр балалар. Микрофон куелган. 20 еллап шул традиция килә инде.

Мин Чувашиядә шак катып кайттым, мәгариф министры әйтә: “3% татарлар бездә, ислам культурасы кирәк дип язган әти-әниләр 1,5 % кына”, -ди. Мәгариф министры шуны әйтә. Менә шуңа күрә үзебезне матур итеп күрсәтергә кирәк.

Кайвакыт интернетта да миңа яңа ел турында сорау биргәч, мин үземчә аңлаткан идем. Хәйран тискәре җаваплар да булды. Рәхмәт әйтүче дә булды. Менә күз алдына китерегез, безнең сабыйлар балалар бакчасына йөри күпчелеге. Анда Яңа ел бәйрәме бар. Анда аларның Нәүрүз дә бар, Сөмбелә дә бар. Безнең үзебезнең халык буларак, Сабантуй да бар. Менә күз алдына китерегез, үзегезне балалар бакчасындагы бала урынына куегыз. Саматов хәзрәт бар иде. Урыны оҗмахта булсын. Безнең беренче баш казыебыз. Ул әйтә иде: “Әй бу бабайлар, нишләп яшь вакытларын бер дә искә төшермиләр микән”,-дип, яшьләрне сүккәндә. Локман Хәким әйткән: “Яшьлек ул шундый әйбер, ул Адәм (г.с.) тыелган җимешне ашатты”,- дигән.

Яшьләр урынына да куеп карарга кирәк кайвакыт үзебезне. Бер группада 15 бала. Яңа ел бәйрәме җитә. Сорашалар бер-берсеннән, Кыш бабай нәрсә алып килде диеп. Тегесе әйтә моны, монсы әйтә моны. Сабыйлар бит инде бу. Берсе әйтә безнең әти-әни намаз укый, мөселман ди, безгә Кыш бабай килми ди. Бүләк юк ди. Теге 14 бала нәрсә дип уйлый? Аллага шөкер, безнекеләр намаз укымыйлар әле ди, безгә дә Кыш бабай килмәс иде әле ди.

Болай караганда әти-әни баланы яңа елсыз тәрбияләгән шикелле. Әмма 14 балага ислам диненә тискәре караш уянды. Туган көнгә сиңа нәрсә бирделәр? Шуны-шуны бирделәр, ә теге бала бездә туган көн юк, безнең әти-әни мөселманнар ди. Беренче класстагы 20 баланың 19 ярый әле безнеке мөселманнар түгел, мөселманнарга Кыш бабай да килми икән, анда туган көн дә юк икән. Сез балалар булып уйлап карагыз. Менә шуңа күрә үскәч үзе хәл итәр, барыргамы бармаскамы. Әмма сабый вакытта без беткә үч итеп тун ягабыз дибез бит әле, безнең менә шуңа күрә шундый әйберләр килеп чыга. менә Сабантуена да бит ул безнең бәйрәм түгел дип, тавыш чыгаручылар булды, гаиләләр таркалучылар булды. Без соңыннан мөселман Сабантуе дип үткәрә башладык. Менә быел да, Аллабирса, 17 нче июльдә үтәчәк мөселман балалары Сабантуе.

Хәзер бит күп җирдә Сабантуйларда аракы сатылмый. Менә безнең районда да бернинди исерткеч эчемлек сатылмый ике ел инде. Ә без катнашмасак, ул бит хуже гына булыр иде. Зыя Камали әйткән: “Безнең халык бәйрәм итәргә ярата. Әгәр без катнашмасак, ул аны ямьсез итеп, кабахәтләрчә бозыклык белән үткәрер”, -дигән. Без анда катнашып, аны мәнфәгатьле дәрәҗәдә үткәрерлек хәлгә китерергә кирәк. Аңлаталдыммы, юкмы?

Минем шәкертем бервакыт вәгазь сөйләде. Корбан гаете белән җомга туры килде дә җомга вәгазен син алып бар инде дигәч. Элек клубта сугышалар иде ди, милиция чакыралар иде ди, разборкалар була иде ди, хәзер клубка исерек керергә курка, чөнки без күпчелек ди. Анда тәртип ди. Йөрмәсеннәр дә дип әйттерттергә була шикелле. Менә монда без нинди җәмгыятьтә яшәгәнебезне, менә бу яшьләр дигәндә, без уйларга тиеш моны. Бөтен нечкәлекләрен. Бу Төркия дә түгел, бу Гәрәбстан да түгел. Менә бик яхшы алмагачны Кырымнан алып кайтып утыртасың икән, йә булмаса Төркиядән, монда ул сразу йә өши, йә корый. Аның шартлары туры килми.

Инде анда чыгышларда искә алырсыз, мин дә кеше бит, бәлки хаталанамдыр, әмма менә бу нечкәлекләрне искә алырга кирәк. Аннан белем бирү дигән мәсьәләдә, дөньяви белем. Дини белеме булгач, җитә ди. Минем остазым Габделхак абый Саматов бар иде. Ул әйтә иде бүген безнең халыкка вәгазь дә үтми ди, безнең дә 99% халык диннән ерак бит инде. Только бер әйбер бар ди иде, шәхси үрнәк. Гаиләңдә дә тәртип булсын, йортыңда да тәртип булсын, эшеңдә дә тәртип булсын. Менә мөселманнар шундый диеп, үрнәк алсыннар иде ди. Ул барсын, кирәк икән юридическийга барсын, кирәк икән педагогическийга барсын, кирәк икән ветеринарныйга барсын, кирәк икән медицинскийга барсын, яхшы специалист булсын. Мөселман булсын.

Менә бер хирургның намаз укы дип әйтүе безнең шикелле чиле-пошлы имамның йөз вәгазеннән яхшырак тәэсир итә бит. Яхшы специалист булсыннар, әмма иманлы булсыннар. Дөньяви белемнән курыкмаска кирәк. Безнең уровень бүтән халыктан ким булырга тиеш түгел. Белем дәрәҗәсендә дә, технология дәрәҗәсендә дә без аны белергә, катнашырга, эчендә кайнарга тиеш, әмма иманлы булып калырга кирәк. Бер генә яклы түгел. Динебез генә булсын дибез, килеп чыга фанатиклар, бернәрсәне признавать итми. Аннан кеше күрсәтә, әнә күрәсеңме ди, ни гаиләсенең рәте юк, ни үзенең рәте юк, беркайда эшләми ди, нәрсә хисабына яшидер ди. Кызыгызны аңа бирмәгез, икенче хатын алачак ул ди. Сез халыкны тыңлап карагыз инде, мин ялганламыйм. Йә булмаса, гаиләсен туйдырмаячак ул ди.

Ә дөньяви яктан, ЕГЭ яхшы бирсен, диплом алсын диеп, динне артка куйган әти-әниләр бар. Мәктәпне яхшы бетерә икән, ул ЕГЭсен яхшы биргән хайван була, диплом алган икән, дипломлы хайван була. Чехов әйткән бит “если подлеца приобщить к науке, то получится гениальный подлец” дип. Шуңа күрә дөньяви гыйлем биреп кенә, аннан яхшы дипломнар алып, престижный вузларга кертеп, әгәр дини тәрбия бирмәсәк, әгәр кешенең күңелендә иман, Аллаһы Тәгаләгә мәхәббәт булмаса, ул корыган агач шикелле була. Менә корыган агачны күрәсез, чыршымы, наратмы, каен микәнен белеп була, кирәк икән кисеп ягып була, сройматериалга кулланып була, әмма аның киләчәге юк.

Әгәр дә безнең балаларыбызның күңелендә иман, Аллаһы Тәгаләгә мәхәббәт булмаса, бүген без балага турыдан-туры дин укыталмыйбыз, Аллаһы Тәгаләгә мәхәббәтне имамнарның авторитеты, имамнар аркылы, дин әһелләренә ихтирам аркылы юлларын табып мәхәббәт уятыйк Аллаһка. Аллаһка мәхәббә күңелендә иман булмаса, аның киләчәге юк. ул яхшы машинага утырып йөрергә дә мөмкин, галстугы да булырга мөмкин, күп акча да эшләргә мөмкин, аның киләчәге юк. Ул бетте. Чөнки Аллаһы Тәгалә әйтте: “Динсез халыкны җир йөзендә тотмыйм”,- диде.

Һәм әти-әни балалар алдында берсе-берсен хурларга тиеш түгел. Ир хатынын, хатын ирен хөрмәт итеп яшәргә тиеш. Хатын иргә, ир хатынга уңай булсын диеп, бөтен көчен куйса, ул йотта мәхәббәт кошы беркайчан да чыгып китми. Менә миңа бүген казый буларак шалтраталар, кызулык белән, ачу белән әйткәнмен дип. Мин әйтәм аны берәү дә яратып кочаклаганда әйтми инде. Менә гаиләгә бүген мөселманнарда ялгыш әйткәнмен ди, белемем җитмәгән ди. Мин әйтәм белеме җитмәгән надан кеше хатының кыйнарга мөмкин, артына тибеп ишек алдына чыгарырга мөмкин. Ул талак дигән сүзне әйтми. Моны теге дини булган, әз генә белеме булганы авызын ача да, талак дип кычкыра.

Без бу гаилә мәсьәләләрендә тәртипне яшьләребезгә, бигрәк тә мәдрәсәдә әдәп-әхлакны өйрәтергә тиешбез. Элек остазларыбыз әйтә иде “бу мәгълүматлы кеше” диеп. Мәгълүмат – ул димәк ул яттан хәдис белә, яттан аять белә. Әле бу белем булмый, бу нәрсә була? Мәгълүмат. Мәктәптә дә ЕГЭ дигән әйбер бар бит. Мәгълүматын генә тикшерәләр балаларның, бетте. Ә белем була – шуны тормышка куллана белсәң.

Мин кайсы мәдрәсәдә укыйм дип, бер егет килгән. Мин әйтәм: “Син берне бетердең түгелме сод инде?”. “Тагын укыйсы килә әле минем”, -ди. Әкрен генә сөйләштереп утыргач мәчеттә, моның хатыны да мәдрәсә бетергән, анасы да мәдрәсә бетергән, үзе дә бетергән. Анасы әйтә икән: “Әти-әниегезгә “уф” дип тә әйтмәгез, ул аять белә”. Хатыны әйтә икән, син миңа аерым бүлмә бирергә тиеш, анда синең бер туганың да минем рөхсәттән башка керергә тиеш түгел. Болар ике бүлмәле квартирда. Бу шул аять белән хәдисне килештерә алмый икән. Тагын укырга чыгып качасы килә икән моның теге икесенең ызгышыннан. Мин әйтәм, синең гыйлемең шушы аять белән хәдисне килештерергә тиеш. Башыңны алып качарга тиеш түгел. Мин әйтәм без 4 буын яшибез бер түбә астында, ә сез өчәү сыешалмыйсыз. Аны “уф” дип тә әйтмә дип, бөтен кеше дә матур итеп сөйли, бергә торалмыйбыз бит. Бала булсын дип бөтенесен эшләмибез, булмасын дип эшлибез. Бәлки ялгышамдыр мин. Булмасын дип тырышабыз бит, булсын дип түгел. Менә шуңа хатынның хакы бар, ирнең хакы бар. Без бер-беребезгә уңай булсын дип тырышырга тиеш. Син миңа нәрсә должен, син миңа нәрсә должен дип түгел.

Һәм никахка ярдәм итү. Нәсел яхшыга яхшыны кушкач кына яхшы була. Күмер кирәк икән шахтага барасың, алтын кирәк икән алтын приискасына барасың. Балаларыбыз нәселен белеп, яхшы нәсел белән кушылырга дигән омтылыш белән яшәргә тиеш. Аны без өйрәтергә тиеш. Нәселе белән горурлану, милләте, дине белән горурлану – безнең бурыч ул. Әти-әни берсе-берсен хурласа, мыскыл итсә, ул тоже балада икейөзлелек уята.

Менә шушы әйберләргә, яшьләребез безгә караганда яхшы булсын дисәк, менә бу нәрсәләргә игътибар бирергә кирәк. Мин монда утырганга күрә, вакытыгызны күбрәк алдым инде. Гафу итегез! Хәзер фикер алышуларга күчсәк, иң беренче без **Нәзир хәзрәткә** сүз бирәбез. Бик матур эшләр эшли ул.

**Нәзир хәзрәт:** Әгүүзү билләәһи минәш-шәйтаанир-раҗиим. Бисмилләәһир-рахмәәнир-рахиим. Хөрмәтле хәзрәтләр, хөрмәтле Җәлил хәзрәт!

Безнең яшь буын – безнең киләчәгебез, безнеке генә түгел, гомумән бөтен халыкларның да киләчәге. Без бу буынны тәрбияләргә тиешбездер әхлакый яктан да, рухи яктан да һәм аларга үрнәк күрсәтергә тиешбездер. Ахыргы вакытта безнең яшьләребез дин белән кызыксына. Әлхәмдүлилләһ, бу яхшы күренеш. Ләкин читтән карап торсаң, бу мода гына шикелле булып тора. Ул гаиләдә дә чагыла, хатын-кызларда да чагыла. Хатын-кыз матур киенә, әмма аның рухи ягын карасаң, тәртип ягын карасаң, мөселманнарга хас булмаган сыйфатлар бик күп.

Безнең Пәйгамбәребез Мөхәммәд (с.г.в.) нең нәсыйхате бар. Ул әйтә: “Нәсыйхәт Аллаһы Тәгаләдән килде”,-ди. Безнең бар Коръән Кәримебез, балаларга тәрбия биреп калдырырга. Һәм безнең Коръәндә бар шундый хикмәтләр. Мәсәлән Пәйгамбәребез әйтте, Ясин сүрәсен кеше иртә белән укыса, аның догасы кабул булмый калмас.

Коръәндә бардыр 30 аятьле бер сүрә. “Тәбәрәк” сүрәсен кеше укыса, ул кеше кабер газабын күрмәс. Шушы ук Коръәндә ир-баланы тәрбияләүгә сүрә бар. Ул “Локман” сүрәсе. Җәлил хәзрәт ул турыда бик матур әйтеп үтеп китте. Менә шушы сүрәдә ир-баланы ничек тәрбияләргә тиешбездер. Ягъни Локман үзенең баласына нинди нәсыйхәт бирде. Шушы сүрәдә булган нәсыйхәтләрне без үзебездә дә булдырырга тиешбез. Һәм балабызга үрнәк бирергә тиешбез.

Әлбәттә, яшьләрне бүгенге көндә карасак, интернетта утыралар, сайтларда утыралар, Ислам сайтларында утыралар. Хәтта шул дәрәҗәгә хәтле җитә яшьләребез, 5 вакыт намазын укымый. Коръән тыңлый, нәшид тыңлый, ләкин намаз укымый, әти-әнисенә булышмый, гыйлем алырга тырышмый.

Хөрмәтле кардәшләрем, менә боларга без бигрәк тә игътибар итәргә тиешбез. Рәсәйнең бүтән төбәкләрендә бүтән милләтләр, бүтән диннәр өстен булган төбәкләрдә җиңел түгел бу эшне эшләргә. Әмма җитәкчелек белән өлкән мөгаләмә алып барганда бу тәрбияне, ислам тәрбиясен Мөхәммәд Пәйгамбәребезнең биргән нәсыйхәтләрен бирергә мөмкин, Иншаалла.

Бу өлкәләрдә исламны һәм ислам шәригатен җиткергән вакытта, безнең Сосновкада, Әлхәмдүлилләһ, оештырыла. Бу өлкәгә чакыралар, уку йортларына чакыралар, техникумнарга чакыралар. Бер атнада мөселманнарны чакырсалар, бер атнада православие диндәгеләрне чакыралар инде. Менә шушы мөмкинлекне югалтмыйча, без хакыйки булган динне җиткерсәк, әлбәттә, яхшы булыр иде.

Безнең бит әле милләт тә бар. Татар милләте дә бар. Шундый бар тарихлы милләтебез дә бар. Әгәр дә без милләтебезне югалтмасак, телебезне югалтмасак, Аллаһының рәхмәте белән үзебезнең тарихыбызны онытмасак, безнең галимнәребезне онытмасак, аларны хөрмәт итеп, биргән гыйлемнәрен алып, балаларыбызны тәрбияләсәк, безнең киләчәгебез якты булыр дип өмет итәм.

**Җәлил хәзрәт Фазлыев:** Бик зур рәхмәт, Нәзир хәзрәт! Менә ул Локман Хәким турында әйтеп китте инде. Мин бик күп еллар хыялландым, аны яздым, тулыландырдым, менә ул яңа гына өченче көнне чыкты. Сезнең сумкаларда бар ул. Сүксәгез, сүгәрсез инде, мин аннан соң әйбер дә язалган юк иде әле. Гомер буе мин бик хыялландым инде аның турында язарга. Артта тагын тәрбия мәсьәләсе буенча “Нигезне саклау – ватанны саклау” дигән вәгазь дә бар. Игътибар итүегезне сорар идем. Хәйран уйланып язылган әйбер.

Минем кодалар була инде, Башкортостанга бирдек бит кызны. “Ихлас” мәчетеннән Әлфир хәзрәт Дәүләтшин. Кызны Башкортостанга алып киткәч, кодалар буласыз инде. Сезгә бик артка калдырып, сүз биреп булмый. Рәхим итегез!

**Әлфир хәзрәт Дәүләтшин**: Бисмилләәһир-рахмәәнир-рахиим. Газиз кардәшләр! Уфа шәһәре “Ихлас” мәхәлләсе имам-хатыйбы һәм хәзрәтләре исеменнән, иҗат төркемебез һәм яшьләр төркеме исеменнән сезгәһ әм бөтен Агыйдел мөселман халкыннан сәламнәремне җиткерәм. Әссәләмәгәләйкүм үә рахмәтуллаһ үә бәракәтүһ!

“Ихлас” мәхәлләсе – ул элекке “Луч” кинотеатрының җимерек бинасында барлыка килгән мәчет. Нәшрият, илаһиләр иҗат берләшмәсе. Вил Казыйханов исемендәге әхлак мәктәбе бар. Һәр җомга “Ихлас”ның интернет сайтында тулы трансляция, “Туган тел” каналында “Балкыш” исемле телевизион тапшыру бара. Барчасы да татар телендә. Ләкин иң мөхиме “Ихлас” – ул буйсындыру, тыю, ялагайлык урыны түгел, ә аеруча мөстәкыйль шәхесләр, ирекле фикерләр үзәге. “Ихлас”ның яшьләре дә булдыклы, җитез, таләпчән кызлар һәм егетләр.

Секциянең исеме “Татар яшьләре һәм ислам дине”. Берничә фикеремне сезгә җиткерәсем килә. Беренчесе, 10 ел элек Уфада кайбер имамнарның авызларыннан җомга вәгазьләре русча чыга башлады. Сәбәбе, имеш шәһәр яшьләре үзбәк, таҗик һәм таулы халык татарча белми, ә динне барысына да аңларлык рәвештә җиткерергә. Бу яңалыкның үзенчәлеге дә булды. Руслашулар башланды сәләфиләр күмәк булган мәхәлләләрдә. Азактан вирус тарала башлады. Хәтта Җәмигъ, Тукай урамдагы мәчеттә һәм “Ләлә Тюльпан” мәчетенә дә кагылды.

Бүгенге көндә Уфада 1 миллион йөз мең кеше. Шуның яртысы татар-башкорт. Ләкин махсус татар телендә җомга вәгазе бер мәчеттә генә үткәрелә. Ул да булса “Ихлас”. Уфада башкортча вәгазьләр бар дип уйлап куймагыз. Башланмыйча бетте.

Һәм кайтыйк сәбәпләренә. Яшьләр татарча белми. Ләкин күпчелеге аңлый. Ә калганнарга туган телгә мәхәббәтне кабызып җибәрергә генә кирәк. Чөнки татар тарихы – ул Ислам тарихы. Ә татар теле ул гасырлар буе исламны таратучы тел. Әлеге имамнарның күпчелеге мәктәпләрдә татар телендә укыганнар һәм татарча яхшы беләләр. Аллаһы Тәгалә аларга шундый өстенлек биргән. Төрле милләт балаларын алар дингә өйрәтәләр. Мең еллык ислам тарихы булган татарлар рус телендә җанны җылытырга тырышабыз. Җылытмыйбыз, өшетәбез генә. Шул имамнарның русчасын да аңлап булмый. Ләкин бу рус теле түгел. Бу киш-миш теле, урам теле. Андый телдә мөнбәрдән сөйләү һәм аны тыңлау – мәсхәрә һәм хурлык.

Ризаетдин Фәхретдинга әтисе 20 яшенә хәтле рус телен өйрәнүче тыйган, әхлагы бозылмас өчен. Һәм аның рус телендә бер дә дини хезмәте юк. Ә быел Уфада Фәхретдин укулары дигән чара узды. Бары рус телендә генә. Форумнарда, мәчетләрдә сөйлибез заманында большевиклар татар телен латинга һәм азак кириллицага күчерүнең зарары турында. Кайгырабыз иске татар телендә язылган китапларны, алтын мирасыбызны югалту турында. Ә мәчетләребезгә рус теле керүен бераз аңлап бетмибез.

Яшьләрдә татар теленә кызыксыну уятырга була. Әгәр татар тарихын сөйләсәк, күренекле татар галимнәренең әсәрләрен һәм фикерләрен вәгазьләрдә һәм Коръән мәҗлесләрендә куллансак, Россиянең нинди генә төбәгендә яшәсәк тә, без анда килмешәк тә түгел, диаспора да түгел. Татар – ул Россияне дәүләт итеп оештыручы халык һәм Россия элекке татар дәүләтләренең дәвамчысы. Аның Камчаткасы да – камчы тау, Магаданы да – Магдан, Саратовы да - Сары тау. Шуңа күрә ул шәһәрләрдә соңгы 20 елда мәчетләрне кем төзеде? Әлбәттә, татар.

Галимҗан Баруди хатирә дәфтәрендә яза. Мәхәллә мәсьәләсендә иң мәслихәте ошбу иде, электән бирле мәхәллә файдаларын күреп, мәчет хәҗәтләрен үтәп килгән картлар, аз тәкъбирле адәмнәрнең ихтыярларына салмыйча, һәм аларның тавышларына игътибар итмичә, үзләре белгән рәвеш белән генә эшне алып барырга тиеш иде. Акрынлап барып чыгар идек. Ләкин бу картлар ничектер рухсызланганнар, гайрәт вә тырышлыклары кайткан, бик изелеп беткәннәр вә сүнгәннәр. Дөньяви бәлага вә казага бирелмәү, рухны төшермәү тиештер. Бүген дә актуаль сүзләр.

Әгәр үзебезне һәм киләчәк буыннарыбызны мөселман итеп сакларга телибез икән, мәхәлләләребездә татарлыкны сакларга кирәк. Картларга һәм яшьләргә бер булып хезмәт итәргә кирәк. Сезгә Ризаетдин Фәхретдинның 1925 нче елны язылган Уфа шәһәрендә губернский исполнительный комитетка сайланган котлау тексты. Соңгы җөмләсен укып китәсем килә: “Әгәр дә татарларның тарих чишмәләре кипсә, шул сәбәптән бердәнбер өметләре тетелсә, белеп торыгыз – күктәге кояш шикелле Иван Грозный вакыйгасы икенче мәртәбә кайтып килер. Татарларның ана телләре онытылса, татар балалары урынына рус белән марҗа балалары утырса, һич шөбхә юк. Моның өчен сез җаваплы булырсыз. Картайганыгыздан, урыныгызны яшьләргә биргәнегездән, улларыгызны һәм кызларыгызны үз күзегез белән күргәнегездән соң, үзегез дә воҗданыгыз каршысында җавапка барырсыз. Ләкин форсат үткән, эшләр кулдан киткән булыр.

Икенче фикер. Соңгы елларда гыйбадәттә булган мөселманнарның саны күбәйде. Тормыштагы иҗтимагый пробелмалар да катлауланды. Ләкин Россиядә шәригать җыентыгы, бигрәк тә электрон базасы һаман юк. Аерым сорауларга кайбер имамнарның җаваплары интернетта туп-тулы. Ләкин гади кеше өчен буталчык кына тудыра. Ә халыкта ихтыяҗ бик зур. Алу-сату, залог, страхование, мирас, гаилә һәм башка мәсьәләләрдә дини карарлар һәм хөкүмнәр кирәк. Иң мөһиме татарларга бердәм хәнәфи мәзхәбендә булган һәм бөтен дөнья нәзарәтләре кабул иткән җыентык булырга тиеш.

Диния нәзарәтләре арасында Татарстан мөфтияте голәмәләр шурасының эше генә күренә. Шураның сайтында сорау бирергә була. Фәтүәләр архивы бар. Әлбәттә, перфекционизмнан әле бик ерак. Диния нәзарәтләрен берләштерергә дә кирәкми. Татарстан голәмәләр шурасы нигезендә составын күбәйтеп, калган Диния нәзарәтләре вәкилләрен, галимнәрен кертеп, яңа шура төзергә. Россия кануниятендә андый нәрсәгә бер дә шик юк.

Ә алда тагын да зуррак эш бар. Россия канунияте һәм шәригатьнең бер-берсенә якынайту. Ләкин бу мәсьәләдә дини галимнәрнең эше генә җитми. Хокукчыларның да катнашуы зарур. Россия Конституциясендә Татарстан һәм Башкортостан конституцияләрендә иң төп принцип – кешенең хокуклары һәм ирекләре беренче урында тора. Нәкъ исламда кебек. Сөекле Пәйгамбәребез Мөхәммәд (с.г.в.) хәдисләреннән беләбез. Инсанның җаны Аллаһы Тәгалә каршында дәрәҗә буенча югарырак Кәгъбатуллага һәм бөтен дөньяга карагандыр.

Шәригать белән рәсми кануниятнең туры килгән урыннары бик күп. Бигрәк тә гражданское право мәсьәләләрендә. Килешү, алу-сату, аренда һ.б.

Өченчесе, һәрбер кеше һәм бигрәк тә яшь кеше тормышның мәгънәсен табарга тели. Аллаһ, җан, рух турында уйлана. Һәм таба. Кемдер исламда, кемдер чиркәүдә яки буддизмда. Соңгы вакытта татар яшьләре арасында элекке төрки халыклар диненә, индустларның аюрведаларына кызыксыну үсә башлады.

Быел минем кызым мәктәпкә төште. Мәктәп балаларының әниләре “вацап”та төркем оештырдылар. Пасха бәйрәмендә шаккаттым. Безнең татар әниләре, Айгөлләр һәм Зөлфияләр, бәйрәм котлауларын һәм буялган йомырка фотоларын җибәреп яталар. Ни өчен ул милләт балалары динебездән ерак? Сәбәбе, бәлки, бездә, мөселманнардадыр. Без һаман мәчетләребездә бикләнеп утырабыз. Мөселман яшьләребез һәм яшь хәзрәтләребез бик еш тирә яктагы җәмгыятькә маңгай астыннан гына карый. Динебездә тыюны гына күрәбез. Һәм бөтен җирдә безгә йә гөнаһ, һә бидгать. Дини оешмаларыбыз эчендә дә ирексезлек һәм авторитаризм.

Татар дин әһелләре һәрчак исламны буйсыну һәм буйсындыру дип кенә өйрәтәләр. Ә бит динебезнең нигезе – мәхәббәт һәм мөстәкыйльлек. Азактан аптырыйбыз, кайдан радикаллар килеп чыга дип. Күпме генә йөресәк тә исламда террор юк дип, безнең кардәшләребез Аллаһу Әкбәр дип кардәшләренең башларын кисәләр. Анысы ачык хакыйкать.

Минем гади күзәтүләрем буенча дини максимализм һәм дини радикализм мөселманнар арасында иң көчле Уфаның шундый мәчетләрендә кайда рус телле вәгазьләрдә иң беренче булып керде. Бәлки татар телендә вербовканы алып бару кыенрактыр. Ләкин сәясәткә кермичә, яшьләребезнең йөрәкләренә юл табарга кирәк. чыгышымны Шиһабетдин Мәрҗани сүзләре белән тәмамлыйсы килә: “Диндә 3 нәрсә юк, ләкин шул 3 нәрсә динне саклый – милли тел, милли кием һәм милли гадәт”. Исән-имин һәм матур булыгыз, чөнки Аллаһ гүзәл һәм гүзәллекне сөядер. Рәхмәт!

**Җәлил хәзрәт Фазлыев:** Бик зур рәхмәт! Менә мин Вил Казыйхановның бер чарасында, укуларында катнаштым. Аларның алып барган эшләренә бик сокланып кайттым. Ничә көн үгетләдем мин аны, шушы дини әхлак турында әйбер язарга дип. Бөтен кагәзьләрне биреп, ачык дәресләргә чакырып. Менә ул аңа ризалашты. Бик зур рәхмәт сезгә!

Әлеге чыгыш ясаучының бер сүзен күәтләп әйтәсем килә. Израильдә дәүләт теле нинди тел? Иврит бит. Ә сез беләсезме, дөньяда иврит телен белүче берәү дә калмаган иде. Берәү өйрәнеп, шуны өйрәтеп, беркем калмаган килеш. Ә без, сөйләгәч аңлыйлар бит. Мин Баулыга бардым, мине лицейга керттеләр, монда татарча сөйләмә инде диләр, монда татарча аңламыйлар диләр. Мин залга чыктым да, балалар мин әйтәм, мин татарча сөйләсәм мөгаен яртыгыз аңлар инде, русча сөйләсәм, берегез дә аңламый инде. Менә шул бөтен тулы залдан ике бала чыгып китте. Лицей директоры соңыннан әйтә: “Мин балалар шулай итеп авызын ачып татарчаны тыңлыйлар икәнен белми идем”, -ди. Шуңа күрә бик матур мәсьәләләр күтәрелде. Без үзебез хөрмәт итмәсәк, бүтәннәр безнең телебезне хөрмәт итә алмый инде.

Хәзер сүзне **Равил хәзрәт Газизовка** бирәбез. Ул Самара өлкәсеннән. Рәхим итегез! Миңа Самарага да барырга туры килде. Анда бик матур җыелып, милләтләр дуслыгы буенча бик зур чара үткәрделәр. Бик тырышып эшлиләр, Аллаһның рәхмәте булсын!

**Равил хәзрәт Газизов:** Әссәләмәгәләйкүм үә рахмәтуллаһ үә бәракәтүһ! Мин Самарадагы “Яктылык” татар мәктәбенең директоры һәм Самара Диния нәзарәтенең яшьләр бүлеге җитәкчесе. Самара өлкә мөфтиятендә яшьләр белән эшләүнең үзенең нечкәлекләре бар.

Беренчедән, без яшьләр белән эшләү юнәлешен конкретлаштырдык. Аларны шартлы рәвештә 3 төркемгә бүлдек. Һәр төркемнең аерым үзенчәлеге бар. Беренче юнәлеш, мәктәп балалары, укучылар. Бу җирдә мин сезне “Яктылык” мәктәбе белән таныштырасым килә.

Безнең “Яктылык” мәктәбе 1997 нче елның 1 сентябреннән татар телен һәм мәдниятен тирәнтен өйрәнү гуманитар гомуми урта белем бирү учреждениесы буларак эшли башлады. Беренче елда мәктәпкә 170 бала укырга килсә, 2007 нче елда мәктәбебезгә яңа корылма төзелгәннән соң, биредә 461 укучы белем ала. Мәктәптә икенче сыйныфтан башлап, барлык сыйныфларда атнага өчәр сәгать татар теле һәм татар әдәбиты укытыла. 3 айга бер тапкыр без мәктәбебезнең татар телен һәм мәдәниятен тирәнтен өйрәнү статусын раслыйбыз.

Быелгы уку елыннан башлап, мәктәптә татар телен укыту буенча тышкы экспертиза үткәрелә башлады. 2013-2014 нче уку елыннан башлап, 1 нче сыйныфтан 5 нче сыйныфка кадәр укучыларны без ФГОС дәүләт белем бирү стандартлары кысаларында укытабыз. Менә шушы ФГОС нигезендә татар теленнән сыйныфтан тыш эшчәнлек өчен дә сәгатьләр саны бүлеп бирү каралган. Шуңа 1 нче, 2 нче, 4 нче, 5 нче сыйныф укучылары татар халык авыз иҗатын, ә 3 нче сыйныф укучылары татар халкының мәдәнияте, милли корәш, татар биюләре, татар җыры курслары белән танышуларын дәвам итәчәкләр.

Мәктәптә ислам мәдәнияте өйрәнелә. “Белемгә омтылган – югалмас” дип әйтелә халык мәкалендә. Безнең күпмилләтле шәһәребездә “Яктылык” мәктәбе милләт сакчысы, бала җанына милли рух өрүче белем учагы булып тора. Биредә укучыларга иҗади яктан үсү, туган телне, гореф-гадәтләре, ислам мәдәниятен, халкыбызның тарихын өйрәнү өчен бөтен шартлар да тудырылган. Алда торучы зур бурычыбыз – мәктәптән тормышта үз урынын таба алырлык, төпле заман таләпләренә җавап бирерлек һәм конкуренциягә сәләтле шәхесләрне укытып һәм тәрбияләп чыгару.

Татар теле зур үсеш юлы үткән камил телләрнең берсе. “Халык сөйләмендә тел яшәсә, халык үзе яши. Халык сөйләмендә тел үлдеме, тел иясе буларак халык үзе үлә”, - дигән бөек рус педагогы Ушинский.

Бүгенге көндә Россиянең барлык шәһәрләрендәге кебек, Самарада ана телен гаиләдә саклау авыр хәлгә әйләнде. Чөнки бүген үзләре дә рус телендә генә белем алган әти-әниләр ана телләре нигезен дә бетереп баралар. Мондый гаиләләрдәге балалар әни сүзен саф татар телендә беренче мәртәбә “Яктылык” мәктәбендә әйтергә өйрәнәләр. Бездә татар теленә аңлы мөнәсәбәт булдыру буенча да даими эш алып барыла. Мәктәбебездә милли үзаңга көчле тәэсир ясый торган класстан тыш чаралар системасы булдырыла. Өлкәннәр көне, әниләр бәйрәме, сәламәтлек көннәре, боз озату, Сабантуй, Сөмбелә, төрле субботниклар, гаилә бәйрәме, ветераннар белән очрашу һ.б. Бу бәйрәмнәрдә укучылар яратып катнашалар. Мәктәпкә үзләренең чыгышларын карарга әби-бабайларын, якыннарын чакыралар. Һәр ел саен татар теле декадасы көннәрендә төрле бәйгеләр, шигърият бәйрәмнәре уза. Анда татарлар гына түгел, башка милләттән булган мөселман укучылары да үзләре сайлап алган шигырьләрне яратып сөйлиләр. Әдәби телнең үзенчәлекләренә төшенәләр, телләрен шомарталар. Бу бәйгегә Татарстаннан күренекле шагыйрьләребезне, мәсәлән, Роберт Миңнуллин, Йолдыз Шәрәпова һ.б. чакыру да гадәткә кереп бара.

Үткән елны безнең шәһәребездә Камал театрының гастрольләре булды. Бу театр артистлары башкаруында “Мулла” спектаклен бик яратып карадык. Ә икенче көнне спектакльдә катнашкан яшь артистлар мәктәбебезгә укучылар һәм укытучылар белән очрашуга килделәр. Актлар залында үткән “Мулла” спектакле буенча бу очрашу артистлар белән фикер алышудан гыйбарәт иде.

Соңгы 6 елда ир балаларыбыз татар көрәше белән мавыга. Күптән түгел генә Омск шәһәрендә көрәш спорты буенча Россиянең беренчелеге булып узды. Анда безнең физкультура укытучысы Россиянең грек-рим көрәше буенча спорт мастеры Руслан Наил улы Йосыпов җитәкчелегендәге укучыларыбыз Самара өлкә җыелма командасы составында бронза медальләргә лаек булдылар һәм Россиянең җыелма командасы составына керделәр. Быел 14 майда Новокуйбышевск шәһәрендәге Сабантуенда көрәш буенча узган ярышта 16 яшьле укучыбыз Дамир Сафин җиңү яулады һәм абсолют батыр исеменә лаек булды.

Менә берничә ел инде Самарада зурлап бер мең тамашачыга исәпләнгән Мәдәният сараенда мәүлид бәйрәме уздырыла. Бу чарада безнең мәктәп укучылары да актив катнаша. Анда алар Самара өлкә Диния нәзарәте рәисе Талип хәзрәт Яруллинның вәгазен, Җәмигъ мәчете хәзрәтләренең һәм шәкертләренең, Самара өлкәсенең татар авылларыннан һәм башка төбәкләрдән килгән яшьтәшләрнең чыгышларын зур кызыксыну белән карыйлар. Чараның чыгымнарын үз өстенә алучы иганәчесе Бөтендөнья татар конгрессының бюро әгъзасы Фәхретдин Бәдретдин улы Канюкаев.

Бу эшләрнең уңай нәтиҗәсе укучыларга бик зур йогынты ясый. Алар милли сәнгать, дин, ислам мәдәнияте, халкыбызның тарихы белән якыннан танышалар. Әдәби татар телендә аралашырга өйрәнәләр. Буш вакытларын да файдалы итеп уздырырга тырышалар. 3 нче тапкыр рус мәктәпләрендә белем алучы укучы балалар арасында татар теле буенча бәйге, олимпиада уздырыла.

Милли йола, гореф-гадәтләрне онытмау өчен һәм үз халкыбызның тарихы, мәдәнияте, дине, көнкүреше белән таныштыру максатыннан, укучыларның этнографик экспедицияләре дә йөреп җыйган ата-аналарыннан, әби-бабайларыннан, калган җиһазлардан җыелган экспонатлардан 2013 нче елда мәктәптә мирас-этнографик музее эшли башлады. Анда дингә, дини атрибутикага, дин әһелләренең өс, баш һәм аяк киемнәренә багышланган аерым экспозиция дә урын алган. Һәр ел саен җәйге ял вакыты җитү белән укучыларыбыз ел әйләнәсендә көтеп алган “Милләтебез хәзинәләре”, “Дуслык”, “Сәләт” дип аталган лагерьларга юл тота. Алар анда яңа дуслар табалар, рәхәтләнеп аралашалар, тел байлыгын арттыралар.

Шушы форсаттан файдаланып, Татарстан Республикасы хөкүмәтенә, Мәгариф һәм фән министрлыгына, Бөтендөнья татар конгрессына, Яшьләр белән эшләү министрлыгына олы рәхмәтләребезне белдерәбез. 2005 нче елның җәендә Бөтендөнья татар конгрессы җитәкчесе Ринат Зиннур улы Закиров ярдәме белән “Яктылык” мәктәбенең 46 укучысы Болгар лагерында ял итү бәхетенә иреште.

Быел Яңа елдан соң мәктәптә 4-11 нче сыйныфка кадәр балалар 24 көн буе Самара өлкәсендәге “Космос” лагерында ял иттеләр. Укучылар анда Самара өлкә Диния нәзарәте рәисе Талип хәзрәт Яруллин, Җәмигъ мәчете хәзрәтләре Казаннан “Сәләт”тән килгән кунаклар белән очраштылар. Җәмигъ мәчетенең яшь хәзрәтләре вәгазьләр белән чыгыш ясадылар. “Космос” лагерында мәктәп укучылары, укытучылары татарларның милли гореф-гадәтләр белән таныштыруны дәвам итте. 7 ел дәвамында ял итү лагерында Самара өлкәсенең төрле районнарыннан, татар авылларыннан килгән татар балалары һәм безнең мәктәп укучылары өчен җәйге мөселман балалар сменасы уңышлы гына эшләп килә.

Бу ял вакытында балаларга татар теле дәресләреннән, ислам мәдәниятеннән белем бирелә һәм төрле бәйгеләр оештырыла. Түбәндә санап үтелгән чаралар барсыда укучыларына үз халкының тарихы, мәдәнияте, дине, көнкүреше белән горурлану хисе тәрбияләргә һәм әдәплек, тыйнаклык, намуслык, башкаларга хөрмәт белән карау кебек әхлакый сыйфатлар булдырырга ярдәм итә.

Бу юнәлештә гаиләдә ата-аналар белән эшләргә зур игътибар бирелә башлады. Мәктәптә укучыларның әтиләре белән генә аерым җыелыш уздырыла. Аны без әтиләр клубы дип атадык. Биредә белем алучы ир-балаларны әтиләре белән кабат җыеп, җентекләп сөйләшүләр традициягә әверелә башлады. Бу очрашуларга без тормышта үз урыннарын тапкан танылган шәхесләрне дә чакырабыз. Шулар арасыннан Самара дәүләт университетының психология факультеты деканы, дзюдо буенча Европа чемпионы Тагир Хайбуллаевны, прокуратура хезмәткәре Рәшит Нуриҗановны, Самара өлкә Диния нәзарәте мөфтие Талип хәзрәт Яруллинны, Җәмигъ мәчете хәзрәтләрен һәм башкаларны атарга була. Очрашуда шулай ук Хайбуллаевның әтисе үзенең чемпион улын тәрбияләү тәҗрибәсе белән уртаклашты.

Мәктәптә әтиләр клубы белән беррәттән әниләр клубы да уңышлы гына эшләп килә. Әниләр клубы оештырган очрашуларда Бөтенроссия телерадио каналының “Мусульмания” тапшыруының алып баручысы Динара Садретдинова, “Ак калфак” Бөтенроссия татар хатын-кызлары оешмасының җитәкчесе Кадрия Рәесовна Идрисова да кунакта булдылар.

Икенче юнәлеш – югары уку йортларында укучы студентлар һәм яшь белгечләр. Бу юнәлештә без зур эш алып барабыз дип уйлыйбыз. Самара өлкә Диния нәзарәте каршында татар мөселман яшьләренең дискуссион клубы эшли. Айга бер тапкыр пәнҗешәбме көнне Җәмигъ мәчетендә татар мөселман яшьләренең дискуссион клубы кысаларында “Яшь гаилә” клубы да эшли. Бу очрашуларга да без тормышта үз урыннарын тапкан танылган шәхесләрне дә чакырабыз. Шулар арасыннан Самара өлкә Диния нәзарәте рәисе Талип хәзрәт Яруллинны, Җәмигъ мәчете хәзрәтләренең татар эшмәкәрләрен, милли хәрәкәттә актив катнашучыларны, Самараның югары уку йортларында эшләүче мөселман галимнәребезне, дусларны, психологларны һәм башкаларны атарга мөмкин.

Һәр елны Самара өлкәсе мөфтияте Җәмигъ мәчете нигезендә Самара өлкәсендә яшәүче мөселман яшьләренең форумын үткәрә. Анда делегатлар алдында Самара, Мәскәү, Казан, Уфа галимнәре чыгыш ясыйлар. Мөселман яшьләре төрле хәйрия кичәләрендә дә бик теләп катнашалар. Мәсәлән Корбан бәйрәменнән соң алар инвалид яки олы яшьтә булган мөселман кан кардәшләребезгә Корбан итен тараталар. Мәчеттә оештырылган хәйрия фондыннан, мөселманнардан җыелган төрле көнкүреш җиһазларын янгыннан зыян күргәннәргә һәм мохтаҗ булганнарга матди ярдәм күрсәтәләр.

Бу уңайдан, мәчетләрдә Самара өлкә кан алу станциясе белән берлектә мөселман яшьләре кан бирүне дә оештырдылар. Анда кан бирүчеләр арасында башлап мөселман яшьләре әйдаманнарының, милли-мәдәни оешмаларының җитәкчеләрен, битараф булмаган мәчет хәзрәтләрен һәм яшьләрен күрергә була иде.

Быел беренче тапкыр мөселман яшьләре янган урман аланнарында яшь агачлар утыртуда да бик теләп катнаштылар. “Исәннәрнең кадерен, үлгәннәрнең каберен бел” диелә халык мәкалендә. Шуңа да язын һәм көзен мәчет тирәләрен һәм зиратларны тәртипкә китерү буенча өмәләр үткәрәбез.

Хәрәкәттә – бәрәкәт, шуны истә тотып, эштән соң актив ял итәргә, спорт белән шөгыльләнергә дә бик ярата алар. Шуңа да һәр елны Самарада төрле конфессия вәкилләре арасында футбол буенча төрле турнирлар үткәрәләр. Әйтергә кирәк, беренче урын һәрвакыт бездә була.

Күптән түгел без мөселман яшьләре белән Идел елгасы аръягына велосипедта баруны да оештырдык. Бу сәяхәт яшьләргә бик ошый. Чөнки алар мөселманнарны берләштерә. Мондый чараларда мөселман егетләребез дә югары әхлаклык сыйфатлары тәрбияли һәм шундый кешеләр генә милләтебезнең киләчәге, таянычы һәм терәге буладыр.

Өченче юнәлеш, кыз балалар мәчетләрдә аерым төркемнәрдә дин сабаклары алалар. Ничек итеп инсафлы кыз, тугры хатын, уңган килен, чын ана булу серләрен дә өйрәнәләр. Түбәндә санап үтелгән һәр чараларда да безнең мөфтиебез Талип хәзрәт Яруллин актив катнаша. Ул үзе һәм аның гаиләсенең яшәү рәвеше яшь мөселман егетләренә һәм кызларына үрнәк булып тора.

Безнең төп максатыбыз – тормышта үз урынын таба алырлык, заман таләпләренә җавап бирерлек һәм конкуренциягә сәләтле, төпле, уңган, тәртипле, акыллы, үз халкына, милләтенә һәм дин кардәшләренә үрнәк булырлык шәхесләребезне, мөселман яшьләребезне тәрбияләү. Рәхмәт!

**Җәлил хәзрәт Фазлыев**: Бик зур рәхмәт! Бик зур әзерлек белән килгән. Аллаһның рәхмәте булсын. Совет заманында бер чит ил кунагы килгән безгә. Шәһәр буенча алып баралар икән. Элек плакатлар бар иде бит. Бер квартал баралар да икән, тегендә “Урам чисталыгы өчен көрәшик” дип язып куелган ди. Икенче квартал үтәләр, тагын “Урам чисталыгы өчен көрәшик” дип язып куелган. Өченче кварталны үтәләр, тагын зур кызыл плакатка “Урам чисталыгы өчен көрәшик” дип язып куелган ди. Теге чит ил кешесе әйтә икән, урам чисталыгы өчен көрәшергә кирәк түгел, урамны себерергә генә кирәк бит дигән.

Менә бит, Самара татар шәһәре түгел. Теләгәнчә эшләгәч, кайберәүләр безнең кычкыралар, мөмкинлек юк дип. Менә тыныч кына нинди матур, нинди әйбәт эшләрне эшләп була. Безгә үрнәк тә бар бит. Кайсына карама, армянская школа, армянская церковь, татар мәктәбе, татар дигәннән куркабыз, мөселманда милләт юк имеш дип.

Хәзер сүз Кулатка районы имамы **Ринат хәзрәт Бәшировка** бирелә. Мин үзем Кулаткада Балтачка караганда да күбрәк булам инде ахры. Рәхим итегез!

**Ринат хәзрәт Бәширов:** Бисмилләәһир-рахмәәнир-рахиим. Әлхәмдүлилләһи раббил гааләмииин вәссаләәтү вәссәләәмү галәә расүүлиһил кәрим үә галәә әәлиһи үә әсхабиһи әҗмәгыйн. Мөхтәрәм дин кардәшләр, әссәләмәгәләйкүм үә рахмәтуллаһ үә бәракәтүһ! Бик нәтиҗәле чыгышлар ясыйлар, ишетеп торабыз. Мин үзем дә Иске Кулатка районында “Сафия” мәчетендә имам булып эшлим. Җәлил хәзрәт әйтеп китте инде, безнең районда ул бик еш була. Аның эшләү йогынтысы безнең яшьләребез белән эшләүгә бик күп файда китерә.

Үзебезнең мәчеттә безнең яшьләр белән нинди эшләр алып барыла. Безнең районда барлыгы 26 мәчет, район үзәгендә 5 мәчет эшләп килә. Кызганычка каршы мәчетләребезгә йөрүчеләр арасында олы яшьтәге мөселманнар тәшкил итә. Әгәр процентлап санасак, 70% ка якыны олы яшьтәгеләр. Яшьләр әзрәк. Шуңа күрә без яшьләр белән эшләүне ахыр вакытта беренче планга куя башладык.

Безнең Ульян өлкәсендә “Биляр” мәдрәсәсе бар. Ул мәдрәсә белән берлектә 2015 нче елның яз айларында бөтен мәчетләребездә дә балаларның укуларын оештырдык. Язгы каникуллар вакытында икешәр атналык укулар. Аларга дини дәресләр белән бергә, уеннар оештырдык. Быелгысы елны бераз киңәйтәсебез килә, ике-өч потокка әйләндереп.

Күптән түгел генә бер вакыйга булды. Икенде намазына азан әйткәч, мәчеткә килеп керделәр бер төркем яшьләр. Бер абый белән аның укучылары килгән. Икенде намазын укыйбызмы диләр. Бергә икенде намазын укыдык. Шуннан соң бу абыйга сорау бирдем. Мәчетләргә ничек яшьләрне китерергә? Теге абый әйтә: “Иң беренче аларның әти-әниләре белән эшне алып барырга кирәк”, -ди. Шуның өчен Җәлил хәзрәт бая әйтеп китте инде. Дин әһелләренең сүзләре күбрәк тәэсир итә яшьләргә. Ул укытучы үзе, Ирек исемле егет. Аның тәэсире үзенең укучыларына карата күпкә артыграк.

Без үзебезнең мәчетләрдә пенсиягә кадәр әти-әниләрне чакырып китерәбез. Алар белән шөгыльләнәбез. Аларның күбесе оялалар, без намаз укый белмибез диләр. Без алар белән укулар оештырдык. Һәр суббота көнне без алар белән атнасына бер мәртәбә җыелып, намаз укуны өйрәнәбез, тәһарәт алу дәресләре үткәрәбез. Шуңа күрә яшьләр белән эшләргә кирәк. Алар белән эшләмичә, аларны мәчетләргә алып барып булмый.

Безнең мәчетләрдә күпчелек имамнарны алсак, алар 80-85 яшькә җитеп баралар. Безгә алар урынына яшь имамнарны әзерләргә кирәк. Аларны кызыксындырырга кирәк. Кызганычка каршы, авылларыбызда мәчеткә йөрүчеләр саны да бик арта бармый. Әгәр алар белән без шөгыльләнмәсәк, мәчетләребез ахыргы вакытта может үзләренең эшләрен кайсыбер авылларыбызда бетерергә дә. Шуңа күрә безгә иң беренче яшьләр белән һәм аларның әти-әниләре белән эшләргә кирәк.

Корбан бәйрәмнәрендә, Рамазан айларында таравих намазларына яшьләребез бик күп йөри. Без алардан таравихлар да әйттерәбез. Аларны кызыксындырмыйча гына, әйтеп кенә булмый. Намаз укырга да өйрәтергә, гарәп телен дә бераз өйрәтергә. Үзебезнең үрнәк белән генә аларны дингә алып керегә мөмкин.

Мин бик шат шушы секциягә эләккәнемә. Без бик күп мәгълүмат алып китәбез моннан. Бик зур рәхмәт, Җәлил хәзрәт, сезгә! Безнең районга килеп, шундый эшләр эшләгәнегез өчен. Сез балаларны да укытасыз, без аларны белеп торабыз. Мәктәпләргә дә йөрисез. Без сездән үрнәк алып, Аллаһ кушса, алдагы көндә бөтен көчләребезне куярга тиешбез, шундый эшне алып барырга алдагы көндә дә. Рәхмәт!

**Җәлил хәзрәт Фазлыев:** Бик зур рәхмәт! Ә хәзер сүзне Татарстан Диния нәзарәте яшьләр эшләре бүлеге җитәкчесе **Айгөл Ринат кызына** бирәбез. Рәхим итегез! Җәмәгать, Кулаткада “Кулатка укулары” дигән бик матур чаралар бара. Мин соңгы барганда әйткән идем инде: “Гел бер кешеләрне җыябыз бит. Әзрәк ничек тә булса яшьләр арасына да керергә иде”, -дип. Хәзер миңа бер зал балалар җыеп куялар. Алар янына да барып киләм.

**Айгөл Ринат кызы:** Әссәләмәгәләйкүм үә рахмәтуллаһ үә бәракәтүһ! Мөхтәрәм, газиз дин кардәшләрем! Сезнең арагызда өлкән буын, урта буын һәм яшь буын вәкилләрен күрү бик тә күңелле һәм бик тә сөенечле. Чөнки буыннар арасындагы бәйләнеш, өлкән буыннан яшь буынга яхшы һәм уңай традицияләребезне калдыруның әһәмияте турында бүген бик күп сүзләр сөйлибез. Шуңа күрә секциянең атамасына карата “Ислам һәм яшьләр” темасын шушындый аудитория белән без бүген хәл итә алабыз икән, уртага салып сөйләшә алабыз икән, бу безнең эшләребезнең, әлхәмдүлилләһ, яхшы дәрәҗәдә алып барылуы һәм алга таба эшләребезнең тагын да уңай барачагы турында сөйли диеп, башлыйсым килә сүземне.

Бүгенге секциянең эшендә мин Татарстан мөселманнары Диния нәзарәтенең яшьләр эшләре бүлегенең тәҗрибәсе белән әзрәк уртаклашырмын. Нәрсә соң ул яшьләр? Нәрсә соң ул яшьлек? Без һәрвакытта, һәркайда яшьләр дибез. Яшьләр начар дигән фикер ишетәбез, әхлаксыз дигән сүзләрне ишетәбез. Гыйлем алырга омтылыш юк дибез. Тирән фикер әйтүче яшьләребез аз дип әйтәбез.

Яшьлек бит ул бөтерелеп аккан елганы хәтерләтә. Ул дәрт, дәрман ташып тора торган чак. Һәм шушы дәрт-дәрман ташып торган яшьләрдә әхлакый тәрбия чаткылары урнаштыру, әлбәттә, безнең төп максатыбыз. Бүген монда күбрәк сөйләшәләр мөселман яшьләре турында. Ләкин безнең секциябезнең исеме “Ислам һәм яшьләр” дип атала. Мин әлеге чыгышымны әзерләгән вакытта күбрәк уйлаган идем, фикер йөрткән идем, гомумән, яшьләр һәм ислам турында. Чөнки без эшебезне көйләгән вакытта, җайлаган вакытта мөселман яшьләре турында гына уйлап түгел, ә гомумән, яшьләр турында уйлап планнар корабыз, фикер алышабыз, эшләребезнең юнәлешләрен, максатларыбызны һәм бурычларыбызны билгелибез.

Татар телендә уйланып утырдым чыгышны әзерләгән вакытта, чөнки күбрәк чыгыш ясыйбыз рус телендә, яисә рус телен катнаштырып, татар телендә, ике телгә тәрҗемә итеп. Рус телендә шундый сүз бар “светская молодежь” дип әйтәләр. Уйлап карасаң, шушы светский дигән сүзне татар теленә матур сүз белән бирү мөмкин түгел. Без әйтәбез “мөселман яшьләре” һәм “светская молодежь”. Шуңа күрә татар теле шул кадәр бай булса да, “светский” дигән сүзне “замана яшьләре” дип бирергәме, яисә “заманча яшьләр” дип бирергәме. Әгәр дә без “замана яшьләре” дип аерабыз икән рус телендәге “светская молодежь” ны мөселман яшьләреннән, ни өчен соң безнең мөселман яшьләре заманча түгел? Алар да бит замана белән бергә атларга тиеш.

Менә шундый уйлар белән кая барсам да чыгыш ясап, һәм мөселман яшьләрен менә бу дөньяви яшьләрдән мин аны хәзер дә телемә салып әйтәлмим, “светский” дигән сүзнең татар телендәге мәгънәсен. Бервакытта да аерасы килми һәм эшләгәндә дә без аермыйбыз. Ләкин басым ясап, уйлап карасак, фикер йөртеп уйлап карасак, светский яшьләр белән мөселман яшьләре арасында бик аерма юк. Алар барысы да шулай ук яшьләр, алар барысы да шулай ук яшьлек хисләре белән яналар, аларның күңелләрендә ниндидер нечкә хисләр бар. Алар шулай ук үзләренең традицияләрен саклап калырга тырышалар. Ләкин мөселманча, исламча тәрбия бирәбез яшьләребезгә дигән фикер юнәлешендә эш алып барсак, әлбәттә, без әзрәк мөселман яшьләре белән бер дәрәҗәгә өстенрәк торабыз. Чөнки безнең мөселман яшьләрен алга чыгарыр өчен бар Коръәнебез һәм сөннәтебез. Чөнки светский яшьләрне без әле нәкъ менә Коръәнгә китереп, тәрбия итә башлый алмыйбыз. Без эшебезне аннан башлый алмыйбыз. Шуңа күрә нәзарәттә мөселман яшьләре белән берлектә шушы ислам шәригатенең нәрсә икәнен аз гына дәрәҗәдә булса да аңлап, әбисеннән, бабасыннан, якыннарыннан, туганнарыннан нәрсә ул ураза, нәрсә ул намаз икәнен ишетеп, аның нәрсә икәнен белеп кенә булса да яшәгән яшьләребезне кушу безнең максатыбыз.

Әлбәттә, рухи тәрбия дибез. Без яшьләребезне әхлакый югарылыкта, конкуренциягә каршы тора торган дигән бер фикер яңгырады бүген, шулай итеп тәрбияләргә телибез икән, без аларны аерырга тиеш түгел. Һәм исламда булган Коръән, Пәйгамбәребез Мөхәммәд Мостафа (с.г.в.) сөннәтен аларга Коръән дип, сөннәр дип әйтмичә генә шушы мөселман яшьләребезгә тартып, чараларыбызны уздыра алсак, Иншааллаһ, исламның яшьләребезгә йогынтысы һичшиксез булачак. Пәйгамбәребез Мөхәммәд Мостафа (с.г.в.) бер хәдисендә әйткән: “Яшьлегегезне картлыгыгыз килгәчне саклагыз”, - дигән.

Аллаһы Тәгалә дөньяны яралткан вакытта, барча җаннарны яралта һәм аларга ашау-эчүгә ихтыяҗ булдырган кебек, дингә, Аллаһка карата якынлык та яралтып барлыкка китерә. Аллаһы Тәгалә белән яшьләребезнең якынлыгы мөселман яшьләрендә, әлбәттә, ул ачыграк чагыла. Алар безнең светская молодежь һәм мөселман яшьләребез нәкъ менә шушыны аңлау белән генә аерылып торалар.

Эшебезгә тагын да якынрак килсәк, Диния нәзарәтендә беренче максатыбызны әйтеп киткәнгә өстәп, минем тагын әйтәсем килә, чаралар, әлбәттә, еш уза. Кая барсак та, анда яшьләр. Нәзарәттә иң актив эшләүче бүлекләрнең берсе – бездер. Чөнки нинди генә бүлек булса да, укыту бүлеге булсынмы ул, хатын-кызлар белән эшләү бүлеге булсынмы, дәгъват бүлеге булсынмы, оештыру бүлеге булсынмы – бөтен җирдә безнең яшьләр кирәк. һәм, әлбәттә, Татарстанда яшәвебез, Казан шәһәрендә яшәвебез белән без регионнарда яшәүчеләрдән күпкә бәхетлерәк һәм безгә эшне алып барырга күпкә җайлырак. Бу инде башкаларга тәҗрибә уртаклашу юнәлешеннән дә булсын, эшебезне берничә юнәлешкә бүлеп, һәм әле бит сөйләшергә кирәк яшьләр телендә, алар фикерләгәнчә фикерләргә, аларның проблемаларын өйрәнергә һәм без кулланабыз махсус терминология. Без ХАБ дигән юнәлеш алдык, экология ХАБы, спорт ХАБы, уку-укыту ХАБлары, дәгъват ХАБлары дип атадык юнәлешләребезне. Һәм һәрбер юнәлештә Коръән һәм сөннәт аның өйрәтмәләрен ачыктан ачык итеп салмыйча гына, йомшак рәвештә генә кулланып, без чараларыбызны оештырабыз.

Шушы чараларыбыз арасында иң кулай чара, яңа проектыбыз, әлбәттә, ул чишмәләр җыештыру булсын, балалар белән эшләү булсын, төрле спорт чаралары булсын, әлбәттә, алар барысы да эшләнә. Без быел мөселман яшьләре өчен фикер алышу клубын оештырып җибәрдек. Без аны мөселман яшьләре өчен фикер алышу клубы диеп түгел, ә бары тик дикуссион клуб, фикер алышу клубы дип кенә бирдек. Шушы форманың төрлелеген кулланганга күрә, яшьләрнең ничек тартылганын күрсәгез. Аны башта Казан территориясендә эшләп карадык, үзебез, аннары районнаргы тараттык. Аннары башка регионнарга чыгара башладык. Бик кулай форма. Төрле темага фикер алышырга мөмкин, төрле дәрәҗәдәге белгечләрне чакырырга мөмкин. Ул яхшы гына эшләп китте һәм алга таба да без аны кулланырга ниятләп торабыз.

Узган ел күп регионнарга җибәрелгән иде татар мөселман яшьләре форумы турында чакыру. Ләкин күп регионнар килмәде. Бүген шушы форсаттан файдаланып, шушында килгән кунакларны 16 нчы июльдән алып 23 нче июльгә кадәр була торган мөселман яшьләре форумына чакырып калам. Алып килдем мин үзем белән визиткалар. Бәлки каядыр калдырып китәрмен. Килегез безгә кунакка. Тәҗрибә уртаклашыйк, традицияләребезне өйрәник. Динебезне яшьләргә ничек итеп яхшырак итеп ирештерергә дигән фикерләрне алышыйк. Без бергәләшеп, сездә булган формаларны үзебезгә алып, үзебездә булганнарын сезгә тәкъдим итеп, бергәләшеп эшләсәк, Иншааллаһ, исламның кыйммәтләрен, исламның рухи тәрбия бирүгә булган шул кадәр күп мөмкинлекләрен кулланып, мөселман яшьләренең әхлагын гына түгел, ә ниндидер сәбәпләр аркасында Аллаһы Тәгаләгә якынлык яралгылары әле яшеренеп яткан яшьләребезне дә ислам диненә тартып китереп, өммәтебезне тагын да баетып, безнең киләчәк буыныбызны ныклы итеп аякларына басарга ярдәм итәр идек дигән фикерне әйтәсем килә. Сорауларыгыз булса, бирегез. Рәхмәт!

**Залдан сорау:** Әссәләмәгәләйкүм! Сез “светская молодежь”ның татар теленә тәрҗемәсен бирдегез. “Дулкынланам” дигән сүз бар бит, русча “волнуюсь” диләр. Ә инде “светская” сүзе сама по себе әйтә “нурланам” дигәннне. “Свет”. Нурлы яшьләр дип әйтергә мөмкинлек юк мени?

**Җәлил хәзрәт Фазлыев:** Аннары калган мөселман яшьләре нурсыз булып чыга мени?

**Залдан:** Дөрес әйтә бу кеше, какая “светская молодежь”? Нурлы яшьләр. Безнең яшьләр нурлылар, бернинди дә “светский” сүзе кушмагыз.

**Җәлил хәзрәт Фазлыев:** Локман Хәким әйткән бит: “Сөйләмәгәндә бөтен кеше дә акыллы күренә”, -дип. Шуңа күрә сөйләп каратабыз инде. Киләсе сүз Мордовиядән **Камил хәзрәт Бадретдиновка** бирәбез. Рәхим итегез!

**Камил хәзрәт Бадретдинов:** Бисмилләәһир-рахмәәнир-рахиим. Әлхәмдүлилләһи раббил гааләмииин вәссаләәтү вәссәләәмү галәә расүүлиһил кәрим үә галәә әәлиһи үә әсхабиһи әҗмәгыйн. Әссәләмәгәләйкүм үә рахмәтуллаһ үә бәракәтүһ! Мөхтәрәм, газиз дин кардәшләрем! Әлхәмдүлилләһи раббил гааләмииин.

Газиз дин кардәшләрем, без яшибез шундый вакытта, бик күп сыналу әйберләр, фетнәләр барлыкка килеп чыкты. Кайсылары булмаган Пәйгамбәребез (с.г.в.) вакытында, сәхабәләр вакытында. Кайбер ачык проблемалар безнең ислам яшьләребез каршында торалар, бөтен яшьләр каршында да. Хәтта картлар каршында да.

Телевизор, интернет, телефон. Уйлап карагыз, тәүлектә 24 сәгать. Бертуктаусыз бара пропаганда. Нәрсәгә? Нәрсә күрсәтәләр анда? Эчү, зина, кан чыгару, үтерү, хыянәт, усаллык, алдау һ.б. Шул яшүсмерләр һәркөн шул әйберләрне ишетеп, күреп торалар. Бу бит көрәш бара ачык рәвештә әхлак тарафыннан, дин тарафыннан, психология тарафыннан һәм башка тарафлардан.

Шул нәрсә аркылы без бүгенге көндә килдек шундый хәлгә йөз семья кушылса, өйләнешсә, 78% ка якыны талак, аерылу бара. Элек нәрсә бозыклыкка санала иде, бүгенге көндә ул әйтерсең лә шулай тиеш, норма жизни, ничек әйтәләр. Аллаһ сакласын! Көн-төн бара оятсызлык, намуссызлык, хыянәтчелек, кан чыгару. Хаксызга кешеләрне чалалар, батыралар, яндыралар. Бу искиткеч каршылык белән без һәм безнең яшьләребез очрашты.

Шулай ук экстремизм проблемасы. Бу нәрсә белән ничек көрәшергә? Иң беренче белем. Белемсез без мондый яман, явыз эшләрне тыеп бетерәлмибез, киметәлмибез дә. Анда кирәк хотя бы киметә барырга явыз эшләрне. Иң беренче белем. Яшьләрне укытырга кирәк. Динебез яхшы – ислам дине. Пәйгамбәребез Мөхәммәд (с.г.в.) нең тормышын укытырга, күрсәтергә, нәрсә ул ислам. Без тәрбия кылган балалар, үзебезнең балаларыбыз, тирәбездә яшьләр. Әгәр дә без аларның тәрбиясе белән шөгыльләнмәсәк, интернет, телевидение, глобализация аларны тәрия кыла.

Ничек шул авырлыкларны кичәргә дигән эш тора, шул бозыкларга каршы торырга. Балаларыбызны контрольгә алырга кирәк. Кем белән алар йөриләр, кем белән алар дуслашалар, нинди сайтларга килеп чыгалар? Без бит җаваплылар Аллаһы Тәгалә алдында алар өчен. Бу бик мөһим нәрсә – тәрбия кылу. Иртәгәге көнебез бүгенге көннән тора. Бүген нәрсә чәчәбез, иртәгә шуны җыябыз. Бу искиткеч сырхау. Һәм бу сырхау тарала бара.

Безнең мөселманнар арасында шундый нәрсә бар. Хәзрәтләр кайсыдыр шәһәрләрдә, авылларда эшлиләр, күбесе моның белән танышлары белән аны. Яшьләр дингә кайта баралар. Тора-бара алар ислам диненең 4 мәзхәбе белән таныша башлыйлар. Сәбәп була радикализмга, фанатизмга керергә. Алар үзләре кебек фикерне табалар да, әйтәләр: “Безгә бернинди мәзхәб тә кирәкми”, -дип.

Икенчесе, кайберләре әйтәләр, бер генә мәзхәб дөрес дип. Шуны тотсаң, син дөреслектә. Аннары барлыкка килә гауга, фанатизм.

Бу мәзхәбләр алимнәрне Иҗтихад китабыннан. Фәкать алимнәрнең Иҗтихады бер. Икенчедән, мәзхәб – бер мәзхәб. Тулысынча бөтен исламны күрсәтәлми. Өченчедән, бер генә мәзхәбне алсак та, башкаларны ярамый басарга, кысарга, кимсетергә. Дүртенчедән, безнең мәзхәбебез дөрес, ләкин бар ихтимал ялгышлар мөмкин булырга. Башка мәзхәбләр хаталы, ләкин ихтимал алар да дөрес булырга мөмкин.

Газиз дин кардәшләрем, эш күп, проблемаларыбыз күп. Аллаһы Тәгалә әйткән: “Аллаһы Тәгалә берәр кавемгә нигъмәтен үзгәртмәс, әгәр дә ул кешеләр үз-үзләрен үзгәрмәсәләр. Калдырдым ике әйбер. Аллаһның китабын һәм Пәйгамбәрнең сөннәтен. Шуларны укысагыз, беркайчан да адашмассыз. Аллаһының рәхмәте булсын тыңлаганыгыз өчен. Әссәләмәгәләйкүм үә рахмәтуллаһ үә бәракәтүһ!

**Җәлил хәзрәт Фазлыев:** Бик зур рәхмәт! Хәзер сүзне Түбән Новгород өлкәсеннән **Марат хәзрәт Сәләхетдиновка** бирәбез. Рәхим итегез!

**Марат хәзрәт Сәләхетдинов:** Бисмилләәһир-рахмәәнир-рахиим. Хөрмәтле Баш казый, Җәлил хәзрәт, мөфти хәзрәтләребез, рөхсәт итегез сезгә Түбән Новгород өлкәсе Нижгар ягыннан сәламнәр җиткерергә. Әссәләмәгәләйкүм үә рахмәтуллаһ үә бәракәтүһ!

Мин Түбән Новгород өлкәсе Краснооктябрь районы Пашат авылының имам-хатыйб буларак, бүгенгесе көнгә кадәр 16 ел хезмәт кылам. 2000 нче елларда урнашканда, шушы авылларда 5 ел 90 яшендә булган карт хәзрәт белән хезмәт кылдым. Ул вакытларда бик игътибар юк иде. Ә бүгенге көндә горурланып, күкрәкләрне киереп әйтергә була, шушы авылыбызда булса да 400 гә якын халык яшәп, балалар бакчасы белән дә, олы яшьтәге кешеләр белән дә бергә эш кылып. Төрле чаралар үткәргән вакытларда, аларда без үзебез дә катнашабыз. Мәсәлән, Ураза бәйрәмнәре. Халкыбызга вәгазь белән дә, хәдисләр белән дә, спектакль кебек күрсәтеп, әлхәмдүлилләһ, халык аңлый, төшенә бара.

Безнең алдыбызда зур проблема – шушы Рамазан аенда гына түгел, Райпо дигән кибетләребездән хәрәм ризыкларны берничектә аламыйбыз бүгенге көндә. Ул мәчеттән 50 метр ераклыкта урнашкан. Рамазан аена килеп җиткәч, сорыйбыз, хотя бы Рамазан аена ябыгыз дип. Япмыйлар, без сатабыз, безнең эшебез диләр. Сезгә бер үтенечем бар, бәлки кемнәрдер шушындый пробелманы чишкәне бардыр, шуңа күрә ярдәм итә алмассыз микән димен.

Шушы мәҗлесләр хәерле, нәтиҗәле булып, биредә яңгыраган фикерләрне алып, өйләребезгә кайтып, файдаланып гамәл кылырга Аллаһы Раббыбыз барчабызга да насыйп итсен. Уңышлы, хәерле мәҗлесләр булсын. Әссәләмәгәләйкүм!

**Модератор:** Рәхмәт сезгә! Җәлил хәзрәтнең бер сүзе бар, әгәр дә халыкның 50% булса да намазга басса ди, кибеттә хәмерләр үзләреннән үзләре бетерләр ди. Хәзер сүз Мордовия Республикасы мөфтие **Зәки хәзрәт Айзатуллинга** бирелә. Рәхим итегез!

**Зәки хәзрәт Айзатуллин:** Бисмилләәһир-рахмәәнир-рахиим. Мөхтәрәм Президиум, мөхтәрәм имамнар, мөфтиләр, хәзрәтләр! Әссәләмәгәләйкүм үә рахмәтуллаһ үә бәракәтүһ!

Мин әйтә торган сүзләрне почти барысын да әйттеләр инде. Шулай да мин үз сүземне әйтәсем килә. Барыбыз да имамнар, әни-әтиләр. Үзебезгә куелган вазыйфаларыбызны үтәсә идек, без мондый көнгә калмас идек. Чөнки безне җәмгыятебез сайлады икән имамлыкка, имамның вазыйфалары зур, күп, тирән. Без авырлыктан, эштән курыкмыйк. Раббыбыз каршына баргач, мәхәлләбез өчен җавап бирербез. Ахирәт көнендә даже хайваннардан да үч алыр. Нәрсәләрне рәнҗеткәннәр, кемнәрне рәнҗеткәннәр, шул рәнҗетүләрен, үчләрен алгач, җәһәннәм белән куркытмый, җәһәннәмдә яндырмый.

Ник хайваннарга зиһен бирмәде Аллаһы Тәгалә? Безгә, адәмнәргә, барысын да бирде. Без әтиләр булсак та, имамнар булсак та, барча вазыйфабыз өчен без җаваплы. Авыр эштән куркмыйк. Аллаһы Тәгалә үзе бар кылды авырлыкны. “Мин сезнең өчен авырлыкны бар кылдым”, -ди, авырлык артыннан җиңеллекне бар кылдым”, -ди. Чөнки адәм баласының гомер буенда авыр вакытлары да була, җиңел вакытлары да. Ул барысыда Раббыбыздан.

Мордовиядә авылларда йөргәндә, Темниковский районда бер авылга керәм. Мәчетләре бик күркәм. Бер коммерсант Петербургтан килеп төзегән. Сайланган имам мәчетнең каршысында тора. Имамнан сорыйм, мәчетегез еш ачыламы дип. Менә җәмәгать йөрми, мин ялгызым нишлим анда ди. Халыктан сорыйм, менә имамыбыз йөрми, без анда нишлик диләр. Шулай итеп бик күркәм мәчет ябылып тора. Ә имам үз вазыйфасын аңламый. Ул белми кем була мәхәлләсе өчен имам.

Безгә, имамнарга, бик каты тырышырга кирәк. Аңлатырга әниләренә, әтиләренә үзләренең вазыйфаларын. Раббыбыз каршысында ир кеше үзе өчен, хатыны өчен һәм балалары өчен җаваплы. Без бик тырышабыз. Безнең балабыз үсеп җиткәч, успешный коммерсант булсын, яхшы эштә эшләсен, күп зарплата булсын, яхшы тормышы булсын дип телибез.

Безгә 24 сәгать суткада җитми эшләргә. Безнең өчен эш күп. Кичә генә бирегә килгән вакытта бер яшь кенә хатын килде баласына исем бирергә. Янында подругасы килгән. Подругасы бер сүз татарча белми, әтисе татар булган, әнисе урыс. Кыз бала тугач, аерылганнар. Бу бала әнисе белән калган, татарлар белән катнашмаган, бернинди сүз белми. Әнисе христиан динендә бик каты ышанучы. Әнисе куша чукынырга һәм моңа да куша чукынырга. Әнисе чукынган вакытта, бу битен сыпыра “Бисмилләәһ” диеп. Һәм әнисе кыйный башлый, алай итмә дип. Бу все равно тукталмаган, килгән мәчеткә. Бер сүз дә татар телендә белми. Татарлар белән катнашмаган да.

Раббыбыз кемне тели хак юлына күндерергә, аны күндерә. Һәм һичкем дә чыгара алмый. Раббыбыз кемне тели чыгарырга хак юлыннан, аны чыгара, беркем дә аны кертәлми кире. Безнең вазыйфабыз – дингә чакырырга. Үзләренең вазыйфаларын аңласыннар. Бик зур рәхмәт тыңлавыгызга. Биредә сөйләгән сүзләрне тыңлап, ишетеп, кулланыйк, файдаланыйк. Әссәләмәгәләйкүм үә рахмәтуллаһ үә бәракәтүһ!

**Җәлил хәзрәт Фазлыев:** Аллаһның рәхмәте булсын! Җәмәгать, тәкъдир язылган. Аны беркем дә үзгәртә алмый. Әмма без бүген вазыйфа башкарабыз икән, һәркайсыбыз яхшы булсын, яхшы киләчәк булсын дип, өметләнергә тырышырга. Шуңа күрә үзебезнең бөтен көчне куярга тиеш. Бөтен савап шушы тырышлыкта. Нәтиҗә Аллаһы Тәгаләдән, әлбәттә. Без имам исемен алганбыз икән, безгә икеләтә тырышырга кирәк. Безнең менә шушы тырышлык бәяләнә, нәтиҗәбездән түгел. Кайдадыр эш бара икән, без горурланмыйк, бу бездән түгел. Әмма тырышмасаң булмый. Менә бик әйбәт әйтте хәзрәт, мәчет янәшәсендә торып, мәчеткә кермәгән имам. Бер кеше бозык булса, ул сазлыкка кереп киткән шикелле. Бер имам бозык булса, ул үзе белән әллә ничә кешене өстерәп алып китәргә мөмкин. Шуңа күрә вазыйфаны башкарабыз икән, бик сак булырга кирәк һәм тырышырга кирәк.

Безнең Кырымнан килгән кунагыбыз бар, Эмирали хәзрәт. Рәхим итегез, сүзне сезгә бирәбез.

**Эмирали хәзрәт чыгышы.**

**Җәлил хәзрәт Фазлыев:** Аллаһның рәхмәте булсын! Хөрмәтле имамнар, без хатын-кызга дин яктан киемнәргә таләп тә күп куела, чөнки алар булачак әниләр. Сәламәт анадан гына сәламәт бала туа. Шуңа күрә кием мәсьәләсендә дә таләп кую ул хатын-кызны кимсетү түгел. Колхозда да семена орлыгын яхшы складта саклыйлар. Чөнки начар складта сакласаң, аңардан шытым чыкмый.

Еврейларда милләт тә әниләр линиясе белән бара. Чөнки аларда 365 төрле тыю бар. 248 төрле мәҗбүри эш бар. Менә бу 613 төрле әйберне фәкать еврей хатыны гына баласына җиткерә ала. Бүтән халык хатыны баласын еврей итеп тәрбияли алмый. Шуңа күрә без бу мәсьәләдә әзрәк игътибарлырак булырга кирәк, чөнки кызлары өчен кем җавап бирә? Әти кеше. Аннары ул кияүгә биргәндә, кияүгә тапшыра. Аннары аның өчен киеме дә, тамагын туйдыру да – бөтен тормышы өчен ире җавап бирә. Ул иренең рөхсәтеннән башка каядыр чыкмый. Аның иң беренче нинди кыяфәттә чыкканын карарга кирәк. кием.

Аннан мәхәрне дә әти кеше бирергә тиеш. менә монда әйттеләр инде, аерылу бик күп дип. Президентыбыз әйтә: “Аерылу процессын катлауландырырга кирәк”, - ди. Әгәр без, әти кешеләр, чын кызлар тәрбияләп, чын мәхәр куйсак, аерылу процессы үзеннән-үзе катлаулана. Менә мисал өчен, әти кеше кызының әдәбенә, әхлагына, белеменә, нәселенә карап мәхәр сорарга тиеш. без әйтәбез: “Әйдә, ярар инде кияүгә”, -дибез. Кияүнең акчасы юк, әйдә, ярар инде. Минем кызым шундый инде дигән сүз була бит инде. Синең кызыңа өйләнгәндә юньле мәхәр дә бирәлмәгән ир киләчәктә аның тормышын ничек алып бара дигән сүз. Менә бабай кеше әйтергә тиеш: “Кияү, никахта бирәсең йөз мең, никахтан соң 2 ел яки 5 эчендә 200 мең бирәсең. Әгәр талак бирсәң, бер миллион бирәсең!”. Менә гарәпләрдә 20 - 30 мең доллар, йә 500 мең.

Миңа шалтыраталар, ашыгып талак әйткәнмен дип. Әгәр талак дип кычкыргач, 500 мең акча чыгарып бирәсе булса, ашыгып әйтер идеме? Ничегрәк, әйтер идегезме? Бирергә бит, никах килешүендә язылган. Йә булмаса кыз бала 200 меңлек бүләк алды. Миңа ул ошамый, әниләргә киттем дисә, ул бит алганда гына иренең акчасын ала, биргәндә үзенекен бирәсе бит. 200 меңне алдына чыгарып салырга тиеш. ул ашыгып кайтып китәр идеме?

Менә без Аллаһы Тәгалә тарафыннан бирелгән, Пәйгамбәребез Мөхәммәд (с.г.в.) тарафыннан җиткерелгән менә шушы механизмларны да файдалана алыйк. Үзебезгә тотрыклы гаиләләр кирәк.

Әйдә, кыз ярата, шуңа барсын. Берәр аятъ белән берәр хәдис бармы, егет белән кыз арасында ярату бар дигән? Юк. Егет белән кыз арасында ярату дигән аять тә, хәдис тә юк. Әйтәләр, егет ярата, кыз ярата, өйләнсен диләр. Егет белән кыз арасында ярату юк. Ни өчен ярату була алмый? Чөнки аларның вазыйфалары юк бер-берсенә карата. Алар йөриләр, бүген аның белән очраша, иртәгә тегенең белән очраша, ошамаса аерыла. Аларның бер-берсенә караганда бернинди вазыйфа юк.

Ярату – ул яраткан кешеңә үзеңнең вазыйфаңны үтәүдән тәм табу. Ир белән хатын арасында ярату була, чөнки ирнең хатынга карата вазыйфалары бар, хатынның иргә карата вазыйфалары бар. Без бит юк мәхәббәтне бар дибез дә, аннан гаилә таркала. Вазыйфаны үтәүдән тәм тапса, ул ярату була.

Менә монда бик матур итеп әйтеп киттеләр. Әни. Бездә вәгазь сөйләделәр, әнисен күрсәң, кызны күрмәсәң дә була диләр. Яшьләр әйтәләр: “Ничек инде ул, Җәлил хәзрәт, аңлатып бир әле сине безгә”, -диләр. Әтисен-әнисен искә алып өйләнергә кирәк дип инде. Мин әйтәм: “Әтисен-әнисен искә алып өйләнмәсәң, гомер буе әтисен-әнисен искә алып яшисең була инде”.

Хәзез сүз Мәскәүдән **Аббас хәзрәткә** бирелә. Рәхим итегез!

**Аббас хәзрәт:** Бисмилләәһир-рахмәәнир-рахиим. Әлхәмдүлилләһи раббил гааләмииин вәссаләәтү вәссәләәмү галәә расүүлиһил кәрим үә галәә әәлиһи үә әсхабиһи әҗмәгыйн. Әссәләмәгәләйкүм үә рахмәтуллаһ үә бәракәтүһ! Мөхтәрәм мөфтиләр, хәзрәтләр, казыйлар! Аллаһы Тәгалә шул мәҗлесләребезне бәрәкәтле кылса иде.

Бүген мин сезгә Яшьләр, мөселманнар бәхәсләшү клубы турында (Дискуссионный молодежный мусульманский клуб дип русча әйтелә) сөйләсем килә. Безнең клуб 2013 нче елда Әлбир хәзрәт Крганов хәер-фатыйхасы белән һәм Мәскәү мөфтиятенең яшьләре белән эшләү ярдәмендә барлыкка килә. Дискуссионный молодежный мусульманский клубның максаты – яшьләр өчен буш вакытларын файдалы үткәрү нияте булды.

Мәскәү – дөньяның иң зур мегаполисының берсе. Кызганычка каршы, яшьләрнең күбесенә рухи азык, аралашу җитми. Икенчедән, безнең теләк шул – яшьләрне иганәчелек концертлары, кан бирү акцияләре, волонтерлык агымнары аша җәмәгать эшләренә тарту. Бу ситуациягә төрле яктан анализ ясагач, Аллаһы Тәгалә ризалыгы белән без үз эшебезне башлап җибәрдек.

Беренче адымыбыз – ул волонтерлык эшләре булды. Чөнки бу агым хәзерге вакытта бик популяр һәм без дә артта калмаска, шул эшне башларга теләдек. Беренче волонтерлар отряды безнең мөфтияттә 2011 нче елда барлыкка килде. Шул вакытта Мәскәү мөфтияте белән Мәскәү думасы тантанаты җыелыш үткәрде. Ураза бәйрәменә багышланган иде. 15 волонтер шул җыелышта булды. Ел саен бу сан арта бара.

2015 нче елда Сокольникида 80 волонтердан артык кеше булды. Намаз укучылардан 9 меңнән 10 меңгә хәтле кеше килде. Кешеләр килгәч, порядокны карарга кирәк булды. Кемдер үзе белән ярамаган әйбер китерергә мөмкин иде. Без алар арасында булсак, мөселманнар дип үзебезне күрсәтеп әйтсәк, шундый бер аралашу булды.

Дисскуссионный клуб – ул иҗади, интеллектуаль һәм җитди мәйданчык. Без бу очрашуларда шарт куеп, һәр атна булырга тиеш икәнлеген билгеләдек. Оешмада эшләү дәверендә бездә уңай динамика күрсәтелә. Яшьләр активлаша, кеше саны арта. Килгән кешеләрнең төрле контингенты да бар. Алар арасында спортсменнар, дини кешеләр, шәкертләр, студентлар – барысы да килеп, катнашырга тырыша.

Дискуссионный молодежный мусульманский клуб һәм бәхәсләшү клубы очрашулары берничә форматта үтә. Очрашу һәрвакыт Коръән укудан башлана. Эш группасы сайланган темага киң утырыш үткәрелә. Аннары катнашучылар белән дискуссия үткәрелә. Икенчесе, утырыш видеоролик карап уза. Өченчесе, күренекле шәхес, дини кешесе, дәүләт кешесе чакырылып, сайлап алынган темага утырыш үткәрелә. Җыелыш ике сәгать бара. Аның ахырында без яңа максатлар үз алдыбызга куябыз. Кыска вакытта бу максатларны үтәргә тырышабыз.

Дискуссионный клубтан тыш социаль эшләр турында да бер-ике сүз әйтәсем килә. 2013 нче елдан бирле безнең эшләребез эшләнгән, ирешкән аңардан. Футбол турнирлары оештыру, һәм 2013 нче елдан бирле һәм бүгенге көнгә хәтле без атна саен яшьләр белән футбол уйныйбыз. Бездә көрәш бәйгесе дә булачак. Кайбер вакытта регионнардан да зур кунаклар киләләр.

Мәскәүдә Юго-Восточный Автономный округта Сабантуй бәйрәмнәрен оештыруда волонтерлар да катнаша. Хатын-кызлар клубы оештыру – алар да волонтерлык эшләрен җәлеп итә. Шулай ук бик еш безнең активистларыбыз Казан, Грозный, Чебоксар һәм Дагестан шәһәрләрендә дә форумнарда катнашалар һ.б.

Барысын да сөйләп бетереп булмый, ләкин шуны әйтәсем килә. Иң мөхиме без зур, тулы, бердәм, көчле гаилә булдык. Бүгенге көндә 120 дән артык кеше бездә. Чыгышымны халык сүзләре белән тәмамлыйсым килә. йөз кат ишеткәнче, бер кат күрү әйбәтрәк. Рәхим итегез! Килегез. Рәхмәт!

**Җәлил хәзрәт Фазлыев:** Бик зур рәхмәт! Киләсе сүзне Нижгардан **Абдуллин Илдус Хәнәфи** улына бирәбез. Рәхим итегез!

**Илдус Абдуллин:** Хөрмәтле оештыручылар, хөрмәтле имамнар, кунаклар! Сезгә Түбән Новгород өлкәсенең татар мөселманнарыннан кайнар сәламнәребез. Мин үзем Түбән Новгород татарларының региональ милли мәдәният мохтәриятендә эшлим. Шулай ук Кызыл Октябрь районының Земское Собрание каршындагы Яшьләр Палатасының башлыгы.

Мин сезгә бездә ничек татар яшьләре һәм ислам дине алып барыла, нинди проблемалар бар икәнен сөйләп үтәсем килә. Безнең Түбән Новгород өлкәсендә 40 мең татар яши. Аларның 99% мөселманнар. Өлкәбездә 34 татар авылы бар. Аның 17 се Кызыл Октябрь районында урнашкан. Җәй көне безнең 40 мең генә түгел, ә 150 мең халык була, өстәлә.

Минем күрсәтәсем киләт ничек без яшьләр, муллаларыбыз белән бергә, төрле оешмалар белән бергә эшне алып барабыз. Вәгазьләр, Аллаһка шөкер, мәчетләрдә сөйләнә. Карт муллалар теге дөньяга китә бара. Алар урынына яшь муллалар салмак кына баса бара. Карт мулланың пенсиясе бар, өе төзелгән, балалары үскән. Яшь мулланың гаиләсе или бар или булыр, үзенең өе әллә бар, әллә юк.

Шуңа күрә беренче проблема – яшьләр бәлки ул эшләрне алып барырлар иде дә, ләкин Мәскәүдә, Түбән Новгородтан авылга кайтып, аның 30 мең зарплатасы булмаса, ул бер-ике ел эшләгәч, барыбер шәһәргә китәргә уйлый. Кайсыдыр мәчетнең муллага түләргә бар шундый мөмкинчелеге, кайсыныңдыр юк.

Кыш көннәрендә безнең авылда 10 бала булса, җәй көне Мәскәүдән кайталар, авылда йөз бала була. Һәр авылның землячествосы бар. Алар арасында күбесе яшьләр. Айга бер җыелырга тырышалар. Төрле проблемалар буенча фикер алышып, аларның решениеләрен табалар. Шулай ук планнар төзелә. Һәрбер авылда үз сораулары. 34 авылның дә Мәскәүдә вәкилләре бар, алар җыела. Кварталга бер бөтен авылларның җыелышлары булгалый.

Советлар Союзы бетте. 70 ел дин ябык иде. намазлар укырга кушмыйлар иде. 30-нчы елларда иң белемле муллаларны атып үтерделәр. 70 ел узгач, кемнәр үз өстенә ответственность алды алар басты. Аларга без яшьләр бик зур рәхмәтле. Үзләренең белгәнннәрен безгә бирделәр. Минем мәрхүм әбием миңа 6 яшь булганда Кадер кичләрендә, Ураза бәйрәмнәрендә, Корбан бәйрәмнәрендә безне бер йортка итәләр иде. Әле дә исемдә ничек миңа конфет бирәләр, чәй эчерәләр.

Без шулай ук башладык кечкенә эшләрдән. Мәүлид көнендә 2015 нче елны мәчеттә җыелышып чәй. Төрле субботникларда катнашабыз, агачлар утыртабыз. Мәчетләребездә курслар уза, мәдрәсә исеменнән. Безнең “Махинур” мәдрәсәсенең директоры 39 яшендә вафат булды. Рухы җәннәттә булсын. Бик күп файдалы эшләр эшләде. Аңарга без яшьләр шулай ук рәхмәтле.

Без балаларны курсларга җыеп, аларга чәйләр эчерәбез, авылларга экскурсияләргә йөртәбез. Укулар беткәч, Ураза бәйрәме вакытындамы, Корбан гаетендәме, укыган балалар арасында зур конкурс, зур турнир була. 2014 нче елны “Рухлану” дигән фестиваль үткәргән идек. Конкурслар бик яхшы уза. Анда 200-300 бала килә.

Пәйгамбәрнең хәдисләре буенча һәм мөселман кешесе физик әзерлеккә зур игътибар ясарга тиеш. Турнир вакытында мәчет исеменнән дә бүләкләр булырга мөмкин, тырышабыз муллаларны да яшәргә.

Безнең өлкәбезнең инициаторлары арасыннан Мәскәүдә елга бер “Шатер Рамадана” була. Без Нижгар татарлары исеменнән дә үткән елны ифтар уздырдык. Анда балалар да, яшьләр дә бар иде.

Безнең 8 нче апрельдә җыелышу иде, төрле мероприятияләр, “Нижгарбикә”. Шулай ук “Ак калфак” татар хатын-кызлары оешмасы башлыгы Кадрия ханым Идрисова безгә кунакка килгән иде. 150 хатын-кыз иде. Һәр хатын-кыз – ул әни. Кадрия ханым бик файдалы белемнәр бирде аларга, “Тәрбия баскычлары” дискның презентациясен эшләп. Кадрия ханым, сезгә тагын рәхмәтләребезне белгертәбез! Безнең Автономия татар Нижегородской области исеменнән Түбән Новгород дини башлыгына Гаяз хәзрәт Закировка хат яздык. Шундый диск бар һәм ул бик файдалы дип. Без шулай ук сорарбыз Җәлил хәзрәт Фазлыевны килергә.

Барыгызга да бик зур рәхмәт! Исәнлек-саулык телим, изге эшләрегездә бәрәкәтләр телим!

Залдан сорау.

**Илдус Абдуллин:** Татар телен өйрәнү буенча проблема зур. Мин үзем татар малае. Мине татар теленә беркем дә өйрәтмәде язарга, беркем дә укырга өйрәтмәде. Әни-әти өйдә сөйләшкән белән генә өйрәндем. Бездә күбесе шулай. Шәһәрдән кемнәр кайталар, һәрбер мәчеттә курслар бар. Анда динне дә өйрәтәләр, татар телен дә. Кемнәр йөри, алар белем ала. Кемнәрне әнисе-әтисе җибәрә, алар анда баргач, аларга ошый. Шулай ук телевизорларда экстремизм, терроризм, шартлаулар. 2-3 ел элек әни-әтиләр дә балаларын мәчетләргә җибәрергә теләмәгән иде. Шушы курслар да булмаса, тагын да начаррак була.

**Җәлил хәзрәт Фазлыев:** Бик зур рәхмәт! Бүген Кадрия Рәесовна адресына хәйран рәхмәт сүзләре әйтелде. Безнең бүгенге секциябезнең дә исеме бик матур, бик күркәм куелган дип саныйм мин. Чөнки дөньяда бер генә проблема бар – ул әдәпле, тәртипле, тәрбияле кеше тәрбияләү. Әгәр без камил кеше тәрбияли алсак, бөтен пробелмалар үзеннән үзе нишли? Семьяда әти-әнидән соң әдәпле, тәртипле бала кала икән, ул үзенең картлыгы өчен дә, нигезенең киләчәге өчен дә борчылмый. Әгәр авылда гел шундый гаиләләр икән, ул авыл да үзенең киләчәге өчен борчылмый. Илдә шундый балалар тәрбияли алабыз икән, менә шушы мәсьәлә динлеләрне дә, динсезләрне дә, бөтен милләт, бөтен профессия кешеләрен бер ноктага сугарга, безне бергә бәйләп, безне берләштерә торган уртак бурыч бу. Дөньяда бер генә профессия бар – әти-әни булу профессиясе. Менә бүген без монда җыелдык. Шуңа күрә без тәрбия мәсьәләсендә, балалар мәсьәләсендә мәктәпне дә, бөтен бәйрәмнәрне дә, бөтен ярышларны да, бөтен чараларны да акыл белән кулланырга тиеш.

Мин бик курыккан идем. Менә мин башта әзрәк әйтеп киттем, мин бу мәсьәләгә бик күп кешеләрнең чыгышында игътибар иттем. Бүген безнең иҗтимагый оешмаларның берсе “Ак калфак” матур гына эшләп китте. Әлбәттә, төрле сүзләр бар, төрле фикерләр бар, әмма без бөтен хәрәкәтне, бөтен әйберне файдаланырга кирәк. Без үзебез дә “Ак калфак” белән матур гына һәм тыгыз элемтәдә торабыз. Мин кайвакыт кырысрак та кеше, кайвакыт төрттереп тә куям. Без Кадрия Рәесовна белән конфликтка кермичә, бик матур гына итеп эшләп барабыз. Бөтенегез исеменнән, мин Кадрия Рәесовнага чыгыш ясарга сүз бирсәм, каршы түгелме сез? Рәхим итегез!

**Кадрия Идрисова:** Хәерле көн, хөрмәтле дин әһелләре! Бүген безнең секция “Татар яшьләре һәм ислам дине” дигән тема алынды инде. Мин шушы Бөтендөнья татар хатын-кызларының “Ак калфак” җитәкчесе һәм Бөтендөнья татар хатын-кызлары форумы рәисе булып торам. Хәзерге көндә безнең 367 оешмабыз бар. Бу чит илләрдә, чит өлкәләрдә, регионнарда һәм үзебезнең Татарстанда.

Нәрсәләр белән без шөгыльләнәбез? Мин тыңлыйм сезне, карыйм, чөнки кая гына барсам да, мин хәзрәтләр белән беренче очрашам, имамнар белән беренче очрашам, чөнки безнең эш тыгыз элемтәдә барырга тиеш. без ничек кенә әйтсәк тә, тыгыз элемтәдә барырга тиеш. Безнең төп юнәлешләр: балалар тәрбияләү, үзебезнең әхлагыбызны кайтару, үзебезнең мөселманның-татарының йолаларын кайтару. Һәм шушы мөселманның-татарының киемнәрен кайтару һәм телен. Тел турында бик күп кенә сүзләр булды. Бүген безнең хәзрәтләребез рус телендә үзләренең фикерләрен халыкка җиткерәләр икән, болай булмый инде, җанкисәкләрем. Тел бозыла икән сезнең тарафтан, инде тел булмый дигән сүз. Менә шуны бик яхшы итеп аңласак иде без.

Без Балтач районында Җәлил хәзрәт, сезнең белән, өч зур чара үткәргәнбез. Мин санап утырам. Аннары Уфада “Ихлас” мәчетендә. Диск чыкканнан соң алар чакырып алдылар “Ак калфак” белән берлектә Башкортостанның 52 районыннан хатын-кызларны җыйдылар. “Ихлас” мәчетендә шушы дискның презентациясе эшләнде. Бу бик игелекле эш булды. Чөнки халыкка бу әйберләр бик кирәк.

Мин балалар белән мәктәпләрдә бик күп очрашам. 5 нче класста үткәргән үземнең очрашулардан. 5 нче класс баласы бүген күбесе әби-бабасының исемен дә белми! Белгәне болай ди: “Минем әбием русча Соня, татарча Сания”, -ди. Монда уйланырлык күп фикерләр бар. Миңа кызлар гимназиясендә кызлар белән очрашырга бик еш туры килә. Егетләр белән очрашырга бик күп туры килә. Бик күп әйберләрне безнең яшьләребез белми. Бүген алар бөтенесен дә кабул итеп алырга әзер күбесе, ләкин без әзер түгел. Кош балалары кебек авызларын ачканнар, җим каптырырга әзер кешеләребез юк. Болай дип әйткәнгә сез ачуланмагыз. Безнең дин әһелләре арасында да бөтенебез дә әзерлекле түгел.

Менә сезнең белән сөйләшергә туры килә, бергәләшеп аралашабыз бит нде. Әзер түгелләр бик күп бит! Ә үзебезнең фикерне без бит балаларга сеңдерәбез. Хәтта нинди генә сораулар бирмиләр. Бик күп йөрергә туры килә безгә. Үзебезнең районнарны бөтенесен дә йөреп чыктым диярлек. Менә хәзер Кыргызстанга китәргә туры килә. Анда без форум үткәрәбез. 600 татар хатын-кызларын җыябыз, Казакъстан һәм Кыргызстанныкын. Аннан чыгып китәсе бар Сочига. Анда бик күп әйберләр безнең оештырыла.

Әле яңа гына үзебезнең Яшел Үзәндә булдык. Казан аръягы шәхесләре эзеннән. Ни өчен моны үткәрәбез? Менә монда чыкканда да, шулар сүзләре белән дип башлыйбыз. Каюм Насыйри сүзләре, Ризаетдин Фәхретдин дип. Ә кая туган ул, нинди кеше булган ул, нәрсә белән шөгыльләнгән? Ул җирлекне безнең күргәнебез бармы? Тирә-ягыбызга борылып карыйбызмы? Без шундый кеше генә дип йөрибезме? Арабызда нинди кешеләребез бар һәм булган, нинди меценатлар булган электән, алар ничек ярдәм күрсәткәннәр һәм алар ничек итеп эшләгәннәр. Гомумән, менә бу әйберләрдән без хәзер күбрәк читкә китеп барабыз. Бүгенге тормышта нинди агымга ияргәнбез, шуның белән барабыз.

Хәзер “Ак калфак”лылар без тотындык мондый эшкә дә. Беренчедән, шәҗәрәләрне өйрәнү. Без моңа бик күп уйланулардан соң килдек, чөнки КФУда миңа педагогика дәресе бирергә туры килә. Беренче курс студентлары, 74 студент. “Шәҗәрә” дигәч, күбесе - 70 % аптырап калды. Мин дә гаҗәпләндем. Мин: “Ни өчен белмисез дә”, - дип гаҗәпләнәм. Алар гаҗәпләнә: “Без каян белергә тиеш”, -дип. Ә бит һәрвакытта әйтәбез, әгәр дә тамыры булмаган агачка, тамыры булмаган чәчәккә бу фразаны әйтергә яратабыз – “ул үлә”, -дип. Безнең балаларыбызның да киләчәге юк, үзенең шәҗәрәсен дә белмәгәч.

Балтач җирлегендә без узган ел “Шәҗәрә бәйрәмен” үткәрдек. Һәм аны бөтен төбәкләргә дә ныклап таратып, моны өйрәнүне кертергә дип. Быел без Башкортостан районында үткәрәчәкбез. “Ак калфак”лыларны бөтен регионнардан җыябыз. Июль аенда без Актанышка барачакбыз. 3 көнгә. Өйрәнәбез йолаларны, имам-хатыйблар белән очрашабыз, хәзрәтләр белән. Чөнки алай эшләмичә булмый.

Җәлил хәзрәт сөйләгән бер әйбер бар. Мин бер баргач, ул: “Нигезне онытмаска”,-диде. Хәзер халыкка “төп нигез” төшенчәсен бирергә тырышабыз. “Төп нигез килене” без Арчада үткәреп карадык. Эш бит киленнәрдән тора. Төп нигезне балаларыбыз онытып бара. Күп ата-аналар әйтәләр: “Балалар өйгә кайтмый да, елга бер кайтып күренәләр”, -дип. Анысы да кирәк булганда. Бу бит кемнән тора? Үзебездән тора. Аннан соң Әмирхан Еникиның “Соңгы вәсыятен” укып карагыз, зинһар өчен. Йөрәк әрни “Соңгы вәсыять”не укыганда.

Теге дөнья белән бу дөньяда аерылышу вакытында, мәсәлән, әтиебез, әниебез, якын кешебез үлем хәлендә булганда әйтә: “Менә балам, туганым, шуны-шуны эшләргә кирәк булачак, вәсыять итеп әйтәм”. Без әйтәбез: “Юк, юк, әле ул ниләр турында уйларга кирәкми”. Менә бу әйберләргә без халыкны әзерләргә тиеш. Белергә тиеш. Үлеп китә, 6-7 баласы янында басып кала. Кая җирләргә? Төрле пробелмалар килеп туа. Соңгы вәсыять, вәсыятьнамәләрне без халыкка җиткерергә өйрәтә белергә тиеш.

Сөйләү белән генә күп җирдә аңлатып булмый. Мәсәлән, чит илләргә барганда миңа һәрвакыт әйтәләр иде: “Сез сөйлисез дә, китәсез. Ләкин сез китү белән, без онытабыз. Китап чыгарыгыз”. Уйладык-уйладык, китап чыгарып булмый. Кайсы илдә гарәп графикасы, кайсы илдә латин графикасы, кайсы илдә үзебезнең бу графика. Бик күп уйлаганнан соң, бер төркем яшьләрне җыеп, “Тәрбия баскычлары” дигән диск чыгардык. Бу беренче баскычы. Ни өчен без бүген 18 яшькә җиткән, 30 яшькә җиткән кешен никадәр үгетләсәк тә, без элекке вакытына кайтып, аның бала вакытында булган әйберне бирә алмыйбыз. Төпле нигезле була алмый. Шуңа күрә бала туганда ук, аңа орлык салынганда ук без нәрсәләргә игътибар итәргә тиешле.

Менә шуңа күрә беренче баскычы баланың карыныннан алып, 40 көненә, медицинада 30 дип алына, ә безнең татар халкында ул 40 көн дип алына. Кырыкны нәрсәдән чыкканын үзегез дә беләсез, миңа аны аңлатып тору кирәкми. Шуңа күрә бу 3 юнәлештә бара.

Халыкчан юнәлеш, чөнки дин кабул иткәнче, безнең халкыбызда күпме йолалар булган. Без аларны онытырга тиеш түгел. Чөнки ул халыкның күпме тәҗрибәсеннән чыгып эшләнгән әйбер. Бер юнәлеш - халык тәҗрибәсе, икенче юнәлеш – дини юнәлеш, өченче юнәлеш – фәнни. Мин ни өчен сөенәм? Шушы дискны чыгарып бетергән вакытта, мин сизәм. Менә шушы 3 юнәлеш әкренләп кенә бер ноктага якынлаша бара. Килер бер көн, бу нокта бергә тоташачак.

Электән гинекология бүлегендә үзебез дә бәби тапкан ана буларак әйтәм: “Бөтенләй икенче төрле иде”. Шушы дискны төшергәндә Республика хастаханәсендә булдык. Бәби табалар – бәбине ананың карыныа салалар. Элек алып чыгып китәләр иде, 24 сәгать бирмиләр иде, угызны имезмиләр иде. Андый әйбер бетте медицинада. Бала ята, ана белән аерылмый. Гомумән бик күп әйбер монда. Һәр татар гаиләсендә бу әйбер булырга тиеш.

Бүген хәзрәтләр сөйләде, ничек исем кушу, мәгънәле исем кушу. Мәгънәле исем кушмаган баладан ата-ана тагын нәрсә таләп итәлә? Баланың беренче адымыннан ук ярдырып алынды. Кесарево методы Татарстанда да 54% җитте. Узган ел миңа “Татар кызлары” бәйгесенә барырга туры килде. Мин әйтәм: “Алып барыгыз мине зинһар өчен хастаханәгезгә?!” “Ни өчен?”, диләр. Ярдырып алу сезгә күпме микән. Ай-хай, 95,96% диләр. Куркыныч саннар!

Безнең сезнең белән эшләсе эшләребез бихисап. Беләсез, ярдырып алынган бала 80 нче елларда бер бала авылда ярдырылса, котобыз оча иде. Исегездәме? Ярдырып алган, мескен, бөтен авыл белән аны шундый шом итеп кабул итә идек. Ә хәзер яшьләребез бара, ярдырып ала. Яшьләребез белән сөйләшәбез, гинекология бүлегенә барып сөйләшкәнем дә бар минем. Андый аналар күбесе имезмиләр. Ә бүгенге көндә угызны бернәрсә алыштыра алмый. Безнең миллилегебез дә, безнең асылыбыз да сөт аша бирелә. Менә шушы әйберләр монда бөтенесе дә бар. Ләкин без моны яшьләребезне җыеп, үзебезнең мәчетләребездә, мәктәпләребездә ата-аналарыбыз белән ныклы тәрбия эшләре алып барырга кирәк.

Сөйләсәң, сүз күп. Шуңа күрә сезнең белән саубуллашам. Кирәк кешеләр, безнең янга килерсез. Бу дискларны сатуга без беркая да куймадык алар үзебездә генә. Исәнлек-саулык сезгә, бергәләп эшләргә язсын! Үзегезнең җирлектәге “Ак калфак”лар белән эшләсәгез иде.

**Залдан сорау:** Кадрия ханым, бик зур рәхмәт сезгә! Киләчәктә бәлки безнең бүләк бирелгән сумкаларыбызга вакытлары килмәгән календарьләрне куймыйча, бәлки шул дискларны куярсыз?

**Кадрия Идрисова:** Бу миннән тормый, Ринат Зиннурович белән сөйләшегез. Без хатын-кызларныкына салдык. Бик рәхмәтле булып кайтып киттеләр. Үзегез сөйләшеп бетерегез. Миннән тормый ансы.

Чыгыш ясаучы: Әгүүзү билләәһи минәш-шәйтаанир-раҗиим. Бисмилләәһир-рахмәәнир-рахиим. Бисмилләәһир-рахмәәнир-рахиим. Әлхәмдүлилләһи раббил гааләмииин вәссаләәтү вәссәләәмү галәә расүүлиһил кәрим үә галәә әәлиһи үә әсхабиһи әҗмәгыйн.

Мин сезгә беничә мәсьәләне әйтеп үтәсем килә. Мөхәммәд (с.г.в.) әйткән: Әгәр сез берәр нәрсә әйтергә ниятләсәгез, яхшы сүз әйтегез. Яхшы сүз әйтмәсәгез, бер сүз дә әйтмәгез”, -дигән.

Әгәр без дин кардәшләребез юк булган вакытта, дин кардәшебезгә бер дога кылсак, фәрештә әйтә икән, сиңа да, сиңа дип. Аннан соң Мөхәммәд (с.г.в.) берсенә өйрәтә ди: “Без бер-беребезгә яхшылык, ярдәмлек эшлик”, -дип. Нигә мин бу сүзне күтәрдем?

Безнең арабызда мишәр татарлары бар, себер татарлары, Казан татарлары һ.б. Без бер-беребез әйткән сүзләрдән көләбез, мыскыллыйбыз. Ике яшь кыз яки малай очраша икән, берсе Казан татары, берсе Себер татары, алар бер-берсе белән сөйләшә алалар, ләкин алар бер-берсен мыскыллыйлар. Шуңа күрә без вынуждены русча сөйләшергә. Коръәндә Аллаһы Тәгалә безгә әйтә: “Сез, Аллаһка ышанганнар, бер-берегездән көлмәгез, бер-берегезне мыскылламагыз”. Татар теленең бетүендә иң зур проблемабыз – бер-беребездән көлүебез. Шулай ук бер-беребезгә начар догалар ясыйбыз. Без бер-беребезнең телен истреблять итәбез. Ул вакытта үз-үзебезне дә истреблять итәбез. Бу проблема иң насущная дип уйлыйм мин бүгенге сөйләгәннәр арасында.

Без Себердә яшәп, иң зур проблема – определенное место ссыльных каторжников. Анда бөтен халыкларны да, мишәрләрне дә, казанлыларны да – барысын да ссылали. Алар бер-берсеннән көләләр. Әгәр без уртак тырышлык белән бу хәлне туктатсак, безнең татар телебез кала.

Без Россиядә яшибез. Россиядә яшәсәк тә, безнең мордва бар, чуваш бар, хакаслар бар, чукчалар бар. Әмма ләкин Россиядә Аллаһы Тәгалә татарларны гына мөселман кылган. Безнең ата-бабаларыбыз нинди диалектта гына булсалар да, мөселман булганнар. Без иң яхшы өммәттән бер-беребезне мыскыллап иң аска төшәбез. Рәхмәт игътибарыгыз өчен! Әссәләмәгәләйкүм үә рахмәтуллаһ үә бәракәтүһ!

**Җәлил хәзрәт Фазлыев:** Рәхмәт! Нияз хәзрәт, Коръән укып, дога кылып куярсыз инде.

*Коръән сүрәсе укыла.*

**Җәлил хәзрәт Фазлыев:** Аллаһы Тәгалә кабул итсен. Бик зур рәхмәт барчагызга да! Бөтен кешегә сүз биреп бетерә алдык. Бер-берегезне хөрмәт итеп, вакытка сыешканыгыз өчен рәхмәт. Әссәләмәгәләйкүм үә рахмәтуллаһ үә бәракәтүһ!